
Диссертациялық жұмыста келесідей мемлекеттік нормативті құжаттарға сілтемелер жасалды:
Қазақстан Республикасының Конституциясы (22-бап). 
«Неке (ерлі-зайыптылық) және отбасы туралы» Қазақстан Республикасының 2011 жылғы 26 желтоқсандағы № 518-ІV Кодексі (65-бап).
«Білім туралы» Қазақстан Республикасының 2007 жылғы 27 шілдедегі № 319 Заңы. (9 бап, 1 пункт).
«Қазақстан Республикасындағы тiл туралы» Қазақстан Республикасының 1997 жылғы 11 шiлдедегі N 151 Заңы.
Қазақстан халқы Ассамблеясының (2025 жылға дейінгі) даму тұжырымдамасын бекіту туралы.
Оңтүстік Қазақстан облысы Шымкент қаласының бас жоспары туралы Қазақстан Республикасы Үкiметiнiң 2012 жылғы 3 қыркүйектегі № 1134 бекiтiлген қаулысы (Қазақстан Республикасы Үкіметінің 2023 жылғы 17 қазандағы № 916 қаулысымен күшін жойған).

Диссертациялық жұмыста төмендегідей анықтамаларға сәйкес терминдер қолданылды: 
Автохтон (байрығы немесе жергілікті) – осы жерді тұрғылықты мекен еткен, этногенезі осы аймақта дамыған адам, абориген. 
Азаматтық – конституциялық-құқықтық жағдай, адамның мемлекетпен құқықтық-саяси байланысы. Бұл байланыс адам мен мемлекеттің өзара құқықтары мен міндеттерінің жиынтығын білдіреді. 
Азаматтық бірегейлік (сәйкестендіру) (identification civil) – индивидтің (топтың) әлеуметтік-мәдени өлшемдер арқылы өзін қоғаммен байланыстыруының нәтижесі, осының арқасында ол өзін мемлекетпен, қоғаммен, елмен бірегейлендіреді. 
Ассимиляция – екі немесе одан да көп этностық топтың өздерінің құндылық (діни) бағдарларының, мәдени, этносты, тілдік ұқсастығының, ір-әрекеттерінің дәстүрлі түрлерінің жоғалу нәтижесінде жаңа қауымдастықтың құрылуы. 
Аккультурация (acculturation) - топтар арасындағы байланыстан кейін жаңа мәдени сипаттарды қабылдау. Аккультурация барысында түрлі этномәдени топтардың арасындағы байланыстар олардың біреуі мәдениеттің жаңа үлгілерін ауына немесе екеуі де басқа мәдениетті толығымен не жартылай қабылдап әкелуі. 
Аккомодация (accommodation) - кішігірім конфликтілерге не өзгешеліктерге қарамастан, адамдар тобының бірге тіршілік етуіне мүмкіндік беретін бейімделу процесі. Құрылымдық теңсіздік пен қысымның өзге көздері болса да, ашық қастасуға бармау барлық тарапқа пайдалы болғанда аккоммодация орын алады.
Демографиялық ауысу – бала туу мен өлім көрсеткішінің жоғары деңгейден төмен деңгейге өзгеруі. 
Диаспора – өзiнiң тарихи шығу тегiнен тысқары елде тұрып жатқан халықтың бiр бөлiгi (этностық қауымдастық)
Интеграция – әлеуметтік жүйенің әртүрлі құрылымдық элементтерінің (жеке тұлғалар, әлеуметтік немесе этникалық топтар, институттар) өзара іс-қимыл жасау арқылы қоғамның тұтастығын, тепе-теңдігін және өміршеңдігін қамтамасыз ететін процесс. Бұл процесс ортақ құндылықтар мен нормаларды бөлісу, функциялық тәуелділік және институттық реттеу арқылы іске асады. Қоғамның ыдырап кетпеуін қамтамасыз ететін, оның мүшелері арасындағы байланыстың тұрақтылығы мен үйлесімділігін білдіретін динамикалық процесс. 
Инкультурация – адамды нақты бір мәдениеттің дәстүрлері мен нормаларына оқытып-үйрету дегенді білдіреді, адам мен оның мәдениеті арасындағы алыс-берістік қатынастар процесі.  
Қауымдастық – Ф.Теннистің ауқымы үлкен және бейтарап, өзара келісімге негізделген қоғамдық қатынастар сипаты.  
Қауымдастық ынтымағы (community cohesion) – қоғамдағы әр түрлі этностық топтардың бір-бірімен үйлесімді өмір сүруі, ортақ жауапкершілігі және қоғамдықө тұтастығы. 
Локализация коэффициенті (шоғырлану коэффициенті) – белгілі бір этностың нақты өңірдегі үлесінің, сол этностың жалпы елдегі үлесімен ара-қатынасының статистикалық көрсеткіші. 
Махалла – араб тілінен «жергілікті» дегенді білдіреді. Өзбекстанда ауданды немесе жергілікті қауымдастықты белгілеу үшін қолданылады. Ол ортақ дәстүр, тіл, әдет-ғұрып, моралдық құндылықтар мен ақша, материалды игіліктерді бөлісу және қызметтерді көрсету арқылы сипатталады. Сонымен бірге Өзбекстанда өзбектердің басым бөлігі өзін махалласы арқылы бірегейлендіреді. 
Өзбектік – тарихи, мәдени және саяси процестердің нәтижесінде қалыптасқан, этникалық топтың өзіндік санасының динамикалық жүйесі. Ол қауымдастықтың ортақ тілдік кодтар, дәстүрлі әлеуметтік құрылымдар (махалла, отбасылық құндылықтар) және тарихи жады арқылы өздерін басқалардан ерекшелеу және топтастыру процесін білдіреді. 
Суперэтнос – бірнеше этностан тұратын, әдетте, көпэтносты  мемлекет шекараларында немесе бір өңірде тарихи тағдыры, үстем мәдениеті, өмір салты, қалыптасқан дәстүрлері жағынан мәдени-тарихи тұтастық негізінде пайда болған этностық жүйе. 
Топтық интеграция – этникалық топтың ішкі институттары (мәдениет, экономика, азаматтық қоғам) арқылы өз мүшелерінің әлеуметтік-экономикалық мүмкіндіктерін арттыруы және осы ресурстарды пайдалана отырып, жалпы қоғамдық үдерістерге (азаматтық белсенділік, экономикалық ортақ нарық, мәдени алмасу) толыққанды үлес қосуы. 
Титулды этнос  -  ғылыми, этносаяси айналымға «тұрғылықты этнос»  ұғымының баламасы ретінде енгізілген термин. Айырмашылығы сол мемлекеттік құрылымға аты берілген этносты белгілейтіндігі. 
Трансұлттық – адамдардың көші-қоны, идеялар мен ақпарат ағыны, сонымен қатар ақша мен несие қозғалыстары сияқты мемлекеттік шекараларды кесіп өтетін әрекеттерді білдіреді. Мемлекеттер арасындағы саяси қатынастардан ажырату үшін «халықаралық» терминінің орнына жиі қолданылады. 
Триангуляция – әртүрлі әдіс-тәсілдерді пайдала отырып, зерттеу нәтижелерінің жарамдылығын қамтамасыз ету тәсілі. 
Этникалық бірегейлік – индивидтің өзінің этностық топқа жататындығын санамен сезінуі. Ол арнайы мәдени ақпарат алмасудың нәтижесінде құрастырылады. Оның белгілеріне тіл, тарих, салт-дәстүрі, құндылықтар мен нормалар, тарихи жад, дін, туған жер туралы түсінік, ортақ ата-баба туралы миф және мінез-құлық жатады. 
Этностық топ – бірқатар себептермен этностың өзегінен ажырап, одан тыс жерде өмір сүретін, сол этностың тілінің, мәениетінің, дінінінң, тұрмысының ең маңызды ерекшеліктерін сақтаған айрықша бөлігі. 
Этномәдени бірлестіктер – этностық мәдениетті, тілді дамытуға, этностық топтардың солардың тұратын елдерінде салт-дәстүрлерін сақтауға бағытталған қоғамдық бірлестіктер түріндегі ұйымдар. 
Этностық анклав – басқа ұлт ортасында топтың ықшам бөлігі мекен ететін теорритория. Визуалды және әлеуметтік-экономикалық сипаты жағынан көршілес аудандардан өзгеше болады. 
Этностық экономикалық анклав – иммигранттар немесе этникалық азшылық өкілдері құрған, географиялық тұрғыдан шоғырланған және өзара байланысты фирмалар, кәсіпорындар мен институттық құрылымдар жүйесі. Ол өз этникалық тобының ішкі ресурстарын (еңбек күші, капитал және ақпарат) пайдалана отырып, сыртқы нарықтан тәуелсіз немесе жартылай тәуелсіз экономикалық қызметті жүзеге асыратын әрі өз этникалық тобының өкілдерін жұмыспен қамтамасыз ететін тұтас жүйе. 
Этникалық кәсіпкерлік – белгілі бір этностық топ өкілдерінің мәдени ерекшеліктеріне, ішкі әлеуметтік байланыстарына және ортақ ресурстарына сүйене отырып, бизнесен айналысуы немесе кәсіпорындар құруы. 
Ядролық топ - ұлттық мемлекеттің демографиялық құрылымындағы басым бөлікті құрап қана қоймай, тарихи тұрғыдан мемлекеттің саяси шекарасын анықтайтын территорияда тамырланған, автохтонды халықты білдіреді.

Жұмыстың жалпы сипаттамасы. Диссертациялық жұмыс өзбек этностық қауымдастығының әлеуметтік-мәдени интеграциясы тетіктерін әлеуметтанулық тұрғыдан кешенді зерттеуге арналған. Әлеуметтік-мәдени  интеграция қауымдастықтың өз мәдениеті мен «институттық толықтығын» сақтауға деген ішкі талпынысы мен мемлекеттің жалпыазаматтық бірегейлікті қалыптастыру мақсаты арасындағы тепе-теңдікті ұстауға негізделген. Макро және микро деңгейде этникалық бірегейліктің репродукциясы мен жалпықазақстандық кеңістікке интеграциялау факторларын, қауымдастықтың демографиялық және ішкі миграция траекторияларын, институттық деңгейде білім беру жүйесінің, атап айтқанда, өзбек тіліндегі мектептер мен ондағы оқулықтар мазмұнының этникалық және азаматтық бірегейлікті конструкциялау рөлін анықтаймыз. Зерттеу нәтижелері этностың шоғырланып қоныстануы мен «институттық толықтығын» көпэтносты қоғамда тұрақтылықты қамтамасыз етуге қажетті ресурс ретінде қарастыруды әлеуметтанулық тұрғыдан түсінуге негіз болады.  
Зерттеудің өзектілігі. Қазақстанның көпэтносты қоғамдық құрылымындағы өзбек қауымдастығының орнын айқындау – әлеуметтік және ғылыми тұрғыдан аса маңызды мәселе. Осы орайда, «Қазақстандық өзбектер дегеніміз кімдер?», «Олардың ядролық топтан [1] айырмашылығы мен ұқсастығы неде?» және «Олардың ядролық топпен әлеуметтік-мәдени интеграциясы қалай жүріп жатыр? деген сауалдар зерттеудің өзегін құрайды. Бұл сұрақтарға жауап іздеу тек этностық сипаттамаларды анықтауда ғана емес, сонымен бірге мемлекеттік тұтастықты нығайтудың ғылыми негізі үшін қажет.   
Өзбектердің ауқымын түсіну үшін елдегі демографиялық ахуалға тоқталып кетейік. 2021 жылғы Ұлттық халық санағының қорытындысы бойынша Қазақстан халқының жалпы саны 19 186 015 адамды құрады. Оның этностық құрамы төмендегідей динамиканы көрсетті: 
Қазақтар - 13 497 891 (70,4%); 
Орыстар - 2 981 946 (15,5%);
Өзбектер - 614 047 (3,2%);
Украиндер - 387 327 (2%);
Ұйғырлар - 290 337 (1,5%);
Немістер - 226 092 (1,2%) [2]. 
Статистикалық мәліметтер өзбек этносының елдегі үшінші ірі топ екенін және олардың қоғамдық процестердегі салмағының артқанын айғақтайды. Бұл көрсеткіштер – Қазақстан тәуелсіздік алғаннан кейінгі кезеңдегі терең этнодемографиялық өзгерістердің нәтижесі. Біріншіден, автохтонды халықтың (қазақтардың) үлесі 1989 жылғы 40%-дан 2021 жылы 70,4%-ға дейін қарқынды түрде өсті. Екіншіден, славян және еуропалық этностардың үлесі кему тенденциясын көрсетті. Ғылыми тұрғыдан алғанда, мұндай өзгерістерге миграциялық қозғалыстармен қатар, некеге тұру, халықтың табиғи қозғалысы секілді көрсеткіштер тікелей ықпал етті. Осы тұрғыда, өзбек этносының демографиялық тұрақтылығы мен өсім динамикасы олардың Қазақстанның әлеуметтік құрылымындағы маңызын арттыра түседі.  
Алайда, этникалық алуандықтың артуы қоғамдағы ортақ мүдделер мен құндылықтардың тоғысуын қажет етеді. Сондықтан мемлекет алдында этносаралық дезинтеграцияның алдын алу және еркін азаматтық қоғам құру міндеті өзекті. Заманауи Қазақстанның ұлт құру (nation-building) процесі мемлекет басшыларының стратегиялық риторикаларынан айқын көрініс табады. Атап айтқанда, Н.Назарбаевтың «Мәңгілік Ел: бір ел – бір тағдыр» [3] және                     К-Ж.К. Тоқаевтың «Бір Отан, бір мемлекет, бір халық» (Одна Родина, одно государство, один народ), сондай-ақ «бірлігіміз – алуандығымызда» [4] риторикалары мемлекеттік идеологияның негізгі бағдарын айқындайды. 
Дегенмен, ұлтты азаматтық-саяси категория ретінде конструкциялауға бағытталғанымен, олардың ішкі мазмұнында кеңестік кезеңнен қалған примордиалистік түсінік әлі сақталған. Бұл – Қазақстанның идеологиялық кеңістігінде басты парадокс тудырады. Бір жағынан батыстық «азаматтық ұлт» моделі насихатталса, екінші жағынан ұлтты қандас-туыстық, этникалық тұрғыдан қабылдау танымы басым. Сондықтан зерттеушілер бұл құбылысты этноцентризм мен азаматтық бірегейлік дилеммасына негізделген «дуалистік модель» ретінде сипаттайды. Мысалы, М.Ларуэль Қазақстандағы мемлекеттік бірегейліктің үш негізгі парадигмасын бөліп көрсетеді. 
1.	«Қазақ парадигма»: Мемлекет қазақ ұлтының ата қонысы және соларға тиесі киелі мекен ретінде қарастыру. 
2.	 «Қазақстандық парадигма»: Қазақстан осы елде өмір сүретін барлық этностардың ортақ үйі азаматтық ұстанымы.
3.	«Трансұлттық парадигма»: Қазақстан жаһандық қауымдастыққа интеграцияланған ашық мемлекет ретінде ұсыну [5]
Көріп отырғанымыздай, «қазақ парадигмасы» этноцентристік полюсты, ал «қазақстандық парадигмасы» мультикультуралистік полюсты бекіте түседі. Р. Брубейкердің пайымдауынша, посткеңестік елдердегі «ұлт құру» процесі – тек саяси шешім емес, ол – этностық және азаматтық бірегейліктің күрделі бәсекесі. Бірақ тек мульткультирализмнің принциптеріне сүйену бірегейліктің Ю.Селезкин сипаттаған оқшауланған «бөлмелердің» механикалық жиынтығына әкелу қаупін тудырады [6]. Сондықтан Э.Смиттің этносимволизм теориясымен толықтыру қажеттілігі туындайды [7]. Егер мультикультурализм қоғамның «алуандығын» заңдастырса, этносимволизм сол алуандықты біртұтас ұлттық ағзаға айналдыратын «тарихи өзекті» ұсынады. Бұл тәсіл мультикультурализмнің статикалық сипатын жеңіп, оған саяси территорияда бұрыннан өмір сүріп келе жатқан халықтың ғасырлар бойы қалыптасып, сақталған символдарымен толықтырылады. Этносимволизм мультикультурализмді жоққа шығармайды, керісінше, оны «ядролық топтың» символдық капиталымен байыта отырып, азаматтық бірегейлікке эмоциялық қуат пен тарихи легитимдік береді. Нәтижесінде, Қазақстанның ұлт құру жобасы жай ғана «мәдени мозаика» емес, ортақ тарихи тағдыр мен символдық жүйеге негізделген тұтас ұлттық кеңістікке айналады. Дәлірек айтқанда, «ұлттық идея халықтың арасында танымал болуы үшін, олардың басым көпшілігіне ортақ символдар мен мифтерге иек артуы керек» [8].       
Теориялық деңгейде мемлекет ұсынатын парадигмалардың әлеуметтік нақтылықтағы көрінісін, әсіресе «ядролық топпен» Қазақстанның этноқұрылымындағы басқа этностық топтар арасындағы әлеуметтік-мәдени интеграцияның шынайы динамикасын зерделеу үшін нақты эмпириялық нысанды талдау қажеттілігі туындайды. Бұл тұрғыда өзбек этностық қауымдастығының интеграциялық траекториясы жоғарыда аталған этносимволдық және азаматтық концепциялардың өзара әрекеттесуін бағалауға мүмкіндік беретін ең индикативті кейс. 
Диссертациялық зерттеудің ғылыми өзектілігі кеңестік кезеңде саяси тұрғыдан екі «ұлтқа» бөлініп кеткен, бірақ тарихи-мәдени негізі ортақ қазақтар мен қазақстандық өзбектер арасындағы қазіргі әлеуметтік-мәдени интеграция үдерістерін заманауи Қазақстанның контексінде талдауда жатыр. Әлеуметтанулық зерттеудің әдіснамасы мен этностықты түсіндірудегі заманауи теориялық концептілерді қолдану арқылы Қазақстандағы өзбек қауымының этностық/азаматтық бірегейлігінің сипаты айқындалады. Сонымен қатар,  олардың «қазақ парадигмасына» немесе кеңірек мағынадағы «қазақстандық парадигмаға» жақындығы, сондай-ақ саяси мағынасындағы ұлт құру түсінігінде этносимволдық категориялардың қайсысы өзбек қауымының этностық сана-сезімінде «бөгде» емес, керісінше таныс және «өзімдікі» ретінде қабылданатыны эмпириялық тұрғыдан зерттеледі. 
Ендеше жоғарыда көрсетілгендерді және басқа да бірнеше құрылымдық факторларды ескере отырып, зерттеу объектісі ретінде өзбектердің жалпықазақстандық ұлт кеңістігіндегі әлеуметтік-мәдени интеграциясын таңдауымызды төмендегідей негіздейміз: 
Біріншіден, өзбектер Қазақстанның көпэтносты ландшафтында саны жағынан үшінші ірі этнос және демографиялық өсу тенденциясы тұрақты топ (1989 – 2,0%, 1999 – 2,5%, 2009 – 2,9, 2021 – 3,2%). Әдіснамалық тұрғыдан бұл «демографиялық тенденция» интеграциялық процестердің тек сандық емес, сапалық тұрғыдан да өзгеруіне, яғни қоғамның әлеуметтік құрылымындағы өзбек этносының субъектілік рөлінің артуына әкеледі. Классикалық ұлт құру теорияларына сәйкес, мемлекеттің өміршеңдігі мен саяси тұрақтылығы оның барлық этностық топтарының ортақ символдық және азаматтық кеңістікке қаншалықты интеграцияланғанына байланысты. Қазақстандағы өзбектер секілді ірі этностың интеграциялық траекториясын зерделеу мемлекеттің ұлт құру үлгісінің тиімділігін айқындайтын негізгі индикатор.  
Екіншіден, қазақстандық өзбектердің басым бөлігі Өзбекстан Республикасымен жақын елді-мекендерде шоғырланып тұрады. Бұл факт оларды Қазақстандағы басқа этностардан ерекшелейді. Олардың басым бөлігі Өзбекстан Республикасымен шекаралас, яғни Қазақстанның оңтүстік өңірлерінде (Түркістан облысы, Шымкент қаласы) өмір сүреді. Статистикалық деректерге сәйкес ол барлық қазақстандық өзбектердің үлесінің 88,6% құрайды. Аталған оңтүстік өңірлерде өзбектердің анклавты өмір сүретін елді-мекендері де жеткілікті. Мысалы, Қарабұлақ, Ескі Иқан, Қарнақ, Манкент, Шұқырсай с.о., Сұлтан-Рабат ауылдары және Шымкент қаласының құрамына кіретін Сайрам тұрғын алабында өзбектер жалпы тұрғындардың шамамен 75-95% дейінгі үлесін алады.
«Этникалық анклав»[footnoteRef:1] теориясы мен «институттық толықтық»[footnoteRef:2] концепциясына сәйкес шоғырлану деңгейі жоғары этнотық топтың өз ішінде автономды және экономикалық инфрақұрылым қалыптасуына жағдай жасайды. Анклав ішіндегі «ішкі байланыстырушы әлеуметтік капиталдың» басымдығы индивидтердің мемлекеттік институттармен немесе доминатты мәдени ортамен байланыс орнату қажеттілігін төмендетіп, әлеуметтік-мәдени оқшаулауға алып келеді. Сондықтан институттық толықтық деңгейін ғылыми тұрғыдан зерделеу – жалпықазақстандық кеңістікке тиімді инкорпорациялаудың және этностық анклавтардың жабық жүйеге айналмауының стратегиялық тетіктерін ұсынуға мүмкіндік береді.    [1:  A. Portes, 1987]  [2:  R.Breton, 2005] 

Үшіншіден, демографиялық және статистикалық көрсеткіштерден басқа, шекаралас аймақтардағы өзбек қауымдастықтарының этникалық бірегейлігі «шекаралас аймақтар теориясы» тұрғысынан[footnoteRef:3] ерекше инструменталды маңызға ие. Примордиалистік теориялар этникалықты өзгермейтін биологиялық сипат ретінде қарастырғанымен, қазіргі ұлт құру теориялары этникалық үнемі құрастырылып отыратын динамикалық процесс деп сипаттайды. Сондықтан шекаралас аймақтарда ол жеке тұлғаның әлеуметтік бағытын анықтайтын ресурсқа айналады. Шекарада өмір сүру өзіне тән әлеуметтену ережелерін белгілейді, көп жағдайда ол жалпыазаматтық бірегейлік стандарттарынан өзгеше болады. Өзбектер тығыз қоныстанған аймақ тек географиялық анклав емес. Ол сонымен қатар азаматтығын айқындайтын елге лоялдық пен этнонимімен «аттас» елдің символдық ықпалы бәсекеге түстен кеңістікке айналады. Бұл өз кезегеніде трансұлттық бірегейлікті ғылыми зерттеу арқылы түсінуді қажет етеді.  [3:  O.J. Martinez, 1994] 

Диссертациялық зерттеуге байланысты қызығушылықты жалпылай келе, біз келесі зерттеу сұрақтарын айқындадық: 
· Замануи өзбек этникалық қауымдастығының жағдайы қандай трансформацияларды басына өткізіп жатыр? Демографиялық әлеуеті, миграциялық траекториялары және бірегейлік архитектурасы қандай?
· Қазақстандық контексте «Өзбек болу» нені білдіреді және бұл бірегейлік күнделікті тәжірибеде қалай өндіріледі?
· Этностың тығыз қоныстанған ортасы (анклавтар) өзбектердің «институттық толықтығы» сипаттамасы қандай? Ол әлеуметтік мобилдікке және әлеуметтік-мәдени интеграцияға қалай әсер етеді? Жалпықазақстандық әлеуметтік-символдық кеңістігінен оқшаулайды ма, әлде этностың әлеуметтік-мәдени капиталын тереңдетіп «басқалармен» өзара әрекеттестігінде «көпір» қызметін атқарады ма? 
· Орта білім беру жүйесінің (өзбек тілінде білім беретін ұйымдар саны, сондай мектептерге арналған «Өзбек әдебиеті» және «Қазақ тілі және әдебиеті» оқу құралдары) интеграциялық әлеуеті қандай?
Көрсетілген зерттеу сұрақтарына жауап бере отырып, диссертациялық жұмыстың «Қазақстандағы «ұлт құру» процесінде өзбек этностық қауымдастығы дәстүрлі ерекшеліктерін сақтай отырып, қазақстандық қоғамға, соның ішінде ядролық топқа әлеуметтік-мәдени тұрғыдан қалай интеграциялануда және бұл процесте мемлекеттік институттар (мектеп) мен ішкі қауымдастық факторларының (анклавтық сипаты, этникалық бірегейлігі, махалла институты) өзара әрекеттесу сипаты қандай?» негізгі зерттеу сұрағына жауап аламыз. 
Тақырыптың зерттелу деңгейі. Академиялық ортада этностық, бірегейлік (identity) және ұлт құру мен әлеуметтік-мәдени интеграция механизмдері тарих, әлеуметтану, психология және антропология секілді ғылым салаларының  өзекті тақырыптарының бірі. Оған М.Вебер [9], Э.Смит [10], Б.Андерсон [11], Э.Геллнер [11, 146 б.] және Э.Хобсбаум [11, 332 б.] секілді классиктердің еңбектерін және Х.Кон [12], Ф.Барт [13], Р. Брубейкер [14], Я.Ассман [15], А.Виммер [16], В.Бересневичюте [17], А.Портес [18], Д.Месси [19], Дж.Берри [20] және басқа да заманауи ғалымдардың еңбектерін келтіруге болады.  
М. Вебер этносты индивидтің биологиялық сипаты емес, топтың ортақ шығу тегіне деген «субъективті сенімі» арқылы қарауды ұсынып, конструктивті тәсілдің негізін қалады. Ал Э.Смит этносимволдық мектептің негізін қалап, заманауи сипаттағы ұлт құруда бұған дейін халық арасында тараған аңыздардың, тарихы жадының және символдардың маңыздылығына назар аударды. Ф.Барт болса инструментализм мен ситуациялық бірегейлік түсінігін енгізіп, этностың статикалық мәдени мазмұнынан «этникалық шекараларды» күнделікті әлеуметтік өзара әрекеттесу барысында қалыптасатын динамикалық сипатын ұсынды. Б.Андерсон, Э.Геллнер және Э.Хобсбаум – ұлтты және ұлттық бірегейлікті заманауи әлеуметтік конструкт деп қарастырады. Андерсон оны «қиялдағы қауымдастық» феномены арқылы анықтайды. Геллнер – индустриалды қоғамның саяси қағидасы мен құрылымдық талаптарының өнімі, ал Хобсбаум – «дәстүрлерді ойлап табу» механизмі деп көрсетеді. 
Өзбек және қазақ «ұлтының» қалыптасуының алғышарттарын, кеңестік ұлт құру саясатын тарихи тұрғыдан зерттеуге бағытталған еңбектердің диссертациялық жұмыста маңызды ерекше. Бұл жерде ұлтты институттаудың кеңестік сипатын түсінуде С.Н.Абашиннің [21], Y. Slezkine, А.Халидтің [22], Г.Убирияның [23], М.Олкоттың [24], М.Ларуэльдің [25], М.Фумогалидің [26], Chong Jin [27], У. Фиерманның [28], E. Allworth [29], П.Финкенің [30], А.Ильхамовтың [31] және басқаларының зерттеулерін атап өтуге болады.
Сондай-ақ тәуелсіз Қазақстанның этносаясаты мен қалыптасып жатқан интеграция саясаты, ұлт құру мәселелеріне арналған ұжымдық монографияларды атап өтуге болады: Р.К. Қадыржановтың зерттеуі мәдени интеграцияның екі жақты үлгісін көрсетеді, З.К.Шаукенова және басқа авторлардың ұжымдық зерттеулері – консолидацияның азаматтық және этномәдени үлгілері, Қазақстандағы ұлт құрудың теориялық және практикалық аспектілеріне арналған [32]. Қазақстан Республикасындағы посткеңестік кезеңдегі этносаралық қатынастар динамикасы, көші-қонды этносаяси реттеу мәселелері Н.Э. Масановтың [33], В.Д. Курганская [34] мен В.Ю.Дунаевтың [35],                            Ю.В. Якушеваның [36], С.М. Джунусбаев пен И.С. Савиннің [37] зерттеулерінде жан-жақты талданған. Б.Ж.Смағамбет және А.Тлеспаеваның экономикалық, әлеуметтік, мәдени байланыстардың интернационалдануы кезінде ұлттық идентификацияны сақтап қалу мәселесі аясында «әлеуметтік жадыны» зерттеу мәселесін қозғаған [38]. Ал оқулықтардың қазақстандық бірегейлікті құрастырудағы рөлі туралы мәселелер А.Бурхановтың [39], Ж.Асанованың [40], Н.Муминовтың зерттеулерінде көтерілген [41]. 
Сонымен бірге Қазақстандағы өзбек этносының қалыптасуы, олардың дәстүрі мен мәдениеті, діні, олардың арасында жүріп жатқан этникалық және демографиялық процестер туралы маңызды зерттеулер А.С.Мұратовтың [42],                    Ж.О. Артықбаевтың [43], К.Р.Несипбаеваның [44], Ш.А. Торгаутова мен Г.Сугирбаеваның [45], К.В. Ханның [46], Е.У.Байдаровтың [47], Э.С.Отардың ұжымдық еңбектерінде көрініс тапты [48]. 
[bookmark: _Hlk230655514]Диссертациялық зерттеудің мақсаты – Қазақстандағы ұлт құру контексінде өзбек этностық қауымдастығының әлеуметтік-мәдени интеграция ерекшеліктерін, оған әсер етуші – мемлекеттік-институттық тетіктер (білім беру жүйесі, оқулықтағы ресми дискурс) мен топтық бейімделу стратегияларының (этникалық және азаматтық бірегейлік, анклавтық өмір салты, әлеуметтік-демографиялық процестер, кәсіби және территориялық мобилдік) өзара байланысын кешенді әлеуметтанулық тәсіл арқылы анықтау. 
Зерттеу мақсатына жету үшін бірқатар зерттеу міндеттері айқындалды: 
1. [bookmark: _Hlk230655535]«Әлеуметтік-мәдени интеграция» түсінігінің әлеуметтанулық тұжырымдарын жүйелеу;
2. Этностық топтардың доминантты қоғаммен қарым-қатынас динамикасы мен концептуалды үлгілеріне шолу жасау;
3. Қазақстандағы өзбек қауымдастығының демографиялық үдерістеріне әлеуметтанулық-демографиялық талдау;
4. Қазақстандағы өзбек қауымдастығының этностық ядросын анықтау үшін статистикалық талдау жасау және «институттық толықтық» тұрғысынан доминатты қоғаммен интеграциясының әлеуетін айқындау; 
5. Азаматтық және этникалық бірегейлік құрылымын деконструкциялау арқылы трансшекаралық байланыстардың олардың бірегейлігіне ықпалын анықтау; 
6. Білім беру кеңістігінің соның ішінде өзбек тілінде білім беретін мектептердің әлеуметтік-мәдени интеграцияны жүзеге асырудағы институттық әлеуетін анықтау;
7. Қазақстанда оқытылатын «Узбек адабиёти» оқулығындағы этникалық бірегейліктің репродукциясына сыни-дискурс талдау; 
8. Өзбек тілді мектептерге арналған «Қазақ тілі мен әдебиеті» оқулықтарының азаматтық бірегейлік конструкциясына контент-талдау;
Диссертациялық жұмыстың объектісі – Қазақстандағы өзбек этностық қауымдастығының әлеуметтік-мәдени интеграциясы. 
Диссертациялық зерттеудің пәні – Қазақстандағы өзбек этностық қауымдастығының шоғырланып қоныстануы мен институттық толықтығы жағдайында әлеуметтік-интеграция механизмдері.  
Ғылым әдебиеттерге шолу мен осы тақырып шеңберінде жүргізілген зерттеу қорытындыларын негізге ала отырып, бірнеше гипотеза құрастырылды. 
[bookmark: _Hlk230655617]Негізгі гипотеза. Қазақстандағы өзбек этникалық қауымдастығы жоғары деңгейде институттық толықтығы (шоғырланып қоныстануы, махалла институты, өзбек тілді мектептер болуы) оқшаулауға емес, керісінше, этникалық бірегейлік пен азаматтық бірегейлікті теңгерімде ұстайтын интеркультурализм үлгісі арқылы әлеуметтік-мәдени интеграцияға деген ішкі сұраныс қалыптасады, алайда бұл үрдіс білім беру контексіндегі дискурстың сипатына байланысты бәсеңдеуі мүмкін.  
Қосалқы гипотезалар: 
· Қазақстандағы өзбек этностық қауымдастығының интеграция үдерісінде этникалық бірегейлік пен азаматтық бірегейліктің паралелді дамуына негізделген гибридті мәдени бірегейлік қалыптасады, бұл бірегейлік моделі этникалық өзекті сақтай отырып, азаматтық құндылықтар мен қазақтармен өзбектерді біріктіретін ортақ түркілік шығу тегі, территориялық тиесілік секілді мәдени кодтар арқылы жалпықазақстандық коғамға интеграциясын қамтамасыз етеді. 
· Өзбек этностық қауымдастығының тығыз қоныстанып өмір сүруі - оқшаулану факторы емес, керісінше махалла секілді әлеуметтік институттардың сақталуына (Ақсақалдар кеңесі, Аналар кеңесі, медиациялық орталықтар мен ҚХА мәдени орталықтарының қызметі) және тиімді қызмет етуіне жағдай жасайтын кеңістік ретінде қарастырылады. Бұл орта сыртқы  өзгерістерге бейімделудің әлеуметтік капиталын қалыптастырады және локалды деңгейдегі шиеленістерді көрсетілген реттеу тетіктері арқылы шешіп отыратын «буферлік» қызмет атқарады. 
· Қазақстандағы өзбектердің мемлекеттік тілді меңгеруге және азаматтық бірегейлікті қабылдауға ұмтылысы тек идеологиялық емес, экономикалық прагматизмге негізделген. Егер бұрынғы буын үшін «этникалық экономика» (диханшылық, сауда, қызмет көрсету) жеткілікті болса, жаңа буын үшін тіл білу және мәдени интеграция – «этникалық экономика» шеңберінен шығып, мемлекеттік қызмет (медицина, педагогика, ақпараттық технологиялар саласы) пен ірі бизнес секілді басқа әлеуметтік лифтілерге қол жеткізудің ұтымды стратегиясы. 
[bookmark: _Hlk230655694]Диссертациялық зерттеу жұмысының теориялық-әдіснамалық негізін әлеуметтік құбылыстарды талдаудың көпөлшемді парадигмасына сүйенеді. Бұл өзбек этностық қауымдастығының институттық құрылымын, бірегейлік трансформациясын және көпэтносты қоғамды ұлт құру процесіне интеграциялаудың үлгісін кешенді зерделеуге мүмкіндік береді. 
Өзбектердің шоғырланып қоныстануын, оның географиялық шекарасы басқа бағыттарда интеграцияға кедергі келтірмейтіні Дуглас Мессидің [49] «кеңістіктік ассимиляция», Марк Гранноветтердің [50] «әлеуметтік желілер» және Раймонд Бретонның [51] «институттық толықтық», Алехандро Портестің [52] «этностық анклавтар» теориялары және Кэтрин Бриккел мен Айона Даттаның [53] «ашық анклавтың» географиялық шекарасы болғанымен, оның әлеуметтік, экономикалық байланыстары бірнеше (ауылда, қалада, шетелде) бағытта дамитынын түсіндіретін теориялар қолданылды. 
Этникалық бірегейліктің қалыптасуы мен сақталу тетіктерін талдауда            Ф. Барттың «этникалық шекаралар» концепциясын қолдандық. Теория топ мүшелерінің «біз» және «бөгде» деп қалай айыратынын және әлеуметтік интеракция барысында шекараларды қалай нығайтатынын түсіндіреді. Бірегейліктің ішкі мазмұнын, күнделікті тәжірибе мен «отырықшылық» мінез-құлық үлгілерін сипаттауда П. Бурдьенің «габитус» және «әлеуметтік алаң» теориялары қолданылды.
Этникалық және азаматтық бірегейліктердің өзара қайшылықсыз үйлесуін негіздеу үшін Х. Бхабханың «үшінші кеңістік» және С. Холлдың «мәдени гибридті» концепциялары алынды. Бұл тәсіл өзбек қауымдастығының «өзбек-қазақ» сияқты гибридті формасын анықтауға мүмкіндік береді.
Мемлекет пен этнос арасындағы интеграция сипатын талдауда                         Ю. Хабермастың «коммуникативтік іс-қимыл» және «қоғамдық кеңістік» теориялары негізге алынды. Бұл махалла сияқты дәстүрлі институттардың заң үстемдігі мен ашықтық негізінде азаматтық қоғамға интеграциясын теориялық тұрғыдан дәйектейді.
«Узбек адабиёти» оқулығындағы этникалық және азаматтық концепцияларының интеграциялық әлеуетін сыни дискурс талдау үшін Gerard Genette -тің 5 деңгейлі транстекстуализм теориясы бойынша сыни дискурс талдау жасалады. 
Зерттеу стратегиялары және әдістері
Зерттеу барысында Қазақстандағы өзбек этностық қауымдастығының институттық құрылымын, бірегейлік трансформациясын және интеграциялық үдерістерін кешенді зерделеу мақсатында аралас зерттеу стратегиясы қолданылды. Бұл тәсіл «әлеуметтік-мәдени интеграция» процесін түсінудің объективті және субъективті деңгейлерін өзара ұштастыруға мүмкіндік береді. 
Зерттеу жұмысының ақпараттық негізі ретінде Қазақстан Республикасы  Ұлттық экономика және жоспарлау, статистика агенттігінің материалдары, Қазақстан Республикасының мемлекеттік бағдарламалық құжаттары, Қазақстан Республикасы Президентінің Қазақстан халқына жолдаулары, Қазақстан халқы Ассамблеясының ресми құжаттары, БАҚ және интернет ресурстарының материалдары, қазақстандық ғалымдар мен институттар тарапынан жүргізілген әлеуметтанулық зерттеу деректері құрайды. Сонымен бірге, этносаралық қатынастар, этникалық бірегейлік, әлеуметтік-мәдени интеграция үрдісін қарастыру барысында біз осы зерттеу тақырыбына байланысты ғылыми конференциялар, семинарлар, ашық дәрістер мен подкаст материалдарына сүйендік. 
Диссертациялық жұмыстың эмпириялық негізін диссертацияны дайындау барысында жүзеге асырылған автордың жеке әлеуметтанулық зерттеу нәтижесінде алынған мәліметтер құрайды. Жұмыстың эмпириялық деректер базасы 2025 жылы шілде және қыркүйек айлары аралығында жүргізілген далалық жұмыстарға негізделеді. Одан басқа мемлекеттік статистикалық деректер, өкілетті органдардың ұлттық баяндамалардағы мәліметтер мен зерттеу деректері және оқулықтар пайдаланылды.
Эмпириялық деректерді жинау және талдау әдістері: 
1. Сарапшылармен жүргізілген сауалнама әдісі. Зерттеу құралы – анкета. Онда барлығы 20 сұрақ болды. Оның 16-сы – ашық сұрақ. Сарапшыларды таңдау кезінде олардың аталған салалардағы жұмыс өтілі (кемінде 5-10 жыл), ғылыми немесе кәсіби беделі, сондай-ақ зерттеліп отырған аймақтың (немесе этностың) ерекшелігін білу деңгейі негізге алынды. Олардың арасында өзбек этносы өкілдері де болды. Сарапшы ретінде таңдауымыз бұл тұлғалардың мемлекеттік саясаттың этникалық топтарға тигізер әсерін тікелей рефлексия жасай алады, әрі зерттеліп отырған топтың өкілі ретін оның ішкі динамикасы, мәдени және күнделікті өмірлік ерекшеліктерін кәсіби біліктілікпен толықтырып ашып көресете алады. Зерттеуге барлығы 19 сарапшы қатысты. Олардың қызмет ету саласы: зерттеу ұйымдар, жоғары оқу орындар, бұқаралық ақпарат құрал және мәдениет. 
2. Тереңдетілген сұқбат әдісі. Зерттеу құралы – гайд. Барлығы 8 (сегіз) блокты қамтыды. Олар: 1. Мектеп (оқу тілі, балалардың білім алуы, мектептегі білімді ары қарай жалғастыруы). 2. Еңбек нарығы (кәсіп саласы, этникалық кемсіту жағдайлары, кәсіп саласын таңдау ерекшелігі). 3. Миграциялық көңіл-күй (көші-қон, материалдық жағдай). 4. Саяси-әлеуметтік белсенділік (этно-мәдени орталық, махалла туралы білімі, сайлауға қатысу белсенділігі, азаматтық-құқықтық сауаттылығы). 5. Этностық бірегейлігі (өзбек мәдениетімен байланыс сипаты, этникалық дискриминация, мәселелері). 6. Дін (діни практикасы). 7. Тіл (тілді меңгеру, тілдік диглоссия). 8. Этносаралық қатынас (қоршаған ортасының этностық алуандық сипаты, этникалық негізде шиеленіс фактісі).
Тереңдетілген сұқбатқа қатысу үшін информанттарды тарту іріктеудің «жабыла жинақтау» (Зина о лири) (снежный ком) әдісі арқылы жүзеге асырылды. Әр информант келесі сұқбат үшін өзінің танысының байланыс нөмірін берді. Сонымен бірге өзбек өкілдерімен сұқбат жүргізу үшін сол этнос өкілі зерттеуге интервьюер ретінде шақырылды. Бұл сұқбат берушілердің «интервьюер эффектісін» басқару үшін қажет еді. Бірақ зерттеу нәтижелері сұқбат алушының этносына байланысты сезімталдықты көрсетпеді. Сұқбатқа барлығы 29 информант қатысты. Олардың тұрғылықты жерлері: Түркістан облысы (Қарабұлақ, Қарнак, Ескі Иқан ауылдары, Кентау қаласы), Шымкент, Алматы, Астана қалалары. 
3.  «Узбек адабиёти» оқулығын транстекстуализм теориясы арқылы сыни дискурс талдау әдісі.  Әдіс Ж.Женеттің транстекстуалдық теориясы мен Н.Фэрклоның сыни дискурс талдау әдістерінің симбиозын құрайды. Бұл екі авторды біріктіру «Мәтін архитектурасынан — Әлеуметтік инженерияға» өтуге мүмкіндік берді: Микро-деңгей (Женетт): мәтіннің техникалық жағын (цитаталар, тақырыптар, сілтемелер), ал макро-деңгей (Фэркло): осы техникалық элементтердің артында қандай билік мүддесі, қандай әлеуметтік интеграция моделі тұрғанын көрсетті. 
Біріктірілген талдау алгоритмі: 
Мәтіндік деңгей (Description) (Н.Фэркло):
Транстекстуализм элементтері: Паратекстуалдық (сыртқы форма) және Архитекстуалдық (жанр).
Дискурстық тәжірибе (Interpretation) (Н.Фэркло):
Транстекстуализм элементтері: Интертекстуалдық (дәйексөз), Метатекстуалдық (түсіндірме) және Гипертекстуалдық (мәтінді қайта өңдеу/түрлендіру).
Әлеуметтік тәжірибе (Explanation) (Н.Фэркло):
Женетттің транстекстуалды талдауының бес деңгейін біріктіріп, қоғамдағы билік қатынасын, этникалық бірегейлікті және мемлекеттік идеологияны қалай құрастыратынын сипаттайды.
4. «Қазақ тілі мен әдебиеті» оқулығына контент-талдау әдісі.  
Сандық контент-талдауды ресей әлеуметтанушысы Л.Я.Аверьяновтың әдістемесіне сүйеніп жүзеге асырылды. Зерттеуде бұл әдістемені қолданудың артықшылығы оқулық мазмұнын жас ұрпақты әлеуметтендірудің институттық ресурсы ретінде қарастырумен байланысты. «Азаматтық», «ұлттық» және «этностық» категорияларын жеке сөздік бірліктер ретінде емес, қоғамның символдық капиталын құрайтын құндылықтар иерархиясы ретінде талдауға мүмкіндік береді. Осы тұрғыдан алғанда, категориялардың мәтінде кездесу жиілігі олардың әлеуметтік салмағын ғана емес, мемлекеттік білім беру дискурсында қандай бірегейлік үлгісі нормативтік мәртебеге ие екенін көрсетеді.
Контент-талдауды жүзеге асыру кезеңдері: 
1. Категорияларды (субкатегорияларды) анықтау және оны негіздеу. 
2. Талдау бірліктерін анықтау. 
3. Кодтау және матрица құру. 
4. Сандық есептеу және статистикалық талдау.
Л.Я. Аверьяновтың контент талдау әдістемесі бойынша сандық көрсеткіштерді есептегенде «техникалық шуды» алып тастадық. Бұл деректердің валидтігін қамтамасыз етудің басты шарты .   
Пайыздық өлшемді есептеу келесі формула бойынша жасалды. 
P=  f/N*100 %
P – категорияның пайыздық үлесі. 
f – нақты категорияның жиілігі
N – біз бекіткен 3 негізгі категорияның (азаматтық, ұлттық, инклюзия) жалпы индикаторлар саны.
Диссертациялық жұмыстың ғылыми жаңалығы: 
Зерттеудің ғылыми жаңалығы Қазақстандағы өзбек этностық қауымдастығының әлеуметтік-мәдени интеграциясын кешенді әлеуметтанулық талдау жасаумен айқындалады. қазақстандық ғылыми кеңістікте өзбек этносына қатысты бұған дейінгі зерттеулер көбінесе тарихи, антропологиялық немесе басқа этностармен бірге жалпылама сипатта жүргізілсе, бұл диссертациялық жұмыста дербес әлеуметтанулық зерттеу пәні ретінде қарастырылады. 
1. Зерттеу жұмысының нәтижесінде «бірлігіміз алуандығымызда» деген әлеуметтік-интеграцияны классикалық эссенциалистік парадигмалардан тыс, жаңа әлеуметтанулық контексте концептілеумен айқындалады. Зерттеу барысында өзбек этностық қауымдастығының интеграциясы «ортақ түркілік шығу тегіне негізделген интеркультуралистік диалог» үлгісі арқылы ашылады, бұл жерде этносимволдық кодтар (түркілік тамыр) этникалық тұйықталудың емес, керісінше, азаматтық қоғаммен ынтымақтастық орнатудың динамикалық ресурсы ретінде қарастырылады. 
2. Зерттеу барысында өзбек этностық қауымдастығының демографиялық дамуын «институттық инерция» (social path dependecy) типі негізінде концептілейміз. Аталған үлгі этностың урбанизация деңгейіне қарамастан дәстүрлі «репродуктивті габитусты» сақтап отырғанын және демографиялық өсімінің этникалық бірегейлікті нығайтудың негізгі тетігіне айналатынын дәлелдейді. Қазақстанда этностық топтардың өсіп-өнуіне қолайлы, сенімді орта барын көрсетеді. Сондай-ақ, «топ ішіндегі әлеуметтік капиталдың» сыртқы экономикалық тәуекелдерді бәсеңдету «иммунитеті» рөлі айқындалып, өзбек қауымдастығының Қазақстанның адами капиталын ұдайы өндірісі жүйесіндегі негізгі субъектілерінің бірі екендігін ғылыми тұрғыдан негізделеді. Бұл нәтижелер этностың әлеуметтік-мәдени интеграциясын жүзеге асырудың демографиялық құрылым ерекшеліктеріне негізделген стратегиялық бағыттарын әзірлеуге теориялық негіз болады.  
3. Сайрам, Қарабұлақ және Қарнақ секілді елді-мекендерді Р.Бретонның «институттық толықтық» концепциясы тұрғысынан талдадық. Елді-мекендердегі өзбек қауымдастығының әлеуметтік-кеңістіктік ұйымдасуы «ашық этникалық анклав» концепциясы арқылы негізделді. Бұл үлгі А.Портестің классикалық «этникалық анклав» теориясын қазақстандық контексте «институттық толықтықтың» оқшаулану емес, керісінше, жергілікті қауымдастықтың жаһандық нарық пен әлеуметтік желілерге бірігуінің функциялық тетігі екенін дәлелдейді. 
Зерттеу нәтижелері көрсеткендей, этностың шоғырланып қоныстануы сыртқы ортадан тұйықтауды емес, керісінше, ішкі әлеуметтік капиталдың көмегімен трансұлттық экономикалық желілерге және жалпықазақстандық кәсіби нарыққа белсенді интеграциясының өзегін қалыптастырады. Осылайша, «ашық этникалық анклав» үлгісі этникалық бірегейлікті сақтай отырып, заманауи урбанизациялық және экономикалық процестермен үйлесім табудың, яғни қауымдастықтың мәдени тұтастығы мен әлеуметтік мобилдігін ұштастырудың жаңа әлеуметтанулық интепретациясын ұсынады.   
4. Зерттеу барысында О.Дж.Мартинестің «шекаралас аймақтар» (borderlands) теориясы аясында қазақстандық өзбектердің Өзбекстан Республикасымен байланысын «трансұлттық экономикалық агент» ретінде концептуалдауға болады. Зерттеу нәтижесінде анықталғандай репатриацияның болмауы қауымдастықтың «автохтонды/локалды бірегейлігі» сезімі трансұлттық желілер арқылы экономикалық прагматизмді жүзеге асырудың жоғары деңгейімен түсіндіріледі. Қазақстандық өзбектердің «Отан» түсінігі географиялық тұрғыдан Қазақстанмен,  ал әлеуметтік-ресурстық тұрғыдан екі елді қамтитын трансшекаралық қатынасты құрайды. 
5. Қазақстандағы өзбектердің этникалық бірегейлігінің үш деңгейлі трансформациялық-интеграциялық типі (этномәдени, гибридті және шекаралық типтер) анықталды. Информанттардың  жас ерекшеліктеріне қарай этностық бірегейлік типтерінің ішкі мазмұны этно-мәдени сипаттан азаматтық-түркілік суперэтностық бірегейлікке ауысады. Ол (жастар арасында) этникалық бірегейліктің азаматтыққа бірегейлікпен үйлесім табатын гибридті сипаты эмпириялық тұрғыдан тереңдетілген сұқбат барысында  расталды. 
6. Ю. Хабермастың «қоғамдық кеңістік» теориясы Қазақстандағы өзбек этностық анклавтардың интеграциялық әлеуетін талдау үшін синтезделді. Махалла мен этномәдени орталықтардың тек этникалық салт-дәстүрді сақтаушы емес, азаматтық ұлт құрудағы «процедуралық көпір» және «кеңістікті бірлесе өндіру» (common ground) алаңы ретіндегі жаңа функционалдық рөлі негізделді.
7. Орта білім беру жүйесіндегі «Узбек адабиёти» мен «Қазақ тілі және әдебиеті» оқулықтарына жасалған сыни дискурс және контент-талдау арқылы этникалық кодтар мен қазақстандық азаматтық құндылықтардың интеркультуралистік үйлесімі айқындалды. Оқулықтардың тек білім беру құралы емес, этносаралық диалог пен азаматтық бірегейлікті қалыптастырушы институттық тетік ретіндегі әлеуеті ашып көрсетілді. 
8. Әдіснамалық деңгейде әлеуметтік-мәдени интеграция процесін «төменнен жоғарыға» қарай, яғни қауымдастықтың ішкі қажеттілігі мен сұранысын (миграция, білім, әлеуметтік мобилдік) басты индикатор ретінде қарастыратын құрал ұсынылды. Қазақстанда шоғырланып өмір сүретін басқа  этностық қауымдастықтардың интеграциялық құрылымдарын мемлекеттің интеркультурализмге негізделген этносаясатын жүргізуге ғылыми әдіснамалық мүмкіндік береді.  
Зерттеудің теориялық құндылығы:
1. Зерттеудің теориялық маңыздылығы этникалық қауымдастықтардың әлеуметтік-мәдени интеграциясын талдаудың жаңа әлеуметтанулық тәсілдерін негіздеуімен айқындалады:
2. Р. Бретонның «институционалдық толықтық» концепциясы мен Ю. Хабермастың «қоғамдық кеңістік» теориясын синтездеу арқылы шоғырланып қоныстанған этникалық топтардың интеграциялық әлеуетін бағалаудың теориялық-әдіснамалық шеңбері кеңейтілді.
3. Этникалық бірегейліктің үш деңгейлі трансформациялық типін (этномәдени, гибридті, шекаралық) негіздеу арқылы бірегейліктің статикалық нысан емес, контекстке байланысты өзгеріп отыратын динамикалық құрылым екендігі теориялық тұрғыдан дәлелденді.
4. Әлеуметтану ғылымындағы «этностық анклав» туралы түсінікке жаңа мазмұн берілді. Анклавтың оқшауланушы емес, сыртқы ортамен белсенді интеракцияға түсетін «ашық» сипаты теориялық тұрғыдан негізделді.
5. Х. Бхабханың «үшінші кеңістік» концепциясын қазақстандағы өзбектердің «әлеуметтік-мәдени интеграция» процесін талдауға қолдану арқылы гибридті бірегейлік теориясының эмпириялық негізі нығайтылды.
Зерттеудің практикалық құндылығы:
Зерттеудің нәтижелері мен ұсыныстары этносаралық келісім мен мемлекеттің жалпыазаматтық бірегейлікті қалыптастыру, ұлт құру стратегиясын жетілдірудің практикалық құралы ретінде қолдана алады:
1. Зерттеу нәтижелері Қазақстан халқы Ассамблеясы мен жергілікті атқарушы органдар үшін этностық топтар тығыз қоныстанған аймақтарда (анклавтарда) интеграцияны жүзеге асыруда әдістемелік нұсқаулық бола алады.
2. Махалла институтының әлеуметтік-мәдени әлеуетін пайдалану бойынша ұсыныстар жергілікті өзін-өзі басқару органдарының жұмысын (тәрбие, әлеуметтік бақылау, ресурстарды бөлу) азаматтық қоғам принциптеріне сәйкес жетілдіруге көмектеседі.
3. Білім беру саласын жетілдіру: Оқулықтарға жасалған сыни-дискурс және контент-талдау нәтижелері «Узбек адабиёти» және «Қазақ тілі мен әдебиеті» оқу бағдарламаларын интеркультурализм принциптеріне сай қайта қарауға және оқушылардың азаматтық бірегейлігін қалыптастыруға бағытталған оқулықтар әзірлеуге негіз болады.
4. Миграциялық саясат: Ішкі миграция траекторияларын талдау деректері еңбек ресурстарын тиімді бөлу және қоныс аударушылардың жаңа әлеуметтік ортаға бейімделу стратегияларын әзірлеу кезінде қолданылуы мүмкін.
5. Оқу процесінде қолдану: Зерттеу материалдарын жоғары оқу орындарында «Әлеуметтану», «Интеркультурализм», «Мәдениет әлеуметтануы» және «Этносаралық қатынастар» пәндері бойынша дәрістер мен арнайы курстар дайындау үшін пайдалануға болады.
Қорғауға ұсынылған негізгі ғылыми тұжырымдар: 
1. Интеграцияның интеркультурализм негізі: Қазақстандағы өзбек этностық қауымдастығының әлеуметтік-мәдени интеграциясы «ортақ түркілік тамырға» негізделген интеркультуралистік диалог ұсынылады. Зерттеуге қатысқан сарапшылардың пікірі мен өзбек этносы өкілдерінің берген жауаптары ортақ этносимволдық кодтардың әрі қарай дамытып, жалпыазаматтық қоғаммен ынтымақтастық орнатудың әлеуметтік-мәдени ресурс қызметін атқарады. 
2. Демографиялық дамудың «институттық инерция» типі: өзбек этносының демографиялық өсімі урбанизация деңгейіне қарамастан дәстүрлі «репродуктивті габитусты» сақтау арқылы жүзеге асады. «Топ ішіндегі әлеуметтік капитал» мен туыстық желілердің рөлі этносты адами капиталды ұдайы өндіру жүйесіндегі Қазақстанның әлеуметтік-экономикалық дамуына үлес қосатын негізгі демографиялық субъектілердің бірі етеді. 
3. «Ашық этникалық анклав» концептісі: Р.Бретон мен А.Портес теорияларын синтездеу арқылы, шоғырланып қоныстанған өзбек елді-мекендерінің (Сайрам, Қарабұлақ, Қарнақ) «ашық этникалық анклав» ретіндегі сипаты дәлелденеді. «Институттық толықтықтың» оқшаулау емес, керісінше, трансұлттық желілері мен жалпыазаматтық кәсіби нарыққа, экономикаға белсенді интеграцияланудың тиімді платформасы екенін айқындайды. 
4. Трансұлттық экономикалық агент: О.Дж. Мартинестің «шекаралық аймақтар» теориясы негізінде, қазақстандық өзбектердің ӨР байланысы «трансұлттық экономикалық агент» ретінде концептуалдауға негіз береді. Репатриацияның болмауы мен локалды бірегейлік басымдығы, мемлекеттік шекараны азаматтардың экономикалық прагматизмді жүзеге асыру үшін «икемді өткізу құралы» ретінде пайдаланатын гибридті интеграциялық форманы қалыптастырады. 
5. Этникалық бірегейлік типтерінің трансформациялық динамикасы: Қазақстандық өзбектердің бірегейлігі статикалық емес, динамикалық сипатқа ие және ол үш негізгі типтен тұратын күрделі құрылымды құрайды:
· Терең тамырланған этномәдени тип: отырықшылық габитусы мен дәстүрлі құндылықтарға негізделген экзистенциалық өзекті сақтайды;
· Гибридті этникалық және кеңістіктік тип: «қазақстандық өзбек» -                      Х. Бхабханың «үшінші кеңістігі» аясында қалыптасқан, қазақстандық мәдени кодтарды бойына сіңірген жаңа сапалық деңгей;
· Этникалық шекаралық тип: сыртқы ортамен интеракция барысында топтың символдық шекараларын саналы түрде реттейтін тип.
Бұл типология этникалық топтың қоғамға кірігу логикасын бейнелейді.
6. Азаматтық интеграцияның «процедуралық көпірлері»: Махалла мен этномәдени орталықтардың функциялық рөлі Ю. Хабермастың «қоғамдық кеңістік» теориясы аясында қайта қаралып, олардың азаматтық ұлт құрудағы «ортақтықты бірлесе өндіру» алаңы және «процедуралық көпір» ретінде қолдануға болатынын негіздейді. 
7. Білім беру жүйесі интеграцияның институттық тетігі: Оқулықтар дискурсы мен контент-талдау нәтижелері этникалық кодтар мен қазақстандық азаматтық құндылықтардың интеркультурализм үйлесімін көрсету бағытында жетілдіру қажеттігін айқындайды. Этникалық бірегейлік кодтары мен қазақстандық бірегейлікті гибридті деңгейде тоғыстыру, интеркультурализм бағытындағы  интеграцияның интеллектуалдық негізін қалайды.
8. Әлеуметтік-мәдени интеграцияны бағалаудың әдіснамасы: Қазақстандағы шоғырланып өмір сүретін басқа да этностық топтардың ішкі сұранысы мен әлеуметтік-экономикалық тәжірибелерін басты индикатор ретінде қарастырып, «институттық толықтық» және «этникалық анклав» тұрғысынан анықтайтын жаңа әдіснамалық құрал ұсынылады. Бұл әдіснама мемлекеттің интеркультурализмге негізделген этносаясатын тиімді жүргізуге мүмкіндік береді. 
Зерттеу жұмысының сыннан өтуі және мақұлдануы. 
Зерттеу жұмысының негізгі идеялары диссертанттың 7 ғылыми мақалаларында жарияланды. Олардың ішінде, 1 Scopus ақпараттық базасына енетін басылымда, 3 ҚР БҒМ білім және ғылым саласын бақылау Комитеті бекіткен тізіміне кіретін ғылыми басылымдарда, 3 халықаралық ғылыми конференция материалдары жинақтарында жарияланды, сонымен қатар, диссертациялық жұмыстың негізгі тұжырымдары осы тақырып аясындағы конференциялар, ғылыми семинарлар жұмыстарында талқыланды.

Диссертациялық жұмыстың құрылымы және көлемі. Диссертациялық жұмыс кіріспеден, үш тараудан, қорытындыдан, пайдаланған әдебиеттер тізімі және қосымшаларды қамтитын, барлығы 175 беттен тұрады. 
Диссертацияның кіріспесі жұмыстың жалпы сипаттамасынан басталып, тақырыптың өзектілігі кең тарқатылып жазылады. Зерттеудің объектісі мен пәні, мақсаты мен міндеттері көрсетіледі. Сондай-ақ зерттеудің әдіснамалық және әдістемелік базасы анықталып, зерттеу стратегиясында қолданылған зерттеу әдістері негізделеді. Диссертациялық жұмыстың теориялық және практикалық маңыздылығы, қорғауға ұсынылатын ғылыми тұжырымдар ұсынылады. 
Диссертациялық жұмыстың теориялық-әдіснамалық бөлімінде  «әлеуметтік-мәдени интеграция» феноменінің әлеуметтанулық мәні айқындалып, классикалық функционализмнен бастап заманауи теорияларға дейінгі эволюциясына талдау жасалады. Интеграция тек нормативті бірігу емес, оның құрылымдық, символдық және когнитивті деңгейлерден тұратын күрделі процесс екені негізделеді. Этностық қауымдастықтардың өзара ықпалдастығының түрлері жіктеліп, Қазақстанның контексіндегі өзбек этностық қауымдастығының әлеуметтік-интеграциясын анықтау үшін интеркультурализм қағидалары, «институттық толықтық», «ашық этникалық анклав» концептілерінің әдіснамалық мүмкіндіктері ашып көрсетіледі. 
Екінші бөлімде Қазақстандағы өзбек этностық қауымдастығының демографиялық өсімі – қоғамдағы белсенді субъектілігін айқындайтын басты фактор ретінде қарастырылады. Этностың локализация коэффициенті тұрғысыннан миграциялық траекториялары анықталады. Сонымен бірге этникалық бірегейлігінің ішкі мазмұнын мен «өзбектік» бірегейліктің ұдайы өндірісін зерттеу нәтижелерін әлеуметтанулық интерпретациялау арқылы қауымдастықтың қазақстандық қоғамға әлеуметтік-мәдени интеграциясы арасындағы динамикасы ашып көрсетіледі.   
Үшінші бөлімде – Қазақстандағы өзбек этностық қауымдастығының әлеуметтік-мәдени интеграциясы процесіндегі өзбек тілінде білім беретін мектептердің рөлі эмпириялық тұрғыда анықталады. «Узбек адабиёти» оқулықтарына жүргізілген сыни-дискурс талдау арқылы этникалық бірегейліктің репродукциясы мен қазақ және өзбек халықтарына тән ортақ тарихи жадтың мәдени кодтары (ортақ түркілік мұра, ауыз әдебиеті, рухани сабақтастық және мәдени жарақат) ашып көрсетіледі. Сонымен қатар, «Қазақ тілі мен әдебиеті» оқулықтарына контент-талдау нәтижелері оқушы бойынша қазақстандық азаматтық бірегейлікті қалай конструкциялайтыны қарастырылады.   
Қорытындыда жүргізілген зерттеу нәтижелер негізінде түйіндер ұсынылады. Сонымен бірге практикалық ұсыныстар беріледі. Жұмыстың соңында пайдаланылған әдебиеттер тізімі, қосымшалар көрсетілген.   

Интеграция (латынның integratio – толықтыру, біріктіру; integer – тұтас) – жүйенің немесе әлеуметтік ағзаның жекелеген, сараланған элементтері мен функциялары арасындағы байланыс күйін және осы күйге қол жеткізуді қамтамасыз ететін динамикалық процесті білдіретін ұғым [54]. Демек, интеграция статикалық жағдайды емес, уақыт пен кеңістік ішінде жүретін, өзгермелі әрі көпқырлы процесті сипаттайды. 
«Интеграция» термині ақпараттық технологиялар, информатика, ауыл шаруашылығы, әскери іс, халықаралық қатынастар, көші-қонды зерттеу және өзге де көптеген салаларда кеңінен қолданылады. Осыған сәйкес, әрбір сала бұл ұғымға өз пәндік ерекшеліктеріне сай мазмұн береді. Ал әлеуметтану ғылымында интеграция әлеуметтік жүйелердің әртүрлі деңгейлерінде (жеке индивидтер, әлеуметтік топтар, этностар, қауымдастықтар, мемлекеттер) экономикалық, мәдени, діни, әлеуметтік, саяси және өзге де негіздер бойынша бірігу, өзара бейімделу және байланысу процестерін білдіреді. Интеграция қарастыратын құбылыстардың көптігіне байланысты ол көпөлшемді әлеуметтік процесс және оны бір ғана әмбебап критерий арқылы өлшеу мүмкін емес [54, 7 б.]. 
Ұлыбританияда интеграция мәселелерін зерттеген ғалымдар «интеграция» терминінің бірыңғай, жалпы қабылданған мазмұны жоқ екенін атап өтеді. Бұл ең алдымен, иммигранттар мен босқындарды интеграциялаудың әмбебап теориясы мен үлгісінің болмауымен түсіндіріледі. Интеграция тұжырымдамасы күрделі, көпқырлы және ішкі қайшылықтарға толы болғандықтан, ол ұзақ уақыт бойы ғылыми пікірталастардың нысаны болып келді [55]. 
Терминнің мазмұны әртүрлі елдерде әрқилы түсіндіріледі және ол интеграция процесін кім айтатынына, нақты тарихи кезеңге, сондай-ақ әртүрлі әлеуметтік, этникалық, діни және өзге де топтардың мүдделері мен құндылықтарына тәуелді түрде өзгеріп отырады. Сонымен қатар, интеграция ұғымын операцияландыру, яғни оны эмпириялық зерттеуге болатын нақты көрсеткіштер жүйесіне айналдыру мәселесінде ғылыми қауымдастықта ортақ келісім қалыптаспаған. Әртүрлі елдердегі интеграция тәжірибесін салыстырмалы зерттеу бұл процестің бағыты мен сипатын айқындайтын негізгі факторлардың бірі ұлттық мемлекеттердің қалыптасуы кезеңінде иммигранттар мен азшылық топтармен өзара қарым-қатынас барысында жинақталған тарихи тәжірибе екенін көрсетеді [55, 201 б.]. 
Әлеуметтік ғылымдарда кеңінен қолданылатын «әлеуметтік интеграция» ұғымы да контекске байланысты әртүрлі мағынаға ие. Ең бастысы «интеграция» ұғымының қоғамдағы өзара әрекеттесу барысында дара және ұжымдық деңгейлерді қамтитындығын түсіну керек. Диссертациялық зерттеудің өзегін құрайтын «интеграция» ұғымын «әлеуметтік-мәдени интеграция» түрінде қолданамыз.  
«Әлеуметтік-мәдени интеграция» мәселесі тек теориялық қана емес, сонымен қатар практикалық маңыздылыққа ие. Көші-қон процестерінің үдеуі, мәдени алуандықтың артуы, ұжымдық бірегейлік формаларының трансформациясы және ынтымақтастықтың дәстүрлі механизмдерінің дағдарысы индустриалды дәуірде пайда болған әлеуметтік тәртіп үлгілерінің тұрақтылығына күмән келтіреді. Қазіргі қоғамдар көпэтносты, көпконфессиялы және символды тұрғыдан бөлшектенген деп сипатталуда, және бүгінгі күні әлеуметтік тұтастықты сақтауға болатын негіздер қандай деген мәселені көтереді. 
Классикалық әлеуметтану дәстүрінде интеграция ең алдымен, әлеуметтік жүйенің көбеюі мен әлеуметтік тәртіпті сақтаудың шарты ретінде қарастырылған. Дегенмен, әлеуметтік нақтылық күрделенген сайын, интеграцияны ресми институттардың немесе ортақ нормалардың болуымен шектеуге болмайтыны анық. Ол көп деңгейлі процестерді, яғни институттардың құрылымдық өзара тәуелдігінен бастап мағыналардың интериоризациясы мен бірегейлікті қалыптастырудың терең когнитивті механизмдеріне дейін қамтиды. 
Бұл тараудың мақсаты әлеуметтанудағы «әлеуметтік-мәдени интеграцияның» негізгі парадигмаларына жүйелі теориялық талдау, олардың эволюциясын классикалық функционалистік модельдерден мәдени шекаралар, коммуникация және ұжымдық естеліктер туралы қазіргі заманғы тұжырымдамаларға дейін шолу жасау. Негізгі назар Г.Спенсердің, Э.Дюркгеймнің, Т.Парсонстың, П. Сорокиннің, Ю.Хабермастың, Э.Гидденстің, Г. Зиммельдің және Чикаго мектебінің өкілдерінің идеяларына, сондай-ақ, аккультурация, әлеуметтік бірегейлік (identity) және мәдени жарақат теорияларына қатысты заманауи тәсілдерге (Д. Александер және басқалары) аударылады. 
Тарауда теориялық ұстанымдарды қайта құру ғана емес, сонымен қатар оларды тұжырымдамалық түрде синтездеу, көпэтносты қоғамдардағы интеграциялық процестерді талдау үшін әрбір парадигманың эвристикалық әлеуетін анықтау. Сондай-ақ қазіргі заманғы алуандық жағдайларына сәйкес келетін «әлеуметтік-мәдени интеграцияның» теориялық тұрғыдан негізделген концептісін әзірлеуге ерекше назар аударылады. 
Әлеуметтану ғылымында алғашқы рет «интеграция» түсінігін ағылшын ғалымы Г.Спенсер енгізген. Герберт Спенсердің әлеуметтанулық тұжырымдамасында «интеграция» категориясын «Эволюцияның жалпы заңы» еңбегінің іргелі негізі ретінде қарастырды және осы категория қоғамның дамуын анықтайтын басты механизм. Спенсер бойынша, әлеуметтік эволюция – бұл жүйенің анықталмаған, байланыссыз біртектіліктен анықталған, өзара байланысты алуандыққа ауысу процесі. Сондықтан «интеграция» әрқашан құрылымдық дифференцациямен қатар жүреді. Бұл үрдісте функциялардың саралануы мен бөлінуі міндетті шарт, себебі бөліктердің мамандануы олардың бір-біріне тәуелдігін арттырып, әлеуметтік тұтастықты нығайтады. Қоғамның тарихи даму деңгейіне байланысты ғалым «интеграцияның» екі типін бөліп көрсетеді: әскери интеграция типі мәжбүрлі сипатқа ие болып, қатаң орталықтандырылған билік пен индивидтің мемлекетке толық бағынуына негізделсе, өндірістік интеграция типті – ерікті сипат алып, еркін қызмет алмасу, келісім-шарттық қатынастар, жеке тұлғаның бостандығы мен нарықтық өзара тәуелдік арқылы жүзеге асады [56]. 
Г. Спенсердің идеясы Эмиль Дюркгеймің ынтымақтастық теориясында жалғасын тапты. Ол интеграцияны іргелі теориялық деңгейге көтеріп, еңбек бөлінісінің күрделенуі жағдайында әлеуметтік ынтымақтастықтың мүмкіндігі мәселесімен байланыстырады. «Қоғамдық еңбек бөлінісі» еңбегінде механикалық және органикалық ынтымақтастық арасындағы айырмашылық әлеуметтік интеграцияның екі түбегейлі айырмашылығын білдіреді [57]. 
Механикалық ынтымақтастық дифференциация деңгейі төмен дәстүрлі қоғамдарға тән, мұнда жеке тұлғалар өмір салты, кәсібі және дүниетанымы бойынша ұқсас. Мұндағы интеграция ұқсастыққа және жеке тұлғаны өзіне жұтып қоятын ұжымдық сананың басымдығына негізделген. Әлеуметтік нормалар репрессивті, ал кез келген ауытқу бүкіл қауымдастықтың тұтастығына қауіп төндіреді. 
Еңбек бөлінісінің дамуымен органикалық ынтымақтастық механикалық ынтымақтастықты алмастырды. Ол ұқсастықтарға емес, әлеуметтік функциялардың айырмашылықтары мен өзара бірін-бірі толықтыруға негізделді. Жеке тұлғалар барған сайын автономды бола түседі, бірақ олардың осы айырмашылықтары мен функционалдық өзара тәуелдігі жаңа интеграция түрін қалыптастырды. Э. Дюркгейм еңбек бөлінісі әлеуметтік байланыстарды жоймай, керісінше оларды өзгертетінін атап көрсетті: ынтымақтастық ұжымдық сенім деңгейінен институттық және кәсіби тәуелді деңгейіне ауысады. 
Осылайша, Э.Дюркгеймнің пайымындағы «интеграция» мәдени тұрғыдан біртекті әлеуметтік бірлік түрінен құрылымдық-функциялық түрге өту процесі ретінде түсіндіріледі. Мұнда тұтастық мамандандырылған рөлдер мен институттар желісі арқылы сақталды. Дегенмен, ол органикалық ынтымақтастық аномияға – жеке тұлғалардың бағытын жоғалтып, әлеуметтік интеграция әлсірейтін нормативтік белгісіздік күйіне бейім екенін ескертеді. 
Ал Талкотт Парсонс Э. Дюркгейм көрсеткен мәселені дамыта отырып, «интеграция» қатаң функциялық сипат алатын әлеуметтік жүйелердің кешенді теориясын жасайды. Оның әйгілі AGIL (бейімделу-мақсатқа жету- интеграция-үлгіні сақтау) шеңберінде интеграция кез-келген тұрақты әлеуметтік жүйенің төрт негізгі функциясының бірі ретінде пайда болады. Бейімдеу жүйенің сыртқы ортаға бейімделуін қамтамасыз етсе, мақсатқа жету ұжымдық мақсаттарды нығайтады, интеграция функциясы жүйе элементтерінің әрекеттерін үйлестіруге және ретсіздіктің алдын алуға бағытталған. Т. Парсонстың пікірінше, интеграция – акторлардың мінез-құлқын реттейтін нормативтік күтулер анықталатын және сақталатын процесс [58]. 
Т. Парсонс социеталды қауымдастықты – жеке тұлғалардың әлеуметтік жүйеге адалдығын қамтамасыз ететін институттар кешенін – интеграцияның орталық механизмі деп санады. Ынтымақтастықты негізінен ұжымдық санамен байланыстырған Эмиль Дюркгеймнен айырмашылығы, Талкотт Парсонс құндылықтарды интернализациялау рөлін атап көрсетеді. Ол әлеуметтік нормалардың жеке тұлғаның мотивациялық құрылымының бөлігі болып, тұрақты сыртқы мәжбүрлеусіз әрекеттерді тұрақты үйлестіруге мүмкіндік береді. Т.Парсонс теориясының маңызды элементі – жүйелік деңгейде әрекеттерді үйлестіруге мүмкіндік беретін жалпыланған айырбас құралдары – ақша, билік, ықпал және міндеттемелер. Бұл символдық медиаторлар қоғамдық кіші жүйелер арасындағы байланысты жеңілдететін және өзара әрекеттесудің транзакциялық шығындарын азайтатын «әлеуметтік валюта» ретінде әрекет етеді. 
Дегенмен функционализм шеңберінде интеграция көбінесе нормативтік тепе-теңдік күйі ретінде қабылданады, бұл биліктегі асимметрия мен мәдени алуандықты елемегені үшін сынға ұшырады. Көпэтносты қоғам үшін Т.Парсонстың тұжырымы жеткіліксіз, себебі қоғамның мақсатын салыстырмалы түрде біртекті құндылық базасына негіздеді. Ал әлеуметтік нақтылықта символдық тәртіптер арасында бәсекелестік болары сөзсіз. 
Келесі қарастыратын ғалым – Питирим Сорокин. П. Сорокиннің функционалистерден айырмашылығы, ол құрылымдық үйлесімге емес, әлеуметтік-мәдени жүйелердің логикалық-семантикалық тұтастығына назар аударды. Ол себеп-салдарлық функционалдық және логикалық-семантикалық интеграцияны ажыратты. Соңғысы әлеуметтік бірліктің жоғары түрі ретінде саналады [59]. 
Себеп – функциялық интеграция жүйе элементтері арасында объективті өзара тәуелділік болған кезде пайда болады: бір компоненттің өзгеруі екіншісінің трансформациясына әкеледі. Дегенмен, Сорокиннің пікірінше, мұндай байланыс әлі мәдени тұтастықтың кепілі емес. Себебі элементтер себеп-салдарлық байланысты болғанымен мағыналары бір болмағандықтан, біріктірілмейді. 
Логикалық-семантикалық интеграция мәдениеттің біртұтас идеологиялық өзегін құрайтын мағыналардың сәйкестігіне негізделген. Сорокин әлеуметтік-мәдени деп аталатын - идеациялық, сенсорлық және идеялық супержүйелер тұжырымдамасын енгізді. Оның әрқайсысы қоғамға әлемді тануға көмектесетін доминантты құндылықтар қалыптастыратын «көзәйнекті» ұсынады. Нәтижесінде адамдар нені шындық, нені сұлулық және нені жақсылық деп есептейтінін анықтайды. Идеациялық – діни таным, сенсорлық – прагматикалық рационализмге бағытталған эмпириялық таным, идеалистік супержүйе – рухани мен материалдықты бір семантикалық танымда біріктіріп, синтез жасайды. 
Сорокин бойынша символдар мен құндылықтар интеграция түйіндері ретінде әрекет етеді, физикалық объектілерді, идеяларды және жеке тұлғалардың субъективті тәжірибелерін біртұтас семантикалық желіге байланыстырады. Логикалық және семантикалық үйлесімділік болмаған жерде қоғам мәдени эклектизмде, нормативтік белгісіздікте және жеке бас дағдарысында көрініс алатын ыдырау күйіне түседі. 
1960-1970 жылдардағы функционалистік парадигманың дағдарысы көбінесе әлеуметтік қақтығыс, мәдени бытыраңқылық және кейінгі индустриалды қоғамдағы номартивтік консенустың жоғалуы процестерін жеткілікті түрде түсіндіре алмауынан еді. Юрген Хабермас интеграцияны түсінудің балама жолын ұсынды. Сана мен құрылымдарды талдауды жүзеге асыратын әлеуметтік тәртіптің негізі ретінде коммуникацияны талдайтын бұл бағыт – лингвистикалық бұрылыс деп аталады.  
Ю. Хабермас өзінің «Коммуникативті әрекет теориясында» әлеуметтік және жүйелік интеграция арасындағы айырмашылықты енгізеді [60]. Әлеуметтік интеграция өмір әлемінің кеңістігінде – күнделікті тәжірибелер, мәдени дәстүрлер және бейресми коммуникация саласында орын алады. Мұнда үйлестіру мәжбүрлеу немесе стратегиялық есептеу арқылы емес, өзара түсіністік арқылы жүзеге асырылады. Әлеуметтік тәртіп сақталады, себебі коммуникатор негізгі мәдени болжамдарды бөліседі және консенсусқа бағытталған. 
Жүйелі интеграция керісінше, билік пен ақшаның делдалдары арқылы жүзеге асырылады, олар жеке тұлғалардың субъективті мағыналарына тәуелсіз әрекеттерді үйлестіруді қамтамасыз етеді. Нарық және әкімшіл-бюрократиялық аппарат мінез-құлықты үйлестірудің анонимді механизмдерін жасайды, бұл күрделі қоғамдардың жеке түсінікке үнемі жүгінбей жұмыс істеуіне мүмкіндік береді. 
Ю.Хабермастың заманауи қоғамға қойған диагнозы – жүйелік механизмдер өзара әрекеттесудің коммуникативтік формаларын ығыстыратын «өмір әлемін отарлау» процесі. Ол өз кезегінде, сенімді жоғалтуға, манипуляцияның артуына және әлеуметтік ынтымақтастықтың деформациясына әкеледі. Оған жауап ретінде Ю. Хабермас коммуникативті рационалдықтың нормативтік моделін ұсынды. Табысты интеграция тек төрт түрлі жарамдылық талаптары орындалған жағдайда ғана мүмкін деп болжайды. Олар: түсініктілік, шыншылдық, шынайылық және нормативтік дұрыстық. 
Көпэтносты қоғамда Ю.Хабермастың көзқарасы ерекше мағынаға ие. Өйткені ол мәдени бірігуден диалог пен қоғамдық пікірталас процедураларына баса назар аударады. Интеграция мұнда ортақ құндылықтарды «таңу» ретінде емес, айырмашылықтарды «келістіру» механизмдерін институттау ретінде қарастырылады. 
Ал Энтони Гидденс болса, құрылым мен әрекет арасындағы қатаң қайшылықты жоққа шығара отырып, әлеуметтік интеграцияны түбегейлі қайта қарастыруды ұсынады. Оның структурация теориясында әлеуметтік нақтылық әлеуметтік тәжірибелерді ұдайы өндіру процесі ретінде түсіндіріледі. Құрылымдар бір мезгілде адам қызметінің құралы әрі нәтижесі ретінде әрекет етеді [61]. 
Интеграция контексінде әлеуметтік интеграция мен жүйелік интеграцияның айырмашылығы түбегейлі маңызды. Әлеуметтік интеграция бетпе-бет жағдайда өзара әрекеттесудің тұрақтылығымен байланысты. Ол өзара білімге, жергілікті нормаларға және күнделікті тәжірибеге сүйенеді. Жүйелік интеграция, керісінше, кеңістік пен уақытта бөлінген субъектілер мен институттар арасындағы байланыстардың тұрақтылығын сипаттайды. Бұл байланыстар абстрактілі жүйелер – заң, ақша айналымы, сараптамалық білім арқылы қамтамасыз етіледі. Э.Гидденстің теориясының өзегі – кеңістіктік-уақыттық қашықтық тұжырымдамасы. Қазіргі дәуірде әлеуметтік қатынастар жергілікті контекстерден «кеңейтіліп», жаһандық деңгейде делдалдыққа айналады. Жеке тұлғалар қатысушылардың көпшілігімен жеке байланыста болмай, өзара әрекеттесу желілеріне кіреді: қаржылық операциялар, ақпарат ағындары және саяси шешімдер географиялық қашықтыққа қарамастан, жеке тұлғаларды бір жүйеге байланыстырады. Сондықтан, қазіргі қоғамдағы интеграция тікелей ынтымақтастыққа емес, абстрактілі жүйелерге деген сенімге негізделген. Жеке тұлғалар банк қызметтерін, білім беру сертификаттарын немесе мемлекеттік қызметтерді пайдаланған кезде, олар нақты жеке тұлғаларға емес, институттық құрылымдарға сенім білдіреді. Мұндай сенімді жоғалту жүйелік ыдырауға және әлеуметтік мазасыздықтың артуына әкеледі. Э.Гидденс құрылымдардың тек акторлар оларды күнделікті тәжірибеде рефлекторлы түрде қайта жасайтындықтан ғана бар екенін атап көрсетеді. Демек, интеграция тұрақты күй емес, ол әлеуметтік әрекет процесінде үнемі құрылады. 
Аталған ғалымдар интеграцияны әлеуметтік жүйенің тұтас сипаттамасы ретінде ұсынса, Герог Зиммель аналитикалық назарды қоғамда құрылған өзара әрекеттесу формаларына ауыстырды [62]. Ол қоғам субстанция емес, әлеуметтену процесі, яғни жеке тұлғалар арасындағы байланыстардың үнемі қалыптасуы деп тұжырымдады. Г. Зиммель мазмұн (мүдделер, мотивтер, мақсаттар) мен формалар (қақтығыс, еліктеу, үстемдік, ынтымақтастық) арасындағы айырмашылықты ұсынады, өзара әрекеттесуге олардың тұрақты әлеуметтік сипатын беретін формалар екенін атап көрсетеді. Бұл интеграция міндетті түрде тар мағынада келісімен немесе ынтымақтастыққа негізделеді дегенмен шектелмейді. Керісінше, қақтығыс сияқты формалар интегративті функцияны атқара алады, рұқсат етілген нәрселердің шекараларын анықтайды және топтық сәйкестікті нығайтады. 
Г. Зиммельдің «бөгде» бейнесі – топтың ішінде де, сыртында да бір мезгілде болатын актор ретінде ерекше маңызды [63]. «Бөгде» адам толық ассимиляцияға ұшырамайды, бірақ ол шеттетілмейді де. Оның әлеуметтік арақашықтығы оған делдал, аудармашы және төреші ретінде қызмет етуге мүмкіндік береді. Көпэтносты қоғамдарда мұндай тұлғалар – диаспора өкілдері, екінші буын мигранттары. Олар мәдени делдал ретінде интеграцияның негізгі агенттеріне айналады. 
Сонымен қатар Георг Зиммель диададан триадаға ауысқанда әлеуметтік байланыстардың құрылымы сапалы өзгеретінін көрсетеді. Үшінші тараптың пайда болуы коалициялар, делдалдық және нормалардың институттануы үшін мүмкіндіктер жасайды. Бұл бізге интеграцияны тек құндылық консенсусының ғана емес, сонымен қатар әлеуметтік байланыс архитектурасының әсері ретінде қарастыруға мүмкіндік береді. 
«Көпір» және «есік» метафоралары интеграция процесінің екі аспектісін білдіреді: әртүрлі сегменттердің байланысы және шекараларды бір мезгілде реттеу. Көпэтносты қоғамдағы интеграция бірегейлік шекараларын жоюды емес, олардың өткізгіштігін басқаруды талап етеді. 
Интеграцияның абстрактілі түрлерінен эмпириялық түрде бақыланатын процестерге аудара отырып, Чикаго мектебінің өкілдері интеграцияны талдауды қалалық орта контексіне ауыстырады. Роберт Э. Парк, Эрнест Берджесс [65] және Эверетт Стоунквист [66] еңбектерінде интеграция объектінің күйі  ретінде емес, ұзақ мерзімді, қақтығыстық және кеңістікте ұйымдастырылған процесс ретінде түсіндіреді. 
Адам экологиясы тұжырымдамасы аясында әлеуметтік қатынастар қаланың аумақтық құрылымымен тығыз байланысты. Этникалық аудандар, өтпелі аумақтар және бизнес орталықтары топтардың ресурстар мен символдық кеңістік үшін бәсекелесетін бірегей әлеуметтік морфологияны құрайды. Мұндағы интеграция әртүрлі қауымдастықтардың «өмір» әлемдерінің қиылысуына немесе кеңістіктік тұрғыдан бөлінген күйінде қалуына байланысты. 
Роберт Парк «нәсілдік қатынастар циклі» деп аталатын тұжырымдаманы ұсынады. Ол бәсекелестік – қақтығыс – аккомодация – ассимиляция деген циклдардан тұрады. Ол бәсекелестікті «биологтар алғаш рет анық түсінген және тиісті түрде сипаттаған әмбебап құбылыс» және «эволюциялық тұжырымдамамен – тіршілік үшін күреспен анықталған» деп қарастырады. Бәсекелестік қоғамдағы әмбебап және үздіксіз процесс. Ол тұлғаларға еңбек бөлінісіндегі орнын береді. 
Қақтығыс – тұлғаға тікелей әсер ететін мерзімді процесс. Бәсекелестік жеке тұлғаның экологиялық жүйесіндегі орнын анықтаса, қақтығыс олардың қоғамдағы орнын нығайтады. Орналасқан жері (тіршілік ету ортасы), жағдайы және экологиялық өзара тәуелділігі – бұл экологиялық жүйенің сипаттамалары. Мәртебе, бағыныштылық, артықшылық (лауазым бойынша) және бақылау – бұл қоғамның ерекше белгілері. 
Аккомодация қақтығыстың тоқтауын болжайды, бұл мәртебе мен билікті белгілеу жүйесі, бағыныштыларға қатысты басшылардың орны заңдар немесе моральдық мінез-құлық нормалары арқылы уақытша бекітіліп, бақылаған кезде пайда болады. Р. Парктің айтуынша, аккомодация және әлеуметтік тәртіп, «табиғи» болмағандықтан, тек уақытша реттеудің нысандары және кез келген сәтте бұрынғы шектеу тәртібін бұзуға тырысатын жасырын қақтығыстармен жойылуы мүмкін. 
Ассимиляцияның аккомодациядан айырмашылығы – «қатысушы жеке тұлғалар мен топтар басқалардың естеліктерін, сезімдерін және көзқарастарын игеретін және өз тәжірибелері мен тарихымен бөлісу арқылы олармен ортақ мәдениетте бірігетін өзара ену және синтез процесі». Ассимиляция процесінің аяқталуы жеке айырмашылықтардың толығымен жойылғанын білдірмейді. Бұл дегеніміз «мақсат пен іс-әрекет қауымдастығы» пайда болуы үшін жеткілікті тәжірибе бірлігі мен символдық бағдар тұтастығы бар екендігін білдіреді. 
Классикалық теориялар интеграцияны негізінен нормативтік-институттық үйлесімділік ретінде түсіндірсе, Хабермас пен Гидденс оның қазіргі заманның коммуникативтік процедуралы мен кеңістіктік-уақыттық механизмдеріне тәуелдігін көрсетті. Ал қазіргі заманағы тәсілдер талдауды неғұрлым «нәзік» және эмпириялық тұрғыдан сезімтал деңгейлерге ауыстырды. Біріншіден, интеграция символдық, құқықтық, аумақтық, лингвистикалық және мәдени секілді әлеуметтік шекаралар арқылы жүзеге асырылады және бұзылады. Екіншіден, бұл топтар мен жеке тұлғалардың тең адамдардың моральдық мәртебесін тану және оған қол жеткізу дәрежесіне байланысты. Үшіншіден, интеграцияның тұрақтылығы сенім ресурстарының және желілік байланыстың бөлінуімен анықталады, яғни әлеуметтік капитал, ол топаралық көпірлерді бір мезетте нығайта немесе оқшаулауды күшейте алады. Сондай-ақ, макро деңгейде интеграция «инклюзия режимдерімен» - ортақ әлеуметтік кеңістікке қатысу мүмкіндігін реттейтін азаматтық, мемлекеттік саясат, білім беру, тіл, еңбек нарығы және жады ережелерімен анықталады. 
Қазіргі заманғы әлеуметтану интеграцияны әлеуметтік тәртіп тек қана нормалар туралы келісім ғана емес, сонымен қатар біз «кімбіз», олар «кімдер», тиістілік сызығы қай жерден «сызылған», қандай айырмашылықтар «заңды», ал қайсыбірі – «стигма»? секілді шекараларды жасаудың үздіксіз процесі деп санайды. 
Осы бағытта Фредрик Барттың антропологиялық көзқарасы ерекше серпін берді. Ф.Барттың ойынша, этникалық топтардың «объективті алуандығы» болғаннан емес, бір топты екіншісінен бөліп тұратын «шекаралардың» тұрақты ұдайы өндірісінен этникалық сақталады. Осыдан туындайтын әдіснамалық тәсіл – мәдени бірліктер емес, олардың арасындағы айырмашылықты белгілейтін және реттейтін әлеуметтік механизмдерді зерттеу [67]. 
Кейінгі жүргізілген зерттеулер шекараны көпдеңгейлі феномен ретінде түсіндіреді. Олар символдық (стереотиптер, нарративтер, «мәдени сәйкессіздік» ұғымдары) және әлеуметтік (ресурстардың бірдей қолжетімсіздігі, сегрегация, институттық кедергілері/шектеулер). Символдық шекарадан әлеуметтік шекараға өту айырмашылықтарын «материалды» етеді, өмірлік мүмкіндіктерге әсер етеді. Интеграция теориясының негізгі салдары – әлеуметтік тұтастық құр ортақ құндылықтарды дәріптеуден туындамайды, ол «шекаралардағы кедергілерді» азайту мен мүмкіндіктер құрылымында олардың бұлжымайтындығына жол бермеу керек. 
«Шекаралардың жылжымалығы» таңдауды береді. Олар кеңейеді, кейде көрінбейді, бірде ауысып жатса, кейде тіпті «қайта кодталады». Интеграция бұл жағдайда – межеленген нүктеге қарай қозғалыс емес, бірегейліктердің және ресурстардың бәсекелестігі барысында тиесілік (этностық бірегейлігін) шекарасы құрылымын ауыстырып отыру. Мысал ретінде АҚШ-тағы азиялық америкалықтар бірегейлігін келтіруге болады. 1960 жылдарға дейін қытайлықтарды, жапондықтарды, филиппиндіктерді, корейлерді, азиялық үнділерді, вьетнамдықтарды және басқа да азиялықтарды біріктіретін «азиялық америкалықтар» деген ұғым болмаған. P.Yang-тің пікірінше, панэтникалық құрылымының қалыптасуына үш маңызды фактор ықпал етті дейді. Біріншісі, үкіметтік бюрократия мен қоғамдағы әртүрлі азиялық топтарды нәсілдік санатқа біріктіру. Екіншісі, азиялық топтардың ортақ экономикалық және саяси мүдделері. Үшіншіден, жаңадан келген және сол елді мекендегі үшінші – төртінші ұрпақтағы азиялық америкалықтар өздерінің саяси ұйымдары үшін «азиялық америкалық» терминін аттас қозғалыста барлығын біріктіретін ұтымды паназиялық сәйкестікті тудыратын қадам ретінде ойлап тапты [68].      
Келесі қарастырылатын теориялардың бағыты субъектілікті мойындау ретінде қарастырады. Мұнда жеке адамдар мен топтарды ортақ әлеуметтік әлемнің тең қатысушылары ретінде мойындамай интеграция мүмкін емес деп көрсетіледі. Функционализм нормативтік консенсусқа баса назар аударғанымен, мойындау теориялары мәдени алуандық жағдайында кейбір топтар көрінбейтін, қорланған, шеттетілген немесе қоғамдық пікірталаста «шамалы легитимді» деп көрсетілген кезде консенсус бұзылғанын көрсетеді. 
А.Хоннет әлеуметтік қақтығыстарды тек материалдық игіліктерді бөлумен емес, сонымен қатар мойындалу үшін күреспен – құрмет, қадір-қасиет және жеке бастың заңдылығы үшін күреспен де байланыстырады. Бұл тәсілде интеграция – қоғамның айырмашылықтарды стигмаламай танитын және әлеуметтік құрметке тең қол жеткізуді қамтамасыз ететін институттық және мәдени факторларды сақтау қабілеті [69]. 
Н.Фрейзер үлестіру және символдық әділеттілік арасындағы аналитикалық айырмашылықты ұсынады. Егер белгілі бір топтардың «екінші дәрежелі» мәртебесі мен мәдени құнсыздануы сақталса, ресурстарды қайта бөлу жеткіліксіз. Интеграция екі майданда да бір мезгілде әрекет етуді талап етеді.  Яғни материалдық мүмкіндіктер саласында және символдық тәртіп саласында да. Оған қоғамының түрлі саласында репрезентацияға ие болу, дауысы болу, тарихына рұқсат ету, қоғамдық жады сақталуын жатқызуға болады. Көпэтносты қоғамдар үшін оның тікелей салдары бар: тек «ортақ мәдениетке» немесе «ортақ құндылықтарға» негізделген интеграция стратегиялары, егер олар бір мезгілде мәдени сәйкестіктің көрінетін белгілерін қабылдамауды немесе мәдениеттер иерархиясын орнатуды талап етсе, жасырын ассимиляция ретінде қабылдауы мүмкін. Тиісінше, тұрақты интеграция жобасы институттық тұрғыда бекітілген мәртебе теңдігіне негізделуі керек, мұнда айырмашылық ерекшелік емес, норма ретінде танылады [70]. 
Үшінші тәсіл – интеграцияны желілік және ресурстық талдау. Қазіргі қоғамда интеграция әлеуметтік байланыстардың тығыздығы мен сапасы арқылы,  яғни сенім, өзара түсіністік нормалары және желілік ресурстарға қол жеткізу арқылы жүзеге асырылады деген түсінікке негізделген. Бұл бағытта П.Бурдьенің, Дж. Коулман мен Р. Патнэмнің тұжырымдамаларына тоқталғымыз келеді. 
Пьер Бурдье тұжырымдамасында әлеуметтік интеграция индивидтің әлеуметтік капиталды – яғни нақты немесе потенциалды ресурстарға қол жеткізуге мүмкіндік беретін тұрақты байланыстар желісін иелену деңгейімен анықталады. Бұл тұрғыда интеграция тек қоғамға бейімделу емес, индивидтің белгілі бір әлеуметтік топтарға (институттарға) мүшелікке өтуі және сол ортаның ұжымдық ресурстарын пайдалану құқығына ие болуы ретінде қарастырылады. 
Интеграцияның сәтті болуы индивидтің габитусы (ішкі бейімділіктері мен мінез-құлық үлгілері) мен ол әрекет ететін әлеуметтік алаң талаптарының сәйкес келуіне тікелей байланысты. Егер тұлғаның мәдени және әлеуметтік капиталы ортаның құндылықтарына сай келсе, оның әлеуметтік құрылымға енуі жеңілдейді. Бұл процесс символдық айырбастар мен өзара танылу тетіктері арқылы тұрақты түрде жаңарып отыратын динамикалық сипатқа ие. 
Сонымен қатар, П.Бурдье интеграцияның репродуктивті және эксклюзивті (шектеуші) сипатына назар аударады: әлеуметтік капиталдың белгілі бір топтың ішінде шоғырлануы топ ішіндегі ынтымақтастықты нығайтқанымен, «сыртқы» тұлғалар үшін кедергілер қалыптастырып, дискриминацияға жол ашады. Осылайша, интеграция үдерісі әлеуметтік кеңістіктегі тапшы ресурстарды бөлісу жолындағы күрес пен артықшылық беретін позицияларды иелену тетігіне айналады [71].   
Джеймс Коулман бойынша әлеуметтік капитал – жеке тұлғаларға белгілі бір мақсаттарға жетуге мүмкіндік беретін әлеуметтік құрылымның ресурсы. Ол материалды немесе адами капитал сияқты тұлғаның ішінде емес, индивидтер арасындағы қарым-қатынас құрылымында болады. Интеграция процесінде әлеуметтік капитал адамдардың бір-біріне деген сенімі, міндеттемелер мен үміттер жүйесі, сондай-ақ ақпараттық арналар арқылы көрініс тауып, ұжымдық іс-қимылды жеңілдетеді [72]. 
Ғалым әлеуметтік капиталдың қалыптасуы үшін «әлеуметтік құрылым тұйықтығы» маңызды екенін айтады. Интеграцияланған, тығыз байланысқан топтарда (отбасы немесе діни қауымдастық) ортақ нормалар мен тиімді санкциялар тез орнығады. Бұл «тұйықтық» топ мүшелерінің бір-біріне деген жауапкершілігін арттырып, әлеуметтік бақылауды күшейтеді, осылайша, индивидтің қоғамдық құрылымға берік енуін қамтамасыз етеді. 
Сонымен қатар, Дж.Коулман әлеуметтік капиталдың адами капиталды қалыптастырудағы рөліне ерекше мән береді. Ол отбасы ішіндегі және қауымдастықтағы әлеуметтік байланыстар баланың білім алуына, тәрбиесіне және әлеуметтенуіне тікелей әсер ететінін дәлелдеді. Демек, интеграция – бұл жай ғана ортаға бейімделу емес, әлеуметтік байланыстарды пайдалана отырып, тұлғаның сапалық деңгейін (білімін, дағдысын) арттыру және сол арқылы қоғамның толыққанды мүшесіне айналу процесі. 
Д.Пфеффер интеграцияның екі типін көрсетеді: «жеке интеграция» және «топтық интеграция». Интеграцияның бұл типтері мигранттардың қабылдаушы қоғаммен арасын айқындайды. Жеке интеграция – индивидтің нақты көрсеткіштері: тіл меңгеру, білім деңгейі, табыс мөлшері және гендерлік теңдік секілді құндылықтарды қабылдауы. Топтық интеграция – топтық мүддені қорғайтын институттардың (саяси бірлестіктер, БАҚ, лоббилер) болуы. Мұндай институттар топ пен үкімет арасындағы көпір [73]. 
Роберт Патнэм Дж.Коулман мен Д.Пфеффердің идеясын біріктіріп дамытады. Р.Патнэмде ол негізі екі түсінік арқылы сипат алады. «Bonding» (ішкі топтық нығайту) және «bridging» (топтар арасындағы байланыс). Дж.Коулманның теориясындағы «тұйық топтардың оқшаулану» қаупін ғылыми тұрғыдан жетілдіріп, интеграция үшін тек ішкі сенім жеткіліксіз, сонымен қатар сыртқы топтармен «көпірлер» орнату қажет деп санайды.
Байланыстырушы (bonding) әлеуметтік капитал ішкі топтық ынтымақтастықты нығайтуға бағытталып, әлеуметтік жағынан ұқсас индивидтер (отбасы мүшелері, жақын достар, этникалық қауымдастықтар) арасындағы тығыз байланыстарды қамтамасыз етеді. Ол топ мүшелеріне эмоционалды қолдау көрсету және ішкі бірегейлікті сақтау үшін «әлеуметтік желім» қызметін атқарады. Ал көпір салушы (bridging) әлеуметтік капитал әртүрлі әлеуметтік топтар, таптар мен институттар арасындағы байланыстарды орнатып, «әлеуметтік көпір» рөлін атқарады. Интеграция процесінде бұл капитал түрі индивидтің жаңа ақпараттық арналарға қол жеткізуіне, ресурстармен алмасуына және кеңірек әлеуметтік ортаға бейімделуіне мүмкіндік береді.
Эмпириялық тұрғыдан алғанда, капиталды өзінің топтарымен байланыс ретінде қолдану «bonding» және капиталды көпір (әртүрлі топтағы адамдармен байланыс) ретінде қолдану «brinding» арасындағы айырмашылық өте маңызды. Капиталды «bonding»-мен байланыстыру топішілік ынтымақтастықты нығайтады, бірақ көбінесе «біз-олар» шекарасының жабылуымен және нығаюымен байланысты. Капиталдың «brinding»-і топаралық байланыстарды тудырады, шиеленісті азайтады, ресурстарға қол жеткізуді жеңілдетеді және әртүрлі қауымдастықтар арасында сенімді қалыптастырады. Көпэтносты қоғамдарда тек байланыстырушы капиталға сүйену сегменттелуге әкеледі: күшті ішкі ынтымақтастық «әлеуметтік аралдарды», бірақ «әлсіз горизонталды» байланыстар пайда болады. Керісінше, көпірлік байланыстар – жүйелілік сипаты бойынша интеграцияның инфрақұрылымын жасайды. 
Капиталдың «көпірленуі» өздігінен пайда болмайтынын атап өту керек. Ол қайталанатын байланыс жағдайларын, теңдіктің институттық кепілдіктерін және ортақ қоғамдық шеңберді қажет етеді. Патнэмнің теориясы Хабермаспен үндеседі: топтар арасындағы сенім тек «әлеуметтік жылулық» мәселесі ғана емес, сонымен қатар айқындық пен әділдікті қамтамасыз ететін өзара әрекеттесудің заңды ережелерінің нәтижесі. 
Марк Гранноветтердің «Әлсіз байланыстардың күші» атты классикалық мақаласында  әлеуметтік интеграция мен ресурстардың таралуы тұрғысынан дәл осы «көпірлік» байланыстардың шешуші рөлі теориялық түрде негізделеді [74]. Автордың пайымдауынша, әлеуметтік желілерде күшті байланыстар көбінесе біртекті, өзара тығыз байланысқан топтар шеңберінде шоғырланады және ақпараттың, нормалардың әрі ресурстардың қайталанып айналуына әкеледі. Ал әлсіз байланыстар әртүрлі әлеуметтік желілерді өзара байланыстырып, құрылымдық «аралықтар» арқылы өтетін ақпарат ағындарын қамтамасыз етеді. Осы тұрғыдан алғанда, әлсіз байланыстар әлеуметтік жүйенің фрагменттелуін азайтып, жеке топтардың оқшаулануын еңсеруге мүмкіндік береді.                                     М. Гранноветтер интеграцияның негізгі эмоциялық жақындықта емес, әлеуметтік желілердің құрылымдық ашықтығында екенін көрсетеді: дәл осы әлсіз, бірақ тұрақты байланыстар индивидтер мен топтардың әлеуметтік кеңістіктегі ұтқырлығын арттырып, топаралық сенімінің институттануының алғышарты болады. Тұжырым «bridging» әлеуметтік капиталдың көпэтносты қоғамдарда интеграцияның құрылымдық алғышарты ретіндегі маңызын теориялық тұрғыдан нақтылай түседі.  [74, 47 б.]. М. Гранноветтердің тұжырымдамасы әдіснамалық және әдістемелік тұрғыдан эмпириялық нақты өлшемдерді қамтиды. Социометриялық әдісті қамтитын желілік талдау шетелдік әлеуметтанушылар арасында мектеп оқушылары мен студенттер этностық/нәсілдік/мигранттық статусына байланысты этносаралық қатынастарын зерттеу үшін кеңінен қолданылады [75, 76, 77].  
Мысалы,  Виммер мен Льюистің зерттеуі (2010) этностық немесе әлеуметтік топтар ішінде қалыптасатын күшті байланыстар «өзара достық, триадалық тұйықталу) локалды деңгейде сенім мен біртұтастықты күшейткенімен, желінің жалпы құрылымында топаралық шекараларды бекітіп, макродеңгейде сегрегация мен фрагментацияға алып келеді деген қорытындыға келді. Байланыстар бір қауымдастық өкілдерінен тұратын әлеуметтік желілерімен тұйықталғанда, әртүрлі қауымдастықтар арасындағы ақпарат пен ресурстардың айналымы шектеледі. 
Ал Альварестің (2015) зерттеуі уақыт өте келе институттық орта (сынып құрылымы, ортақ әрекеттер) әлсіз, этносаралық байланыстардың қалыптасуына ықпал ететінін және олардың интеграциялық әлеуеті жоғарылайтынын көрсетеді [78]. Смит және оның әріптестері (2016) де этностық алуандық өздігінен интеграцияға әкелмейтінін, ол тек әлсіз байланыстарды өндіретін құрылымдық жағдайлар болғанда ғана әлеуметтік бірігу мүмкін болатынын дәлелдейді. 
Гордон Олпорттың (1954) «топаралық байланыс гипотезасы» тұжырымдамасына сәйкес, топаралық байланыс тең мәртебе, ортақ мақсат, бірлескен әрекет және институттық қолдау тапқан жағдайда ғана стереотиптердің әлсіреуіне және өзара қабылдауда «бөгдеге» қатысты когнитивті және эмоциялық ұстанымдардың өзгеруіне әкеледі. Осы тұрғыдан алғанда, әлсіз байланыстар интеграцияның қажетті, бірақ жеткіліксіз шарты. Әлеуметтік шекараларды байланыстыратын арна – Г. Олпорт сипаттаған әлеуметтік-психологиялық механизмдерді қалыптастырып, әлеуметтік интеграцияның іске асуын қамтамасыз етеді [79]. 
Г. Олпорт сипаттаған негізгі әлеуметтік-психологиялық механизмдер мыналар: 
1. Стереотиптердің әлсіреуі және қайта бағалануы. Топаралық байланыс барысында «бөгде топ» абстрактілі бейнеден гөрі, нақты адамдар арқылы қабылдана бастайды. Процесс стереотиптердің қарапайым жалпылау ретінде әлсіреуіне әкеледі, «біз-олар» оппозициясы әлсірейді. 
2. Аффективті өзгерістер (қорқыныш пен күдіктің азаюы). Байланыс нәтижесінде эмоциялық деңгейде үрей, сенімсіздік, қауіп азаяды. Гордон Олпорт үшін бұл өте маңызды механизм: жағымсыз эмоциялар жойылмайынша, құрылымдық байланыстар шынайы интеграцияға апармайды. 
3. Ортақ категориялар және «менің тобым», не «оның тобы» деген жіктеуден жоғары «біз» - дің қалыптасуы. Тең мәртебе мен ортақ мақсат жағдайында индивидтер өздерін тек этностық топ мүшесі ретінде емес, ортақ әлеуметтік бірліктің мүшесі ретінде қабылдай бастайды (мысалы, біз-әріптес, біз-бір елдің азаматы). 
4. Өзара сенім мен нормалардың қалыптасуы. Бірлескен әрекет пен институттық қолдау өзара сенімді күшейтіп, топаралық әрекеттің жаңа нормаларын қалыптастырады. Қалыптасқан нормалар әлсіз байланыстарды кездейсоқ «байланыс» емес, тұрақты әлеуметтік тәжірибеге айналдырады. 
Г.Олпорттың идеясы әлеуметтік психологияда С.Гертнер мен Д.Довидионың (Samuel L.Gaertner, John F.Dovidio, 1990) «ортақ ин-топ бірегейлігі үлгісі» (Common In-group Identity Model) тұжырымдамасында жалғасын тапты [80]. 
Интеграцияның микроәлеметтанулық және психологиялық бағытын қарастыра келе, Дж.Берридің «екі өлшемді аккультурация үлгісі» теориясына тоқталамыз. С. Гертнер мен Дж.Довидоның «қайта категориялау» тұжырымы ортақ бірегейлікке когнитивті бұрылысты көрсетсе, Дж.Берри этностық топтардың интеграция процесіне жеке және топтық деңгейде бейімделу процесін сипаттайтын әрекеттерді ұсынады. «Интеграция» тек қана – «азшылықтарды қосу» емес, екі көзқарас арасындағы стратегиялық тепе-теңдік екенін көрсетті.  Ол – мәдени ерекшелікті сақтау және қабылдаушы қоғаммен өзара әрекеттесуге дайын болу. Себебі интеграция екі жақты процесс [81]. 
«Әлеуметтік-мәдени интеграция» теориялары институттарға, шекараларға және желілерге бағытталған. Олар дағдарыс, теңсіздік және бірегейлік қақтығыстары кезінде қоғамды біріктіріп тұра алатын терең ұжымдық «біз» сезімінің қалай қалыптасатынын жеткілікті түрде түсіндіре алмайды. Осы контексте Джеффри Александердің «мәдени жарақат» теориясы интеграцияны ұжымдық тәжірибенің символдық қайта құру процесі ретінде қарастыруға мүмкіндік береді. Дж. Александер «жарақаттың» азап шегу немесе зорлық-зомбылықтың автоматты салдары емес деген болжамнан шығады. Ол тек қоғам оқиғаны өзіндік негізгі болмысына қауіп төндіреді деп түсініп, оның айналасында тұрақты әңгіме құрған кезде ғана пайда болады. Мәдени жарақат – әлеуметтік құрылымның нәтижесі: топтар «не болды», «кім зардап шекті», «кім кінәлі» және «қандай моральдық сабақ алу керек» деген дискурстарды қалыптастырады [82]. 
Символдық кәсіпкерлер – интеллектуалдар, журналистер, саясаткерлер, суретшілер – осы үрдісте шешуші рөл атқарады, олар жарақатты тәжірибелерді айқындап, қоғамдық кеңістікте олардың мойындалуына қол жеткізеді. Оқиға «мәдени жарақат» мәртебесін алғаннан кейін ғана ол интеграциялық функцияны атқара бастайды. Қоғамның ұжымдық жады мен моралдық кеңістігінің бір бөлігіне айналады.
«Мәдени жарақат» интеграция үшін ресурс болуымен қатар ыдыраудың көзі болуы да мүмкін. Оның интеграциялық әлеуеті мынадай жағдайларда іске асады:
- әртүрлі топтардың азап-қасіретін мойындайды,
- жалпы моралдық категорияларды (құрбан болу, жауапкершілік, бірлік) қалыптастырады,
- ұжымдық «біз» ұғымын кеңейтуге үлес қосады.
Әйтпесе, травма символдық шеттету құралына айналады. Егер белгілі бір топтар құрбандар әңгімесінен шығарылып, «сырттағылар» немесе «анықтама бойынша кінәлі» ретінде көрсетілсе, мәдени жады шекараларды қайталап, әлеуметтік ыдырауды күшейтеді.
Дж.Александер «мәдени жарақат» естеліктердің институттық формалары – мектеп оқулықтары, мұражайлар, еске алу күндері, БАҚ, көркемдік тәжірибелерден тыс жүрмейтінін ерекше атап көрсетеді. Ортақ тарихи тәжірибе дәл осы арналар арқылы символдық тәртіптің тұрақты элементіне айналады.
Көпэтносты қоғам үшін жады саясаты инклюзивті болуы маңызды, ол әртүрлі топтарға ортақ тарихи баянда өздерін тануға мүмкіндік береді. Мұндай естелік айырмашылықтарды жоймайды, керісінше әлеуметтік тұтастықты бұзбай бірнеше бірегейліктің қатар өмір сүруіне мүмкіндік беретін моралдық тану кеңістігін қалыптастырады. Дж. Берридің интеграциясы осы - әрбір этникалық топ өз тарихи жадын сақтай отырып, жалпыұлттық бірегейліктің бір бөлшегіне айналуын білдіреді. 
Жады саясатының инклюзивті болуы маңызды деп атап өттік. Осы ретте интеграцияның тарихи-мәдени фундаментін айқындау үшін Энтони Смиттің «этносимволизм» тұжырымдамасына сүйенеміз. Смит интеграцияны тек қазіргі сәттегі әлеуметтік келісім емес, нақты бір «этностық өзек» төңірегіндегі символдық шоғырлану ретінде қарастырады. Этностық өзек – мифтер, естеліктер мен символдардан тұрады, ол түрлі этностық топтардың мемлекетпен «жақындық сезімін» қалыптастыратын негізі ресурс қызметін атқарады [7, 97]. Осы орайда, Э.Смиттің теориясы Дж.Александердің «мәдени жарақат» тұжырымдамасына қажетті тарихи теңдік беріп, интеграция  үрдісінің нысаналы топтар үшін қаншалықты инклюзивті болатынын анықтауға мүмкіндік береді. Э.Смит «миф-символдық кешенді» азаматтық қайта категориялау сүзгісінен өткізіп, ортақ мемлекеттік бірегейліктің іргетасына айналдыруды көздейді. Осылайша, интеграция статикалық бейімделу емес, қабылдаушы қоғам мен этностық топтың символдық капиталын біріктіретін белсенді қайта категориялау процесі. 
«Әлеуметтік-мәдени интеграция» феноменін зерттеудегі макро-микро-макро бағытындағы теориялық маятник тәрізді қозғалыс әлеуметтанулық талдаудың жүйелігін қамтамасыз етеді. Зерттеу нысанын концептуалдау барысында құрылымдық-функциялық парадигмадан микроәлеуметтік және когнитивті деңгейге өту арқылы біз акторлардың ішкі бейімделу стратегияларын айқындадық. 
Осылайша, қарастырылған теориялар интеграцияның көп деңгейлі процесс екенін көрсетеді. Ол бір мезетте: 
1. Бірігу мен оқшау болу шекараларын басқарады; 
2. Мойындалу мен мәртебелерге бірдей дәрежені қамтамасыз етеді; 
3. Желілерді біріктіру арқылы сенімді қалыптастырады; 
4. Бірегейлік пен өзара әрекеттесудің микротәжірибелерін қалыптастырады; 
5. Әлеуметтік-мәдени интеграцияны жүзеге асыруда институттық қолдау жолдарын ұсынады. 
Талқылаған парадигмаларды қорытындылай келе, олардың ешқайсысы жеке алғанда көпэтносты қоғамдағы интеграция механизмдерін толық сипаттап бере алмайтынын түсінуіміз керек. Әлеуметтанулық көзқарастардың эволюциясын жүйелі талдау және аналитикалық синтезі әлеуметтік-мәдени интеграцияның статикалық емес, құрылымдық, символдық және когнитивті деңгейдегі үздіксіз рекурсивті репродукция процесі екенін айқындады.
Функционализм тәртіптің институттық негіздерін түсіндіреді, бірақ символдық қақтығыстарды елемейді. П. Сорокин мәдениеттің семантикалық ядросының рөлін ашады, бірақ құрылымдық асимметрияларды төмен бағалайды. Ю. Хабермас коммуникацияның нормативтік идеалын қалыптастырады, бірақ ресурстық теңсіздікті ескермейді. Э. Гидденс интеграцияның кеңістік-уақыттық сипатын көрсетеді, бірақ оның мәдени мазмұнын ашпайды. Г. Зиммель, Чикаго мектебі және қазіргі шекара теориялары өзара әрекеттестіктің микродинамикасын енгізеді, бірақ оны әрдайым макросимволдық тәртіппен байланыстыра бермейді. Э. Смиттің, Дж.Александердің көзқарастары институттық құрылымдарда, мәдени мағыналарды және жеке тәжірибені біртұтас символдық кеңістікке біріктіре алатын ортақ моралдық әңгімелер болмаса, интеграция мүмкін еместігін көрсетеді.
Қарастырылған теорияларды синтездеу интеграцияны көпдеңгейлі процесс ретінде түйіндеуге мүмкіндік береді: 
· институттық өзара тәуелдік пен нормативті реттеу; 
· мәдениеттің логикалық және семантикалық ядросы мен символдық байланыс;  
· байланыстың кеңістіктік-уақыттық инфрақұрылымы;
· әлеуметтік қашықтықтар мен шекараларды басқару;
· сенім мен әлеуметтік капиталдың желілік ресурстары;
· ұжымдық жад пен моралдық әңгімелер. 
Қорытындылау барысында жасалған түйіндерді Қазақстанның әлеуметтік нақтылығына бейімдей келе, өзбек этностық қауымдастықтарының әлеуметтік-мәдени интеграциясы – көпөлшемді және динамикалық процесс дейміз. Онда жүйелік тұрақтылық этностық ерекшелікті сақтау мен жалпыазаматтық кеңістікке кіру арасындағы тепе-теңдік арқылы қамтамасыз етіледі. 
1. Өзбек қауымдастықтарының интеграциясы (Дж.Берри) бір жақты бейімделу процесі емес, керісінше «ядролық топтың» өміріне белсенді қатыса отырып, мәдени өзіндік сананы сақтау стратегиясы. Қазақстандағы осы процестің табысты болуы екі жақтың – өзара мойындау мен ынтымақтастыққа деген ынтасына байланысты. 
2. Күнделікті деңгейдегі этносаралық қатынастадың тұрақтылығы (Г.Олпорт, Д.Довидо) байланыс нүктелерінде негізделеді. Ол дегеніміз екі жақта жұмыс орнында, білім беру ортасында, экономикалық өзара байланыс барысында «тең мәртебе» және «ортақ мақсат» шарттары болғанда жүзеге асады. «Байланыс нүктелерінде» институттық қолдау этностық стереотиптерді өзгертіп, әлеуметтік қашықтықты азайтады. Осылай, «біз – Қазақстанның азаматымыз» деген инклюзивті бірегейліктің қалыптасуы жүреді. 
3. Макроәлеуметтік бірлік жалпықазақстандық «миф-символ кешеніне» (Э.Смит, Дж.Александер) өзбек қауымдастығын қосуды талап етеді. «Мәдени жарақат» теориясына сәйкес, интеграция өзбек этностық тобын қазақпен ортақ тарихи шығу тегіне, тарихи «тағдырлас» бейнесі «символдық кәсіпкерлер» арқылы мемлекеттік ұжымдық жадында мойындалғанда жүзеге асады. 
4. Өзбек қауымдастықтары «байланыстырушы» әлеуметтік капиталдың (Р.Патнэм, Б.Бурдье, М.Гранноветтер) тығыздығымен (отбасы ішілік байланыстар, махалла) сипатталады. Мемлекеттік деңгейде интеграция «көпірлік» капитал мен басқа этностық топтармен «әлсіз байланыстардың» болуына аса тәуелді, себебі олар ортақ ресусртарға қол жеткізуді қамтамасыз етіп, қоғамның оқшау «бөліктерінің» пайда болуына жол бермейді. 
5. Қазақстандағы өзбектердің интеграциясы «этникалық шекараларды» (Ф.Барт, Г.Зиммель) жоюда емес, олардың өзара өткізгіштігін басқаруда жатыр. Ол жеке тұлғаларға микродеңгейде этникалық бірегейлікті, макродеңгейде азаматтық бірегейлікті сақтауға мүмкіндік береді. 
Сонымен, әлеуметтік-мәдени интеграцияны зерттеудің ғылыми әлеуеті макро-құрылымдық талдау мен микро-әлеуметтанулық тәсіл тоғысында жатыр. Ол қоғамды тұтас монолит емес, үнемі қайта құрастырылатын өзара ықпалдасу желісі ретінде көруге мүмкіндік береді.      
 
1.2 Этностық қауымдастықтардың әлеуметтік өзара ықпалдастағының  негізгі үлгілері 

Жаһандық мобилдік, көші-қон ағындарының өсуі және ұлттық мемлекеттердің трансформациясы этностық алуандық ерекшелігі емес, қайта көптеген мемлекеттердің құрылымдық сипатына айналды. Этностық тұрғыдан гетерогенді болу өздігінен әлеуметтік тұтастықты да, қақтығысты да айқындамайды. Ең бастысы – этностық қауымдастықтар арасында қандай әлеуметтік өзара ықпалдасу үлгілері қалыптасады, олардың құрылымдық және символдық құрамдас бөліктері, сондай-ақ әлеуметтік жүйенің тұрақтылығына тигізетін салдары қандай болатыны маңызды. 
Дәстүрлі түрде этностық қатынастар ассимиляция немесе қақтығыс тұрғысынан түсіндіріліп, өз кезегінде талдаудың аналитикалық мүмкіндігін шектеді. Заманауи әлеуметтанулық теориялар этностық өзара ықпалдасуды сегрегация мен маргиналдаудан бастап мәдениетаралық ынтымақтастық пен гибридті бірегейлік формаларына дейінгі күрделі үлгілердің континуумы ретінде қарастырады. Әр үлгінің өзіндік институттық логикасы, мәдени тұрғыда ұдайы өндіру тетіктері мен әлеуметтік интеграцияға тигізетін әсері әртүрлі.
Бөлімнің мақсаты – этностық қауымдастықтардың әлеуметтік өзара ықпалдасуының негізгі үлгілерінің типологиясын жүйелеу, олардың теориялық негіздерін, әлеуметтік механизмдері мен салдарын айқындау. Аталған мақсатқа жету үшін мынадай міндеттер қойылады:
1. классикалық үлгілерді (ассимиляция, сегрегация, қақтығыс) талдау;
2. мәдени плюрализм (культурный плюрализм) мен мәдени алуандық (мультикультурализм) үлгілерін қарастыру;
3. мәдениетаралық және гибридті бірегейліктің өзара әрекеттесу формаларын анықтау;
4. маргиналдық транслокалдық және постэтникалық этностық өзара ықпалдасудың жаңа формасы ретінде тұжырымдау.
Ассимиляция үлгісі: «балқыту қазаны»-нан сегменттелген ассимиляцияға дейін. Роберт Парк ассимиляцияны этникалық топтардың ұзақ уақыт бойы бір кеңістікте бірге өмір сүруінің «табиғи» және міндетті түрде орын алатын нәтижесі ретінде түсінеді. Оның «нәсілдік қатынастар циклі» (бәсекелестік – қақтығыс – аккомодация – ассимиляция) мәдени айырмашылықтардың біртіндеп маңызын жоғалтып, әмбебап азаматтық бірегейлікке жол беретін сызықтық интеграция ретінде сипаттайды.
Ассимиляция үлгісі әлеуметтік жүйелер нормативті бірізденуге ұмтылады деген функционалистік алғышартқа негізделді. Мигранттардың қабылдаушы қоғамның экономикасына, саяси жүйесіне және мәдени кеңістігіне енуіне мүмкіндік беретін әлеуметтік мобилизация үдерісі ретінде түсіндірілді.
Бірақ ХХ ғасырдың 1960–1970 жылдары ассимиляцияның әмбебап әрі біржақты үдеріс еместігі айқын көріне бастады. Әлеуметтанушылар бірнеше ұрпақ бойы этностық дифференцациясының тұрақты сақталатынына көз жеткізді.
А. Портес пен М. Чжоу сегменттелген ассимиляция тұжырымдамасын ұсынып, мигранттардың интеграциясы әртүрлі траекториялар бойынша жүзеге асатынын көрсетті: орта таптың негізгі құрамына ену; автономияны сақтай отырып, этностық кәсіпкерлік сегментінде орнығу; қоғамда маргинал топтарды құру. Ассимиляция нормативті «идеал» емес, әлеуметтік және нәсілдік теңсіздікпен тығыз байланысты, стратификациялық құрылымдық үдеріс ретінде қарастырыла бастады [83].
Пьер Бурдьё ассимиляцияны символдық үстемдік механизмі ретінде көреді. Бұл жағдайда көпшілік мәдениеті «бейтарап» әрі легитимді тұрғыдан институттап, ал азшылық топ мәдениеті жеке кеңістікке ығыстырылады. Демек, ассимиляция теңдік емес, легитимді сәйкестік формаларын таңу үдерісі ретінде көрінеді.
Сегрегация үлгісі: әлеуметтік экология және этникалық шекаралардың қайта өндірілуі. Чикаго мектебі және «қалалық ареалдар» теориясы аясында Эрнест Бёрджесс қаланы этностық топтардың экономикалық мүмкіндіктері мен көші-қон сипатына сәйкес пайда болатын концентрациялық аймақтар жүйесі ретінде қарастырды. Сегрегация кеңістік үшін бәсекенің экологиялық салдары ретінде сипат алады.
Фредрик Барт этникалық топтардың өздерін мәдени мазмұн арқылы емес, өзара ықпалдасудың тұрақты шекаралары арқылы қайта өндіретінін көрсетті. Сегрегация жағдайында мұндай шекаралар институттанып, әлеуметтік оқшаулыққа әкеледі.
Льюис Козер (1956) мен Ральф Дарендорф (1959) сегрегацияны жасырын (латентті) қақтығыстың жинақталу үдерісі ретінде қарастырды. Өмірлік әлемдердің бөлінуі ортақ нормалардың қалыптасуына кедергі келтіріп, қақтығыстарды неғұрлым радикалды әрі реттеуге қиын етеді.
Этностық қауымдастықтардың әлеуметтік өзара ықпалдасуының қақтығыс үлгісі билік, мобилизация және этносаяси стратификация категорияларын қамтиды. Қақтығыс үлгісі этникалық айырмашылықтардың өздігінен емес, билік, ресурс және символдық үстемдік үшін күрес контексінде ғана әлеуметтік мәнге ие болатынын негізге алады. Логикаға сәйкес этникалық «мәдени артефакт» емес, саяси және институттық тұрғыдан басқарылатын ресурс ретінде қарастырылады.
Макс Вебердің (1978) берген анықтамасына сәйкес, этностық топтар нақты биологиялық немесе мәдени белгілермен емес, «ортақ шығу тегіне» деген сенім арқылы бірігетін қауымдастық ретінде сипатталады. Сенім ынтымақтастық пен ұжымдық талаптардың негізіне айналады. Өз кезегінде, мұндай сенім әлеуметтік тұрғыдан «жад», «миф», «тіл»» және «күнделікті бірін-бірі ажырату» тәжірибелері арқылы құрастырылады. Осылайша, қақтығыстық үлгіде этникалық бәсекелестік, дағдарыс немесе саяси мобилизация жағдайларында іске қосылатын символдық ресурсқа айналады.
Люьис Козер мен Ральф Дарендорф тұжырымдамасындағы әлеуметтік қақтығыс теорияларына сәйкес этностық топтар арасындағы қақтығыстарға мынадай түсініктеме беруге болады. Льюис Козер қақтығыстарды «реалистік» және «реалистік емес» деп ажыратады. Реалистік қақтығыстар нақты ресурстар мен позициялар үшін бағытталса, реалистік емес қақтығыстар фрустрациядан шығуға қызмет етеді. Этникалық контексте бұл екеуі бір-бірімен жиі тоғысады: жұмыс орындары немесе саяси квоталар үшін күрес кемсіту мен тарихи әділетсіздік туралы символдық нарративтермен қатар жүреді.
Р.Дарендорф қақтығыстың құрылымдық тұрғыдан билікке қолжетімділіктің тең болмауымен шартталатынын атап өтеді. Егер этникалық айырмашылықтар билікпен астасса, онда қақтығыс тұрақты әрі институттық сипат алады.
М. Шерифтің зерттеулері шағын топ ішінде ресурстар тапшы болғанда, шиеленісті мінез-құлықтың байқалатынын көрсетті [84]. Көпэтносты қоғамда ресурстарға тапшылық көбіне символдық сипатқа ие болады, оған  мәртебе, мойындалу, «толыққанды» азамат болу құқығы жатады.
Этносаяси мобилизация теориялары (T.R. Gurr, Donald L. Horowitz)
этникалық топтар әлеуметтік теңсіздікті әділетсіздік ретінде түсіндіріп, ұжымдық наразылықты айқын жеткізе алатын элиталарды тапқан жағдайда саяси күшке айналатынын көрсетеді.
Этностық өзара ықпалдасудың тағы бір үлгісі - мәдени плюрализм мен мультикультурализм. Оның өзегінде айырмашылықтарды мойындау, құқықтар және теңдік архитектурасы жатыр. Мәдени плюрализм мен мультикультурализмге бетбұрыс тарихи тұрғыдан екі ірі үдеріс арқылы айқындалды: оны бірі – ХХ ғасырдың екінші жартысындағы жаппай көші-қон және постколониялық трансформациялар болса, екіншісі ассимиляцияны символдық үстемдіктің жасырын формасы ретінде сынға алу.
Әлеуметтанулық және саяси-философиялық өлшем бойынша мультикультурализм мәдени алуандық жағдайында азаматтық теңдік қалай орын алатыны жөніндегі сұраққа жауап іздеу талпынысы ретінде қалыптасты. Мемлекеттік институттар формалды түрде бейтарап болғанымен, іс жүзінде басым топтың нормаларын ұстанады [85].
Мәдени плюрализмнің алғашқы тұжырымдары (АҚШ контексінде) қоғамды «мозаика» немесе «оркестр» ретінде түсіндіру идеясымен байланысты болды, мұнда әртүрлі топтар ортақ саяси шеңберге қатыса отырып, өздерінің мәдени ерекшеліктерін сақтайды [86]. Маңыздысы – мұндағы плюрализм «оқшау түрде қатар өмір сүруді» білдірмейді, керісінше, жеке және ішінара қоғамдық кеңістіктерде мәдени айырмашылықтарды сақтай отырып, ортақ айқын тәртіптің болуын көздейді.
ХХ ғасырдың соңынан бастап мультикультурализм либералдық құқық философиясы аясында неғұрлым қатаң теориялық тұжырымға ие бола бастады. Уилл Кимлика мәдени тиесіліктің жай ғана «дәстүр» емес, автономияның инфрақұрылымы екенін негіздейді: тіл мен мәдени практикалар арқылы индивид «таңдау контексіне» қол жеткізеді, онсыз либералдық еркіндік идеалын жүзеге асыру мүмкін емес³. Осыдан негізгі тезис туындайды: нақты (фактілік) теңдікті қамтамасыз ету үшін бірдей қатынас жеткіліксіз, доминантты топ мәдениеті мен азшылық өкілдері арасындағы құрылымдық асимметрияны төмендету қажет. Кимлика екі жолды ұсынады: (а) сыртқы қорғаушылар (protections) – азшылықты көпшілік қысымынан қорғайтын механизмдер; (б) ішкі шектеулер (restrictions) – топтардың өз ішіндегі, олардың мүшелерінің еркіндігін шектеуі мүмкін практикалар [87].
Мультикультурализмнің либералдық нұсқасында бірінші жолы – «сыртқы қорғаушылар» легитимді деп танылады, ал екіншісі, яғни «ішкі шектеулер» мәселелі болып есептеледі⁴. Бұл дистинкция принциптік мәнге ие, өйткені ол мультикультурализмнің ішкі шекарасын айқындайды, себебі азаматтық құқықтарды бұзатын мәдени практикаларды ақтаудың құралы бола алмайды.
Мультикультурализмнің әлеуметтанулық өнімдігі оны «тану» теорияларымен байланыстыру арқылы күшейтіледі. Чарльз Тейлор модерн қоғамдар «тануға» тәуелді екенін көрсетті, өйткені бірегейлік диалог арқылы қалыптасады; кемсіту мен «мойындамау» әлеуметтік жарақат әрекетке әкеліп, жауап ретінде мобилизация тудырады. Осы логикаға сәйкес, этносаралық өзара ықпалдасуды тек экономикалық реформа арқылы тұрақтандыру мүмкін емес: егер белгілі бір топ жүйелі түрде символдық тұрғыдан құнсыздандырылса, материалдық әл-ауқаттың өсуі жағдайында интеграция әлсірейді [88].
Нэнси Фрейзер әділеттіктің екі өлшемін – «қайта бөлу» мен «тануды» аналитикалық тұрғыдан ажыратуды ұсынды. Этникалық қатынастар үшін бұл мынадай мағына береді: тұрақты өзара ықпалдасу тек құрылымдық теңсіздікті бір мезгілде азайту (білімге, еңбек нарығына, саяси ресурстарға қолжетімділік) және азшылықтың символдық мәртебесін қалыпқа келтіру (медиа кеңістігіндегі репрезентация, тілді мойындау, тарихи жадының қалыптасуы) жағдайында ғана мүмкін. Осы өстердің біріне екіншісінің есебінен шамадан тыс назар аудару тұрақсыздыққа әкеледі: «тек қайта бөлу» мәртебелік дискриминацияны көрмейді, ал тек «тану» материалдық тосқауылдарды айналып өте алуы мүмкін [89].
Мультикультурализмнің институттық логикасы институттық деңгейден күнделікті тәжірибелерге дейінгі индивидтердің өмірін қамтиды. Мультикультурализм этникалық қауымдастықтардың әлеуметтік өзара ықпалдасу үлгісі ретінде тек «алуандық идеологиясын» ғана емес, сонымен қатар институттық тетіктер жиынтығын да қамтиды:
1. Антидискриминациялық режимдер: құқықты жүйелік кедергілерді жою және тең мәртебені қорғау құралы ретінде пайдалану.
2. Тіл саясаты: азшылық тілдерін мойындау (әртүрлі нысандарда — мәдени бағдарламалардан билингвалды білім беруге дейін).
3. Репрезентация саясаты: топтарды қоғамдық символдық кеңістіктерге (медиа, оқулықтар, мемориалдық практикалар) енгізу.
4. Қатысу инфрақұрылымы: қақтығыстарды институционалдық нысандарға көшіруге мүмкіндік беретін саяси қатысу және қоғамдық диалог арналары.
Социологиялық талдау үшін маңыздысы: бұл тетіктер «кімнің көрінуге құқығы бар» және «кімнің нормалары қалыпты деп есептеледі» деген күнделікті күтулерді қалыптастыратын инклюзия режимі ретінде жұмыс істейді.
[bookmark: _Hlk229732623]Канада, АҚШ және Еуропа елдерінде даму алған мультикультурализм – мәдени айырмашылықтарды және оларды институттық қорғаудың «тану» қағидатын дамытатын бағыт ретінде қайта қаралады. Мәдени алуан топтар арасындағы өзара ықпалдасу тетіктері болмаған жағдайда шекараларды байқаусызда нығайтып, «параллель қоғамдарды» дамытады дейтін сыншыларға, мультикультурализмнің либералды нұсқасы (мысалы, Кимликаның нұсқасы) топтық құқықтарды артықшылық ретінде емес, тең мүмкіндіктер құралы ретінде жақтайды. Мультикультурализм теориясына бағытталған сындардың бірі Аллан Паттен сипаттаған «эссенциализм диллемасымен» байланысты. Онда «мәдениет эссенциалистік тұрғыдан қарастырылады [90]. Д. Пфеффердің «топтық интеграция» тұжырымдамасы көрсетілген эссенциализм дилеммасын еңсеруге бағытталған маңызды теориялық қадам ұсынады. «Топтық интеграцияны» ынталандыру жеке интеграцияны жеделдететін құрал ғана емес, сондай-ақ топпен бірге әділетсіздікпен күресу, қабылдаушы қоғамның өміріне тең дәрежеде қатысу мүмкіндігі [73, 356 б.]. 
Қазіргі ғылыми әдебиеттердің басым бөлігі мультикультурализмді «жоюға» емес, оның шекаралары мен тиімділік шарттарын нақтылауға ұмтылады. Мәселен, Тарик Модуд еуропалық қоғамдардың нақты саясаты көбіне гибридті сипатта болатынын көрсетеді: айырмашылықтарды мойындау күшті азаматтық қаңқамен және ортақ қоғамдық кеңістікке қатысуға қойылатын күтулермен ұштасады [91]. Бхикху Парех мультикультуралық қоғамды өзара үйрену кеңістігі ретінде қарастыруды ұсынады, мұнда ешбір мәдениет әмбебаптыққа монополия жасамайды [92].
Мультикультурализм - «алуандық мерекесі» емес, айырмашылықтарды мойындау ортақ азаматтық шеңбермен және топаралық байланыс тетіктерімен үйлесуі тиіс әділеттіліктің күрделі архитектурасы. Дәл осы тұстан мойындау саясатын өзара әрекет саясаты арқылы толықтыруға ұмтылатын мәдениетаралық үлгі логикалық түрде өрбиді.
Интеркультурализм үлгісі және өзара ықпалдасудың гибридті формалары: мойындаудан байланысқа және ортақ құндылықтарды бірлесе өндіру. Интеркультурализмді екіұдайы мәселеге жауап ретінде қарастыруға болады: ассимиляция көбіне айырмашылықтарды басып-жаншу ретінде қабылданады, ал мультикультурализм — ортақ құндылықтарды өндіруде жеткілікті түрде күшті тетік емес деп бағаланады. Интеркультурализмде басты назар «мәдениеттерді контейнерлер ретінде» емес, мәдени айырмашылықтарды диалогтың, өзара байланыстың және бірлескен практикалардың нысанына айналдыруға бағытталған.
Этностық қауымдастықтардың әлеуметтік өзара ықпалдастығының осы түрінде интеграция «ортақ негіз» (common ground) өндірісі ретінде – тұрақты байланыс пен бірлескен институттық кеңістіктерде қатысу арқылы түсіндіріледі. Мұндай кеңістіктерге – мектеп, қала, еңбек нарығы, жергілікті өзін-өзі басқару, мәдени жобаларды жатқызуға болады. Теориялық деңгейде интеркультурализм хабермастық «қоғамдық кеңістік» және «процедуралық легитимділік» идеяларымен тікелей байланысты: «ортақ» көпшіліктің мәдениетімен алдын ала берілмейді, ол коммуникация мен қатысу арқылы құрылуы тиіс [93].
Интеркультурализмнің беделді авторларының бірі – Жерар Бушар. Ол интеркультурализм тұжырымдамасын (әсіресе квебек контекстінде) азаматтық «ортақ өзектің» тұтастықты сақтай отырып, өзара бейімделу мен диалогтың белсенді саясаты ретінде ұсынады [94]. Еуропалық кеңістікте Тед Кэнтлдың еңбектері маңызды: ол «community cohesion» (қауымдастық ынтымағы) идеясын енгізіп, сегментацияның алдын алу үшін тек «тең құқық» емес, сонымен қатар топаралық көпірлер мен ортақ азаматтық бірегейлік қажет екенін атап көрсетеді [95].
Осы тұста өзекті аналитикалық нүкте пайда болады: интеркультурализм айырмашылықтарды мойындауды жоққа шығармайды, бірақ оны өзара байланыс тұрақты, тең статусты және кооперативті ететін институттық тетіктерсіз жеткіліксіз деп санайды.
Интеркультурализм ұранға айналып кетпеуі үшін, ол өзара байланыстың тиімдігінің қатаң шарттарына сүйенуі тиіс. Г. Олпорт «топаралық байланыс гипотезасында» байланыс төрт шарт болғанда ғана алдын-ала қалыптасқан теріс стереотиптерді азайтатынын айтқан. Кейін Т. Пэттигрю мен Л. Тропптың мета-талдаулары өзара байланыстың шынымен де теріс пайымдарды төмендететінін көрсетті. Бірақ ол төрт шарт орын алатын контекске тікелей тәуелді [96].
Оның мәні - «араласу» өздігінен интеграцияға кепілдік бермейді дегенде. Аралас аудандарда бірлескен қызмет пен ортақ институттық алаңдар болмаған жағдайда қашықтық қайта өндірілуі мүмкін. Демек, интеркультурализм өзара ықпалдасу инфрақұрылымын қажет етеді. Көпэтносты құрылымнан тұратын білім беру ортасы, жобалық форматтар, қоғамдық кеңістіктер және т.б. Мұндай кеңістіктерде «бөгде» абстракті символ емес, іс-әрекеттегі серіктеске айналады.
Қазір этникалық барған сайын динамикалық әрі көпқырлы сипат алуда. Бұл көптеген этникалық өзара ықпалдасу формаларын тек «азшылық/көпшілік» және «сақталу/жоғалу» категорияларымен ғана сипаттау мүмкін еместігін көрсетеді. Гибридті бірегейлік трансшекаралық, цифрлық коммуникация және мәдени индустрия барысында қалыптасады.
Стюарт Холл бірегейлікті мән (сущность) емес, дискурс пен репрезентация арқылы тарихи түрде конструцияланатын үдеріс ретінде қарастырады [97]. Хоми Бхабха мәдени мағыналар аударылып, қайта құрастырылатын, бастапқы дәстүрлермен толық сәйкес келмейтін жаңа бірегейлік формаларын қалыптастыратын «үшінші кеңістік» ұғымын енгізеді [98]. Пол Гилрой мәдени формалардың (мысалы, «қара Атлантикада») трансұлттық ағындар арқылы қалыптасатынын және ұлттық-этникалық «контейнерлер» шеңберіне сыймайтынын көрсетеді [99].
Әлеуметтанулық тұрғыдан этникалық қауымдастықтардың өзара ықпалдасуы барған сайын гибридті мәдени алаңдар (музыка, медиа, урбанистік субмәдениеттер, цифрлық платформалар) арқылы жүзеге асады.  Бірегейлік әлеуметтіліктің жалғыз негізі емес, көп кодтардың бірі ғана. Мұндай жағдайда интеграцияның міндеті – топты «сақтау» немесе «балқыту» емес, ортақ араласу кеңістіктеріне тең қолжетімділікті қамтамасыз ету және мәдени гибридтіктің тек бір топтың артықшылығына айналуына жол бермеу.
Дегенмен интеркультурализмнің әлсіз тұстары бар. Біріншіден, әлеуметтік теңсіздік жоғары болғанда өзара байланыс асимметриялы болып, үстемдікті қайта өндіруі мүмкін: «диалог» әлсіз топтардан бейімделуді күтетін жағдайға айналады. Екіншіден, егер «ортақ өзек» ұғымының астарында іс жүзінде доминантты топтың мәдениет стандарты айтылса, интеркультурализм «жұмсақ ассимиляцияға» айналады. Сондықтан интеркультурализм үлгісі «тану» мен әділеттік теорияларымен тұрақты байланыс орнатуды талап етеді. Байланыс тең мәртебенің институттық кепілдіктерімен және қатысудың нақты арналары арқылы үйлестірілуі тиіс.
Интеркультурализм айырмашылықтарды мойындауды бірлескен әрекет режиміне көшіру арқылы мультикультурализмді күшейтеді. Бірақ ол теңдік шарттары, өзара ықпалдасу инфрақұрылымы және символдық әрі материалдық асимметрияға тосқауыл қоятын тетіктер болғанда ғана жұмыс істейді.
Егер интеркультурализм байланыстың тұлғааралық тәжірибелеріне шоғырланса, кооперативтік үлгі өзара әрекеттесудің салмақ орталығын мезо- және макродеңгейлерге көшіреді. Мұнда этностық қауымдастықтардың өзара ықпалдастығы қатысу институттары, бірлескен ережелер мен қоғамдық игіліктерді өндіру арқылы ұйымдастырылады. Теориялық тұрғыдан бұл үлгі  өзара байланысты үш негізге сүйенеді: (1) әлеуметтік капитал мен желілер теориясы, (2) делиберативті демократия және қоғамдық кеңістік, (3) ұжымдық әрекеттердің институттық теориясы [95, 192 б.].
Дж. Коулманның классикалық бағыты әлеуметтік капиталды қатынастарға «ендірілген» ресурс ретінде түсіндіреді: өзара қайтарым нормалары, сенім, санкциялар, ақпараттық арналар — мұның бәрі үйлестіру шығындарын төмендетіп, ұжымдық әрекеттердің тиімділігін арттырады. Этникалық қатынастарда бұл қауымдастықтардың өзара көмек, өзін-өзі ұйымдастыру, балалардың білім алуын жұмылдыру, жұмыс туралы ақпаратты тарату және т.б. қабілеттерінен көрінеді.
П.Бурдьенің тұжырымдамасы «оптимист» көзқарасты айтарлықтай күрделендіреді: әлеуметтік капитал — жай ғана «сенім» емес, ол билікке айналатын ресурс, өйткені желілерге тиесілік тең дәрежеде танылмайды әрі бағаланбайды. Этностық қауымдастықтар үшін бұл «күшті байланыстардың» бір мезгілде тіршілік ету ресурсы, әрі теңсіздікті бекітетін тетік бола алатынын білдіреді (мысалы, жабық еңбек нарықтары, патронаж, қауымдық элиталарға тәуелдік арқылы). Р. Патнэмның көпэтносты қоғамды талдауда «bonding/bridging» айырмашылығын енгізуі шешуші мәнге ие болды. Ең маңызды әдіснамалық қорытынды: қауымдастықтың тұтастығы «алуандықтың» өзінен емес, айырмашылықты тұрақты ынтымақтастық практикаларына (бірлескен жобалар, ортақ институттар, қайталанатын өзара әрекеттесу сценарийлері) айналдыратын берік көпірлердің болуынан туындайды.
	Этностық контексіндегі «әлеуметтік капитал» ұғымының өзі ерекше сақтықты талап етеді. Р. Патнэм еңбектерінде әлеуметтік алуандықтың өсуі қысқа мерзімді перспективада өзара сенім деңгейінің төмендеуіне алып келуі мүмкін деген тұжырым бар (әлеуметтік тұйықталу әсері). Әлеуметтанулық тұрғыдан алғанда, кооперативтік моделді теріске шығару емес, оның шартты сипатын көрсету. Топтар арасын байланыстыратын «көпірлік» капитал «табиғи түрде» өздігінен қалыптаспайды, оны институттық жолмен өндіру қажет. Өндіріс – этностық топтардың арасында тең әлеуметтік мәртебені қамтамасыз ету, әділетті рәсімдерді енгізу, кемсітушіліктің алдын алу және ортақ мақсаттарды қалыптастыру арқылы жүзеге асады.
Кооперация теориясындағы хабермасиандық бағыттың принциптік маңызы интеграцияны «құндылықтарды біріздендіру» саласынан рәсімдік заңдылық кеңістігіне көшіруімен байланысты. Ол – делиберативті демократия және қоғамдық кеңістік негізін құрайды. Егер этностық топ өкілдерін талқылау үдерісіне тартса, дәлелдер қоғамдық тексеруден өтсе, қабылданған шешімдерге дау айту және оларды қайта қарау мүмкіндігі болса, қоғам алуандықты ортақ әлеуметтік тәртіп шеңберінде сақтай алады. Көпэтносты қоғамда ынтымақтастық этностық қауымдастықтардың тек мәдени тұрғыдан көрінумен шектелмей, ресурстар бөлінетін және ережелер айқындалатын институттарда дауыс беру құқығына ие болған жағдайда ғана мүмкін екенін білдіреді [95, 197 б.].
Кооперативтік моделдің үшінші негізі – ұжымдық әрекеттердің институттық теориясы. Э. Остром тұрақты ынтымақтастық айқын ережелер, бақылау және санкция тетіктері, нормалардың жергілікті деңгейде заңды деп танылуы және пайдаланушылардың оларды өзгертуге қатысу мүмкіндігі болған жағдайда қалыптасатынын көрсетті. Оның зерттеулері ортақ ресурстарды басқаруға арналғанымен, бұл логика этностық өзара ықпалдасу барысына қолданылады: бірлескен жобалар (қалалық орта, мектеп кеңестері, жергілікті қатысу бюджеттері) әртүрлі мүдделерді басқарылатын кооперацияға айналдыратын институттарды талап етеді [100].
Осыдан диссертациялық тұрғыдан маңызды қорытынды туындайды: кооперативтік үлгі – бұл «дос болайық» деген ұран емес, қамқорлыққа тәуелдік, үстемдік және диалогты имитациялау тәуекелдерін азайтатын ережелер архитектурасы. Қоғамдық ықпалдастық мына жағдайларда ғана тұрақты болады:
а) акторлар өзара тәуелді;
ә) ережелер әділ әрі ашық;
б) кемсітушілік пен монополиялануға қарсы санкциялар;
в) ортақ пайда ұзақмерзімді.
Маргиналдану және шеттетілу: этникалық стратификация, стигма және «бекітілген теңсіздік»
Маргиналдану – бұл жай ғана «төмен мәртебе» емес, этностық қауымдастықтардың қоғамның негізгі салаларына (білім беру, еңбек нарығы, тұрғын үй, саясат) қолжетімділігі құрылымдық тұрғыдан шектеліп, сонымен қатар қоғамдық кеңістікте символдық түрде құнсыздандырылатын өзара әрекеттесу режимі. Теориялық тұрғыдан шеттетілу үлгісін талдау құрылымдық тәсілдерді (әлеуметтік жіктелу, сегрегация) және символдық тәсілдерді (стигматизация, нәсілдендіру, моралдық шекаралар) ұштастыруды талап етеді.
У. Дж. Уилсон тұрақты шеттетілу тек мәдениетпен немесе «жеке таңдаулармен» ғана емес, құрылымдық үдерістермен қалыптасатынын көрсетті: деиндустриялану, жұмыс орындарының қала орталықтарынан кетуі, кедейліктің аумақтық оқшаулануы, кәсіподақтар рөлінің төмендеуі, тұрақсыз жұмыспен қамтудың өсуі. Әлеуметтанулық тұрғыдан бұл этникалық шеттетілу көбіне әлеуметтік-экономикалық қайта құрылымдауға негізделетінін, ал этникалылық терең құрылымдық динамикалардың сыртқы қабығына айналатынын білдіреді [101].
Л. Вакан осы идеяны күшейте отырып, «геттоны» жай ғана аудан емес, тұрғын үй нарығы, полиция тәжірибелері, мектеп инфрақұрылымы және бұқаралық ақпарат құралдарындағы бейнелеу арқылы қолдау табатын институттық оқшаулау формасы ретінде сипаттайды [102]. Демек, маргиналдану «жеткіліксіз интеграцияның» салдары емес, көбіне қала мен кедейлікті басқарудың ерекше тәсілінің нәтижесі болады, мұнда этникалық белгі «заңды шеттетілу» маркеріне айналады.
Егер Л.Вакан геттоны мемлекеттің «саяси конструкциясы» деп есептесе, Д.Месси оны нарықтық дискриминация мен әлеуметтік-экологиялық фактордың кеңістіктік оқшаулау процесі ретінде қарастырады. Дуглас Месси әлеуметтану мен демографияда «кеңістіктік ассимиляция» теориясын ұсынады. Кеңістік жай географиялық орын емес, ол – ресурстарға қол жеткізу мүмкіндігі. Мигранттардың этникалық анклавтарда шоғырлануы арзан өмір мен әлеуметтік қолдауға ие болуы. Әлеуметтік капитал жинақталған сайын, топ мүшелері анклавтан шығып, доминант мәдениет өкілдері тұратын аудандарға ауысады. Дискриминация болғанда олар сегрегацияны еңсере алмайды. Ал этностық тегіне қарамастан, кез келген ауданда еркін қоныстана алса, демек, ассимиляция процесі сәтті жүргені. Бірақ ассимиляцияны этностық мәдениетінен бас тарту деп көрсетпейді [103]. 
Этностың анклавтығын зерттеуде Р. Бретон басқа қырынан қарайды. Оның «институттық толықтық» тұжырымдамасы этностық қауымдастықтың ішкі ұйымдасу қабілетін алға тартып, топтың өз мүшелерінің қажеттіліктерін толық өтей алу дәрежесін түсіндіреді. Институттық толықтық – этонстық қауымдастықтың мүшелерін әлеуметтік, мәдени, діни және экономикалық қажеттіліктерін қанағаттандыру үшін қажетті меншікті институттар жүйесін (мектептер, мешіттер, БАҚ, кәсіпкерлік желілері, мендициналық орталықтар) құру қабілеті. Анлкавтың институттық толықтығының үш деңгейі бар: төменгі –бейресми желілер (достық, туыстық), орта – кем дегенде бір ресми институттың болуы (мешіт), жоғары деңгей – салалы инфрақұрылым (мектеп, медиа, кәсіпорын). Р. Бретон үшін институттық толықтық этностық топтың ұрпақтан-ұрпаққа тілін, дәстүрін және ұжымдық жадын трансмиссиялаудың басты кепілі [104]. 
А.Портес анклавты институттық тұрғыдан диверсификацияланған экономикалық жүйе ретінде көреді. Оның тұжырымы анклавты сипаттауда Л.Вакан мен Д.Мессиден өзгеше. Р. Бретонның идеясын жалғастыра келе, А.Портес «институттық толықтық» феноменін этностық топтың экономикалық капиталды жұмылдыру қабілетімен ұштастырады. Анклав енді  - эконмикалық сипатта қайта қаралып, этникалық экономикалық анклав болып түрленеді. Сыртқы нарыққа тәуелсіз, өзін-өзі репродукциялайтын экономикалық экожүйе. Майямиге көшкен кубалықтардың мысалында, мұндай анклав мигранттардың доминатты мәдениетке сіңісіп кетпей, бірегейлігін сақтай отырып, жоғары экономикалық мәртебеге жетуге мүмкіндік алады деп түйіндейді [105]. 
[bookmark: _Hlk229753117]Этностық қауымдастықтардың әлеуметтік өзара ықпалдастығының негізгі үлгілеріне талдау жасадық. Осы тұста заманауи қоғамда этностық категориясын түсіндірудегі маңызды бет бұрыспен бөлімді аяқтағымыз келеді. Қазақстан кеңістігінде көпэтностық дискурсы өзектілігін әлі де жоғалпайды, бірақ  жаһандану, урбанизация, трансшекаралық мобилдік пен көпөлшемді бірегейліктің күшеюі этностықты тұрақты әрі тұйық қауымдастық ретінде емес, жағдайға тәуелді және құбылмалы әлеуметтік өзара ықпалдастықтың түрі ретінде қайта мағына беру қажеттігін алға тартады. Этностық қауымдастықтар әлеуметтік ұйымдасудың жалғыз немесе негізгі қағидаты болудан қалады, бірақ этникалық жойылмайды. Ол жағдайға тәуелді сипат алып, әлеуметтік таппен, ұрпақтық айырмашылықтармен, көші-қон мәртебесімен, дінмен, тілмен және цифрлық тәжірибелермен қиылысады. Бұл бағыттың негізгі теоретиктері ретінде Дэвид Холлингерді, Роджерс Брубейкерді және Стевен Вертовекті ұсынамыз. 
Д. Холлингер постэтникалылықты нормативтік-талдамалық перспектива ретінде енгізіп, бірегейліктің көпөлшемді болып, міндетті басымдыққа ие сипаттан біртіндеп айырылатынын көрсетеді [106]. Ол мемлекет пен ұйымдардың адамдарды қатаң этникалық санаттарға тұрақты түрде жатқызуын сынға алады, себебі мұндай тәжірибе әлеуметтік шекараларды еріксіз түрде бекітіп қояды. Постэтникалылық өзара ықпалдастығының азаматтық тәжірибелер, кәсіби және жергілікті қауымдастықтар төңірегінде құруды, ал этникалықты ынтымақтың жалғыз негізі емес, бірақ мүмкін ресурстардың бірі ретінде қарастырады.  
Р. Брубейкер бұл ұстанымды күшейтіп, «этникалық топтарды» талдаудың өзгермейтін мәні емес, әлеуметтік тәжірибеде қолданылатын категориялар ретінде қарастыруды ұсынады [107]. Этникалық — бұл саясатқа, оқиғаларға және дискурстарға байланысты күшейіп немесе әлсіреп отыратын жіктеу мен мобилизация тәсілі. Бұл зерттеу көзқарасын түбегейлі өзгертеді: зерттеу нысаны ретінде «топтардың» өзі емес, топтардың қалыптасу үдерістері және этникалық маңызға ие болатын сәттер алға шығады.
С. Вертевек «аса күрделі алуандық» ұғымын енгізіп, қазіргі көші-қон тек «көп этникалылықты» ғана емес, құқықтық мәртебелердің, көші-қон арналарының, тілдердің, діншілдік деңгейлерінің, еңбек нарықтарының және трансұлттық байланыстардың күрделі үйлесімін қалыптастырғанын көрсетеді [108]. Бұл бір этностық қауымдастық ішінде ресурстары мен стратегиялары түбегейлі әртүрлі топтардың қатар өмір сүруі мүмкін екенін білдіреді. Сондықтан өзара әрекеттесу моделдері азаматтық, тұрақты тұруға рұқсат немесе уақытша мәртебе сияқты құқықтық режимдерді міндетті түрде ескеруі тиіс, себебі олар еңбек нарығына, білімге және саясатқа қолжетімділікті тікелей айқындайды.
«Аса күрделі алуандық» қалалардың жаңа әлеуметтену кеңістіктері ретіндегі рөлін күшейтеді, бірақ сонымен қатар әлеуметтік байланыстарды басқаруды қиындатады. Интеграцияның біртұтас арнасы болмайды, ал өзара әрекеттесу цифрлық ортада, маманданған экономика салаларында немесе трансұлттық желілер арқылы жүзеге асуы мүмкін. Мұндай жағдайда «ассимиляция» мен «мәдени алуандық» үлгілері жеткіліксіз сипатқа ие болады, себебі көптеген акторлар үшін жергілікті қоғамға қатыстылық трансұлттық тиістілікпен қатар өмір сүреді.
Постэтникалылыққа қатысты сындарлы сұрақ мынадай: егер топтар көмескіленсе, қоғамды не біріктіреді? Қазіргі теория бұл жағдайда ынтымақтастық «жіңішке ортақтық» режиміне өтетінін көрсетеді, яғни құқыққа, рәсімдерге, институттарға қолжетімділік және ережелердің әділдігіне деген сенім шешуші рөл атқарады. Алайда мұндай рәсімдер әлсіз болсы, «аса күрделі алуандық» гибридті интеграцияға емес, әлеуметтік бытыраңқылыққа, яғни «ортақтықсыз көршілікке» алып келуі мүмкін.

Кесте 1 – Этностық қауымдастықтардың әлеуметтік өзара ықпалдастығының мінсіз типтері

	Мінсіз типтері
	Өзара ықпалдастық логикасы
	Тәуекелдер

	Ассимиляция
	Үстем мәдениет арқылы біріздендіру
	Символдық тұрғыда басып-жаншу

	Сегрегация
	Байланыссыз қатар өмір сүру
	Жасырын қақтығыс

	Қақтығыс
	Ресурстар мен мәртебе үшін күрес
	Өшпендіктің ушығуы

	Мультикультурализм
	Айырмашылықты мойындау
	Параллелді қоғамдардың қалыптасуы

	Интеркультурализм
	Диалог және бірлескен тәжірибелер
	Элиталық сипаттың күшеюі

	Кооператив

	Әріптестік және қатысу
	Институционалдық шамадан тыс жүктеме

	Маргиналдану
	Шеттету және стигматизация
	Әлеуметтік ыдырау

	Постэтникалық
	Гибридті бірегейлік
	Ұжымдық ынтымақтастықтың әлсіреуі


Ескерту – автор талдау нәтижесі негізінде құрастырды. 

Этностық қауымдастықтардың әлеуметтік өзара әрекеттесу типтері «жаманнан жақсыға қарай» орналасқан сызықтық шкаланы құрамайды. Олар айырмашылықтарды ұйымдастырудың әртүрлі режимдері, олардың әрқайсы өзіне тән институттық негіздерге, мәдени тетіктерге және қайта өндіру траекторияларына ие. Көпэтносты қоғамды талдау үшін этникалықты эссенциалистік түсіндіруден принципті түрде бас тартып, оны динамикалық ресурс ретінде қарастыру маңызды, себебі ол қандай институттар, дискурстар мен тәжірибелер «мәнді» ететініне байланысты қақтығыс көзі немесе ынтымақтастық негізі болуы мүмкін. 
Осылайша, этностық қауымдастықтардың әлеуметтік өзара ықпалдастығының үлгілерін талдау Қазақстандағы өзбек этностық қауымдастығының әлеуметтік-мәдени интеграциясын зерттеуде этникалықты статикалық әрі тұйық құрылым ретінде емес, әлеуметтік кеңістікте үнемі қайта құрылып отыратын динамикалық қатынас формасы ретінде қарастыру қажеттігін көрсетеді. Бұл диссертациялық зерттеуде интеграция ассимиляциялық «сіңісу» немесе этникалық оқшаулықтың қарапайым баламасы ретінде емес, өзара байланыс, институттық қатысу, мәдени келісу және көпөлшемді бірегейліктердің қалыптасуы арқылы жүзеге асатын күрделі әлеуметтік процесс ретінде түсіндіріледі. Осыған байланысты зерттеудің негізгі теориялық-әдіснамалық өзегі ретінде интеркультурализм үлгісі алынады, себебі ол этностық айырмашылықтарды жай ғана «мойындау» деңгейінде қалдырмай, топаралық тұрақты байланыстарды, ортақ азаматтық кеңістіктерді және бірлескен тәжірибелерді өндіру тетіктерін талдауға мүмкіндік береді. Интеркультуралистік перспектива Қазақстан жағдайындағы өзбек қауымдастығының әлеуметтік қатысуын білім беру, еңбек нарығы, қалалық орта, көршілік байланыстар және күнделікті коммуникация кеңістіктері арқылы қарастыруға жол ашады. Бұл жерде интеграцияның негізгі өлшемі мәдени айырмашылықтардың жойылуы емес, этностық қауымдастықтардың қоғамдық институттарға тең қатысуы мен «ортақ әлеуметтік кеңістікті» бірлесе өндіру қабілеті.
Сонымен қатар зерттеудің эмпириялық бөлігінде интеграцияның құрылымдық және кеңістіктік қырларын түсіндіру үшін А.Портес, Д.Месси және Р.Бретонның тұжырымдамалары маңызды әдіснамалық негіз ретінде қолданамыз. А. Портестің «сегменттелген ассимиляция» және «этникалық анклав» теориялары өзбек қауымдастығының интеграциясы бір ғана траекториямен жүрмейтінін, оның әлеуметтік стратификация, этникалық кәсіпкерлік, миграциялық желілер және ұжымдық ресурстармен байланысты көпбағытты сипатқа ие екенін түсіндіруге мүмкіндік береді. Д. Мессидің «кеңістіктік ассимиляция» теориясы өзбек қауымдастығының урбанизация, ішкі көші-қон және георграфиялық шоғырлану тәжірибелерін әлеуметтік мобилдікпен байланыстыра талдауға жағдай жасайды. Ал Р. Бретонның «институттық толықтық» тұжырымдамасы этностық қауымдастықтың ішкі инфрақұрылымының – туыстық желілер, кәсіпкерлік, мәдени және денсаулық сақтау ұйымдары мен бейресми өзара көмек тетіктерінің – интеграция процесіндегі рөлін айқындауға мүмкіндік береді. Осы теориялар өзбек этностық қауымдастығының интеграциясын тек мәдени бейімделу ретінде емес, институттық ресурстар мен әлеуметтік капиталды жұмылдыру қабілеті ретінде қарастыруға жол ашады.
Бұдан бөлек, зерттеуде символдық билік, мәдени легитимдік және бірегейліктің қалыптасу мәселелерін түсіндіру үшін Пьер Бурдьенің тұжырымдамаларына сүйену маңызды. Бурдьенің әлеуметтік және мәдени капитал, символдық үстемдік ұғымдары этностық айырмашылықтардың тек мәдени ерекшелік емес, сонымен қатар әлеуметтік иерархиялармен байланысқан ресурс екенін түсіндіруге мүмкіндік береді. Бұл тәсіл өзбек қауымдастығының тілдік тәжірибелерін, білім стратегияларын, мәдени нормаларын және әлеуметтік мобилдік механизмдерін билік қатынастары контексінде талдауға жағдай жасайды. Яғни интеграция тек «қатысу» мәселесі емес, қандай мәдени практикалардың легитимді деп танылатыны және қандай әлеуметтік ресурстардың құнды саналатыны жөніндегі күрес ретінде де қарастырылады. Осы тұрғыдан алғанда, өзбек этностық қауымдастығының әлеуметтік-мәдени интеграциясы үстем мәдениетке толық сіңу емес, әртүрлі капитал түрлерін пайдалану арқылы әлеуметтік кеңістікте өзіндік позиция қалыптастыру процесі ретінде түсіндіріледі.
Диссертациялық зерттеудің интерпретациялық деңгейінде ерекше мән гибридті бірегейлік тұжырымдамаларына беріледі. Бұл бағытта Стюарт Холл мен Хоми Бхабханың еңбектері негізгі теориялық бағдар ретінде алынады.                    С. Холл бірегейлікті тұрақты «мән» емес, тарихи, мәдени және дискурсивтік тұрғыдан үнемі қайта құрылып отыратын процесс ретінде қарастырады. Мұндай тәсіл Қазақстандағы өзбек жастарының, урбанизацияланған топтардың немесе трансұлттық тәжірибесі бар мигранттардың өзіндік бірегейлік типтерін талдауға мүмкіндік береді. Ал Х. Бхабханың «үшінші кеңістік» концепциясы мәдениеттердің қарапайым қосындысын емес, олардың өзара ықпалдасуынан туындайтын жаңа гибридті мәдени формаларды түсіндіруге жағдай жасайды. Бұл өзбек қауымдастығының күнделікті тәжірибесінде байқалатын тілдік араласу, мәдени кодтардың үйлесуі, цифрлық коммуникациялар мен урбанистік өмір салты арқылы қалыптасатын аралық бірегейлікті талдау үшін маңызды. Осылайша, зерттеу этностық бірегейлікті «сақталған» немесе «жоғалған» категорияларымен шектемей, оны әлеуметтік кеңістіктегі келісу, бейімделу және жаңа мәдени мағыналарды өндіру процесі ретінде қарастырады. Жалпы алғанда, ұсынылған теориялық-әдіснамалық шеңбер Қазақстандағы өзбек этностық қауымдастығының әлеуметтік-мәдени интеграциясын құрылымдық, институттық, кеңістіктік және символдық деңгейлердің өзара байланысында кешенді түрде зерттеуге мүмкіндік береді.



2 ҚАЗАҚСТАНДЫҒЫ ӨЗБЕК ЭТНОСТЫҚ ҚАУЫМДАСТЫҒЫНЫҢ ТРАНСФОРМАЦИЯСЫ: ДЕМОГРАФИЯЛЫҚ ӘЛЕУЕТІ, МИГРАЦИЯЛЫҚ ТРАЕКТОРИЯЛАРЫ ЖӘНЕ БІРЕГЕЙЛІК АРХИТЕКТУРАСЫ 

2.1 Өзбек этностық қауымдастығындағы демографиялық процестер 

Қазақстандағы өзбек этностық қауымдастығының әлеуметтік-мәдени процестерін түсіну ондағы демографиялық жағдайды қарастыруды қажет етеді. Тараудың бұл бөлімінде Қазақстан халқының демографиялық құрылымындағы өзбектердің саны, оның сандық-сапалық құрамы, табиғи қозғалысы, көші-қон процестері мен территориялық таралымы қарастырылады. 
Жалпы диссертациялық зерттеу жұмысында бұл бөлімнің маңыздылығы зерттеудің өзектілігімен тікелей байланысты. Жұмыстың басында айтып өткеніміздей, өзбек этносы – демографиялық салмағы мен әлеуметтік-мәдени ықпалы жағынан стратегиялық маңызға ие үшінші ірі этностық топ. Елдегі өзбектердің интеграциялық процесін талдау барысында этнодемографиялық процестерді негізге алу – этностық топтағы ахуалды объективті бағалаудың басты әдіснамалық шарты. Ол өз кезегінде этникалық дамудың ішкі заңдылықтары мен мемлекеттік құрылыстың ұлттық мүдделері арасындағы тепе-теңдікті ғылыми тұрғыдан дәйектеуге мүмкіндік береді. Бұл тәсіл этностық топты тек статикалық нысан емес, үнемі өзгеріп отыратын, мемлекеттің демографиялық және әлеуметтік архитектурасына тікелей әсер ететін белсенді субъект ретінде тануды көздейді. 
Ең алдымен жалпы қазақстандық демографиялық контексте этностарды зерттеуде қолданылатын терминдерге байланысты посткеңестік және батыстық ғылыми дискурстарға салыстырмалы талдау жасап көрейік. 
Себебі халық пен этностық топты зерттеудегі посткеңестік және ағылшын тілді ғылыми дәстүрлер арасындағы алшақтық тек лингвистикалық мәселені ғана емес, сонымен қатар іргелі онтологиялық және эпистемологиялық қақтығысты білдіреді. Батыс әлеуметтануы мен антропологиясы ХХ ортасынан былай қарай әлеуметтік конструктивизмге қарай шешуші бетбұрыс жасап, этностық топты ситуациялық және өзгермелі категория ретінде қарастырса да, кеңестік және посткеңестік ғылымның көп бөлігі эссенциалистік парадигма шеңберінде қалуда. «Этнос» объективті, биологиялық шындық ретінде қабылданады [109]. Бұл алшақтық посткеңестік контексте тәуелсіз пән мәртебесін талап ететін «этнодемография» терминінде айқын көрінеді, ал ағылшын тілді дискурста этникалық фактор «халықты» зерттеу немесе «этникалық демографияның» бір айнымалысы ретінде қарастырады [110]. 
Бұл сәйкессіздіктердің түпкі себебі ХІХ ғасырдың аяғында империялық халық статистикасының қалыптасуынан бастау алады. 1897 жылы Ресей империясының алғашқы жалпы халық санағы мемлекет өз азаматтарының алуандығын жүйелеуге тырысқан кезде басталады. Дегенмен, сол кездегі азаматтыққа немесе нәсілдік санаттарға бағытталған батыстық үлгіден айырмашылығы, Ресейдің империялық ғылымы шекаралары өте бұлыңғыр топтарды жіктеу мәселесіне тап болады [111].  
Кеңестік кезең бұл тәсілді түбегейлі өзгертті. Лениндік және сталиндік идеялардың ықпалына түскен большевиктік басшылық ұлттардың шындығын аумақ пен мәдениетке құқығы бар «тұрақты қауымдастықтар» ретінде қабылдады. Бұл этнотерриториялық федерализмнің институттануына әкелді. Онда КСРО «бөлмелерге» - ұлттық республикалар мен автономиялық облыстарға бөлінген «коммуналдық пәтер» ретінде қарастырылды [6, 429 б.]. Мұндағы терминологияның институттық анықталуы осы күрделі кеңестікті басқару қажеттілігімен байланысты болды. 

Кесте 2 - Посткеңестік және ағылшын тілді дискурстағы айырмашылықтар

	№
	 Параметрлері 
	Посткеңестік дискурс
	Батыстық дискурс 

	1
	Орталық тұжырымдама
	Этнос тұрақты биологиялық сипаттама
	Этникалық әлеуметтік конструкт  

	2
	Ұлтты анықтау жолы
	Тарихи-мәдени қауымдастық (көбіне биологиялық сипатқа ие)
	Азаматтардың саяси қауымдастығы

	3
	Мемлекеттің рөлі
	Этностардың «Этногенез» процесіне және оны жіктеуге белсенді араласуы
	Құқық және әлеуметтік-экономикалық теңсіздікке мониторинг жасау

	4
	Әдіснамалық негізі 
	Этнография, тарих және статистиканың синтезі
	Антропологиялық демография, нәсіл және этникалық әлеуметтануы, халықты зерттеу (Population Studies) 



Батыс дәстүрінде, әсіресе Екінші дүниежүзілік соғыстан кейін, ұлтты биологиялық тұрғыдан түсінуден бас тартады. Ал КСРОда, кеңестік кезеңнің соңғы жылдары Ю.В. Бромлей мен В.И. Козлов мектебі ұсынған «этнос теориясы» сталиндік ұлт теориясы шеңберінен асып шыға алған жоқ. Олар мәдениетті тиімді биологиялық тұрғыдан қарастырып, «психикалық құрылым» және «биологиялық факторлар» ұғымдарын күшейтті. Бүгінде осы тұжырым ТМД елдеріндегі ғылыми тілге әсер етуін жалғастырып келе жатқан терминологиялық негізді құрайды [110, 95 б.].  
Ең маңызды айырмашылықтардың бірі – «ұлт» терминінің түсіндірмесі. Ағылшын тіліндегі академиялық және қоғамдық дискурста «ұлт» сөзі әрқашан адамның мемлекетпен заңды байланысын, яғни азаматтығын білдіреді.                      1930 жылдары паспорт жүйесінің енгізілуімен нығайтылған кеңестік жүйеде азаматтық құжаттарда тіркелген міндетті биологиялық категорияға айналды [6, 444 б.].
«Бесінші колонканың» (аты, тегі, туған жылы мен күні, туған жері, ұлты) институттануы этностық ерекшелікті жеке тұлғаның тіліне немесе мәдениетіне тәуелсіз өзгермейтін сипаттамасына айналды. Бұл «паспорттық азаматтық» құбылысының пайда болуына әкелді, батыс әлеуметтануының тіліне аударуда қиындықтар туғызады. Мысалы, адам өзін паспорты бойынша өзбек деп таныса да, соған қарамастан басқа мәдени ортаға толықтай интеграциялануы мүмкін. Батыс әлеуметтануына негізі құралы – «өзін бірегейлендіру» ол өзгермелі және көптік деп танылады. 
Қазақстан Республикасында азаматтықты көрсететін төлқұжатты рәсімдеу барысында «ұлтты көрсету керек пе?» деп сұрақ қойылады. Бұл мемлекеттің біртіндеп примордиалистік ұлтты тану концептінен, ұлтты – саяси-азаматтық категорияға ауыстырудың бастапқы қадамы деп түсінуге болады. Бірақ ол мемлекет азаматтары тарапынан көп жағдайда «теріс» болмаса, «таңқаларлық» жағдай ретінде қабылданып, қоғамдық дискурста, әлеуметтік желілерде когнитивті диссонанс тудыратынын көрсетеді. Дегенмен, ұлтты алып тастап, азаматтықты көрсетумен шектеуді таңдаудың орнына, бір ұлтты басқа ұлтқа ауыстыру әрекеттері көрініс табады. Қазақстан азаматтары ұлтын ата-аналарының бірінің ұлтына ауыстыра алады. Егер ата-анасының ұлттары әртүрлі болса, баласы екеуінің бірінің ұлтын таңдай алады. Бірінші төлқұжатта көрсетілген ұлтын кейін бір рет қана ауыстыра алады. 
Баспасөзде жарияланған Ішкі істер министрілігінің берген статистикалық мәліметтеріне сәйкес, 2021-2024 жылдары аралығында 12 мың  қазақстандық ұлтын ауыстырған. 2021 – 3 254 адам, 2022 – 3 363 адам, 2023 – 3 366 адам, 2024 жылы (қазан айына ұсынылған дерек) – 2 158 адам ауыстырған. Соның ішінде орыс азаматтардың 743-і неміс ұлтына, 300-і украин ұлтына, 11-і қазақ ұлтына жазылған, ал 354 өзбек – қазақ деп ауыстырса, 246 украин орысқа ауыстырған [112]. 
Кеңестік кезеңде ұлтты анықтау «жергілікті жерлерге бөлу» (коренизация/indigenization) саясатымен байланысты болды. Ұлттардың өзін-өзі билеу құқығын жүзеге асыру үшін мемлекеттік бюрократиялық аппарат ішінде ресурстар мен квоталарды  бөлу мақсатында халықты этникалық тегі бойынша нақты жіктеу керек болды. Осылайша, КСРО – да «этнодемография» әлеуметтік инженерия құралы ретінде қызмет етсе, Батыста ол азшылықты «кемсіту»» мен әлеуметтік мобилдігін талдау құралы ретінде дамыды [6, 433 б.]. 
Осылайша, ХІХ ғасырдың екінші жартысы мен ХХ ғасырдың басындағы Түркістан өлкесіне қатысты демографиялық деректер этностық құрылымының объективті көрінісін ғана емес, сонымен қатар отарлық әкімшілік жүргізген әлеуметтік категориялау тәжірибелерін деп көрсетеді. В.В. Радловтың 1868 жылғы санақ материалдарына сүйенген мәліметтері Сырдария облысында қазақтардың басымдығын көрсете отырып, «сарт», «өзбек», «құрама», «тәжік» және өзге де этностық топтардың бар екенін тіркейді. Деректерде қолданылған этнонимдер жергілікті халықтың өзіндік идентификациясынан гөрі, империялық басқару логикасына сәйкес келетін экзогенді жіктеу схемаларына негізделген. 
«Сарт» сөзінің тарихы – мемлекеттік идеологиялық көзқарастың этникалық шындықты қалай өзгертудің классикалық мысалы. ХХ ғасырдың басына дейін Орталық Азия халқы негізінен өмір салтына қарай бөлінді: көшпелі тайпалар (өзбектер, қазақтар, түркімендер) және отырықшы қала халқы (сарттар). «Сарттардың» біртұтас этникалық бірегейлігі болған жоқ. Олардың сәйкестігі дін (ислам) мен қала мәдениетінің негізінде құрылған. 
1897 жылғы бірінші Бүкілресейлік халық санағы бұл үрдісті институттық деңгейде бекітіп, «сарттарды» дербес этнос ретінде статистикалық есепке алған. Санақ нәтижесі бойынша Орталық Азия аумағында қазақтар саны жағынан басым болған, ал «сарттар» отырықшы түркітілдес халықтардың негізгі бөлігін құраған. Қалалық және жартылай қалалық орталықтарда (Қазалы, Шымкент, Түркістан уездері) «сарттардың» саны өзбектерден бірнеше есе артық тіркелуі этникалық айырмашылықтардың нақты әлеуметтік шындықтан гөрі әкімшілік-статистикалық конвенциялар арқылы белгіленгенін көрсетеді. 
Ал кеңестік кезеңнің басында этностық жіктеу принциптері түбегейлі қайта қаралып, 1920 жылдардан бастап «сарт» атауын ресми айналымнан шығарып, оларды «өзбек» этнонимі аясында біріктіру саясаты жүзеге асты [6, 426 б.]. 
А.Н. Самойлович бастаған ғалымдар мен әкімшілік өкілдер бұл шешімді ұлттық консолидацияны жеделдету, «жаңа социалистік ұлтты» қалыптастыру қажеттілігін негіздеді. Нәтижесінде бұрын «сарт» ретінде тіркелген топтарды статистикалық түрде «өзбек» категориясына ауыстырып, этностық құрылым саяси мақсаттарға сай қайта кодталды. 
1924 жылғы ұлттық-аумақтық шекара белгілеу саяси мақсат үшін «сарт» терминінің ресми түрде жоғалған сәтін белгіледі. Кеңес үкіметі мен жергілікті зиялы қауым (джадидтер) Шайбанид мемлекеттігімен символдық құндылығы мен тарихи сабақтастығына ие «өзбек» терминін артық көрді. Әлеуметтанулық талдау тек 1926 жылғы халық санағы кезінде шамамен 1,7 миллион адам «сарт» ретінде «жоғалып кеткенін», ал кейін өзбек ретінде «пайда болғанын» көрсетеді [6, 428 б.].   
С. Абашин атап өткендей, бұл санақ деректері жергілікті халықтың нақты бірегейлігін бейнелеуден гөрі, билік құрылымдарының этностық шекараларды әкімшілік жолмен өндіруін көрсетеді. 1897 жылғы санақ «ұлтты» емес, «ана тілін» тіркесе, кейінгі ағымдағы статистика этносты саяси-идеологиялық мазмұны бар категория ретінде қолданды. Осы айырмашылықтарды ескермей деректерді тікелей салыстыру этностық «ауысулар» туралы жалған тұжырымдамаға әкеледі. Шын мәнінде, «сарттар» ХХ ғасырдың басына дейін отырықшы халықтың шамамен үштен екі бөлігін тұрақты түрде құрап келген. Ал олардың «жоғалуы» статистикалық қайта жіктеудің нәтижесі. 
Ю. Селезкин «КСРО коммуналдық пәтер ретінде немесе социалистік мемлекет этникалық партикуляризмді қалай дамытты» мақаласында кеңестік кезеңдегі ұлттық автономиялардың қалай қалыптасқанына талау жасайды: «Кеңес Одағында этнодемографияның инстутуттануы Ғылым академиясы мен мамандандырылған комиссиялардың қызметімен тікелей байланысты. Негізгі құрылымдардың бірі революцияға дейін құрылған, бірақ большевиктер тұсында ерекше мәртебеге ие болған Ресей мен оған іргелес елдер халқының тайпалық құрамын зерттеу жөніндегі комиссия болды (комиссия исследования племенного состава). Тайпалық құрамын зерттеу жөніндегі комиссияның міндеті жаңа шекараларды ғылыми тұрғыдан негіздеу. Ол маркстік-лениндік теорияға сәйкес келетін «ұлттар тізімін» әзірлеуді талап етті. Бұл процесс институттық тұрғыдан басқаруды «рационалдау» қажеттілігінен туындады. Статистика жай ғана тіркеу құралы емес, шындықты жасау құралына айналды. Егер этнограф екі топ бір тілде сөйледі деп сенсе, олар бір «ұлтқа» біріктірілген. Белорус тілінде сөйлейтін литвалықтар «»белорус болып жазылғаны секілді, басқа халықтарға да осындай принцип қолданылды. Бірақ тіл жалғыз анықтаушы құрал болған жоқ. Ол этнографтардың жеке пайымдауларына қарай ауысып отырды. Ортақ ғылыми классификатордың болмауы сол кезде жүйеге қызмет еткен этнографияны жалған ғылым деп көрсетеді. Мысалы, Карский киім үлгісі мен архитектурасына қарап бір ұлтты екі ұлтқа бөлген. Сол секілді Марр ирантілдес осетиндер мен талыштарды «этностық мәдениетіне», «таза халықтық дініне», «өмір сүру салты» мен «Кавказға эмоциялық жақындығына» байланысты солтүстік кавказдықтар деп жіктеген. Ю. Слезкиннің зерттеулеріне сәйкес, кейде дін мәдениет ретінде тілден жоғары болып өздігінен маңызды этникалық фактор саналған (татар тілді криашендердің жеке автономиясы, грузинтілдес мұсылмандар - аджарлар)» [6, 428 б.]. 
Слезкинше дала көшпенділерінде бұл сипаттамалардың біреуі де шешуші болмаған. Оның ойынша, көшпенділерде «ұлттық сана» немесе «тайпалық өзін сәйкестендіру» күшті болған. Қазақтар, қырғыздар және түркімендердің тілдік, діни және мәдени айырмашылықтары елеусіз болуы мүмкін, бірақ олардың рулық шежірелері анық болғаны сонша, этнографтардың жоғарыдан келген нұсқаулықты басшылыққа алудан басқа жолы болмаған.  
Тілдері ұқсас, бірақ өмір салты басқа, діндері ұқсас, бірақ антрополгиялық ерекшеліктері басқа халықтарды топтастырып этнотерриториялық бірліктердің пайда болуы, бір жағынан патшалық Ресей кезеңінде этникалық даму жағынан шектелген топтардың «армандарына» қол жеткізгендей болды. Селезкинше айтқанда, «шексіз этникалық матрешкалар» пайда болды. КСРО құрамындағы республикалардың байрығы тұрғындарымен бірге сол жердегі басқа «ұлт» өкілдері сол жердің «ұлттық азшылығын» құрады. Ұлттық азшылық ретінде олар өздерінің әлеуметтік-мәдени, қоғамдық бірліктеріне ие болды. Ана тілдерін, әдебиетін, жазуын, ұлттық (этностық) тілде білім беру жүйесін, мәдениетін, бұқаралық ақпарат құралдарын дамытты.
Мұның бәрі жасанды дербестік еді. Бұл туралы Адиб Халид зерттеулері толық ашады. Халықтарды бір ұлттық республикаға біріктіру зиялы қауым үшін (джадидтер, Алаш зиялылары) тарихи әділдік орнағандай әсер қалдырды. Олар жаңа шекаралардың ішінде жаңа әліпби, білім беру жүйесін құру, әдебиет пен өнерде батыл қадамдар жасап, ұлттық бірегейлікті іздеді. Осы туралы А.Халид «Өзбекстан Республикасы пайда болды, енді өзбектікті жасау керек» деген джадидтердің қозғалысын ерекше атап өтеді [22, 378 б.]. К.Р. Несипбаева «өзбек» этнонимінің Орталық Азия көшпенділерінің үлкен бөлігін бірктіруші терминге айналғанын ХҮ ғасырдан басталған деп көрсетеді. Ол Шайбанидтердің, кейінгі Бұқара және Хиуа хандықтарының өзек еместерді «өзбектендіру» саясатымен байланыстырады [44, 59 б.]. А. Халид айтып отырған джадидтер бастаған мәдени төңккеріс осы саясатты жалғастырушылар деп түсінуімізге болады. Бірақ 1929-1932 жылдары КСРО-ның Орталық Азия, соның ішінде Өзбекстан мен Қазақстан секілді елдерінде жасаған «мәдени төңкерісі» шынайы мәдени төңкеріске шектеу қойды. Мәдени және білім беру, ағарту процесіне «пролетарлық» бақылау орнатылып, қатаң орталықтан келетін бақылауға бағынышты жергілікті кадрлармен жасақталған жаңа кеңестік билік жұмысын бастады [22, 544 б.]. Кеңес билігінің «бөліп ал да,билей бер» саясатына жалғасты.    
К.Р. Несипбаева Қазақстанның оңтүстік өңіріне өзбектердің Қоқан билігі үстемдігімен байланыстырады. Ал сандық сипаты басқа зерттеушілердің еңбегінде кездеседі. Соның ішінде Қазақстан территориясында өзбектердің саны А.Н. Алексеенконың көрсетуі бойынша (1924 жылдардан кейін) 213 498 адамды құраса, У.Алиевтің есебінше, 250 053 адам болды [113]. Қазақстанның Сырдария, Шымкент, Түркістан аумақтарында қоныстанған «сарттардың» өзбек болып ауысуынан және 1910 жылдан бастап өзбектердің көші-қоны есебінен өсті. А.С.Муратов та оңтүстіктегі өзбектердің санының өсіміне мына факторлар әсер етті дейді. Біріншіден, Қоқанның отарлау саясаты нәтижесінде Оңтүстік Қазақстанның қалалары мен қышлақтарына өзбектер көшіп келді, екіншіден, Қазақстанның және Орталық Азияның Ресейге қосылуы әскери бекіністерді, сәйкесінше қалалардың артуына себепші болды. Өз кезегінде осы қалалық елді-мекенде өзбектер шоғырлана бастады. Олар негізінен Бұқара, Хиуа, Наманган және Қоқан жерлерінен қоныс аударғандар [114]. 
А.С. Мұратов Қазақстандағы өзбектердің ХІХ ғасырдың аяғы мен                       ХХ ғасырдың басындағы әлеуметтік-демографиялық дамуын зерттеу барысында 1926 жылғы санақ мәліметтерін келтіреді. Ең бірінші Жалпыодақтық халық санағы Сырдария губерниясында 1 157 188 адамның  болғанын тіркейді. Оның ішінде өзбектердің саны – 807 адам болған. Ал 1939 жылғы Халық санағының мәліметтері бойынша өзбектердің саны – 100 770 адамға артқан. Бұдан кейінгі өткен жылдардағы санақ қорытындысы бойынша өзбектердің саны үнемі өсіп отырды (сурет 1). 



Сурет 1 – Қазақстандағы өзбек этносының өсімі (1939-2025 жж.)
Дереккөз: Бүкілодақтық халық санағы 1959. ҚРМОА. Ф. 1568, оп 21, Д. 4; Қазақстан Республикасының Статистика жөніндегі агенттігі, Қазақстан Республикасы халқының ұлттық құрамы, Қазақстан Республикасындағы 1999 жылғы халық санағының қорытындылары, Алматы, 2000 жыл. Қазақстан Республикасындағы ұлттық құрамы, діни наным және тілдерді меңгеру. Қазақстан Республикасындағы 2009 жылғы ұлттық санақ қорытындылары. Астана, 2010, Қазақстан Республикасындағы ұлттық құрамы, діни наным және тілдерді меңгеру. Қазақстан Республикасындағы 2009 жылғы ұлттық санақ қорытындылары. Астана, 2023, https://stat.gov.kz/ru/industries/social-statistics/demography/publications/281562/
 
Өзбек этносының демографиялық көрсеткіштері барлық санақтарда тұрақты өсім тенденциясын айқындады. Олардың табиғи өсім деңгейінің жоғары болуымен және демографиялық құрылымдағы ішкі көші-қонның салыстырмалы тұрақтылығымен байланысты. 
1939-1959 жж. аралығында өсім 25,86%-ға өскен. 20 жыл аралығын қамтитын уақыт аралығы Екінші дүниежүзілік соғыс және одан кейінгі ауыр әлеуметтік жағдайды қамтиды. Десе де, халық санының оң динамикасы этностың жоғары репродуктивті әлеуетін көрсетеді. 1959-1970 жж. өсім көрсеткіші – 37,14% құрайды. Бұл нағыз – «демографиялық жарылыс» кезеңі. Медицинаның дамуы, нәрестелер өлімінің азаюы және дәстүрлі көпбалалы отбасы институтының әсері позитивті нәтижеге қол жеткізді. 1970-1989 жылдар арасында өсім деңгейі 17,54%-20,62% деңгейінде тұрақтанды. 1989 жылғы жүргізілген соңғы кеңестік халық санағы. 1980 жылдардың соңында өзбек қауымдастығының әлеуметтік-демографиялық бейнесі негізінен ауылдық сипатымен және Оңтүстік Қазақстан облысында (қазіргі Түркістан облысы және Шымкент қаласына қосылған елді-мекендер) шоғырлануымен анықталады. Көп балалы отбасылар мен ауыл шаруашылығы секторына бағытталған дәстүрлі өмір салты жоғары табиғи өсімнің алғышарттары. Осы ерекшеліктер демографиялық даму бағытында этностық өсімнің негізгі қозғаушы күшіне айналды. Еуропалық этникалық топтар төмен туу деңгейіне демографиялық ауысу кезеңіне өтіп жатқанда, өзбектер жағымды табиғи өсім түрін сақтап қалды (Қосымша Г). 
1990 жылдардағы жүйелік дағдарыс кезінде өсім тоқтамаған топтардың бірі – өзбектер. Еуропалық этностар, соның ішінде орыстар, немістер мен украиндардың саны жаппай эмиграцияға байланысты тез азая бастағанымен, өзбек халқының саны тұрақты болып қалды. Ол тәуелсіз Қазақстанның этностық құрылымында одан әрі өсіп-өнуіне негіз болды. 2021 жылғы санақ нәтижесі украиндар мен немістердің саны кемігенін, сәйкесінше өзбек қауымдастығының саны артқанын көрсетті. Қазақстанның этностық құрылымында олар енді үшінші ауқымды орынды иемденді. 2009 жылдан 2021 жылдары аралығында өсім деңгейі – 34,4% құрады. Тәуелсіздік алғаннан бергі 30 жыл ішінде өзбек этностық қауымдастығы шамамен екі есеге өсті. 2025 жылдың басындағы статистикалық деректерге сәйкес, өсім сақталып келеді (сурет 1). 
Өзбек этносының репродуктивті мінез-құлқы – оның демографиялық өсімінің негізгі қозғаушы күші. Қазақстандағы өзбектер арасындағы туу деңгейі республикалық орташа көрсеткіштен қашанда жоғары. 2009 жылы өзбектердің туу көрсеткіші 1000 адамға шаққанда 34 баланы құрады, ал өлім көрсеткіші – 6, табиғи өсім деңгейі 1000 тұрғынға шаққанда – 28 адам.  Салыстырмалы түрде алатын болсақ, қазақтар арасында туу деңгейін 28, өлім көрсеткіші – 7, ал табиғи өсім деңгейі 1000 адамға шаққанда – 21 адамды құрайды [115]. 
Бір әйелдің репродуктивті кезеңінде туған балалардың орташа санын көрсететін жиынтық туу коэффициенті этностық ерекшелікке ие. Бұл туралы ресейлік демограф, посткеңестік елдердегі демографиялық процестерді зерттеуші А. Ракша атап өтеді. Оның зерттеу деректері бойынша Қазақстанда өзбектерде ең жоғары көрсеткіш, одан кейін кему ретін бойынша келесі этностарды көрсеткен: қазақтар, ұйғырлар және әзірбайжандар [116]. Өңірлер бойынша 5 баладан ЖТК – Маңғыстау және Түркістан облысында жиі кездеседі. Оңтүстік өңірлерде өсіп (5 бала), солтүстік өңірлерде кемиді (2,5 бала). 
Қазақстанның демографиялық дамуы өңірлік әрі этностық топтардың ерекшеліктеріне байланысты сипатталатынын еліміздің демографтары  айғақтайды. Ж.С. Аубакированың «Демографические взрывы в Казахстане: исторический опыт и современный потенциал» атты ұжымдық монографиясында: «В Северо-Восточном, Центральном Казахстане присутствуют довольно многочисленная группа русско-славянских этнических групп со сравнительно низкими показателями рождаемости. В Южном Казахстане демографические процессы в значительной мере влияют узбеки, үйгуры, дунгане и другие «азиатские» этносы с высокими показателями естественного прироста» деп көрсетілген [117]. Демографиялық талдау Қазақстанды макроөңірлерге топтастырып жасалғанын. Оңтүстік Қазақстан өңірі – Алматы, Жамбыл, Қызылорда және Түркістан облыстарын қамтиды. 
Жалпы Қазақстан бойынша жиынтық туу көрсеткіштерінде өзгерістер орын алғанымен (ЖТК – 2022 жылы – 3,05, 2023 жылы – 2,96), тарихи тұрғыдан өзбек этносының айтарлықтай бөлігі тұратын ауылдық жерлерде көрсеткіш жоғары (3,59). Түркістан облысы және Шымкент қаласы сияқты өзбектер көп шоғырланатын өңірлерде туу көрсеткіштері рекордты, 1000 тұрғынға шаққанда сәйкесінше, 25,05 және 23,68 көрсеткіштер (2024 жылғы деректер) орын алған. 
Сондай ақ, өзбектер арасында репродуктивті белсенді жастар тобы – 20-24 және 25-29 жас аралығын құрайды. Бұл өз кезегінде ұрпақтардың ауысуының жоғары қарқынын көрсетеді. Ұлттық статистика бюросының деректері бойынша 2023 жылы Қазақстандағы балалы болған әйелдің орташа жасы 29,7 болды, ал елдің дәстүрлі өмір салтымен ерекшеленетін оңтүстік өңірінде бұл көрсеткіш орташадан әлдеқайда төмен. Бірақ ол А. Ракшаның пікірінше – екінші демографиялық ауысуды білдірмейді. Қазақстанның жағадайында ол тоқтап тұр. 
Ж.С. Аубакирова бастаған авторлар ұжымы жоғарыда аталған монографияда Түркістан өңіріндегі туу көрсеткішінің жоғары болуының келесі түсіндірмесін береді. Біріншіден, үлкен отбасын әлеуметтік маңызды норма ретінде қарастыратын дәстүрлі көзқарас. Екіншіден, материалдық көмек, жеңілдік және әлеуметтік қолдау бағдарламалары арқылы мемлекеттің көпбалалы отбасыларды қолдаудағы маңызды рөлі көп балалы болуға ынталандырады. Үшіншіден, өңірдің жастық құрылымында жастардың басымдығы табиғи өсімге және бала туу жасындағы әйелдердің үлесінің жоғары болуына ықпал етеді [117, 84 б.]. 
Біздің ойымызша бұл көзқарасты әлеуметтанулық тұрғыдан кеңейтуге болады. Біріншіден, өзбектер арасында патрилокалды кеңейтілген отбасы түрі басымдыққа ие. Оны жай ғана «бірге тұру» деп емес, функционалды экономикалық бірлік ретінде қарастыру керек. Басқаша айтқанда, транзакциялық шығындарды азайту стратегиясы. Кеңейтілген отбасында «ата-ана болу» қызметі отбасының мүшелері арасында, анасы, әжесі, ішінара атасы мен отбасындағы басқа ересек мүшелерінің арасында бөлініп, ананың бала күтіміне жауапты жалғыз тұлға ретінде жауапкершілігін азайтады. Оның жағымды эффектісі туу қарқынының төмендемеуі. 
Екіншіден, көп балалы болу отбасының, әйелдің «табысты» болуының маркері. «Өзбек байыса – үй салады» деген мәдени мінез-құлық паттернінің мағынасы осындай болуы керек. Өзбек отбасыларының басым көпшілігінде дүниеге бала келсе, «үлкен» аталық үйдің жанындағы қосалқы шаруашылықтың орнына тағы бір үйді көтереді, болмаса бала ер жетіп аяқтанамын дегенше салу жоспарланады. Махалла және асар институтының Р. Патнэмнің тұжырымдамасындағы әлеуметтік капиталды «біріктіруші» (briding) емес, «байланыстырушы» (bonding) рөлінің маңыздылығын көрсетеді. Үйді салуда ұжымдық өзара көмек дәстүрі сақталған. Кеңейтілген отбасында отбасының жаңа мүшелері үшін қосалқы қоныс салу туыстардың еңбек кооперациясының арқасында арзанға түседі. Бірақ әлеуметтік капиталды «bonding»-мен байланыстыру топішілік ынтымақтастықты нығайтып, көбінесе «біз-олар» шекарасының жабылуымен және нығаюын күшейтеді. Диссертациялық зерттеу жұмысының кейінгі бөлімдерінде оның интеграцияға әсерін қосымша индикаторлар арқылы анықтай түсетін боламыз. 
Үшіншіден, кеңейтілген отбасында балалардың әлеуметтенуі көп балалы ортада өтетіндіктен, баланың саны кем дегенде төртеу болуы қалыпқа айналады. Өзбек отбасыларында 5-7 жастан бастап балалар өзінен кіші бауырларына қарауға қатысады. Осындай ортада әлеуметтенген тұлғаларда күнделікті практика деңгейінде «позитивті репродуктивті ұстанымды» бекітеді. Ол мемлекеттің демографиялық немесе діни ұстанымына тәуелсіз репродуктивті мінез-құлықтың ұрпақтар бойы жалғасуын қамтамасыз етеді.   
Демографиялық табиғи қозғалыстың тағы бір сипаты – өлім көрсеткіші. Қазақстандағы өзбек қауымдастығының арасындағы өлім көрсеткіші коэффициенттері төмен. Этностың жастық құрылымы «жастығымен» ерекше. 2009 жылы өзбектер арасында өлім коэффициенті 1000 адамға 6,0 құрады. Бұл елдегі қарттардың үлесі басым келетін славян этностардың көрсеткішінен әлдеқайда төмен. 
2021 жылғы санақтың көрсеткіштеріне сәйкес Қазақстандағы жалпы өлім коэффициенті 1000 адамға шамамен 9,3 құраған. Бірақ ол өңірлер бойынша тең таралмаған. Ең жоғары көрсеткіш Солтүстік Қазақстан (11,57) және Шығыс Қазақстан (11,29) облысында тіркелген (өңірдің жас құрылымымен тікелей байланысты).  Ал өзбектер шоғырланып өмір сүретін Түркістан облысы мен Шымкент қаласында аталған көрсеткіш төмен. Ол өз кезегінде жағымды демографиялық пирамиданың сақталуын қамтамасыз етеді. 
2021 жылғы санақ қорытындысына сәйкес Қазақстан халқының жастық құрылымы мынадай сипатқа ие болды: 
· балалар (0-14 жас) – 29%;
· еңбекке жарамды халықтың үлесі (15-64 жас) – 61,9%;
· егде жастағы халық (65 және одан жоғары) – 9,2%. 
Өзбектер үшін бұл пропорциялар жастарға қарай ойысады. 0-15 жасқа дейінші балалардың үлесі – 32,42%. Еңбекке жарамды халық –62,70%, ал егде жастағы адамдардың үлесі жалпы өзбектер санынан – 4,86% [118]. Ал әр жас топтарының үлесі ұсынылған өзбек этностық қауымдастығының жастық-жыныстық құрылымы төмендегі диаграммадан анық көруге болады (сурет 2). 

Сурет 2 – Қазақстандағы өзбектердің жастық-жыныстық құрылымы (2021 жылғы Халық санағы деректері негізінде жасанды интеллектінің көмегімен жасалды: қызыл түсте – әйелдер, көк түсте - ерлер)

Жастық-жыныстық құрылымның негізгі сипаттамаларына тоқталатын болсақ, пирамиданың төменгі бөлігінің кең табанын көреміз. Бұл өзбектердің арасында туу деңгейінің жоғары екенін айғақтайды. 0-9 жасқа дейінгі балалар тобы халықтың ең көп бөлігін құрайды. Медианалық жасы – 26. Егер қазақтарда ол – 27,5 болса, орыстарда – 40,8. Қазақстандағы ірі этностардың ішінде ең жас екендігін көрсетеді. Халықтың ең көп бөлігі 30 жасқа дейін шоғырланған. Демографиялық тілде ол – өсімнің жоғары әлеуетін білдіреді. Сондай-ақ, 20-25 жастарда аздаған «демографиялық толқынды» байқаймыз. Ол 90-шы жылдардағы экономикалық қиындықтардың «жаңғырығы» болуы мүмкін. Бірақ еске сала кетейік, олардың саны қазақтар мен орыстарға қарағанда төмендемеді. Пирамиданың оң және сол жағында, сәйкесінше оңға, не солға ойысу жоқ. Бұл өзбек хылқының құрамындағы гендерлік балансты көрсетеді. Жастық-жыныстық құрылымды білдіретін пирамида «экспансивті», яғни өсуші типке жатады. Қазақстанның болашақтағы демографиялық өсімінің негізгі драйвері қазақтармен бірге, өзбектер екенін айғақтайды. 
Қазақстандағы өзбек этностық тобының жастық құрылымын талдау  демографиялық үдерістерді «демографиялық дивиденд» тұжырымдамасы аясында бағалауға мүмкіндік береді. Халықтың демографиялық пішіні еңбекке жарамды топтың басымдығымен (62,7) және егде жастағылардың аздығымен (4,8) сипатталады. Ал балалардың айтарлықтай үлесі (32,4) «демографиялық қысым» түріндегі жүктемені көрсетеді. Мұндай жағдай адами капиталды дамытудың стратегиялық алғышарттарын қалыптастыруға ден қоюды қажет етеді. Балалар контингентінің көп болуы, сонымен бірге өзбектерге тән  «репродуктивті габитус» алдағы уақытта да еңбек ресурстарының жоғары әлеуетін айқындайды. Әлеуметтанулық тұрғыдан алғанда, «балалар жүктемесін» экономикалық дивидентке айналдыру этностық топты жалпықазақстандық азаматтық бірегейлік кеңістігіне «жұмсақ күш» тетіктері арқылы тартуды көздейтін сапалы экономикалық және әлеуметтік интеграцияны жүзеге асыруды керек етеді.  
Мұндай саясат этникалық оқшаулануды сейілтіп, әлеуметтік лифт механизмдерін іске қосу арқылы демографиялық когортаны ұлттық экономикалық жүйеге органикалық түрде сіңіруге мүмкіндік береді. «Жұмсақ күш» ретінде цифрлық медиа мен креативті индустрия арқылы ортақ құндылықтар кеңістігін кеңейту, волонтерлік секілді басқа да қоғамдық жобаларға тарту арқылы тұлғаралық сенімді нығайту, сондай-ақ аймақтық кәсіпкерлік сектордағы менторлық бағдарламалар мен кәсіптік көшбасшылықты дамыту сияқты стратегиялық қадамдар маңызды рөл атқарады. Оңтүстік өңірлердегі шағын және орта бизнесте шоғырланған этникалық кәсіпкерлік топтарын жалпықазақстандық корпоративті мәдениетпен интеграциялау, өзара тәжірибе алмасу және атап өткеніміздей, менторлық желілерді іске қосу арқылы жүзеге асырылуы тиіс.  
Сонымен Қазақстандағы өзбектердің арасындағы демографиялық процестер жүзге жуық жылды қамтитын ретроспективалық талдаудан өтті. Статистикалық деректерді кешенді, әрі жүйелі талдау негізінде мынадай қорытындыға келеміз: 
1. «Демографиялық тұрақтылық» феномені және «репродуктивті габитус» ерекшелігі. Қазақстандағы славян және батыс еуропалық этностардың ауқымды екінші демографиялық ауысуы кезеңіне өтіп жатқанына қарамастан, өзбек этносы тұрақты кеңейтілген ұдайы өсім үлгісін сақтап келеді. Әлеуметтанулық талдау Пьер Бурдьенің тұжырымдамасына сәйкес дәстүрлі «репродуктивті габитус» сақталғанын растайды. Жоғары туу – тек биологиялық процесс қана емес, сонымен бірге этникалық бірегейлік пен топтық бірлікті сақтаудың негізгі тетігі. Жастық-жыныстық құрылым пирамидасы «табанының» кең болуы (0-9 жас аралығындағылардың үлесі жоғары) үлкен отбасылардың мәдени нормалары заманауи әлеуметтік-экономикалық жағдайларға сәтті бейімделгенін көрсетеді. 
2. Демографиялық процестердің инерциясы және жүйелік дағдарыстарға «иммунитет». 1939-2025 жылдар аралығындағы халық санының салыстырмалы талдауы өзбек этносының бейімделу стратегиясының жоғары екенін көрсетеді. 1990 жылдардағы жүйелік трансформация кезі де, өзбектердің өсімінің оң динамикасын сақтап қалды. Бұл «дамыған туыстық өзара көмек» желілері арқылы сыртқы экономикалық тәуекелдерді бәсеңдететін «топ ішіндегі әлеуметтік капиталдың» беріктігі туралы тұжырымды ұсынуға мүмкіндік береді. 
3. Медианалық жас – өміршеңдік көрсеткіші. Тіркелген медианалық жас (26 жас) қазақтарға (27 жас) қарағанда бір жасқа кем. Одан басқа өзбектердің жастық-жыныстық құрылымы «демографиялық мүмкіндік терезесінде» тұрғанын көрсетті. Тиісті әлеуметтік қолдау және жұмыспен қамтудың белсенді шараларсыз демографиялық экспансия еңбек нарығындағы абсорбциялық қабілеттің төмендеуіне және маргиналдану процесіне әкелуі мүмкін. 
4. «Екінші демографиялық ауысудың» болмауы (Social Path Dependency). Статистикалық деректер екінші демографиялық ауысудың «тоқтап тұрғанын» растайды. Өзбек әйелдерінің алғашқы баласын туған кездегі орташа жасы жалпы орташа жастан төмен (25 жастан төмен). Бұл жоғары жиынтық туу көрсеткішімен (3,0 +) бірге патриархаттық отбасы типінің тұрақтылығын көрсетеді. Урбанизация (Шымкент пен Алматы секілді қалалардағы өзбек халқының өсімі) туудың төмендеуіне әкелген жоқ. Сәйкесінше, «path dependency» (ұрпақтың өткен жолына тәуелдік) жоғары екенін көрсетеді. 
Осылайша, Қазақстандағы өзбек этностық қауымдастығының демографиялық динамикасы оны көп этностардың бірі ғана емес, жоғары репродуктивті әлеуетке, тұрақты әлеуметтік капиталға және ұзақмерзімді демографиялық инерцияға ие әлеуметтік жүйе ретінде қарастыру қажеттілігін көрсетеді. Қазақстанның демографиялық перспективада қазақтардан кейінгі негізгі субъект. Егер институттық құрылымдар демографиялық өсімді әлеуметтік мобилдікке айналдыра алмаса, құрылымдық маргиналданудың алғышартына айналуы мүмкін. Сондықтан демографиялық өсімнің әлеуметтік салдары этностық фактордың өзімен емес, оны әлеуметтік мобилдікке айналдыра алатын жалпықазақстандық институттық құрылымдардың инклюзивтігімен айқындалады. 
 
2.2. Өзбек этностық қауымдастығының «этностық ядросы» және миграция траекториялары

Алдыңғы бөлімде Қазақстандағы өзбек қауымдастығының демографиялық табиғи қозғалысын патшалық Ресейден бастап Тәуелсіз Қазақстанды қамтитын хронологиялық шеңберде қарастырдық, себебі халықтың саны, оның динамикасы бір территорияда өтті. Қазақстандағы өзбек қауымдастығының демографиялық жағдайын ретроспективалық талдау қазіргі тенденцияның тарихи-мәдени алғышартын түсіндіреді. Миграция процестерін талдауда тек посткеңестік Қазақстандағы көрсеткіштерді аламыз. 
Миграциялық процестерді талдауда кеңестік кезеңді қарастырмаудың себебін сыртқы (мемлекеттік) және ішкі (этностық) факторлар арқылы түсіндіруге болады. Сыртқы факторларға – сол кезеңдегі көші-қонның әкімшілік-жоспарлы жүйемен шектелуін, паспорттық жүйе және «прописка» адамдардың бір жерден екінші жерге өз еркімен көшіп барып, жұмысқа орналасуын заң жүзінде қиындатуын,  сондай-ақ Кеңес дәуіріндегі көші-қонның басым бөлігі «ұйымдасқан мобилдік» арқылы ғана жүзеге асырылуын, яғни тың игеру, индустрияландыру, маман жолдау мемлекет тарапынан басқаруды жатқызамыз. Ішкі факторларға – өзбек қауымдастығы секілді отырықшы топтар үшін «туған жермен» жоғары бірегейлік, адамдардың толық тұрақты жұмысының болуы, ішкі ресурстарды бір жерге шоғырландырып ұстауға деген басымдық (кеңейтілген отбасылар) жатады. Сондықтан, халықтың статикалық жағдайы қазіргі динамикалық интеграциялық үдерістерді салыстыруға объективті негіз бола алмайды. 
Тәуелсіздік алғаннан кейінгі жылдар нарықтық экономикаға көшу, репатриация, урбанизация процесінің қарқын алуы, елорданың ауыстырылуы, солтүстік өңірлерді қоныстандыруға бағытталған миграциялық процестерге толы болды. Посткеңестік Қазақстандағы өзбектердің көші-қонын зерттеу – жаңа нарықтық жағдайларға бейімделуін және қазақстандық қоғамның әлеуметтік-мәдени кеңістігіне сіңісу ерекшеліктерін ашуға көмектеседі. Өз кезегінде диссертациялық жұмыста қойылған: Қазақстандағы өзбек қауымдастығының демографиялық даму динамикасын және этностың тығыз қоныстанған аймақтардағы тұрғындардың әлеуметтік-мәдени оқшаулану деңгейі немесе ішкі көші-қон арқылы жаңа жағдайға бейімделу стратегияларын кешенді түрде бағалау міндетін жүзеге асырамыз.   
Зерттеудің теориялық негізін Дуглас Мессидің «кеңістіктік ассимиляция», Марк Гранноветтердің «әлеуметтік желілер» (әлсіз байланыстардың мықтылығы) және Раймонд Бретонның, Алехандро Портестің «этностық анклавтар» теориялары құрайды. Бұл концепциялар өзбек этносының интеграция деңгейін кеңістіктік және әлеуметтік өлшемдер арқылы кешенді талдауға мүмкіндік береді. 
Д.Мессидің теориясы арқылы оңтүстік өңірдегі өзбектердің Қазақстанның өзге өңірлеріне бағытталған ішкі миграциясы территориялық сегрегацияны еңсерудің механизмі ретінде түсіндіреміз. Этностық топтың «демографиялық ядро» шеңберінде қалып қоюы мәдени дистанцияның сақталуына ықпал етсе, елдің Солтүстік, Батыс және Орталық аймақтарына мобилдігі аккультурация процесін жеделдететін фактор ретінде айқындалады. Өлшем индикаторы – өзбектердің өңіраралық миграция сальдосы және локализация коэффициенті.  
Эмпириялық деректерді түсіндіруде қолданатын келесі теориямыз Раймонд Бретонның (1964) «институттық толықтық» және Алехандро Портестің (1980) «этностық анклавтар» теориясы. Бұл теориялардың басты фокусы анклавтың институттық мүмкіндіктерін түсіндіруге бағытталған. Р. Бретонның пікірінше, егер этностық топтың бұқаралық ақпарат құралы, мектебі, дүкені, діни ұйымдары, медициналық мекемелері болса, оларға сыртқы ортамен араласудың қажеттілігі болмайды. А. Портес Р. Бретонның теориясын одан әрі дамытып, этностың сыртқы ортамен интеграциясын тежейтін тек инфрақұрылым емес деп, зерттеу фокусында экономикалық факторларға басымдық береді. Ол еңбек нарығын зерттей келе, этностық анклав ішіндегі бизнес иелері де, жұмысшылар да бір этностан болса, анлаквтық экономика пайда болады дейді. Олар өз ережелерімен жұмыс істей отырып, сыртқы нарықпен бәсекелесе алады. Сәйкесінше, экономикалық тұрғыдан қажеттілік болмайды, локалды ареал сақталады. Осы концепциялар арқылы Түркістан облысындағы өзбек тығыз қоныстанған аудандардың «институттық толықтығын» (институтциональная полнота), «экономикалық анклавтардың» бар/жоғын анықтаймыз. Өлшем индикаторы – білім алу тілі, кәсіби мобилдік, еңбек нарығының әртараптандыруылуы, сыртқы нарықпен бәсекелестік әлеуеті.  
М.Гранноветтердің «әлеуметтік желілер» теориясы интеграцияның желілік ресурстарын анықтауға мүмкіндік береді. Әлеуметтік желілердің типі ресурстарға және мобилдікке қол жетімділікті анықтайды. Гранноветтерге сәйкес байланыстарды мықты және әлсіз деп бөлудің негізінде этностық топ өкілінің өзіне «жақын» және «бөгде» топ өкілдерімен байланыс тығыздығы жатыр. Мықты байланыстар (bonding) – этностық топ ішіндегі тығыз желі, олар эмоциялық-материалды қолдау көрсете отырып, адамды анклавта ұстауға тырысады. Ал әлсіз байланыстар (bridging) – топтан тыс диффузиялық байланыстар. Олардың арасында басқа этнос өкілдері, басқа қаладағы таныстары, бизнес әріптестері болуы мүмкін. Бұл байланыстар индивидтің этностық топтан тыс ресурстарға қол жеткізуіне «көпір» болады. Егер де Түркістан облысындағы өзбектердің төмен миграциялық белсенділігі анықталса, ол «bonding»-капиталының басымдығын және ішкі ресурстарға тұйықталуын көрсетеді, керісінше миграциялық динамиканың өсуі – «bridging»-капиталдың жинақталуын және мемлекет деңгейінде интеграцияны білдіреді. Өлшем индикаторлары – респонденттердің әлеуметтік желілерінің этноқұрылымы, миграцияның географиялық векторы және институттық каналдар (білім миграциясы, еңбек миграциясы) типі.   
Зерттеудің эмпириялық базасын ресми статистикалық мәліметтермен қатар, Қазақстандағы этностық топтарды зерттеуші ғалымдармен, этносаралық келісім саласында мемлекеттік саясатты жүзеге асырушы тұлғалармен және өзбек этносынан шыққан қоғам белсенділерімен (БАҚ өкілдері, мәдениет саласы қызметкері) жүргізілген эксперттік сұқбат (19 сарапшы) және өзбек қауымдастығы өкілдері арасында жүргізілген тереңдетілген сұқбат (29 информант) деректері құрайды. Зерттеудің әдіснамасы туралы толық ақпарат диссертациялық жұмыстың А қосымшасында көрсетілген (қосымша А.).   
Сонымен 2021 жылдың Ұлттық халық санағы деректері арқылы Қазақстандағы өзбек этносының «демографиялық ядросы» қайда екенін төмендегі кестеден байқауға болады.  


Кесте 3 - Қазақстандағы өзбектердің өңірлер бойынша таралуы және жалпы халық санына қатысты үлесі 

	Өңірлер 
	Барлық халық саны
	Қазақтар
	Өзбектер
	Өзбектердің үлесі

	Қазақстан Республикасы 
	19186015
	13497891
	614047
	100%

	Ақмола облысы
	782 995
	436984
	1457
	0,23

	Ақтөбе облысы
	906220
	770569
	1334
	0,21

	Алматы облысы  
	2146576
	1577320
	5804
	0,94

	Атырау облысы 
	673601
	625895
	864
	0,14

	Батыс Қазақстан облысы
	675655
	529058
	586
	0,09

	Жамбыл облысы
	1199259
	891262
	28992
	4,72

	Қарағанды облысы
	1348468
	391718
	3257
	0,53

	Қостанай облысы
	833643
	280577
	1259
	0,20

	Қызылорда облысы
	814931
	782790
	2098
	0,34

	Маңғыстау облысы
	735008
	670481
	2120
	0,34

	Түркістан облысы
	2054051
	1551604
	362879
	59,09

	Павлодар облысы
	756755
	423322
	1318
	0,21

	Солтүстік Қазақстан облысы
	540786
	240567
	591
	0,09

	Шығыс Қазақстан облысы
	1341292
	430978
	1466
	0,23

	Шымкент қаласы
	1112478
	782171
	181448
	29,54

	Астана қаласы
	1234042
	1004401
	7129
	1,16

	Алматы қаласы
	2030285
	1286229
	11445
	1,86


Дереккөз: 2021 жылғы Ұлттық санақ қорытындылары, ҚР халқының этностар, елді-мекендер және жас топтары бойынша орналасуы, 28.11.2025 жыл. https://stat.gov.kz/national/2021/ 

Көріп отырғанымыздай, Қазақстандағы этникалық өзбектердің таралуы аймақтық шоғырланудың жоғары деңгеймен сипатталады. Олардың негізгі ареалы Өзбекстан Республикасымен шекаралас Оңтүстік Қазақстан өңірі – Шымкент қаласы (29,54%) және Түркістан облысы (59,09%). Оңтүстік Қазақстан өзбек қауымдастығының демографиялық «ядросы» екені анық көрініп тұр. Статистикалық көрсеткіштерді пайдаланып локализация коэффициентін нақты есептеуге болады. 
Локализация коэффициенті (шоғырлану коэффициенті) – белгілі бір этностың нақты бір өңірдегі үлесінің, сол этностың жалпы елдегі үлесімен ара-қатынасын көрсететін статистикалық көрсеткіш [119]. Локализация коэффициентін есептеу үшінтөмендегі формула қолданылады: 



Мұндағы: 
 – қарастырып отырған Түркістан өңіріндегі өзбектердің саны;
 – сол өңірдегі жалпы халық саны;
E – Қазақстан Республикасындағы өзбектердің жалпы саны;
P – Қазақстан Республикасындағы жалпы халық саны. 

Осы формулаға статистикалық көрсеткіштерді қойып есептеп шығайық: 

 =     5,518

Түркістан облысындағы өзбек этносының локализация коэффициенті 5,52 – ге тең. Демек, локализация коэффициенті 1 ден жоғары  1. Бұл өзбектердің аталған өңірдегі үлесі республикалық орташа көрсеткіштен 5,5 есе жоғары екенін көрсетеді. Д.Мессидің теориясына сәйкес бұл – «этностық ядроның» айқын қалыптасқанын және территориялық сегрегацияның жоғары деңгейін білдіреді. 
Ал Шымкент қаласының демографиялық құрылымында өзбек этностық тобының үлесі 29,54 % құрайды (L q – 0,5). Қала кеңістігінен Қаратау әкімшілік ауданына қарасты Сайрам тұрғын үй алабын алатын болсақ, мұндағы халықтың 90 % өзбек этносы өкілдері құрайды [120]. Сайрам тұрғын үй алабы 2015 жылға дейін Сайрам ауданына қарасты (аудан орталығы Ақсукент) ауыл болған. 2012 жылғы 3 қыркүйектегі ҚР Үкіметінің №1134 қаулысына сәйкес Шымкент қаласына Сайрам ауданының 29 елді-мекені, Ордабасы ауданының 2 және Төлеби ауданының 5 елді-мекенін қосу туралы бас жоспар бекітіледі. [121]. Жоспардың мақсаты – қалаға жақын маңдағы қалалар мен ауылдық елді мекендерді дамыту арқылы Шымкентті «ірі агломерацияға айналдыру, өндірістік-инновациялық, көліктік-логистикалық, білім беру және ғылыми, мәдени әрі туристік орталық ретінде дамыту». Осылай, Шымкент қаласына 90% өзбек этносынан тұратын Сайрам тұрғын үй алабы қосылды. Қала көлемін арттыру халық санына әсер етті. Нәтижесінде 2018 жылдың 19 маусымда Шымкент қаласына республикалық маңызы бар қала статусы берілді. Оңтүстік Қазақстан облысының орталығы Түркістанға ауыстырылып, облыс Түркістан болып қайта құрылды. 
Шымкент қаласының кеңістігіне 90% өзбек этносынан тұратын Сайрам тұрғын үй алабының қосылуы этностық қауымдастықтың институттық байланыстарын қайта құрылымдады. Бұрынғы аудан орталығы – Ақсукентке бағытталған (тұрғындардың басым бөлігі - өзбектер) басым моноэтникалық байланыстардың әлсіреуіне және Шымкенттің мультиэтникалық орталығына бағытталған интеракцияның тұрақты қалыптасуына әкелді. Этностық топтың қалалық алуандыққа бейімделуі мен «әлеуметтік дистанцияның» табиғи қысқаруына алғышарт жасады. Кеңістіктік интеграция процесін дамытты. 
Интеграция процесін сондай-ақ, Сайрамның визуалды кодының өзгеруімен байланыстыруға болады, себебі Д. Мессидің тұжырымдамасына сәйкес «кеңістіктік ассимиляция» адамдардың көшуімен ғана емес, сол кеңістіктің визуалды кодының өзгеруімен де сипатталады (қосымша). Бұрынғы дәстүрлі этникалық компоненті басым атаулардың (мыс.: Дихан ата) заманауи, бейтарап атаулармен алмасуы – этникалық бизнестің локалды тұйықтықтан шығып, жалпықалалық нарыққа және мультиэтникалық аудиторияға бейімделуін көрсетеді. Д. Мессидің теориясындағы кеңістіктік ассимиляцияның экономикалық және визуалды деңгейдегі көрінісі. Бұл ретте Сайрамның Шымкентке қосылуы «кеңістіктік ассимиляцияны» әкімшілік-басқару жолы ретінде қарастыруға болады.   
Енді Түркістан облысына назар аударамыз. Облыста барлық өзбектердің 59,09% мекендейді. Егер 2021 жылғы Ұлттық халық санағының деректеріне назар салсақ, өңірдегі елді-мекендердің демографиялық құрылымында жергілікті халықтың жалпы санынан өзбек этникалық тобының үлесі 50% астам бөлігін құрайтын ауылдардың бар екенін көреміз. Қандай ауылдар екенін төмендегі кестеден көруге болады. Кестеде тек ауыл атаулары көрсетілген, ал олардың әкімшілік орталықтары – аудандар көрсетілмеген. 

Кесте 4 - Түркістан облысына қарасты елді-мекендердің демографиялық құрылымында өзбек этносының үлесі  (50% жоғары) 

	Елді мекендер
	Барлық халық саны
	Қазақтар
	Өзбектер
	Өзбектердің үлесі*

	1
	2
	3
	4
	5

	Түркістан қ.
	207605
	136845
	65229
	31,4

	Қарнақ а.
	12860
	1158
	11632
	90,4

	Кушата а.
	1189
	574
	607
	51,0

	Аққорған а.
	1977
	874
	1079
	54,5

	Шұқырсай а.
	1998
	372
	1596
	79,8

	Турбат а.
	4293
	1242
	3039
	70,7

	Қызылдихан а.
	1817
	669
	1139
	62,6

	Азамат а.
	1028
	240
	694
	67,5

	Бәйтерек а.
	2510
	914
	1393
	55,4

	Алаш а.
	2880
	294
	2529
	87,8

	Қожақорган а.
	7863
	683
	7137
	90,7

	Кесте  - 4 жалғасы

	Елді мекендер
	Барлық халық саны
	Қазақтар
	Өзбектер
	Өзбектердің үлесі*

	1
	2
	3
	4
	5

	Нұржанқорған а.
	3084
	228
	2826
	91,6

	Машат а.
	878
	98
	765
	87,1

	Қарабұлақ а.
	51561
	3183
	47989
	93,0

	Қарамұрт а.
	14058
	873
	12784
	90,9

	Низамабад а.
	2601
	207
	2372
	91,1

	Ақбай а.
	4203
	983
	3012
	71,6

	Көлкент а.
	10186
	777
	9236
	90,6

	Ақсуабад а.
	4772
	342
	4406
	92,3

	Қосбұлақ а.
	3019
	248
	2763
	91,5

	Манкент а.
	30135
	1773
	27778
	92,1

	Аққала а.
	2352
	185
	2151
	91,4

	Қосмезгіл а.
	5053
	1718
	3315
	65,6

	Ескі иқан а.
	20885
	3602
	16528
	79,1

	Иба ата а.
	7431
	1329
	6049
	81,4

	Жүйнек а.
	6332
	1188
	5078
	80,1

	Чипан а.
	2455
	352
	2098
	85,4

	Еңбекшідиқан а.
	2401
	681
	1713
	71,3

	Қарашық а.
	8132
	589
	7513
	92,3

	Уранғай а.
	5199
	1874
	3308
	63,6

	Қошқорған а.
	1551
	148
	1390
	89,6

	Шаға а.
	1735
	428
	1287
	74,1

	Султанрабат а.
	6277
	945
	4875
	77,6

	Ханарық а.
	1662
	133
	1498
	90,1

	Азатлық а.
	4515
	1052
	3299
	73,0


Дереккөз: 2021 жылғы Ұлттық санақ қорытындылары, ҚР халқының этностар, елді-мекендер және жас топтары бойынша орналасуы, 28.11.2025 жыл. 
  
Кестеде Түркістан облысы бойынша барлығы 36 ауыл анықталды. Оның он үшінде өзбектердің үлесі 90% жоғары, он төртінде 70%-90% дейінгі аралықты құрайды, ал  жетеуінде – 50-70%  аралығында ауысып отырады. 
Жамбыл Артықбаев 2016 жылы жарыққа шығарған Қазақстан өзбектері туралы монографиясында өзбектердің «ішкі миграцияға, қоныс аударуға белсене қатысады деп әзірге көрсету қиын» деп атап өткен. Автор 2014 жылғы Ұлттық статистика бюросының 1 қаңтардағы деректеріне сүйене отырып, «бұл үрдіс жаңа басталып келе жатқанға ұқсайды және оның нәтижелері бес-он жылдан кейін ғана белгілі бола бастайды» деген [122]. Төмендегі кестеде 2014 жылғы деректермен қоса 2021 жылғы Ұлттық халық санағы нәтижесі бойынша өзбектердің республика бойынша қоныстануы арасындағы салыстырмалы мәліметтер ұсынылған. 

Кесте 5 - Қазақстандағы өзбектердің ішкі көші-қоны (2014 және 2021 жылғы көрсеткіштер)

	
	2014 жылдың 1 қаңтарындағы дерек (жалпы саны - 521252)
	2021 жылғы Халық санағы қорытындысы
(жалпы саны - 614047)
	Адамдар-дың өсімі, абсолютті санмен

	Облыстар  
	Өзбектер-дің саны 
	Барлық өзбектер-дің таралу үлесі
	Өзбектердің саны 
	Барлық өзбектердің таралу үлесі 
	

	Ақмола 
	1229
	0,24
	1457
	0,23
	+228

	Ақтөбе 
	1220
	0,23
	1334
	0,21
	+114

	Алматы 
	4627
	0,89
	5804
	0,94
	+1177

	Атырау 
	1325
	0,25
	864
	0,14
	- 461

	Батыс Қазақстан 
	543
	0,10
	586
	0,09
	+43

	Жамбыл 
	26544
	5,09
	28992
	4,72
	+2448

	Қарағанды 
	4005
	0,77
	3257
	0,53
	-748

	Қостанай 
	1189
	0,23
	1259
	0,20
	-70

	Қызылорда 
	1448
	0,28
	2098
	0,34
	+650

	Маңғыстау 
	2019
	0,39
	2120
	0,34
	+101

	Оңтүстік Қазақстан 
	456459
	87,57
	-
	-
	-

	Түркістан 
	-
	-
	362879
	59,09
	

	Павлодар 
	1245
	0,24
	1318
	0,21
	+73

	Солтүстік Қазақстан 
	486
	0,09
	591
	0,09
	+105

	Шығыс Қазақстан 
	1371
	0,26
	1466
	0,23
	+95

	Шымкент қ.
	-
	-
	181448
	29,54
	

	Астана қ.
	8736
	1,68
	7129
	1,16
	-1607

	Алматы қ.
	8806
	1,69
	11445
	1,86
	+2369


Дереккөз: Ұлттық статистика агенттігінің 2014 жылғы 1 қаңтардағы халықтың этностық құрамының өңірлер бойынша таралымы, 2021 жылғы Ұлттық санақ қорытындылары, ҚР халқының этностар, елді-мекендер және жас топтары бойынша орналасуы, 28.11.2025 жыл. 

Оңтүстік өңір өзбектердің демографиялық «ядросы» болып қала береді.  Десек те, 2014 жылғы деректерді 2021 жылғы санақ мәліметтерімен салыстырып қарайтын болсақ, жеті жыл арасында белгілі бір тенденциялардың орын алғанын байқаймыз. Біріншіден, +1000 және +2500 аралығында Алматы облысы, Алматы қаласы және Жамбыл облысында өзбектердің саны артқан. Егер де Жамбыл облысын өзбектердің дәстүрлі мекені ретінде қарайтын болсақ, Алматы қаласы мен Алматы облысындағы өсімді ішкі миграция жолы тұрақты қалыптасқан нүктелер ретінде белгілеуге болады. 
Екіншіден, +100 және +650 аралығында өсім Маңғыстау, Солтүстік Қазақстан, Ақтөбе, Ақмола және Қызылорда облыстарында орын алған. Алдыңғы өңірлермен салыстырғанда бұл Оңтүстік Қазақстан өңірінің автохтонды «өзбек-сарт» қауымдастығы үшін географиялық мобилдік арқылы үлкен қашықтықты меңгерген деп санауға негіз бар. Мұның себебі – бұл елді мекендердің климаттық, лингвистикалық және еңбек нарығының ерекшеліктеріне қарай олардың  негізгі шоғырланған ареалдарынан өзгешеленетін спецификалық ортаны білдіруінде жатыр.
Үшіншіден, +43, +73, +95 өзбектер саны артқан елді-мекендер бар. Олар: Батыс Қазақстан, Павлодар және Шығыс Қазақстан облыстары. Осы ретте Павлодар және Шығыс Қазақстан өңірлерінде өзбектердің санының өсіміне мемлекеттік саясаттың ықпалы болуы мүмкін деген болжам жасауға негіз бар. 2014 жылдан бастап Қазақстан Республикасында «Серпін – 2050» мемлекеттік бағдарламасы іске асырылады. Бағдарламаның мақсаты – елдің оңтүстік өңірлеріндегі жастарды еңбек күші аз немесе дефициті орын алған шығыс, солтүстік және батыс өңірлерде оқыту және жұмысқа орналастыру. Бір жағынан экономикалық белсенді халық тығыз қоныстанған өңірлерден, еңбек күші жетіспейтін өңірлерге қоныстандыру арқылы еңбек нарығында балансты қамтамасыз ету болғанымен екінші жағынан, бағдарламаның астарында халықтың жаппай көшуі салдарынан босаған елді-мекендерді қайта қоныстандыру [123] және орыс тілді ортаны қазақыландыру саясаты ойластырылған. Өзбектер Қазақстанда мекендейтін барлық этностық топтардың арасында мемлекеттік тілді меңгеруі бойынша қазақтардан кейін екінші орында тұрған этнос (еркін сөйлейтіндер: қазақтар – 91,2, өзбектер – 66,3, орыстар – 24,3[footnoteRef:4]).  [4:  Қазақстан Республикасындағы ұлттық құрамы, діни нанымы және тілдерді меңгеруі. 2021 жылғы ҚР халқының ұлттық санағының қорытындылары. Астана 2023. ] 

Төртіншіден, Астана (- 1607), Қарағанды (-748), Қостанай (-70) өңірлерінен 2014 жылғы көрсеткіштермен салыстырғанда 2021 Ұлттық халық санағы деректерінен көші-қонның кері сальдосын көруге болады. Бұл қалалар тобына елдің стратегиялық дамуын айқындайтын саяси-мәдени әкімшілік оталықпен (Астана) қатар, негізгі индустриялық мекендер (Қарағанды, Қостанай) жатады. Миграция теориялары аясында көрсетілген локациялар халық тығыз қоныстанған, еңбек нарығында бәсеке жоғары және әлеуметтік-экономикалық көрсеткіштері төмен Түркістан секілді өңір үшін «тартымды» факторға қызметін атқарады. Сондықтан, Қазақстан бойынша өзбек этносы өкілдерінің жалпы өсімі байқалғанымен, аталған өңірде олардың санының қысқаруы күтпеген миграциялық парадокс саналады. 
Бірақ 2021 жылғы санақ COVID пандемиясымен тұспа-тұс келгенін ескерсек, көші-қонды айтпағанда, индивидтер арасындағы тікелей қарым-қатынастың өзі шектеу алды. Облыстар арасында бекеттер қойылып, арнайы өту құжатын растайтын анықтамасы болмаса, азаматтар карантин жарияланған уақытта өздерінің тұратын жерлеріне уақытша жете алмай қалу жағдайы орын алған. Сонымен бірге еңбек, білім алу салаларында онлайн форматқа ауыстырылуы тұрақты және уақытша тұрғылықты жері бойынша өзгерістер болды. Соның салдары және басқа да латентті факторлардың орын алуы статистикалық деректердің ығысыуына әкелген болуы мүмкін.     
2024 жылғы Ұлттық статистика бюросының деректері бойынша республикада 1,5 млн. ішкі миграция жағдайы тіркелген. Мамандар, 2022 жылғы (803,0 мың адам) деректермен салыстырып,  екі есеге артқан деп көрсетеді [124]. Бірақ өңіраралық миграциясы туралы сандық көрсеткіштер этностар бойынша нақтыланбайды. Тек мигранттардың шығу өңіріне қарап олардың арасында өзбектердің болу мүмкіндігін жобалай аламыз (сурет 2). 


Сурет 2 - Қазақстан Республикасы азаматтарының өңіраралық миграция сальдосы (2025 жыл)
Дереккөз: Қазақстан Республикасы халқының көші-қоны (2025 жыл). ҚР Стратегиялық жоспарлау және реформалау агенттігі, Ұлттық статистика бюросының сайты. https://stat.gov.kz/industries/social-statistics/demography/publications/475057/ [125]

Статистика деректерінен өңіраралық көші-қон бағытында жағымды сальдоны елдің төрт өңірінен байқаймыз: Астана (87459 адам), Алматы (12110 адам), Шымкент (15130 адам) және Алматы облысы (33126 адам). Ал жағымыз сальдо ең көбі Түркістан және Жамбыл облыстарында. Бұл өңірлерден кеткен адамдардың саны сәйкесінше, 42649 және 21179 адамды құрайды. Республикалық маңызы бар Астана қаласы мен Алматы облысына ішкі көші-қон тек экономикалық қажеттіліктермен түсіндірілмейді, сонымен қатар макроқұрылымдық әлеуметтік мобилдік ретінде әрекет етеді. Осы ретте аталған қалаларда өзбектердің локализация коэффициентінің төмен болуы этносаралық интеракцияны қамтамасыз етіп, олардың әлеуметтік интеграция дәрежесіне ықпал етеді.  
Бұдан әрі Қазақстандағы өзбектер шоғырланып қоныстанған елді мекендердің кеңістіктік-әлеуметтік құрылымына Р.Бретонның «институттық толықтық» және А.Портестің «этностық анклав» тұжырымдамалары призмасы арқылы талдау жүргізіледі. А.Портес теориясына сәйкес, этностық анклав тек резиденциялық сегрегацияны білдіретін гетто құбылысынан ажырата білу маңызды. Анклав – ішкі еңбек нарығы мен әлеуметтік жәәне экономикалық капиталы шоғырланған дербес экономикалық инфрақұрылымды білдіреді. 
Экономикалық дербестікті Р.Бретонның «институттық толықтық» концепциясы әлеуметтік-мәдени тұрғыдан толықтыра түседі. Аталған теорияға сәйкес, этностық қауымдастықтың оқшаулану немесе интеграциялану деңгейі оның ішкі әлеуметтік институттар желісін (білім беру мекемелерін, діни ұйымдарды, жергілікті БАҚ, сауда және тұрмыстық қызмет көрсету инфрақұрылымын) қаншалықты қалыптастыра алғанымен өлшенеді. Егер этностық топ күнделікті қажеттіліктерін қауымдастық ішінде толық өтей алатын болса, олардың сыртқы қоғаммен интеракцияға түсу қажеттілігі төмендейді. Бұл, бір дағынан, этностық бірегейлікті күшейтсе, екінші жағынан, жалпы қоғамға интеграциялану процесін тежейді. 
А.Портес пен Р.Бретонның теориялар призмасы аясында эмпириялық талдау үшін демографиялық құрылымында өзбек этносы доминатты рөл атқаратын және ашық дереккөздерде жеткілікті ақпараттық базасы бар бірнеше локация іріктеп алынды. Аталған объективті критерийлерге толықтай жауап беретін зерттеу нысандары ретінде Шымкент қаласына қарасты Сайрам тұрғын үй алабы, сондай-ақ Қарабұлақ және Қарнақ ауылдары таңдалды. 
Сайрам тұрғын үй алабы Шымкент қаласы Қаратау ауданына қарасты территорияда орналасқан. Онда барлығы 40 302 адам тұрады. Халықтың этностық құрылымына сәйкес қазақтар – 2776 адамды, орыстар - 101, әзербайжандар – 41, татарлар - 31, күрд – 12, ал басқа этнос өкілдерінің жиынтық көлемі  - 920 адамды құрайды. Өзбектердің саны – 36421 (90%) [120, 8 б.]. 
Сайрамда 2 аурухана, 18 орта білім беру мектебі, оның ішінде екі жеке меншік мектеп, сонымен бірге 3 колледж (Сайрам медицина колледжі, Орталық азия медицина колледжі, №10 колледж) бар. Сондай-ақ әрқайсысы біреуден спорт және музыка мектебі, өзбек драма театры мен Сайрам тарихи-өлкетану музейі, 16 (22) мешіт бар. Орталық мешіттің жанында құранды оқуға және араб тілін үйретуге арналған медреселер қызмет етеді. Өзбек тілінде шығатын бірнеше дәстүрлі БАҚ (газет) таратылады. Соның ішінде: Жануб Жарчилари, Сайрам Садоси, Жанубий Қозоғистон және т.б.
Сайрам ортағасырларда салынған архитектуралық ескерткіштерге бай. Солардың ішінде танымалы: Ибрагим ата, Қарашаш ана, Абдул-Азиз-Баба кесенесі. Одан басқа сауда-ойын сауық орталықтары, саябақтар, жеке меншік емдеу-сауықтыру орталықтары, тамақтандыру кешендері (дәмхана, мейрамхана) және басқа тұрмыстық қызмет көрсету инфрақұрылымы бар. Сонымен бірге жолаушыларды тасымалдау қызметін көрсететін жергілікті «Alo Taxi Sairam» ұйымы, туристік қызметтерді (Сайрам-Ташкент-Самарқанд-Бұқара-Хиуа бағытында) ұйымдастыратын мекемелер қызмет етеді. Қолданбалы этносаяси зерттеулер институтының 2021 жылғы жүргізген өңірлік мониторинг қорытындысы жарияланған жинақта Сайрамда барлығы 206 бизнес-нысандары бар деп көрсетілген. 
Қарабұлақ ауылы – Ақсукент ауданына қарасты елді-мекен. Жалпы халық саны – 51561 адам. Қазақтар – 3183, орыстар – 48, ал өзбектердің саны – 47989 (93 %). 2024 жылы ауылға қала мәртебесін беру туралы ҚР үкіметінде мәселе көтерілген. Бірақ қала мәртебесін алған жоқ. Ауылда 690 қызмет көрсету орталығы жұмыс істейді. Оның 611 – сауда орындары. Тұрмыстық қызмет көрсететін нысан саны – 78, қоғамдық тамақтандыру орындар саны – 51. Барлығы 20 (2ГИС картасында - 10) жалпы білім беру және 14 жеке меншік бала бақша, екі колледж, 3 кітапхана, 9 денсаулық сақтау мекемесі, «Қазпоштаның»  3 бөлімшесі, 1 мәдениет үйі қызмет көрсетеді. Жергілікті өзін-өзі басқару институтының этностық ерекшелігімен үйлесетін ақсақалдар институты да бар. Ол туралы өзбектердің «бірегейлігінің ұдайы өндірісі» туралы бөлімде кеңінен қарастыратын боламыз. Одан басқа ауылда ірі сауда орталығы «Sulpak» техникалық тауар сауда орталығы, «NIK» жылдам тамақтану желісі бар. NIK жылдам тамақтану желісінің негізгі асы - «чикен». Қазақстанда танымал америкалық жылдам тамақтану желісі - KFS аналогы деп айтсақ болады. Қазіргі таңда Қазақстанның барлық өңірлерінде кең таралған отандық тамақтану желісінің осы түрі Сайрамда, өзбектер арасында алғашқы рет қолға алынған. Сонымен бірге ең ірі мал базары Қарабұлақта орналасқан [126]. Жергілікті халықтың негізгі кәсібі диханшылық пен мал шаруашылығы. Тірідей, еттей басқа өңірлерге таратады. Сәйкесінше, ауылда 17 қасапхана жұмыс істейді. Елді мекеннің шаруашылық сипаты мен халықтың 90 пайызынан жоғары бөлігі үшін негізгі күн көріс көзі аталған кәсіптермен байланысты болуы ауылдың қала мәртебесін алуға немқұрайлығын көрсетеді. Жергілікті атқарушы органдардың пікірі осыны айғақтайды. «Ауыл халқының негізгі кәсібі диханшылық және мал шаруашалығы. Мысалы, мал бордақылайды, сиыр сауып, сүтін қалаға сатып күнкөретіндер бар. Ауылда он мыңан аса үй болса, соның тоғыз мыңға жуығы мал ұстайды. Қала статусы берілсе, мал ұстауға тыйым салынуы мүмкін.» (Қарабұлақ ауылы әкімінің орынбасары Дилмурат Усманов). «Қарабұлақ – аграрлы ауыл, аудан бойынша өндірілетін ауыл шаруашылығы өнімдерінің 30 пайызы осы ауылға тиесілі. 2023 жылдың қорытындысымен, 42 млрд. теңге ауыл шаруашылығы өнімдері өндірілді. Аудан бойынша ірі қара мал басының 47% Қарабұлақ ауылына тиесілі... Қала мәртебесін алған жағдайда ауыл тұрғындарының негізгі кәсібін дамытуға мүмкіндік болмай қалуы мүмкін.» (Түркістан облысы әкімі, Дархан Сатыбалды) [127].
БАҚ беттерінде жарияланған тұрғындарың пікірі мен биліктің дискурсы сипатына қарап, Қарабұлақ секілді ірі этностық анклавтың «урбанизациялық стагнациясын» (саналы түрде қала мәртебесінен бас тарту) сипаттайтын бірнеше себептерді келтіруге болады: 
· Институттық преференцияларды сақтау: жергілікті халықтың қала мәртебесіне қарсылығы – мемлекет тарапынан ұсынылатын «ауылдық квоталар» мен әлеуметтік қолдау бағдарламаларын (дипломмен ауылға, Ауыл аманаты) сияқты ресурстық артықшылықтарды жоғалтып алу қаупі. Бұл – прагматикалық экономикалық стратегия. 
· Дәстүрлі шаруашылық моделін қорғау: қала мәртебесіне өту – мал шаруашылығына негізделген экстенсивті экономикалық модельдің заңнамалық және кеңістіктік шектелуіне алып келеді. Демек, халық үшін «аграрлық статус» - этникалық кәсіпкерліктің үздіксіз жұмыс істеуінің кепілі. 
· Әлеуметтік консенсус: жергілікті билік пен этникалық қауымдастықтың позицияларының сәйкес келуі – анклавтың ішкі тұрақтылығын сақтауға бағытталған корпоративтік мүддені көрсетеді.  
Келесі қарастырылатын елді-мекен – Қарнақ ауылы. Түркістаннан                          25 шақырым жерде орналасқан тарихи мекен. Ж.Артықбаевтың айтуынша, Қарнақ діни білімнің орталығы болған: патша заманында Қарнақ қаласында жиырмадан астам мұсылманша сауат ашатын мектеп болған дейді жергілікті қариялар [122, 50 б.]. Бұл елді-мекеннің символдық капиталын айқындайды. Барлығы 12 мың адам тұратын Қарнақта өзбектердің үлесі 90,3% құрайды. Артықбаевтың этнографиялық зерттеулеріне сәйкес мұндағы өзбектердің генеологиясы әртүрлі. «Қарнақта қожа әулеттері аз емес. Қарнақта қылышты қожа, жүйнектік қожа, қарашықтық қожа, момын қожа, шілікті қожа т.б. бар. Қожалармен қатар жергілікті ертеден келе жатқан бірнеше сарт әулеттерін де атауға болады – толча, қараханлар, қозықилы, сартораш, тәрбизи т.б. Сонымен бірге тегі қазақ бірнеше ата баласы да осы қалашықты мекен етіп, жергілікті сарттардың тұрмыс тәртібін қабылдап сарт болып кеткен. Олардың ішінде қарағұрлық тінейлерден шыққан Тұрба әулеті, Молла Хамза әулеті, Жетімднен Нұр әулеті, Шоқморлы, Тау тұмалық және Өгізтаулық арғындар т.б. Олардан басқа қазақтың төре, төлеңгіттерінен сарт болып кеткендер де аз емес.» [122, 50-51 бб.]. Осылайша, басында сарт, кейін өзбек болып жазылып кеткен қазақтар да бар деп айтсақ болады. 
Қарнақтың әлеуметтік-мәдени және экономикалық инфрақұрылымы:                    4 мемлекеттік орта білім беру мектебі, 1 жеке меншік мектеп, 5 бала бақша,                1 емхана, 1 амбулаториялық емхана, 2 медициналық орталық, 4 мешіт, 1 медресе, 1 музей (18 ғасырдағы мешіт ғимараты) бар. Инфрақұрылымдар бір мезгілде қызмет түріне қол жетімділікті қамтамасыз етеді және жұмыс орындарын ұсынады. Р.Бретон мен А.Портестің теорияларына сәйкес, Қарнақ алдыңғы елді мекендер секілді, ауыл статусына қарамастан институттық толықтықтың жоғары деңгейін – әрі ассимиляциядан қорғайтын, әрі ішкі нормалары мен тілін сақтайтын қуатты этностық анклавты көрсетеді. 
Диссертациялық зерттеу барысында қарастырылған Сайрам тұрғын үй алабы мен Қарабұлақ, Қарнақ ауылдарының демографиялық құрылымы тек өзбек этносының жоғары үлесімен ғана емес, сондай-ақ институттық толықтықтың айқын көріністерімен ерекшеленді. Бірақ «институттық толықтық» феномені мұндағы өзбек қауымдастықтарының сыртқы әлемнен оқшаулығын білдірмейді. А.Портестің «этникалық экономикалық анклавы» көбіне ішкі нарығы мен әлеуметтік желілері тұйықталған орта ретінде сипатталады. Алайда, қазіргі жаһандану кезінде Сайрам, Қарабұлақ немесе Қарнақ сияқты елді мекендер классикалық анықтамаға толық сыймайды. Сондықтан қауымдастықтың сипатына «ашық этникалық анклав» концептуалды сипаттамасын ұсынамыз. Оны сарапшылармен жүргізілген сауалнама мен тереңдетілген сұқбат барысында жиналған эмпириялық деректерді талдау барысында толық ашып көрсетеміз. 
Эмпириялық деректер базасын, айтып кеткеніміздей, эксперттік сауалнама мен тереңдетілген сұқбат нәтижелері құрады. Сарапшылар тобы Қазақстандағы этностық топтарды зерттеуші ғалымдар, этносаралық келісім саласындағы мемлекеттік қызметкерлер мен өзбек этносынан шыққан қоғам белсенділерінен (БАҚ өкілдері, мәдениет саласы қызметкері) тұрады. Тереңдетілген сұқбат берген информанттар – өзбек этносының өкілдері. Олардың географиялық аумағы Шымкент, Алматы, Астана қалалары мен Түркістан облысына қарасты елді-мекендерді қамтиды. Бірінші сарапшылардан сауалнама алынды, кейін тереңдетілген сұқбат жүргізілді. 
Сарапшыларға және өзбек этностық топ өкілдеріне арналған зерттеу құралдары ақпарат берушілердің мәселеге қатыстылығына қарай ерекшелікті сақтай отырып құрастырылды. Мұндағы сарапшылардың пікірі мәселенің құрылымдық-институттық жағын қамтыса, информанттардың жауаптары әлеуметтік нақтылыққа акторлардың күнделікті өмірлік тәжірибесі арқылы тануға мүмкіндік береді. Сарапшыларға қойылған сұрақтар жалпы саяси контекстен бастап интеграция процесін құрайтын механизмдер туралы болды. Ал тереңдетілген сұқбат информанттың субъективті өмірлік әлемін реконструкциялауға және оның қазақстандық қоғамға интеграциясы процесін микро-әлеуметтік деңгейінде (білім алу, еңбек нарығы, отбасылық-тұрмыстық тәжірибелері мен әлеуметтік капитал желілері арқылы) зерделеуге бағытталды. 
Бірнеше әдістерді үйлестіргенде олардың арасында тоғысатын нүктелер де бар. Ондай нүктелер миграция тәжірибесіне байланысты болды. Бірінші кезекте сарапшылардың өзбектердің көші-қон процесі туралы пікірлерін сараптаймыз. Сарапшылардың пікірі статистикалық базаны толықтыра отырып, әлеуметтік процестердің ішкі динамикасын айқындауға көмектеседі.  
«Қазақстандық өзбектердің республика шеңберінде көші-қоны процесі туралы не айта аласыз? Олардың арасындағы ішкі миграция қарқыны қандай? Қандай аймақтарға бағытталған? Өзбектер үшін республиканың солтүстік, орталық және де басқа аймақтарының тартымдылығы неде?» деген сұрақ қойылды. Д.Мессидің «кеңістіктік ассимиляция» тұжырымына сәйкес мигранттардың тұрғылықты жерін ауыстыруы – олардың қоғамға интеграциясының басты көрсеткіші, әрі қозғаушы күші. 
Қазақстандық өзбектердің ішкі миграция бағыттары бойынша сарапшылар пікірі екіге жарылды. Сарапшылардың бір бөлігі өзбек этносының солтүстік және орталық өңірге бағыттарын айрықша бөліп көрсетеді. Өзбектердің бұл бағытта таңдауын «экономикалық прагматизммен» түсіндіреді. Олардың пайымдауынша, Астана мен солтүстік облыстарда қызмет көрсету және ауыл шаруашылғы салаларында бәсекелестік төмен, бұл бизнес үшін «тартымды нүктелер». Мысалы, код нөмірі 17 сарапшы атап өткендей, солтүстіктегі жайылым жерлердің қолжетімділігі оңтүстіктегі жер тапшылығы мәселесіне балама шешім ретінде қарастырылады. 
«Узбеки активно перемещаются в центральные и северные регионы Казахстана. Именно в этих регионах недостаточно развиты те сферы, где могут преуспеть представиели узбекского этноса. К примеру, в Нур-Султане (қазіргі Астана) становится все больше ресторанов с узбекской кухней. Дальше они продвигаются в Акмолинскую область, Костанайскую, Северо-казахстанскую. Главный привлекательный фактор – это возможность развивать бизнес, расширять рынок, т.е. экономический стимул». (С 1, ғылым саласы)[footnoteRef:5] [5:  Сарапшының реттік коды, қызмет ететін саласы] 

«Өзбектер орталыққа (Астанаға) бағытталған. Солтүстік, орталық және де басқа аймақтардың тартымдылығы төмен, себебі үкімет ол өңірлерге қатысты белсенді саясат жүргізіп отырған жоқ». (С 12, ғылым саласы)
«Қазақстан өзбектері урбанизация процесіне белсене қатысуда, оны соңғы отыз жылдағы Астана демографиясы жақсы көрсетеді. Өзбектер үшін республиканың солтүстік, орталық және де басқа аймақтарының тартымдылығы – олардың әуелден отырықшы, қалалық халық екендігінде деп түсінемін». (С 13, ғылым саласы)
«Постепенно осваивают северные, центральные регионы республики. Причины внутренней миграции казахстанских узбеков вызываются трудовой деятельностью в области бизнеса». (С 4, ғылым саласы)
«Солтүстік Қазақстанға көшті біраз өзбектер. Мемлекеттік бағдарлама бойынша, 2-3 жыл болды. Өйткені,  мал шаруашылығын дамыту үшін. Біздің жақта мал шаруашылығы ол бәрін сатып алуы керек, ол жақта жайылым жерлері бар, сол үшін». (С 17, мәдениет саласы)
Сарапшылардың келесі тобы ішкі миграциясы бар, бірақ оның баяу екенін айтты. Мұндағы тежеуіш факторлар – климаттық жағдайлар мен әлеуметтік консерватизм. Код нөмірі 11-ші сарапшының пікірінше, «дәстүрлі отбасылық құндылықтар» жастардың алысқа кетуіне кедергі келтіріп, оларды ата-кәсіп төңірегінде ұстап отыр. Осы тұрғыда солтүстікке көшу жаппай сипат емес, білім гранттары секілді мемлекеттік тетіктер арқылы жүретін нүктелі қозғалыс қана. 
«Соңғы жылдары ірі қалаларға көшу байқалады. Солтүстік аймақтарға көшу қарқыны төмендеу». (С 18, білім беру саласы)
«Өзбектер арасында өздері мекен ететін жерді тастап көшу көрсеткіші мардымсыз. Негізінен, өзбек халқы өздерінің тұрғылықты жерінен көп ұзай бермейді. Өзбектер арасындағы көші – қон мемлекетіміздің қалаларынан негізінен Астана мен Алматыға бағытталған. Бірақ, өзбектердің көшіп – қонуын қазақ халқының көрсеткіштерімен салыстыруға мүлдем келмейді. Еліміздің өзбектерінің Солтүстік Қазақстан аймағына (Қостанай, Солтүстік Қазақстан, Ақмола және Павлодар облыстары, Ақмола облысының аумағында орналасқан – Астана қаласынан өзге) көшуі некен – саяқ.   Орталық Қазақстан аймағының (Қарағанды облысы) климаты қатал, суармалы егін шаруашылығына қолайсыз болғандықтан өзбек ұлтының өкілдері үшін тартымсыз деп ойлаймын. Өзбектердің өздері мекен етенін Түркістан және Жамбыл облыстарынан елдің теріскейіне баруының негізгі себептерінің бірі – білім гранттарын иемденіп, ЖОО –да білім алуы». (С 7, ғылым саласы)
«Өзбектердің көші-қоны белсенді емес. Олардың тұрмысында консервативті, дәстүрлі ұстанымдар басымдық алады. Ересектер балаларын алысқа жібермей, қасында қалып, дәстүрлі кәсіптерін жалғастырғанды қалайды. Сондай-ақ мамандық алуда да таңдаулары шектеулі болғандықтан, басқа өңірлерге көшуге талпынбайды». (С 11, ғылым саласы)
«Ішкі миграцияға қызығушылық аз». (С 16, БАҚ өкілі)
Өзбекстанға көшу туралы мәселеге қатысты сарапшылардың пікірі бір жерден шығады: Қазақстан өзбектері үшін Өзбекстан тартымды болғанымен, азаматтық алудағы заңнамалық қиындықтар мен Қазақстанды «өз Отаны» сезіну жаппай көшуге қажеттілікті тудырмайды. 
«Өзбекстандағы реформалар белгілі бір деңгейде көші-қон тартымдылығына әсер етуі мүмкін, алайда басым бөлігі Қазақстанды Отаны ретінде қабылдайды». (С 18, білім беру саласы)
 «Өзбектерге Өзбекстан азаматтық бермейді, сондықтан көші-қоны процесі тоқтап тұр. Жұмыссыздық көбейсе, Қазақстанның басқа аймақтарына кету ықтималы бар». (С 3, БАҚ өкілі)
	«Егер әлеуметтік-экономикалық жағдай жақсарса, кей азаматтар көшуі мүмкін. Бірақ жаппай көші-қон ықтималдығы төмен». (С 20, білім беру саласы)
Енді тереңдетілген сұқбат деректеріне тоқталамыз. Информанттардың географиялық аумағы жоғарыда айтып өткеніміздей, Шымкент, Алматы, Астана қалалары мен Түркістан облысына қарасты елді-мекендері қамтыды. Алматы мен Астана секілді мегаполистерде жүргізілген сұқбатқа қатысушылардың туған мекені Шымкент қаласы мен Түркістан облысы айналасы болғанын айтып өткіміз келеді. Олардың айтқан деректері, сондай-ақ біздің «ішкі көші-қон арқылы жаңа жағдайға бейімделу стратегияларын кешенді түрде бағалау» секілді міндетімізді жүзеге асыруда қажетті маңызды деталь. Миграция траекториясын көрсететін контекстік ақпарат бір мезгілде миграция себептерін, демографиялық «ядродағы» өзбектердің әлеуметтік-мәдени сипаты мен жаңа /бөгде/көпэтносты ортадағы өзбектердің әлеуметтік желілерін, бейімделу механизмдерін салыстыруға мүмкіндік береді. 
Сұқбаттың гайды қосымшада берілген (қосымша Ә). Барлығы сегіз блоктан тұратын гайдта «Миграциялық көңіл күй» төртінші блокты құрайтын бірнеше сұрақтар топтамасынан тұрады. Сұрақтар көшу туралы ниетін, Қазақстанның басқа қалаларында немесе шетелде жұмыс істейтін не тұратын туысқандары/таныстары туралы ақпаратты сондай-ақ, Өзбекстан Республикасымен байланысын анықтауға бағытталған. 
«Сіздің басқа қалаға көшкіңіз келеді ме?» деген сұраққа жауап берген Алматы және Астана қаласында сұралған информанттардың жауаптарынан бастаймыз. Сұқбат алған кезде Алматыда тұратын Ескі Иқан ауылынан келген  25 жастағы (ер адам) информант, отбасының дәстүрлі кәсібін жалғастырудан бас тартып, жоғары білім алу үшін Алматыға келгенін, енді сол қалада тұратынын айтты. Астана қаласында оқитын Сайрамнан келген 18 жастағы студент қыз-информант Астанада қалғысы келетінін, бірақ Шымкентке де қайтып кету ойы да жібермейтінін айтады. Сол секілді Астана қаласының жоғары оқу орындарының бірінде оқитын 20 жастағы студент ер жігіт білім беру гранты Астана қаласы әкімдігінен бөлінгендіктен, Астанада кем дегенде 3 жыл жұмыс істейтінін айтты. Бірақ кейін қайтадан Шымкентке кету мүмкіндігін жоққа шығармады. Тағы бір осы қалада жоғары оқу орнын бітірген, Кентау қаласынан келген 21 жастағы информант шетелге жұмысқа кетуді жоспарлап жүргенін айтты. Оның Астанадағы жоғары оқу орында таңдауда «сүйген» азаматының сол кезде Астанада оқуы себеп болған. Құрылыс саласында жұмыс істейтін екі информант бұл жаққа тек жұмыспен келгенін, отбасы Ақсукентте, және тапсырыспен кез келген қалада жүрсе де, негізгі туған жерлерін тастап, басқа қалаға көшпейтіндіктерін айтты. Олардың жасы 41 және 43 жасты құрайды. Тек бір информант (21 жаста) оқу бітірген соң Астанада қалатынына сенімді болды. Ол 4-ші курс студенті болғанымен, сауда саласында шағын бизнесті бастағанын жеткізді. Ескі Иқанда тұратын ата-анасы да жеке кәсіпкерлікпен айналысады. 
«Мысалы, мен де әкеммен стройкада жаңағы жазда жұмыс істедік қой енді. Қол бос отпуск алып. Сол кезде вот сол стройкадан қиыншылық көресің. Поляға шықтың, одан да қиыншылық көресің. Одан кейін айтасың, ауылда тұрғың келмейді. Одан да оқып, білім алып, жақсырақ өмір сүруді, әрекет етейін деген сияқты болады ондайлар иә. ...әкем – мұғалім, мамам – үй бикесі». (Ер, 25 жас, Алматыда тұрады, Ескі Иқаннан көшіп барған)
«Мен өзім кішкентай кезімнен мұғалім боламын деп армандағанмын. И папам маған андай директор қызым деп еркелетеді. Да и мен директор боламын күшті жерде оқуым керек, мен Астанада оқимын деп өзіме мақсат қойдым. ... Астанада қалғым келеді. Но бәрібір баратын сияқтымын Шымкентке,бірдеңе тартып тұрады ғо бәрібір өзіңнің үйіңе ше. Мамам мұғалім ... ол 104 мектепте жұмыс істеген, но қазір Түркістан мектебіне көшкен. Папам ... повар». (Әйел, 18 жас, Астанада оқиды, Шымкенттен келген)
«Менің гранттым сәл өзгеше, осы жерде қалуым керек. Акиматский грант ғой. Осы жерде 3 жыл қалуым керек. Иә ұнайды, болмаса кетемін... Біздің үйде барлығы мұғалім. Анам да мұғалім, әкем де мұғалім». (Ер, 20 жас, Астанада оқиды, Шымкент қаласынан келген)
«Мен өзім осы Астанаға и ЕНУ-ға и осы факультетке түсуге қалағам и түстім. .. Мен өзімнің әпкем осы жақта, ну бөле әпкем біраздан бері осы жақта тұрады, ол да қәзір, соның несімен түстім осы ЕНУ-ға. Сол айтты осы жақсы универ, осылай осылай. ..... (Оқу бітірген соң Астанада қалғыңыз келеді ме, әлде Түркістанға кетесіз бе деген келесі сұраққа жауап) Мен Астанада болғым келеді. Астанада овощной магазин ашуға ниеттеніп жатырмыз. Осы жақын уақытта. Ия. Ия овощной магазин, сол пока и автомойка, енді прям үлкен проекттар емес. Кішкене, кішкене жәймен бастап жатырқ, Алла қаласа...  Папам жеке кәсіпкер, жалпы балық шаруашылығын дамыту және туризм бойынша проекттермен айналысады қазіргі таңда, ал мамам мұғалім». (Ер, 21 жас, Астанада оқиды, Ескі Иқаннан келген)
Информанттардың берген жауаптарын олардың осында келуге итермелеген себептерінен бөліп қарау мүмкін емес. Біз қазір тек көші-қон (ұзақтығы мен типін қарастырмаймыз, тек статусына ден қоямыз) тәжірибесі бар информанттар туралы айтып отырмыз. 18-25 жас аралығындағы информанттардың этникалық ядродан шығуына негіз болған олардың  әлеуметтік капиталы. Барлық информанттардың ата-аналары мемлекеттік мектепте (өзбек тілде білім беретін) қызмет атқарады. Ол өз кезегінде жастарды «этностық анклавтан» шығып, кеңістіктік және әлеуметтік тұрғыдан ашық болуына негізгі трамплин. Олардың мегаполисте қалу/қалмау туралы нақты шешімге келмеуі «сіңісу» емес, өз анклавына «сапалы маман» ретінде оралып, сол жердің әлеуетін көтеру. 
Соңғы информанттың жауабында басқаларына қарағанда берік шешім бар. Нақты немен айналысатынын да біледі. Оны Астанаға тартқан туысқаны. Туысқанының өмірлік тәжірибесі туралы ақпаратқа қарайтын болсақ, ол Астанада оқыған, кейін «Болашақ» бағдарламасымен шетелде білім алған, қазіргі уақытта Астана қаласындағы «Haileybury» жеке меншік ағылшын тілді мектепте мұғалім болып жұмыс істейді. Оның полиэтносты ортасы, үздік тәжірибесі туыстарын шақыруға негіз береді. 
Бірақ информанттардың жеке тәжірибесі индивидуалды тұрғыда қаншалықты терең мәлімет берсе де, өзбек этностық қауымдастығындағы барлық миграциялық көңіл-күйді айта алмайды. Сондықтан сұқбат барысында біз олардың әлеуметтік ортасында Қазақстанның басқа өңірлеріне көшкен туысқандары бар ма деп сұрақ қойдық. 
Зерттеу нәтижелері бойынша сұқбатқа қатысқан барлық 29 информанттың 20-сының әлеуметтік ортасында сондай кейстердің бар екені анықталды. Соның ішінде:
«Біздің ауылдан кеткен өзбектер де бар отбасымен, бір он шақты боп қалды. Солтүстік Қазақстан облысы ауылдарында. Кейбірі бизнес, кейбірі сол ауыл шаруашылығы, көп ондай. Біз  гастролдік сапармен барғанда міндетті түрде әрбір қалада бір осындай бір өзбек отбасы бізді қарсы алады. Ол бар. Көкшетауда бар, Павлодарда да бар. Бағдарламадан алдын барғандар да бар. Сол бағдарламамен бірге барғандар да бар». (Ер, 40 жас, Шымкент)
«Бар, Жезқазғанда бір туысым бар, хирург. Өзімнің ағам Шымкентте медицина бітірді, Астанаға келіп по-моему 2-3 ай  жұмыс істеді, и сосын сол бір бағдарламамен сол Киевкаға жіберді, Нұра, Нұра деп па айтылады, и Киевка деп те айтылады». (Ер, 21 жас, Астанада оқиды, Ескі Иқаннан келген)
«(Папасының) інісі Ақтау ма, Атырау ма сол жерде тұрады көшіп кеткен ғой».  (Әйел, 20 жас, Алматы) 
«Балаларымның біреуі Кореяда, біреуі Астанада мұғалім, қызым Кентау қаласында мұғалім». (Ер, 65 жас, Қарнақ ауылы) 
«үшінші қызым заң мамандығын бітіріп, қазір МВД-да дознователь болып жұмыс істейді, Астана қаласында... Қарағандыда, әртүрлі қалада жұмыс істейтін туыстарымыз бар». (Әйел, 54 жас, Кентау қаласы) сияқты жауаптарды кездестіруге болады. 
Жауаптар бір жағынан 2014 және 2021 жылдар аралығындағы Павлодар және Солтүстік Қазақстандағы өзбектердің өсімінің себебін растайды («Бағдарламадан алдын барғандар бар. Сол бағдарламамен бірге барғандар да бар.», «сосын со бір бағдарламамен сол Киевкаға жіберді»), енді бір жағынан қауымдастықтың сипатына «ашық этникалық анклав» концептуалды сипаттамасын береді. 
Қазақстандық өзбектердің трансұлттық желілері туралы айта кету керек. Бұл желілердің қалыптасуының алғышарты патшалық кейін кеңестік кезеңде Ташкенттің білім беру орталығы қызметімен тікелей байланысты. Қазақтың көптеген өкілдері Ташкентте (Ташкенттің қазақ хандығы тұсындағы статусын ескереміз) білім алған. Оның бұл функциясы кеңестік кезеңде де жалғасын тапты. Бірақ ол Өзбекстанның жеке автономды статусы және ұлттық білім беру институтының жаңа форматына сәйкес өзбек (орыс) тілінде білім берді. Сондықтан шекаралық аймақта тұратын көптеген өзбектер Ташкентте жоғары білім алды. Сонда білім алған өзбектердің көбісі Ташкентте қалып, жергілікті ағартушы, мәдениет, басқарушы әлеуметтік топ өкілдерінің бөлігін құрады. Мысалы, Өзбек СРО хатшылары, министрлері, халық әртістері, Кеңес Одағы батырлары, ғалымдар мен жазушылар арасында көптеген қазақстандық өзбектер болған [47, 67 б.]. КСРО ыдырағаннан кейінгі жылдары да Өзбекстан Республикасы (одан әрі - ӨР) Қазақстандағы өзбектердің білім алу орталығы болған [120, 12 б.). КСРО кезеңінде Қазақстанның өзбек азаматтары интеллектуалды донор рөлін атқарса, Ташкент «білім беру хабы». Қазақстандық өзбектерден құралған Ташкенттегі әлеуметтік капитал экономикалық капиталға конвертацияны қамтамасыз ететін трансұлттық желілерді қамтамасыз етеді. Зерттеу барысында сұқбатқа қатысқан информанттардың басым бөлігінің Өзбекстанда қандай да бір туыстық жақындығы бар адамдардың болуын осылай түсіндіруге болады. 
«Иә, бар, бауырым бар. Нағашыларым бар. Жиі барып тұрамын». (Әйел, 54 жас, Кентау) 
«Бір інім сол жақта тұрады. Соған байланысты барып тұрамын, бірақ жиі емес». (Ер, 65 жас, Қарнақ)
«Бар, бірақ өзім болған емеспін». (Ер, 58 жас, Қарнақ)
«Бар. Әркімде әрқалай туысқандар бар. Кейбіреулердің әпкелері о йаққа тұрмысқа шыққан. Кейбіреулері бізге тұрмысқа шыққан дегендей». (Ер адам, 40 жас, Шымкент)
«Әкемнің әпкесі сол жаққа тұрмысқа шыққан и сол жақта тұрады семьясымен қәзір». (Ер, 21 жас, Ескі Иқан)
«Әжемнің туысқандары бар енді мен танымайтын». (Ер, 21 жас, Шымкент)
«Әкемнің үлкен ағасы міне, Өзбекстанның гражданствосы. Ол - мұғалім. Ол да, әйелі де мұғалім». (Ер, 25 жас, Алматы)
«Бір жылда 1-2 рет барамын, ағам бар, әпкем бар, туысқандарыма барамын». (Әйел, 52 жас, Қарабұлақ) 
Сонымен бірге экономикалық себептер трансұлттық желілерді тұрақты сақтаудың бір факторы екенін айта аламыз. Зерттеуге қатысқан информанттардың жауаптары осыны көрсетеді:   
«Иә. Жұмысқа қажетті заттарым Өзбекстанда арзан. Сол жақтан әкеп тұрамын. Өзбекстанда өндірілген, басқа жерде де өндірілген. Бірақ о яқта арзан неге екенін білмеймін». (Әйел, 35 жас, Шымкент)
«Өзбекстан дегенде қатты болмайды, біз өзіміз көп бармаймыз. Барған кезде көп базарға барамыз. Сосын тамақтары үшін. Тамақтары зор, тамақтары жақсы жасайды олар». (Ер, 21 жас, Астана)
«Нарық жақсы. Баға Қазақстанға қарағанда жақсы». (Әйел, 54 жас, Кентау)
«Иә мамамыз екеуміз, мен қыз кезімде екеуіміз Ташкентке анда-санда барып келетінбіз тауарға. Сол жаққа барып келіп, сол жақтан самса алып келдік. Ол жақтың самсалары басқаша болады ғой, лепешкалар өздерінің постоянно соның бәрін көтеріп келетін едік». (Әйел, 42 жас, Астана)
«Иок (Жиі болсасыз ба деген сұраққа жауабы). Тек қана Ташкенде болып тұрамын. Тауар әкелем и все. Барғанда күн боламда қайтам ғой. Уже қиын да таможнядан қиналамыз. Енді башқа еш киім әкеле алмайсың. Шығасылардан қиналасың». (Әйел, 32 жас, Ескі Иқан)
Одан басқа, Өзбекстан мәдени және медициналық туризм жағынан қазақстандық өзбектерді қызықтырады. 
«Өзбекстанда жиі болмаймын. Мен Өзбекстанда екі-ақ рет болғанмын. Екеуінде де бір аптадай болып қайттым. Біріншісінде әкемнің қарындасының ұлының сүндет тойында барғам. Екіншісінде емделуге барғам». (Ер, 25 жас, Алматы)
Осылайша, қазақстандық өзбектер екі елдің де экономикалық және мәдени кеңістігінде еркін қозғалады. Олар үшін шекара – кедергі емес, ресурс көзі. Өзбекстаннан келетін арзан тауарлар мен шикізат жергілікті анклавтың нарығын толтырады. Біздің зерттеу нәтижелеріміз Қолданбалы этносаяси зерттеулер институты (бұдан әрі - ҚЭЗИ) деректерімен сәйкес келеді. Онда Сайрамдағы саудагерлердің көкөністер мен жемістерді, құрылыс материалдарын көрші елден әкелетіндігі көрсетілген [120, 17 б.]. 
Қазіргі жүргізіліп жатқан зерттеулер мигранттардың немесе диаспораның өмірін түсінуде олардың шыққан жерімен байланыс әлсірейді деп қарастырудан бас тартып келеді. Көбінесе «трансұлттық» және «транслокалдық» секілді концептілер қолданылуда. Бұл адамдардың «екі әлемде» бірдей өмір сүруін білдіреді. С. Абашин Ресейдегі Орталық Азия елдерінен барған мигранттардың өмірін зерттеуде: мемлекеттік шекараларға қарамастан ұялы телефон мен интернет өзбек қауымдастықтарының отандастарымен байланыстыратын «трансұлттық махалла» құруына септігін тигізеді деген [128].  Ал қазақстандық өзбектерде шекараның жақындығы (Шымкенттен 1-1.30 сағатты құрайды) олардың байланыс құралдарынан бөлек физикалық жылжымалығын да қамтамасыз етеді. Трансұлттық байланыс тек туыстық емес, нарықтық қатынастарды да қамтиды. А. Портестің теориясы тұрғысынан қарасақ, информанттардың берген жауаптарынан – оларды екі елдің арасындағы экономикалық агент деп көрсетсек болады. Олар Өзбекстанның төмен бағалары мен өндірістік мүмкіндіктерін, медициналық қызметтерін Қазақстанның сатып алу қабілетімен байланыстырып, өздерінің трансұлттық әлеуметтік кеңістігін құрады [129].  
Тарихи отанымен тығыз қарым-қатынастың сақталуына қарамастан Өзбекстанға репатриация деңгейі байқалмайды. Оны зерттеуге қатысқан сарапшылардың берген жауаптарынан көруге болады. 
«В среднесрочной перспективе большинство казахстанских узбеков никуда эмигрировать не собираются. Даже на историческую Родину (Узбекистан)». (С 2, тарихшы)
«Олай болуы мүмкін емес. Қазақстандағы өзбектер Өзбекстаннан келген емес, мың жылдардан бері олардың ата-бабалары осы жерде өмір сүріп келген. Сондықтан Қазақстанды өз отаны деп біледі, кетіп қалуы мүмкін емес». (С 3, БАҚ өкілі)
«Сыртқы миграция болады дегенге сенбеймін». (С 6, зерттеуші)
«Өзбекстан  Республикасындағы әлеуметтік – экономикалық жағдай күрт жақсарған жағдайда қазақстандық өзбектер үшін тартымды бағытқа айналу мүмкіндігі жоғары. Бірақ, жаппай көшу үдерісі орын алады деп санамаймын. Оған кеңестік кезең мысал бола алады. Кеңестік кезеңде қазақстандық өзбектердің Өзбекстанға жаппай көшуі тіркелмеген болатын. Оның себебі өзбектер өз елді мекендерімен, атап айтқанда махаллаларымен тығыз  байланысты. Бұл фактор аталмыш ұлт өкілдеріне ділдік дәрежеде  терең сіңген». (С 7, зерттеуші)
«Қазақстандық өзбектер Өзбекстанға көшуге мүдделі болмайды. Оған бірнеше себеп бар: олардың қазіргі тұрып жатқан жерлері олардың түсінігінде өздерінің атақоныстары ретінде қабылданады; қазіргі тұрып жатқан аумақтарында бірнеше ұрпақ бойында тұрақты өмір сүріп келгендіктен, жайлы әрі үйреншікті ортаны өзгертуге тырыспайды; Өзбекстанның әлеуметтік және экономикалық ресурстық мүмкіндіктері Қазақстанмен салыстырғанда шектеулі болғандықтан, көшуге негіз бола алмайды (жер тапшы, тығыздық жоғары, жұмыс орындары тапшы, әлеуметтік ахуал төмен, т.б.)». (С 11, әлеуметтанушы)
«өзбек этносы өкілдері ешқайда көшпейді». (С 16, БАҚ өкілі)
Сарапшылардың бір бөлігі өзбек қауымдастығының арасында «автохтондық халықпыз» деген түсініктің тереңдігін көрсетеді. Олар үшін қазіргі тұрып жатқан жерлері – ата-бабалары ғасырлар бойы мекен еткен «атақоныс». Сондықтан, «тарихи отанға оралу» бұл топ үшін эмоциялық және географиялық тұрғыдан өзекті емес, өйткені олар өздерін осы жердің ажырамас бөлігі санайды.
Ал екінші бөлігі экономикалық прагматизм мотивін және нарықтық кедергілер себебіне назар аударады.  
«1990 жылдардың басында қазақстандық өзбектер Өзбекстанға үдере көшкен болатын. Бірақ Өзбекстан экономикасының Қазақстанмен салыстырғанда кенжелеп дамуы оларды кері қайтарды. Қазір де Қазақстандағы өзбектердің Өзбекстан экономикасына сенімі жоқ». (С 8, тарихшы)
«орташа» (С 9, білім беру саласы)
«Сложно сказать, т.к. экономический рост в Узбекистане будет затрагивать и приграничный региона Казахстана. Здесь более комфортно узбекам строить бизнес и развивать его в Узбекистане. Есть устоявшиеся каналы, связи, что позволяет быстро адаптироваться. Насколько будет привлекательным эмиграция сложно сказать». (С 1, әлеметтанушы)
«Ешқандай әсері жоқ. Ол жақтағы өмір мен қазақстандық өмірді салыстыруға болмайды, олар Өзбекстанда күн көре алмайды және ондағы бәсекелік мүлдем басқа». (С 10, тарихшы)
Олардың пікірінше, көші-қонның басты тежегіші – екі ел арасындағы ресурстық асимметрия. Өзбекстандағы демографиялық тығыздық, жер тапшылығы және 1990 жылдардағы реэмиграцияның сәтсіз тарихи тәжірибесі қазақстандық өзбектер арасында «сенім дефицитін» тудырған.
Посткеңестік мемлекеттердің әлеуметтік-экономикалық жағдайын талдау бойынша жазылған қазақстандық әлеуметтанушылардың ұжымдық монографиясы Өзбекстан Республикасымен салыстырғанда ҚР жоғары тартымдылығын негіздейтін және өзбек этностық қауымдастықтары арасындағы ұстанымдардың төмендігін түсіндіретін макроэкономикалық және институттық факторлар кешенін айқындауға мүмкіндік береді. 2020 жылғы жағдай бойынша Қазақстандағы ең төменгі күнкөріс деңгейіне жетпейтін халықтың үлесі 5,3% болса, Өзбекстанда бұл көрсеткіш 11,5%, ал орташа айлық номиналды жалақы тиісінше 498 және 266 АҚШ долларын құраған [130]. Сонымен бірге 2024 жылғы мәліметтер Қазақстанның ІЖӨ 293 млрд. АҚШ долларына жеткенін көрсетті. Бұл ӨР ІЖӨ салыстырғанда 153 млрд.қа артық [131]. Макроэкономикалық көрсеткіштерден бөлек, репатриацияны тартымды етпейтін тағы маңызды фактор – әлеуметтік қорғаудың институттық жүйесін атап өтуге болады. Қазақстанда көпбалалы отбасыларды қолдау бойынша төлемдердің болуы – үй шаруашылықтары дәстүрлі түрде көпбалалы болуымен ерекшеленетін өзбек этносы үшін маңызды артықшылық көзі. 
  А.Портес теориясы тұрғысынан алғанда, олар үшін Қазақстанның экономикалық мүмкіндіктерін пайдалана отырып, Өзбекстанмен тек трансшекаралық байланыс орнату әлдеқайда тиімді стратегия. Осылайша, Өзбекстандағы өзгерістер жаппай көшуге емес, тек трансшекаралық қысқа мерзімді мобилдікке алып келеді. Қазақстандық өзбектер үшін «Отан» түсінігі географиялық тұрғыдан Қазақстанмен, ал мәдени-ресурстық тұрғыдан трансұлттық желілермен байланысты. Сондай-ақ сарапшылардың берген бағасы Отар Э.С. ұжымдық монографиясында көрсетілген өзбек әйелдердің арасында Қазақстанмен, туған жермен байланысты жергілікті бірегейліктің басымдығын растайды [132].  
Сонымен, біз бөлімнің басында Д.Мессидің «кеңістіктік ассимиляция» тұжырымына сәйкес мигранттардың тұрғылықты жерін ауыстыруы – олардың қоғамға интеграциялануының басты көрсеткіші, әрі қозғаушы күші деп көрсеттік. Елді мекендердің (Сайрамның Сайрам ауданынан Шымкент қаласының бөлігі болып қосылуы) әкімшілік-территориялық басқару шекарасының ауысына байланысты визуалды кодтардың өзгеруін (дүкендердің, қызмет көрсету объектілері атауларының өзгеруі) этникалық бизнестің локалды тұйықтықтан шығып, жалпықалалық нарыққа және мультиэтникалық аудиторияға бейімделуін көрсетеді деп түйін жасадық. Р.Бретон мен А.Портестің тұжырымдамаларына сүйеніп өзбектердің үлесі басым бірнеше елді мекендер мысалында «институттық толықтық», «этностық экономикалық анклав» концептілері арқылы институттық толықтықтың айқын көріністері болғанымен, бұл феномен өзбек қауымдастықтарының сыртқы әлемнен оқшаулығын білдірмейтініне көз жеткіздік. Егер де А.Портестің «этникалық экономикалық анклавы» көбіне ішкі нарығы мен әлеуметтік желілері тұйықталған орта ретінде сипатталатынын ескерсек, жаһандану процессі бұл тұста да өзінің өзгертулерін енгізгенін байқадық, себебі миграция процесі өзбектерді сыртқы алуандыққа толы әлеуметтік желілермен байланыстыра отырып, географиялық және институттық орталықтың сақталуын қамтамасыз етеді. «Ашық этникалық анклав» концептуалды құралына сәйкес, табылған табыс пен капитал анклавтан «қашуға» емес, сол «анклавты «модернизациялауға» жұмсалады. Миграция мен сыртқы байланыстар анклавты әлсіретпейді, керісінше, оның институттық толықтығын нығайтатын ресурс қызметін атқарады. Ашық этникалық анклавтың (Кэтрин Бриккел мен Айона Датта) географиялық шекарасы болғанымен, әлеуметтік, экономикалық байланыстары бірнеше (ауылда, қалада, шетелде) бағытта дамитынын көрсетеді [133]. Осылайша өзбектер тығыз қоныстанған елді-мекендер оқшаулық емес, интеграциялық процестің нақты сипатын білдіреді деп түйіндей аламыз. Анклавтың негативті феномен ретінде түсінуден бас тартып, «ашық этникалық анклав» – өзбек қауымдастығының әлеуметтік-мәдени интеграциясының концептуалды үлгісі ретінде ұсынуға мүмкіндік береді. 


2.3. Өзбек этностық қауымдастығы: бірегейлік (идентификация) матрицасы мен оның ұдайы өндірісі тетіктері 


Егер алдыңғы бөлімдерде өзбек қауымдастығының Э.Дюркгейм тілімен айтқанда, әлеуметтік морфологиясын – халықтың географиялық шоғырлануын, демографиялық құрылымы мен институттық толықтығын талдаған болсақ, бұл бөлімде зерттеу назарымыз «физиологиясына» аударылады. Мұндағы басты мақсат – Қазақстандағы өзбек этникалық қауымдастығының бірегейлік құрылымын және оның ұдайы өндірісі тетіктерін талдау. Зерттеу этникалық бірегейлікті тек мәдени мұра немесе тарихи факт ретінде емес, қазіргі әлеуметтік тәжірибе мен интеракция нәтижесінде қалыптасатын динамикалық процесс деп қарастырады.  
Морфологиялық деңгейдегі талдау көрсеткендей, өзбек этникалық тобының локализация коэффициенті Түркістан облысында – 5,52 тең. Бұл өңірдің өзбектер үшін демографиялық «ядросы» екендігінің айқын статистикалық көрсеткіші. Бірақ өзбектердің бір географиялық кеңістікте шоғырлануын, миграциялық қозғалысы мен институттық толықтығын талдау арқылы, яғни физикалық және институттық параметрлерін айқындап – оқшаулық емес, интеграцияның парадоксалды сипат алатынын көрсеттік. Өзбек қауымдастығы - «ашық этникалық анклав» үлгісін қалыптастырады. Мұндай анклав өзінің ішкі құрылымдық тұтастығын сақтай отырып, сыртқы ортамен тұрақты мәдени және әлеуметтік өзара әрекетке түседі. 
Этностық қауымдастықтың өміршеңдігі тек материалдық ресурстармен немесе институттық толықтықпен шектелмейді. Оны сақтап тұратын басты тетік – ортақ мәдени-когнитивті кеңістік. Бұл кеңістік өзара тиесілік сезімін қалыптастырып, әлеуметтік шекараларды белгілейді. Символдық және когнитивтік шекаралар – этностық топ мүшелерінің өзін және өзгені тану тәсілін айқындайтын негізгі элементтер. Осы себепті талдау «физикалық шекарадан» - «символдық шекараға» ауысады. Бұл бөлімдегі жауап беретін басты зерттеу сұрағымыз – «Өзбек болу» нені білдіреді және бұл бірегейлік күнделікті тәжірибеде қалай өндіріледі? 
Мемлекеттің тұтастығы мен ондағы этносаралық келісімді сақтау кез келген мемлекеттік саясатының приоритеті. Осы стратегиялық міндетті жүзеге асыру аясында қазақстандық жалпыазаматтық бірегейліктің қалыптасу үдерісін зерделеу және түрлі этнос өкілдерінің бірегейлік құрылымын анықтау маңызды. 
Бұл бағыттағы отандық зерттеулердің ауқымы кең болғанымен, олардың басым бөлігі негізінен қазақ халқының ұлттық (этномәдени) бірегейлігін айқындауға шоғырланған. Ғылыми ортада біртұтас ұлтты құрудың іргелі мәселелеріне қатысты ортақ пайым болғанымен, зерттеу нысандарының бағыттары әртүрлі. Бірінші топ – қазақ бірегейлігін [134, 135, 136, 137], екінші тобы – Қазақстанның этносимволизмі мен ұлттық бірегейлігін (конструктивистік) [138, 139], үшінші тобы – қазақстандықтардың азаматтық бірегейлігін [140, 141, 142, 143] зерттеуге бағытталған. Үшінші зерттеу тобында қазақтармен бірге басқа этностар қосып зерттелген. 
Қазақстанның көпэтносты құрылымы мен әлеуметтік-мәдени интеграцияның тереңдігі тек басым этностың ғана емес, елдегі әрбір этностық топтың өзіндік бірегейлігін жеке нысан ретінде қарастыруды талап етеді. Әр этностың өзіндік ерекшеліктерін ғылыми негізде зерделеу жалпыұлттық бірлік пен азаматтық тұтастықтың берік негізін қалау үшін қажетті шарт.   
Өзбектердің бірегейлігін анықтауға бағытталған зерттеулер жоқ емес. Олардың ішінде, қолданбалы этносаяси зерттеулер институтының, А.К.Садвокасованың [144], Ж.А. Накипбаеваның [145] жұмыстарын келтіруге болады. 
Соның ішінде А.К. Садвокасова және басқа авторлар тобының зерттеуіне назар аударғымыз келеді. Зерттеуге 12 этнос өкілдерін қамтитын барлығы 4000 респондент қатысқан. Сауалнамада «Сіз өзіңізді көбіне қалай бірегейлендіресіз?» деген сұрақ қойылған. Респонденттерге келесі жауап нұсқалары ұсынылған: «қазақ», «қазақстандық», «өз этносының өкілі», «өз этносының қазақ өкілі», «жауап беруге қиналамын». «Қазақ» және «жауап беруге қиналамын» жауабын ешбір өзбек респондент таңдамаған, ал зерттеуге қатысқан өзбектердің 20% өзін қазақстандықпын деп анықтаса, 79,4% көбінесе өзін этникалық тобының өкілі ретінде бірегейлендірген, «өз этносының қазақ өкілі» деген нұсқаны 0,6% таңдаған. Бұл деректер өзбек этностық қауымдастығының этномәдени тұтастығының жоғары деңгейде екендігінің эмпириялық дәлелі.
Біз диссертациялық жұмыстың бұл бөлімінде қазіргі Қазақстандағы өзбектердің этностық және азаматтық бірегейлігінің сипатын айқындаймыз.  Талдау деректері сарапшылармен жүргізілген сауалнама және өзбек өкілдерімен жүргізген тереңдетілген сұқбат нәтижесінде жинадық. Бұл жоғарыда атап өткен – 4000 респондентті қамтыған (160 – өзбек респондент қатысқан) сандық зерттеу нәтижесі бойынша өзбектердің 79,4%-ның этникалық тобымен бірегейлендіруінің мазмұндық негіздерін түсінуге мүмкіндік береді.  
Бөлімнің теориялық негізін Фредрик Барттың «этникалық шекаралар» концепциясы құрайды. Ф.Барттың көзқарасына сәйкес, этникалық топтың мәні мәдени сипаттағы тұрақты белгілерден гөрі, өзге топтармен өзара әрекет барысында үнемі қайта қалыптасып отыратын әлеуметтік шекараларда жатыр [13, 105 б.]. Шекаралар З.Бауманның «біз» және «олар» дихотомиясы арқылы эмоциялық мазмұнға ие болып [146], Г.Зиммельдің «әлеуметтік қашықтық» ұғымы арқылы топаралық қатынастардың когнитивті картасында [147] көрініс табады. Осы тұрғыдан, қазақстандық өзбектердің бірегейлік матрицасы – этникалық габитус, тілдік тәжірибе және визуалды-кеңістіктік белгілердің көмегімен үздіксіз жаңарып отыратын күрделі әлеуметтік конструкт. 
Зерттеу барысында сарапшыларға «Сіздің ойыңызша, өзбек болу дегеніміз не? «Өзбектік» бірегейлік туралы не айта аласыз және олардың өзбектік бірегейліктің ұдайы өндірісіне не ықпал етеді?» деген сұрақ қойдық. Сарапшылардың берген жауаптарының мазмұнына байланысты бірегейлік типін келесідей топтастыруға болады: 
1. Терең тамырланған этномәдени бірегейлік типі – этникалық бірегейлігін отбасылық тәрбие жүйесі, патриархалды отбасы моделі, ана тілі және салт-дәстүрлеріне «беріктігі» арқылы ұдайы жалғасып отыратын әлеуметтік құрылым ретінде сипатталады. Сарапшылардың пікірінше, бұл топтың өкілдеріне «Ташкент-Самарқанд-Бұқара сияқты көне қалалар маңына топтасқан мәдениеттің өкілі болу» сезімі тән, яғни тарихи тамырмен символдық байланыс қазіргі Қазақстандағы өзбектердің этномәдени дербестігін сақтаудың маңызды нышаны ретінде көрінеді.  
«Өзбектің балалары бесіктен белі шықпай жатып, әке-шешесіне қамқор болып, көмектесіп тырмысып жатады. Үйінің алдынан өтіп бара жатсаң, қаршадай баласына дейін, танымаса да, «Ассалаумағалайкум» деп бір қолын жүрегіне қойып, екінші қолын беріп амандасып жатады.   Дүниенің түкпір-түкпіріне барып, жұмыс істеп, еңбек етіп, тапқанын бала-шағасына жіберіп отырған да өзбектер. Өзбектің әйелдері күйеуінің атын өлсе де атамайды, екі сөзінің бірі—"қожайын сіздікі дұрыс" деп, ( оныкі дұрыс болмаса да) бір қолына сүлгісін, екінші қолына құманын алып сызылып тұратында өзбектер». (С 3, БАҚ саласы)
«Өзбектік бірегейлік белгілері: өз тілдерін толық меңгеруі, салт-дәстүрлеріне беріктігі, ұлттық тағамдарына, бұйымдарына, мәдени мұраларына деген жоғары құрмет. Бірегейлікті сақтауға ықпал ететін басты фактор – ұлттық құндылықтардың отбасында толық әрі шынайы тіршілік етуі». (С 11, зерттеуші)
«Өзбек болу деген тек өзбекше сөйлеу (басым жағдайда), Ташкент-Самарқанд-Бұқара сияқты көне қалалар маңына топтасқан мәдениеттің өкілі болу, өзіне қажеттінің бәрін өзі жасай алу. Иә, идентификация бар. Ұрпақ сабақтастығының сақталуы, консолидацияның жоғары деңгейі, Өзбекстандық БАҚ-тың ықпалы». (С 12, әлеуметтанушы)
«Мектеп, отбасылық тәрбие, дәстүрге беріктік. Кей жағдайда жергілікті әкімшіліктер тарапынан қазақи дөрекілік, туысшылдық өзбектік идентификацияны күшейтеді.   Ташкент сияқты орталықтармен тығыз байланыста белгілі дәрежеде өзбектерді қазақ социуымынан алшақтатады». (С 13, тарихшы)
«...өздерінің дәстүр-салттарын жақсы меңгерген, үлкендерін сыйлайды. Мектептерін жақсы сақтап қалды». (С 10, тарихшы)
«Бұл тұрғыда ғасырлар бойғы отырықшылық шаруашылық, махалла жүйесі олардың өн бойында берік тұғыр қалдырған. Қазақстандық өзбектердің өзбектігін сақтауына ана тілінде жұмыс жасайтын мектептер, сонымен қатар, өзбек тілінде жарық көретін бағдарламалар, газеттер айтарлықтай ықпал жасауда. Бірақ, бұл тұрғыда қазақстандық контенттен көрі өзбекстандық БАҚ-ң (әсіресе телеарналар), интернет жүйесінде кең таралатын өзбек фильмдері, бағдарламалары мен бейнебаяндары маңызды рөл ойнауда».  (С 7, саясаттанушы)
Олардың этникалық кодын сақтауға ықпал ететін мәдени репродукция тетіктеріне – ана тілінде білім беретін мектептер, бұқаралық ақпарат құралдарын, соның ішінде, Өзбекстан Республикасынан таралатын мәдени өнімдерді жатқызуға болады. 
Сондай ақ, зерттеу барысында анықталғандай, өзбек этностық тобының бірегейлігі тек ішкі мәдени құндылықтармен ғана емес, сонымен бірге Ф.Бартың теориясындағы «этникалық шекараларды сақтау» тетіктері арқылы нығайып отыр. Код нөмірі 13 сарапшы атап өткен әкімшілік басқару ортасында «дөрекілік» немесе «туысшылдық» сияқты факторлар этностың ішкі ынтымақтастығын арттыратын реактивті күшті білдіреді. Барттың тұжырымдамасы бойынша, этникалық топтардың шекарасы басқа топтармен өзара әрекеттестік азайғанда емес, керісінше, әлеуметтік өзара әрекет, қайшылық туындағанда нығая түседі [13, 54 б.]  
2. Гибридті этникалық және кеңістіктік бірегейлік типі – этникалық тегінің күрделілігі мен әлеуметтік бейімделу нәтижесінде қалыптасқан аралас бірегейлік формасы. Бұл типке қазақ мәдени ортасымен байланысы бар, бірақ ресми түрде «өзбек» болып жазылғандарды және қазіргі Өзбекстан территориясынан 19 ғасырдың соңы мен 20 ғасырдың басында Қазақстанға қоныс аударған, қазақстандық ортада өмірлік тәжірибесі арқылы жаңа мәдени код қалыптастырғандар жатады. 
«Түркістан облысы мен Шымкент қаласындағы өзбек этносының арасында кезінде ашаршылық жылдарында немесе басқа да жағдайлармен өзбек қыстағына қоныс аударып, өзбектеніп кеткен қазақтар өте көп. 1970-80 жылдары өзбектер арасында өздерінің түбі қазақ екенін, тіпті руына дейін білетін қариялар жиі кездесетін. Бірақ, құжат ауыстырудың машақаты көп болғандықтан үнсіз төзетін. Өзбек халқы қазақ халқы секілді руға бөлінбейді, яғни қазақ халқындағы секілді жеті ата санау дәстүрі өзбектерде жоқ». (С 8, тарихшы мұғалім)
«енді бәрі айтады, өзбек деген өзіне-өзі бек, өзіне-өзі хан дегеннен шыққан дейді, мен оған 100 пайыз сенбеймін. ... Ол өзбек болсын, басы бәрі түркіден тараған болғаннан кейін, маңызды емес.  Оған тоқталмай-ақ қояйық.  Қазақстанның өзбек дегеніңіз, міне осыған тоқталайық. Біз қай жерге барсақ та, біз Қазақстанның өзбектеріміз. біздің Өзбекстандағы өзбектерден жермен аспан сияқты айырмашылығымыз бар. Біздің мүлдем пейіліміз басқаша. Біздің пейіліміз қазақша, біздің тіліміз, диалектіміз де қазақшаға тартады. Олардікі басқаша диалект. Барып 50 жыл о йақта тұрып, 50 жыл Өзбекстанның гражданы болған кісілерден  естігем, өзбек болмайсыз, біз Қазақстанның өзбектеріміз. Өйткені Шымкент деген сөздің өзі басынан есептесеңіз Сайрам, Исфиджаб болған басынан. Қоқан хандығынан бөлініп шыққан өзбектер келіп, осы жерде қала қылып, осы жерде ауыл тұрғызып, қазақтың кең байтақ даласында өздерінің мәдениеті, өзіне сай тілі қалыптасқан. Әрине о йақтан... сосын Хорезм хандығынан келген. Кезінде бір естуім бар, бірақ бұл қаншалықты нақты мағлұмат оларда бар. Олардың да бізге қарағанда, мысалы мына ауылмен ана ауылдың екеуінің диалекті әртүрлі. Өзбектер қазақстандық. Сондай. Енді...».  (С 19, театр саласы)
«Өз ана тілін өзбек тілі деп есептейтін,   ұлтын өзбек санайтын   азамат. Қазақ мәдениетін сіңірген, тілін меңгерген, әдет-ғұрпын жақсы білетін өзбек қазақстандық өзбек». (С 14, БАҚ саласы)
Сарапшылардың пікірлерін талдай келе, бірегейліктің бұл типінің екі өлшемін бөліп көрсетеміз: 
· тектік араласу – тарих және әлеуметтік себептерге байланысты құжат жүзінде өзбек ретінде танылған тегі «қазақ» тұрғындар. Кейін келе олардың өзбектермен арасында этносаралық неке кең таралған. Нәтижесінде қазақ-өзбек тектерінің араласуы «қазақтың» өзбектік бірегейлігін тереңдете түскен. Мысалы, өзбек этносы өкілдерімен жүргізілген тереңдетілген сұқбатта «Б» есімді информант атасының «қазақ» екенін, бірақ соғыс кезінде Манкентте өзбектердің арасында туғандықтан құжатта «өзбек» болып жазылып кеткенін айтты. Осыған ұқсас дерек «Т» есімді информанттың отбасы тарихында да кездеседі: арғы атасы Көкшетау өңіріндегі арғын тайпасынан шыққан қазақ болған. Балалы бола алмай, қажылыққа барып, сол жақтан қайтып келіп Сайрам маңына қоныстанған. Бірнеше ұрпақ (арғы атасы, әкесі, өзі) бойы өзбек әйелдерімен некелесуі нәтижесінде (экзогамия), кейінгі ұрпақтары өзбек болып жазылған. Әлеуметтану тұрғысынан бұл «аскрипция» ретінде қарастырылады, яғни сырттан таңылған статус. Атасы – қазақ, әжесі – өзбек, анасы – өзбек, өзінің жұбайы – өзбек. Балалары құжатта  «өзбек» деп көрсетілген. Яғни бір кездегі құжаттық деңгейдегі «өзбек» статусы уақыт өте келе ұрпақтарға беріліп, институттық тұрғыда бекіген.  
· кеңістіктік-мәдени гибридизация – этникалық тамырын Қоқан, Хорезм хандығынан келіп қоныстанған ата-бабаларымен байланыстыра отырып, өздерінің Оңтүстік Қазақстан, яғни «қазақтың»[footnoteRef:6] территориясында мәдени және тілдік ерекшелігі бар қазақстандық өзбектердің жергілікті мәдени габитусын қалыптастырған. Бірақ габитус тілдік және мінез-құлықтық деңгейде қазақ мәдени кодтарымен тоғысқанымен, өзбектік этникалық бірегейлік өзектілігін жоғалтпаған. Сондықтанда бұл гибридті бірегейліктің сипатын білдіреді.   [6:  Сарапшының сөзінен алынған] 

Гибридті бірегейлікті сипаттауда Фредрик Барттан гөрі Хоми Бхабханың[footnoteRef:7]  «үшінші кеңістік» немесе Стюарт Холлдың[footnoteRef:8] «мәдени қалыптасу» теорияларына сүйену орынды. Себебі бұл жерде бірегейлік тек «шекараны қорғау» үшін емес, әлеуметтік бейімделу мен мәдени диффузия нәтижесінде жаңа сапалық деңгейге ауысқан. Бұл типтің қазақстандық мәдени габитуспен тоғысуы — олардың этникалық шекарасының «бұлдырауына» (blurring) емес, жаңа, гибридті бірегейлік формасының пайда болуына алып келді. Олар өздерін «өзбек» деп атағанымен, олардың мәдени мазмұны дәстүрлі өзбек қоғамынан да, таза қазақ ортасынан да ерекшеленетін дербес мәдени өнім.  [7:  (Bhabha, H. K. 1994)]  [8:  (Hall, S. 1990)] 

3. Этникалық шекаралық тип – өз этникалық болмысын айқын ажырата отырып, мәдени тілдік тұтастығын саналы түрде сақтауға ұмтылатын бірегейлік формасы. Бірегейліктің бұл типін сарапшылардың мына пікіріне сүйеніп айқындап отырмыз. Яғни олардың пікірлерінше, «өзбектер ешқашанда қазақ болмайды» немесе «өзбектер қазақтарға қарағанда ассимиляцияға нашар бой алдырады». Номад мәдениетінің өкілі қазақ пен отырықшы мәдениет өкілі деп өзбек арасында айқын шекара барын көрсетеді. Қауымдастық арасындағы мақалды келтіріп, мәдени жадтағы этникалық шекараны сақтау бағытындағы репрезентациясы арқылы дәйектігін күшейтеді. 
«Өзбектер қазақ ұлтына қарағанда ассимиляциялануға нашар бой алдырады. Бұл тұрғыда ғасырлар бойғы отырықшылық шаруашылық, махалла жүйесі олардың өн бойында берік тұғыр қалдырған».  (С 7, саясаттанушы).
«Өзбектерде жақсы мақал бар: «Орыс болғың келсе бірінші қазақ бол!» Өзбектер ешқашанда қазақ болмайды». (С 10, тарихшы).
Өзбек бірегейлігінің «ассимиляцияға төзімділігі» туралы қазақ этносынан шыққан сарапшының берген бағасы Ф.Барттың этникалық топтар арасындағы шекаралардың екіжақты сипаты туралы тезисін нығайта түседі. Сыртқы бақылаушының бұл позициясы өзбек этносының қоғамдағы «айқын шекаралық типін» әлеуметтік факт ретінде легитимдейді. Бұл жерде этникалық бірегейлік мәдени элементтердің жиынтығы ретінде емес, субъектілердің (ішкі және сыртқы) өзара іс-қимылы барысындағы саналы түрде жүргізілетін әлеуметтік категориялау мен шекараны сақтау актісі. Сарапшылардың арасында өзбек этносы өкілдері де болды. Олардың басым бөлігінің «Өзбектік» бірегейлік туралы не айта аласыз және олардың өзбектік бірегейлігін ұдайы өндірісіне не ықпал етеді?» деген сұраққа берген жауаптары «терең тамырланған этномәдени бірегейлік типін» анықтауға негіз болды. Инсайдер-сарапшылардың позициясы – этникалық шекараны бекітудің жоғары формасы. Олар да өз кезегінде этникалық шекараларын сақтап тұр. 
Осылайша, бірегейліктің бұл типін сипаттайтын өзара байланысты үш деңгейді бөліп көрсетеміз: 
· Мәдени-құрылымдық өлшем – отырықшы өмір салты мен махалла институты. Отырықшы мәдениет – тарихи қалыптасқан «тұрақтылық» пен «жерге тиесілік» тәжірибесін бекіткен. Ал махалла – микорқоғамдық ұйым ретінде ішкі бақылау, ұжымдық қолдау және мәдени ұрпақ сабақтастығын қамтамасыз етеді. Сонықтан бұл құрылым этникалық топтың кеңістіктік пен әлеуметтік шекарасын физикалық деңгейде нығайтып отырады. 
· Мәдени жадтың символдық өлшемі – мақалдар, «мәдени жадтағы сақтаушы кодтары»[footnoteRef:9] ретінде қызмет етіп, этностың өзіндік «моралдық контурын» тілдік формада ұдайы жаңғыртады.  [9:  Halbwachs, M. (1992)] 

Сонымен сарапшылардың жауаптарын талдай келе, «өзбектік» бірегейліктің 3 типін анықтадық: 1-ші тип: терең тамырланған этномәдени бірегейлік типі, 2-ші тип: гибридті этникалық пен кеңістіктік бірегейлік типі және ең соңғы 3-ші тип: этникалық шекаралық тип. Бірінші тип этникалық өзектің ішкі тұрақтылығын, екіншісі – сыртқы ортаға әлеуметтік бейімделуді, ал үшінші тип – топтың символдық және әлеуметтік шекарасының сақталуын (идеологиялық деңгейде) реттейді.  
 Осылайша, өзбек этникалық бірегейлігінің құрылымы екіжақты сипатқа ие: бір жағынан, Ф. Барт сипаттағандай, этникалық шекараларды қатаң сақтауға және символдық дистанцияны ұстануға ұмтылса (1 және 3-типтер), екінші жағынан, С. Холл мен Х. Бхабханың гибридтік концепцияларына сәйкес, қазақстандық мәдени кеңістікте жаңа, синтетикалық формаларға трансформациялану қабілетін көрсетеді (2-тип).
Енді өзбек өкілдерімен жүргізілген тереңдетілген сұқбаттың мәліметтерін талдауға көшеміз. Заманауи философ Ян Ассманның пікірінше, бірегейлік – адамның өзі туралы рефлексиясы [148]. Сондықтан қазақстандық өзбектің этникалық бірегейлігінің мазмұнын түсіну үшін тереңдетілген сұқбат барысында «Сізді өзбек ретінде не ерекшелейді, өзбек болу қаншалықты маңызды» деген сұрақтар қойдық. 
Информанттардың берген жауаптарының сипаты төмендегідей болды. Мағыналық үлгілерді көрсету үшін төменде (6) алты информанттың жауаптары ұсынылады.[footnoteRef:10]   [10:  Тереңдетілген сұқбат 29 өзбек өкілімен жүргізілген. Олардың жауаптары толық көлемде транскрипцияланып, кодтау және категориялау процедураларынан өткізілді. ] 

«Өзбек болғаныма мақтанамын. Біз егіншілікпен айналысамыз, еңбекқормыз. Жерді кетпенмен өңдеп, бақша салып, нанымызды адал еңбектен табамыз...Ұлттық киім, өзбек тілі, музыкалық аспаптар – мұның бәрі дәстүрдің бір бөлігі. Осы құндылықтарды келесі ұрпаққа қалдыруға тырысамыз». (Ер, 65 жас, Қарнақ ауылы)
«Бірінші менің тілім…Киіммен жүргім келеді, но келер жылы. Мен ыы алып келмегенмін да ондайларды. Алдында сол наурыз мейрамында қатты кигім келді өзімнің ұлттық киімімді ше, ұлттық киім кию күнінде. Келесі жылы алып келем деп ниет етіп тұрмын». (Әйел, 18 жас, Астанада оқиды, студент Шымкент/Сайрамда туып өскен)
«Тілім, мінез, Жүрегінің тұсына қолын қойып үлкендерге сәлем беру. Ол өзі Сайрамда көп істейтін едік та. Бұл жерге келіп қарасақ, адамдар біртүрлі қарайды ғой. Сәлем берсеңіз, біртүрлі қарайды, сондықтан бара-бара жоқ болып кетті. Бірінші курста көп еді. Сол көбінесе үлкендерге қарым-қатынас қой. Үлкендерге қарым-қатынас жасасаңыз, ол жақта көтеріп жібереді да: «молодец, жақсы» деп бата береді. Бұл жерде бәрі бір ма, бірдеңе ғой». (Ер, 21 жас, Астанада оқиды, студент / Шымкентте (Сайрам) туып өскен)
«Ол ештеңені білдірмейді. Ерекшелемейді, әрқайсысының өзіне жарасқан тамағы, киімі бар. (Сұрақ: Өзбек болу сізге маңызды ма?) Маңызы жоқ, солай болып туылдың ғой енді». (Ер, 58 жас, Қарнақ ауылы)
«Мен үшін өзбек болған емес енді. Ұлттан, ұлт емес. Маңыздылығы дініміз ғой короче. Бәріміз мұсылманбыз. Түркі халқымыз. Ондай ұлт қатты маңызды емес». (Ер, 25 жас, Алматыда  тұрады (Ескі Иқанда туып өскен)
«Маңызды, но ерекшелейтін ештене жоқ, мен Қазақстанда туылып өстім, и гражданин Казахстана болдым, Ортам Қазақ орталық болғаны үшін мені ештеңе ерекшелемейді». (Ер, 21 жас, Астанада оқиды, студент (Ескі Иқанда туып-өскен)
	Деректерді В. Кларк пен В. Браунның тақырыптық талдау әдістемесі [149] арқылы жүзеге асырамыз. Тақырыптық талдау сапалы мәліметтер жиынтығында қайталанатын үлгілерді анықтауға, талдауға және сипаттауға арналған икемді әдіс [150]. Бірінші кезекте мәліметтерді егжей-тегжейлі мұқият оқығаннан кейін кодтау жасалады. Кодтарды беру барысында біз индуктивті стратегияны басшылыққа алдық. Яғни кодтар информанттардың тілдік жүйесі арқылы жасалды. Екінші кезекте ұқсас кодтарды деректерге кеңінен мағына беретін тақырыптарға біріктірдік. Үшінші кезекте тақырыптарды қайта сүзгіден өткізіп, әр тақырыптың кодтарға сәйкес келуі және зерттеу сұрағына жауап беретіндігі бағаланады. Қажеттілігіне қарай тақырыптар өзара біріктіріледі, кейбірі өзгерді және өшірілді.







Кесте 5 – Қазақстан өзбектерінің этникалық бірегейлігін ұсынудағы негізгі тақырыптар мен мағыналық категориялар

	Негізгі тақырыптар
	Кіші тақырыптар
	Респонденттердің дәйексөздер:

	1. Этно-мәдени бірегейлік: отырықшы мәдениетке тиесілі болу
	Еңбек этикасы, отырықшы мәдениет (кетпен, егіншілік), ұрпақтар сабақтастығы
	«Біз егіншілікпен айналысамыз, еңбекқормыз. Жерді кетпенмен өңдеп... нанымызды адал еңбектен табамыз». (Ер, 65 жас)

	2. Символдық бірегейлік және мақтаныш манифесі
	Мемлекеттік мерекелердегі репрезентация, ұлттық киім – символ ретінде, этникалық «Менді» көрсету ниеті
	«Наурыз мейрамында қатты кигім келді өзімнің ұлттық киімімді ше... келесі жылы алып келем деп ниет етіп тұрмын». (Әйел, 18 жас)

	3. Де-этнизация және азаматтық интеграция
	Азаматтық, діни бірегейлік, урбанизациядағы мәдени диссонанс
	«Маңыздылығы дініміз ғой... Ондай ұлт қатты маңызды емес». (Ер, 25 жас); «Гражданин Казахстана болдым, мені ештеңе ерекшелемейді». (Ер, 21 жас)



1. Этно-мәдени бірегейлік: отырықшы мәдениетке тиесілі болу - бұл деңгейде «өзбек болу» категориясы нақты әлеуметтік-экономикалық типпен – отырықшы мәдениетімен тікелей байланысты. 65 жастағы информанттың «кетпенмен жер өңдеу, «бақша салу» туралы пайымдары олардың өзін тарихи қалыптасқан отырықшы (сарт) мәдениетінің мұрагері ретінде сезінетінін көрсетеді. Ф.Барттың концепциясына сүйенсек, этникалық шекаралар мұнда доминантты номад мәдениетінен өзгеше «еңбек этикасы» арқылы сызылады. Бұл топ үшін бірегейлік – дерексіз ұғым емес, жермен байланысты күнделікті прагматикалық іс-әрекеттер мен отырықшы тұрмыс салты арқылы ұдайы жаңғырып отыратын әлеуметтік тәжірибе. 
2. Символдық бірегейлік және мақтаныш манифесі – мұнда жастардың идеологиялық алаңды (ұлттық киім күнін) өздерінің этникалық «Менін» таныту үшін пайдалану стратегиясы көрінеді. Бұл жерде Хоми Бхабханың ұсынған «Үшінші кеңістік» механизмі іске қосылады: студент қыз ортақ мемлекеттік мерекеде қазақтардың басым ортасында (Шымкенттен/Сайрамнан келіп Астанада оқиды) өзінің өзбекше нақыштағы киімін киюге деген ынтасы мәдениетін репрезентациялауға деген қажеттілігін білдіреді. Бұл позиция доминантты ортамен тең құқылы интеграцияға түсудің жолы. 
3. Де-этнизация және азаматтық интеграция – информанттардың «бәріміз мұсылманбыз» және «түркі халқымыз» деген тезистері этникалық шекараларды екі қабатта жұмсартады. Ф.Барттың теориясы тұрғысынан бұл – «бөгде» сезімінің жойылуы. Қазақстандық өзбектер үшін «түркілік»,  «Қазақстан азаматтығы», «ортақ дін» қазақстандық ортақ кеңістікке еш қайшылықсыз интеграциялайды.  
Информанттардың жас ерекшелігі бірегейліктің қалыптасуына әсер ететін негізгі фактор екенін көреміз. «Сізді өзбек ретінде не ерекшелейді?» деген сұраққа аға буын өкілдері өзін «отырықшы мәдениет» өкілі ретінде сипаттау немесе бірегейлікті статикалық (солай туылдың енді) категориялармен байланыстыруы – кеңестік этнографиялық дискурс пен сол кезеңдегі шаруашылық-мәдени типтеу жүйесінің ықпалын көрсетеді. Ал жас информанттардың «бәріміз мұсылманбыз, түркі халықпыз» немесе «Гражданин Казахстана болдым» деуі олардың мәдени-когнитивтік кеңістігінде «Мәңгілік ел» концепциясы мен азаматтық ұлт қалыптастыру процесінің дәлелі болады. Осылайша, аға буын санасында – кеңестік институттық жады, ал жастарда – тәуелсіз Қазақстанның саяси идеологиясы басымдыққа ие екенін байқаймыз. 
«Өзбек болу» категориясы – тек этникалық тегін көрсету емес, ол тілдік, мәдени және әлеуметтік тәжірибелердің жиынтығы арқылы күнделікті өмірде ұдайы өндірісін көрсетеді. Ф.Барт ұсынған, этникалық шекаралар мәдени мазмұн арқылы емес, топаралық айырмашылықтарды сақтап, мағыналарды жаңартып отыратын өзара әрекет арқылы қалыптасады. Осы тұрғыдан, қазақстандық өзбектердің «өзбектік» идентификациясы тұрақты емес, рефлексивті және контекстке бейімделгіш сипатқа ие болып отыр. 
Информанттардың «Сізді өзбек ретінде не ерекшелейді?» деген сұраққа жауаптары мен сарапшылардың «өзбектік» бірегейлік деген не? сұрағына қатысты пікірлерін тоғыстыра келе, Қазақстан өзбектерінің этникалық бірегейлігінің трансформациялық-интеграциялық типін айқындауға болады. Бұл тип бірегейлік мазмұнының статикалық күйден динамикалық трансформацияға өтуі арқылы топтың қоғамға кірігу логикасын көрсетеді: 
Бірінші деңгейде (этномәдени тип) сарапшылар анықтаған этникалық өзектің ішкі тұрақтылығы информанттардың отырықшы мәдениетке тиесілі болуымен (еңбек эткасы, жермен байланыс, «адал еңбек») тікелей ұштасады. Мұндағы бірегейлік дәстүрлі ауылдық контексте сақталған экзистенционалды негіз және этникалық болмыстың бастапқы нүктесі ретінде көрінеді. 
Екінші деңгейде (гибридті тип) сыртқы ортаға әлеуметтік бейімделу процесі информанттардың символикалық бірегейлік пен мақтаныш манифесті арқылы жүзеге асады. Бұл кезеңде «пейілдің қазақшалануы» мен мемлекеттік мерекелерде этностық киімді мақтанышпен кию ниеті Хоми Бхабха сипаттаған «үшінші кеңістіктің» айқын көрінісі. Субъект доминантты мәдениетпен интеграциялана отырып, өз ерекшелігін репрезентациялайды. 
Үшінші деңгейде (этникалық шекаралық тип) бірегейліктің ең күрделі трансформациясы байқалады. Информанттардың де-этнизацияға және азаматтық интеграцияға ұмтылысы («Гражданин Казахстана», «мұсылманбыз, түркі халықпыз») этникалық шекаралардың жаңа, этностықтан жоғары сипатқа ие болғанын дәлелдейді. Әсіресе жастар арасында миграциялық ағындар мен үлкен қалалардағы қазақ тілді ортаға ену процесі этникалық ерекшеліктерді екінші деңгейге ысырып, ортақ түркілік шығу тегі мен азаматтық ұлт категориясына басымдық береді. 
С.Абашин Ошоба қышлағындағы өзбектерді зерттеуінде олардың әлеуметтік мимикрияға бейім екенін көрсеткен. Ондағы өзбектер тәжік тілін меңгеріп, тәжік мәдениетіне бейімделіп, этностық бірегейлігін екінші орынға қойған [21, 93 б.]. Қазақстандық өзбектер жағдайында ол өзгеше. Қазақстандағы этносаралық қатынастар саласындағы саясат, түрлі институттық жобалар этностардың этномәдени тиесілігінен бас тартпай, жалпықазақстандық бірегейлікпен қатар алып жүруге жағдай жасайды (сандық зерттеу деректері осыны растайды).  
Осылайша, информанттардың этникалық бірегейлігі туралы пікірлері интеграциялық бағытын айқындайтын басты индикатор. Бұл миграцияның әсерінен этникалық бірегейліктің қалай трансформацияланатынын және оның мемлекеттік тұтастыққа қызмет ететін типке қалай ұласатынын негіздейді. 
Этникалық бірегейлікті ұдайы өндіріс тетіктері. 
Өзбектер арасындағы этникалық бірегейліктің ұдайы өндірісін түсіну үшін махалла институты мен Қазақстан халқы ассмаблеясына (2026 жылдың 20 қаңтарынан бастап Халық кеңесі деп өзгертілді) қарасты этномәдени орталық секілді институттық механизмдердің рөлін бағалап көреміз.  
Тереңдетілген сұқбат барысында информанттарға «Өзбек этно-мәдени орталықтары туралы естігенсіз бе? Олардың ұйымдастыратын іс-шарасына қатысып көргенсіз бе?» және «Сіз тұратын көшеңізде махалла ұйымы бар ма? Және олардың жұмысы туралы білесіз бе?» деген сұрақтар топтамасы қойылды. 
Өзбек этномәдени орталықтары туралы барлық информанттар естіген, біледі. Қазақстан халқы ассамблеясының 1995 жылы құрылғанын ескеретін болсақ, жасы үлкен (54+) инфоманттардың ол туралы естігені болмаса, қатыспауы орынды деп ойлаймыз. Себебі жас информанттарға қарағанда олар естіген, бірақ жұмыстарына қатыспайтын болып шықты. 
«Жоқ, қатысқан емеспін, бірақ естігенмін». (Ер, 65 жас, Қарнақ ауылы)
«Қатыспағанмын, бірақ естігенмін. Абдуалиев Хашим ағай бастаған қазір сол жақта Садамова Наргиз бар, танитындарым. Бір-екі танитын мұғалімдер бар, Рахым деген ағай бар». (Әйел, 54 жас, Кентау)
«Жоқ, қатыспағанмын, естігенмін бірақ». (Ер, 58 жас, Қарнақ ауылы)
Сондай-ақ, Алматы қаласында тұратын 25 жасар информант ұйым туралы естімегенін айтты. 
Ал 18-21 жас аралығында информанттар мұндай ұйымдарды білетінін, мектепте оқып жүрген кезінде өткізетін іс-шараларға қатысқандарын айтты. 
«Көп қатыспайтын едік, арасында барып тұрамыз. Бізде мектептен өткізетін еді». (Ер, 21 жас, Астанада оқиды, студент / Шымкентте (Сайрам) туып өскен)
«да мысалы, мектептен, іс-шаралар өткізіп, халықтар достығы күні». (Ер, 21 жас, Астанада оқиды, студент (Ескі Иқанда туып-өскен)
Махалла туралы жас ерекшелігіне, елді-мекен типіне қарамастан барлығы дерлік білетіндігі анықталды. Махалла Орталық Азия халықтарының әлеуметтік, экономикалық және мәдени өмірінде маңызды рөл атқарады [151]. Махалла – дәстүрлердің, әдет-ғұрыптардың және ұлттық менталитеттің сақталуын қамтамасыз ететін тарихи тұрғыдан алғанда тек аумақтық бірлік емес, сондай-ақ қоғамның нығаюына және мәдени құндылықтардың сақталуына ықпал ететін маңызды әлеуметтік институт [151, 55 б.]. Басқа этностық (иноэтностық) ортада махалланың бейресми желілері әлеуметтік қорғаудың ресми жүйелерін алмастырады [128, 358 б.].  
Информанттардың махалла, оны кім басқаратыны, негізгі функциялары мен оның нәтижесі туралы ақпараттану деңгейі, аталған институттың өзбек қауымдастығы арасында локалды қауымдастық мүшесі ретіндегі сезімін, габитусын, символдық капиталын көрсетеді. Эмпириялық деректер негізінде сұқбат транскрипциясынан келтірілген үзіндіден көз жеткізуге болады:
«Ия менің парралел сынып оқитын бір бала бар. Соның атасы деп естігем... Жол, су. Сосын свет». (Әйел, 18 жас, Астанада оқиды, студент, Шымкент/Сайрамда туып өскен)
«Иә, жетекшісі деген болады, әр көшеде болады, бір адам сайланады ол адам сол көшенің тазалығына, ыы тәртіпке қарайды. И мысалы ауылдық жерде болғандықтан иттер сыртта жүреді көбінесе, қабаған иттер, солардың барлығына сол, сол адам қарайды! В: Ол, адамның несіне байланысты негізі жыл сайын емес, бірақ бір адам сайланады енді ол адамды сайлаған кезде сол көшедегі сол Махаллядағы адамдар сайлайдығо оны и ол оның ну обычный біреулерді тандай салмайдығо, ол жерде мысалы, оқыған қәзір үлкен адам болса пенсиядағы адам болуы да мүмкін, бірақ бұрын оқыған халыққа пайдасы тиген, мысалы бұрын мұғалім болған, әкім болған Сондай адамды сайлайды. Чтобы халыққа сөзі өтетін, халыққа айтқанын істете алатын». (Ер, 21 жас, Астанада оқиды, студент, Ескі Иқанда туып-өскен)
«Қауымдастық дейсің ғой. Көп ондай жағдайлар. Отбасы жағдайлары, ауылдың жағдайы, жол мәселесі деген сияқты. Тәрбие жайында, отбасылар арасындағы араздықтарды жарастыру дегенде, жол жөндеу жұмыстары, поляға су жеткізу, арық тазалау сияқты мәселелер бар, ұйымдастырып тұрады. Наурыз мерекесін ауылда, махаллада ұйымдастырып, ақша жинап өздері өткізеді». (Ер, 25 жас, Алматыда  тұрады (Ескі Иқанда туып өскен)
«Біздің махаллада балалар ойын алаңы бар, баяғыда келісіп істеп бердік, немерелеріміз ойнайды сол жерде». (Ер, 65 жас, Қарнақ ауылы)
Бірақ Кентау қаласынан сұқбат бергендер бұрын болғанын, бірақ қазір «жоқ» екенін жеткізді.  
«Бізде жоқ еді, бізде өйткені басқа ұлттар тоже көп тұратын, орыс, қазақ, кореец, ал вот ауыл жақтарда иә көп». (Әйел, 21 жас, Кентау)
«Жоқ, бізде бұрын Данком деген болған, ондай жоқ». (Әйел, 54 жас, Кентау)
Бұл елді-мекен типіне қатысты болуы мүмкін. Ал Сайрамда туып өскен информанттардың жауаптарындағы махалланың функционалдығы, Сайрамның қала типіне ауысу уақытының аз болуымен түсіндіруге болады деп ойлаймыз. 
Өзбекстан кеңістігінде махалланың орнын талдауға алған Э. Заитовтың пікірінше, «махалла – тек әкімшілік орын емес, ол – ұлттық менталитетті, салт-дәстүрлер мен рухани құндылықтарды ұрпақтан-ұрпаққа жеткізуші орган. Ол азаматтардың әлеуметтік жауапкершілігін қалыптастырып, ұжымдық бірлікті нығайтады» [151, 63 б.]. Ал біздің ойымызша, Қазақстанның жағдайында этникалық бірегейлікті өндіретін мұндай институттар бір жағынан өзбек қауымдастығының этникалық мәдениетін сақтауға көмектесіп, бір жағынан азаматтық ұлт құруда мемлекет пен этнос өкілдерін жалғап тұратын «көпір» қызметін атқарады. 
Сондай-ақ этномәдени орталықтар мен махалла – этникалық қауымдастықтардың әлеуметтік өзара әрекеттесуінің интеркультурализм үлгісін қалыптастыру үшін қажетті бірлескен қызмет пен институттық алаңдарды ұсынады. Бірақ интеркультурализм тек ұран болып қалмау үшін практикалық тұрғыдан бұл «көпір» этникалық бірегейлік пен азаматтық бірегейлік арасындағы тепе-теңдікті сақтау керек. Мысалы, отбасылық мәселелерді шешуде ҚР нормативті заңдарын бірінші орынға қою, көшеге қатысты мәселеде материалдық ресурстарды жинау мен бөлуді ашық жүргізу, ұтымды практикаларды тек өзбектер тұратын аудандарда емес, басқа этностар, қазақтар тұратын аудандарда да жүргізу және т.б. махалла мен этномәдени орталықтар ұсынатын институттық алаңдар тек этникалық мұраны сақтаумен шектелмей, Ю.Хабермас айтқан, «қоғамдық кеңістікке» айналуына әкеледі [152]. 
Зерттеу нәтижелерін қорытындылай келе, Қазақстан өзбектерінің бірегейлігін сақтау мен дамытудың үш өлшемді типін түйіндеуге болады:
· Дәстүрлі-институттық деңгей: Махалла мен отбасылық тәрбие жүйесі этникалық кодын сақтайтын негізгі репродукция тетігі болып қала береді. Отырықшы мәдениеті мен еңбек этикасы «өзбек болудың» символдық негізін құрайды.
· Трансформациялық-гибридтік деңгей: Тәуелсіздік жылдарында «қазақстандық өзбек» феномені қалыптасты. Бұл топ өзін Өзбекстан өзбектерінен бөлек (диалектісі, пейілі бойынша) сезінеді және қазақ мәдени габитусын өз бойына сіңірген. Бұл – мәдени диффузияның сәтті үлгісі.
· Жалпықазақстандық азаматтық деңгей: Бірегейлік құрылымында этникалық шекаралардың жұмсаруы (де-этнизация) байқалады. Жастар арасында азаматтық («Қазақстан азаматы»), діни («мұсылманбыз») және кеңістіктік («түркі халқымыз») бірегейліктердің басымдыққа ие болуы – олардың азаматтық ұлтқа интеграциялануының басты көрсеткіші.
Сондай-ақ, махалла мен этномәдени орталықтардың қызметін «процедуралық легитимділікке» (Хабермас) көшіру — этникалық ерекшелікті сақтау мен азаматтық тұтастықты нығайтудың тиімді жолын ұсынады. Бірақ  институттар тек «ішкі орта» үшін емес, барлық этностарға ортақ «қоғамдық кеңістік» ретінде қызмет еткенде ғана, Қазақстандағы интеркультурализм үлгісі толыққанды жұмыс істейтін болады.
Тарауды қорытындылай келе, зерттеу нәтижелері Қазақстандағы өзбек қауымдастығының интеграциялық әлеуеті оның ішкі құрылымдық тұстастығы мен институттық механизмдерге тікелей тәуелді екенін айқындады. Өзбектердің әлеуметтік-мәдени интеграциясы этностық ерекшеліктің әлсіреуі арқылы емес, керісінше ішкі әлеуметтік капиталдың, институттық толықтықтың және трансұлттық байланыстардың жалпықазақстандық әлеуметтік кеңістікпен үйлесуі арқылы жүзеге асады. 
Біріншіден, Қазақстандағы өзбектердің демографиялық дамуы «демографиялық өсім» тұрақтылығы ретінде айқындалды. Зерттеу нәтижелері өзбек қауымдастығының екінші демографиялық ауысу логикасына толық кірмегенін және ұдайы өсім үлгісін сақтап отырғанын көрсетті. Репродуктивті габитус, туыстық желілер және топішілік әлеметтік капитал тұрақтылықтың негізгі механизмі. Демографиялық өсім тек сандық емес, мәдени-институттық ресурс. Жастық құрылым пішіні «демографиялық мүмкіндіктер терезесінде» тұрғанын көрсетті. Бұл жағдай әлеуметтік мобильдік институттарының тиімдігіне тәуелді жаңа құрылымдық тәуекелдердің сақталуына білдіреді. 
Екіншіден, өзбектердің шоғырланып қоныстануы «ашық этностық анклав» концептісі арқылы интерпретацияланды. Сайрам, Қарабұлақ және Қарнақ секілді елді мекендердегі жоғары институттық толықтық сыртқы ортадан оқшаулануға алып келмейтіні анықталды. Керісінше, ішкі әлеуметтік капитал қауымдастықтың урбанизация процестеріне, трансұлттық нарыққа және жалпықазақстандық экономикалық кеңістікке бейімделудің негізгі ресурсына айналған. Осылайша, этностық анклав классикалық теориялардағыдай тұйық орта емес, жаһандану жағдайында сыртқы байланыстар арқылы өзінің институттық өміршеңдігін күшейтетіні әлеуметтік инфрақұрылым ретінде сипатталды. 
Үшіншіден, зерттеу нәтижелері қазақстандық өзбектер арасында көпдеңгейлі бірегейлік қалыптасқанын көрсетті. Сонымен бірге ол жас ерекшеліктеріне тәуелді сипат алды: аға буын арасында этномәдени бірегейлік басым, жастар арасында азаматтық, діни және суперэтностық бірегейлік күшейгені байқалады. «Қазақстандық өзбек» ассимиляцияның емес, мәдени гибридтенудің нәтижесі. 
Төртіншіден, махалла мен этномәдени орталықтар қызметі интеркультурализмдегі медиатор. Зерттеу нәтижелері бұл құрылымдардың тек этностық дәстүрді сақтаушы емсе, азаматтық коммуникацияны қамтамасыз ететін делдалдық кеңістікке айналып отырғанын көрсетті. Олардың қызметі этностық тұйықтық шеңберінде емес, ортақ қоғамдық кеңістік қағидалары негізінде дамыса, онда олар Қазақстандағы интеркультурализмің институттық тетіктеріне ұтымды үйлеседі.
 


3 ҚАЗАҚСТАНДАҒЫ ӨЗБЕК ЭТНОСТЫҚ ҚАУЫМДАСТЫҒЫНЫҢ «ӘЛЕУМЕТТІК-МӘДЕНИ ИНТЕГРАЦИЯСЫ» ПРОЦЕСІНДЕГІ БІЛІМ БЕРУ ИНСТИТУТЫНЫҢ РӨЛІ

3.1 Өзбек тіліндегі мектептердің интеграциялық әлеуеті және институттық қызметі

Қазақстандағы этностық топтардың тілдерінде білім беру жүйесінің дамуын посткеңестік транзит кезіндегі мемлекеттік ұлт құру стратегиясы мен этностардың мәдени қажеттіліктері арасындағы күрделі институттық компромисстің нәтижесі ретінде қарастыруға болады (ҚР Конституциясы, 9- бап[footnoteRef:11], 22-бап[footnoteRef:12], ҚР тіл туралы заңнамасы[footnoteRef:13]). Ресми дискурста бұл процесс «мәдениетаралық келісімнің бірегей моделі» ретінде сипатталады. Социологиялық тұрғыдан алғанда мектеп жүйесі тек білім беру ошағы ғана емес, сонымен бірге этносаралық тұрақтылықты сақтау мен әлеуметтік-мәдени интеграцияны жүзеге асырудың маңызды әлеуметтік механизмі деп те айтуға болады.  [11:  3 пункті - Мемлекет біртұтас Қазақстан халқының тілдерін үйрену және дамыту үшін жағдай жасауға қамқорлық көрсетеді.]  [12:  2 пункті - Әр адамның ана тілі мен төл мәдениетiн қолдануға, қарым-қатынас жасау, тәрбие беру, оқу мен шығармашылық тілін еркiн таңдауға құқығы бар.]  [13:  3 бап, 3-2 бап, 3 пункт - Қазақстан халқының тілдерін оқып-үйрену мен дамыту үшін жағдай жасау.] 

Қазақстандағы орта білім беру мекемелері оқу тіліне байланысты қазақ тілді және орыс тілді, аралас тілді мектептер деп бөлінеді. Сонымен бірге, белгілі бір этнос өкілдері шоғырланып өмір сүретін елді-мекендерде сол этностың тілінде оқытатын жалпы орта мектептер, колледждер де бар. Соның ішінде өзбек, тәжік және ұйғыр тіліндегі мектептерді атап өтсек болады. 
Өзбек қауымдастығы елдегі ең ірі этникалық қауымдастықтардың бірі болғандықтан, оқу тілі бойынша да қазақ және орыс тілдерінен кейін оқыту тілдері арасындағы үшінші орында тұр. 1991 жылы егемендік алғаннан бері өзбек білімінің институттық құрылымы моноэтникалық оқу орындарының кеңестік моделін сақтаудан бастап қазіргі заманғы көптілді білім беру кешендерін қалыптастыруға дейінгі жолдан өтті. Бұл процесс демографиялық факторлардың, заңнамалық бастамалардың және өзбек халқының өзгеріп отыратын әлеуметтік-экономикалық сұраныстарының күрделі тоғысуымен сипатталады. Қазақстандағы этникалық өзбектер саны тұрақты өсуді көрсетіп, Қазақстанның этностық құрылымында елеулі көрсеткіштерге қол жеткізгенімен, өзбек тілінде оқытатын мектептердің сандық көрсеткіштері тура пропорционалды өзгермеді. Соңғы отыз жылды сипаттайтын негізгі тренд – аралас білім беру мекемелері желісінің артуы мен «таза» өзбек мектептері санының қысқаруы болды. 
Осылайша, бұл тарауда диссертациялық зерттеудің негізгі міндеттерінің бірі – білім беру кеңістігінің интеграциялық әлеуетін айқындау мәселесі қарастырылады. Осы мақсатта талдау жұмыстары мынадай стратегиялық бағыттар бойынша жүргізіледі:
· біріншіден, өзбек тілді мектептердің сандық көрсеткіштері мен оқушылар контингентіне талдау. 
· екіншіден, өзбек этносы шоғырланып тұратын елді-мекендердегі өзбек тіліде білім беретін мектептердің әлеуметтік-мәдени интеграцияға ықпалын анықтау. Негізгі индикатор – өзбек мектеп бітірушілердің мемлекеттік грантпен оқуға түсу динамикасы. 
· үшіншіден, өзбек этносы өкілдерінің оқу, білім алу траекториясына талдау жасау арқылы олардың «этностық анклавта» қалу, әлде жалпы қазақстандық кеңістікке шығу мүмкіндіктерін бағалау. 
· төртіншіден, оқу бағдарламасына, соның ішінде «Узбек адабиёти»  және «Қазақ тілі мен әдебиеті» оқулықтарына сыни дискурс-талдау жасалады. Бұл мемлекеттің азаматтық-ұлттық бірегейлікті конструкциялау тетіктері мен мектеп бағдарламасындағы этникалық құндылықтардың өзара сәйкестігі деңгейін анықтауға мүмкіндік береді. 
Зерттеудің эмпириялық базасын, сарапшылармен жүргізілген сауалнама және өзбек этносы өкілдерімен жүргізілген тереңдетілген сұқбат нәтижелері, сондай-ақ «Қазақ тілі мен әдебиеті» және «Узбек адабиёти» оқулықтарына жасалған талдау деректері, «e-өтініш» жүйесі арқылы білім беру басқармасының ұсынған деректері, сондай ақ білім беру саласындағы ұлттық баяндамалар мен ғылыми мақалалар құрайды.  
Өзбек тілді мектептердің сандық көрсеткіштері мен оқушылар контингенті. ҚР Оқу-ағарту министрілігі жанындағы Ақпараттық-аналитикалық орталығы (орта білім туралы ұлттық баяндама барлық жылдар бойынша қол жетімді емес), сонымен бірге орталықтың білім беру жүйесінің деректерін талдау (SEDA) интерактивті картасы (соңғы рет 2022 жылы жаңартылған), Ұлттық білім беру деректер қоры (ҰБДҚ) (тек шектеулі ұйымдарға тіркелуге болады) және Қазақстан халқы ассамблеясы ұсынған статистикалық көрсеткіштер арасында өзбек тілді мектептердің санына қатысты өзара сәйкессіздіктер байқалады. Ведомствааралық деректер алшақтығы аталған мектептердің даму динамикасына сапалы әрі сандық талдау жасауға, сондай-ақ көпжылдық статистикалық мониторинг жүргізуге айтарлықтай кедергі келтіреді. Сонымен бірге кейбір сілтемелер ғаламторда ашылмайды. Қазақстандық авторлардың (Э.Д.Сүлейменова, Н.Ж. Шаймерденова, М.М. Аймағамбетова) «Қазақстанның этнотілдік дамуы» мақаласында 136 өзбек мектебі бар деп көрсетілген. Бірақ олардың жоғарыда көрсетіп кеткен, ведомствалық органдардың ресми статистикасында тіркелмеген. 
Сондықтан да, ресми дереккөздерді қолдану барысында, 2016 жылы және  2025 жылы жарық көрген ұлттық баяндаманы, сондай ақ SEDA интерактивті картаны 2 ГИС деректерімен қиыстыру арқылы пайдаландық. 
ҚР БҒМ, ҚР білім беру жүйесінің жағдайы және даму туралы 2016 жылғы Ұлттық баяндамасындағы мәліметтерге сәйкес, 1991 - 2001 жылдар аралығында Қазақстандағы жалпы орта білім беру мекемелерінің саны біртіндеп азайған. Алайда, өзбек тілінде білім беретін мектептердің саны динамикалық өсуді көрсетіп, 1991 жылғы  71 бірліктен 2001 жылы 82 бірлікке дейін артқан [153]. Бұл көрсеткіштер тәуелсіздіктің алғашқы жылдарынан бастап Қазақстанның этникалық білім беру сегментін сақтау мен дамытуда кеңестік «интернационализм» мен этникалық мектептерді қолдау саясатын институттық тұрғыдан жалғастырғанын айғақтайды. Атап айтқанда, ҚР Конституциясында, «Тіл туралы» және «Білім беру туралы» Заңдарда азаматтардың этникалық бірегейлігі мен мәдени қажеттіліктерін қамтамасыз етудің кепілдіктері қарастырылған. 
Е.Байдаров 2000 жылдардың басында Қазақстанда 85 мың оқушы білім алған 83 өзбек, 64 аралас мектептің болғанын айтады [154]. Бұл демографиялық факторлармен бірге «ұлттық топ тілдеріндегі» мектептерді мемлекеттік қолдауға да байланысты. Ал 2009-2010 оқу жылының басында өзбек білім алушыларының саны – 101,4 мың адамға жеткен. Соның 26% басқа тілде білім алған. 2001 жылдың мәліметімен салыстырғанда, 2010 жылы Қазақстанда өзбек тілінде оқытатын 58 мектеп қалды. Мектеп санының төмендеуі өзбек қауымдастығындағы мектеп жасындағы балалардың санының төмендеуімен емес, оқу тілін таңдауға қатысты сұраныс құрылымының өзгеруімен байланысты болды. 
2025 жылы жарық көрген «Қазақстанның білім статистикасы» ұлттық жинағында келтірілген 2024 жылдың ҰБДҚ алған деректерге сәйкес Қазақстандағы оқу тілі бойынша барлық мектептердің желісі мынадай сипат алды: барлық мектептер саны – 7920, оның ішінде: қазақ тілінде – 4097, орыс тілінде – 1124, аралас тілде – 2684, ұйғыр тілінде – 6, ағылшын тілінде – 2 [153, 121 б.].  Яғни 2024-2025 оқу жылы «таза» өзбек тілде білім беретін мектептер көрсетілмейді. Бірақ, өзбек тілді мектептердің негізгі шоғыры болған Түркістан және Шымкент қалаларында аралас тілді мектептер саны басқа өңірлермен, республикалық маңызы бар қалаларға қарағанда басымдыққа ие. Оның себебі қазақ-орыс тілде оқытатын мектептерден басқа, өзбек-қазақ, өзбек-орыс, өзбек-қазақ-орыс, қазақ-өзбек-тәжік тілдеріне бөлінген сыныптарды қамтитын аралас мекептердің есебінен болуы мүмкін деп болжаймыз. 2010 жылдан бастап қазақстандық мектептерде көптілді білім беру бағдарламалары енгізіле бастаған [132, 71 б.].
Егер де SEDA интерактивті картасынан (https://seda.iac.kz/map/) Сайрам, Қарабұлақ не Қарнақ елді мекендерін (90 пайыздан астам өзбектер тұратын елді мекендер) таңдап, ондағы мектептердің оқу тілін қарайтын болсақ, бұрын соңды тек қана өзбек тілінде білім берген мектептердің өзбек-қазақ-орыс (Қарабұлақ ауылы, №81 Ұлықбек атындағы орта мектеп) немесе тек өзбек-қазақ деп өзгергенін көреміз[footnoteRef:14].  [14:  SEDA интерактивті картасындағы деректер соңғы рет 2022 жылы жаңартылған. ] 

2024 жылы жергілікті атқарушы органдарға бағынысты аралас тілде оқытатын күндізгі мемлекеттік жалпы білім беретін мектеп оқушыларының контингенті туралы ақпаратта өзбек тілінде барлығы – 70878 оқушы білім алады деп көрсетсе [153, 125 б.], 2026 жылы жарыққа шыққан «Қазақстанның білім статистикасы» Ұлттық жинағында – 69269 оқушы саны көрсетілген [155, 133 б.]. 2009-2010 оқу жылымен салыстырғанда, 2023-2024 және 2024-2025 оқу жылдары өзбек тілде білім алатын оқушылардың контингенті сәйкесінше 30 мыңғы және тағы 2 мыңға азайған.   
Осылайша, 2020 жылдардан кейін өзбек мектептерінің сандық көрсеткіштері радикалды өзгерістерге ұшыраған. Трансформацияның негізгі механизмі моноэтникалық мектептен аралас мектепке ауысуы. Бұл процесс мемлекеттік білім беруді дамыту бағдарламаларымен (үш тілде білім беру бағдарламалары) қатар қауымдастық өкілдерінің (мысалы, Р.Сатыбалдыұлының депутаттық сауалы) көптілді білім алуға сұранысымен жүзеге асырылды. 
 Мектептер саны мен контингентін талдауды қорытындылай келе, Қазақстандағы өзбек тілінде білім беретін орта мектептердің сандық көрсеткіштеріндегі өзгерістерді жүйелік дағдарыс немесе «құлдырау» емес, институттық форманың эволюциялық трансформациясы ретінде қарастырамыз.  Институттық тұрғыда ірі этникалық қауымдастықтардың ана тілінде білім алуға деген мәдени қажеттіліктерін қанағаттандыру кепілдігі сақталған. Бірақ мектептер саны мен өзбек тілде білім алатын оқушылар контингентінің өзгерісі келесі аспектілермен байланысты болуы мүмкін:   
-институттық бейімделу: Моноэтникалық мектептердің аралас типке (қазақ-өзбек, орыс-өзбек немесе өзбек-қазақ-орыс) ауысу – білім беру жүйесінің әлеуметтік-мәдени интеграциясының ұтымды механизіміне айналдырудың стратегиялық қадамы. Білім алушылардың этникалық бірегейлігін сақтай отырып, олардың азаматтық кеңістікке бейімделуіне (сегментті ассимиляция) жағдай жасайды. 
- жүйенің өміршеңдігі: өзбек тілі білім беру компоненті ретінде сақталған мектептерде 70 мыңнан астап оқушының білім алуы – аталған институттық құрылымның Қазақстанның қазіргі білім беру ландшафтындағы жоғары функциялық өміршеңдігін айғақтайды. 
- әлеуметтік капиталды конвертациялау: мектептердің ұйымдық эволюциясы этностық топтың ішкі мәдени капиталы жалпықазақстандық әлеуметтік капиталмен ұштастыруға, сол арқылы түлектердің еңбек нарығы мен қоғамдық өмірдегі мобилдігін арттыруға бағытталған.  
Өзбек тілді мектептер желісі мен контингентінің статистикалық динамикасын айқындау, осы процестің ішкі мазмұнын және оның әлеуметтік-мәдени интеграцияға ықпалын толық ашуға жеткіліксіз. Сондай-ақ деректердің кейбір дереккөздерінде бір-біріне сәйкес келмеуі объективті бағалауға мүмкіндік бермейді. Сондықтан этнолингвистикалық білім беру кеңістігіндегі қалыптасқан жағдайды жан-жақты түсіну үшін сарапшылардың бағалауларын талдау қажет. 
Осыған орай, этностар тығыз шоғырланған аймақтардағы мектептердің интеграциялық рөлі туралы сұрақ қойылды. Бұл білім беру жүйесіндегі трансформацияның қажеттілігі мен себебін анықтауға мүмкіндік береді. 
Сауалнамаға қатысқан 19 сарапшының басым бөлігі, дәлірек айтқанда 11-і жағымды сипатта жауап берді. Сарапшылардың берген жауаптары «өте күшті» (С3, БАҚ өкілі), «консолидациялайды» (С12, ғалым-әлеуметтанушы), «ана тілін сақтауға, мәдени сәйкестігін нығайтуға көмектеседі» (С18, білім беру саласы), «рөлі үлкен, осындай мектептердің болуы қажеттілік» (С16, БАҚ өкілі), «выполнение государством своих гарантий по сохранению языков этносов Казахстана» және «обеспечение доступа к получению образования на родном языке» (С1, зерттеуші) деген бағытта болды. Десе де, кейбір сарапшылардың этностық топтың оқшаулығын күшейтеді немесе «басқа ұлт өкілдерімен интеграциялануына пайдасыз» (С7, ғалым-саясаттанушы) деген пікірлері де кездесті. Сондай-ақ «мемлекеттік тілмен қатар дамыса, интеграция тиімді болады» (С 17, білім беру саласы),  «жалпы барлығына тек екі тіл (қазақ және орыс) меңгерту керек» (С10, ғалым-тарихшы) деген сыңайда жауаптар ұсынды. П.Бурдьенің тұжырымдамасына сәйкес, капитал жалпы мемлекеттік символдық капиталмен сәйкес келмесе, түлектердің әлеуметтік кеңістіктегі мобилдігі шектеледі. Сарапшылардың «оқшаулану» туралы қаупі нақ осы мәдени капиталдың конвертацияланбау мәселесінен туындайды деп түсіндіреміз. 
Сарапшылардың бірі, сондай-ақ, ұлттық мектептерде мемлекеттік-ұлттық тарих секілді сабақтарды оқытуда олқылықтардың орын алу мүмкіндігі туралы ойын білдірді. 
«2014 жылы Сарыағашта дау болғанда тәжік азаматының «Азаттық» радиосына берген сұқбатында «Бұл біздің ата қонысымыз» деуі ұлттық мектептерде тарих пәні өз деңгейінде оқытылмайтынын көрсетсе керек. Сондықтан ұлттық мектептер тиісті органдардың жіті қадағалауында болуы керек секілді.» (С8, тарихшы) 
Яғни мемлекеттік тарих дискурсы мен өзбек, тәжік, ұйғыр тілінде білім беретін мектептердегі тарих пәні дискурсының арасында алшақтықты болдырмау қажеттігі туындайды. Бұл этникалық мектептердің «мәдени оқшаулану анклавына» айналмауы үшін оқу мазмұнын мемлекеттік стандарттармен (тіл мен тарих арқылы) терең интеграциялау қажеттігін негіздейді. Раймонд Бретонның «институттық толықтығының» бір белгісі – этностың тілінде оқытатын мектептердің қызмет етуі. Мектептер мәдени бірегейлікті дамыту және нығайтумен шектелсе, ол «параллелді қоғамның» қалыптасу қаупін тудырады. Сондықтан да, А. Портестің «сегменттелген ассимиляция» тұжырымдамасы арқылы қарайтын болсақ, қазіргі уақытта мектептердің аралас тілді білім беру формасына трансформациясы ұтымды қадам. Ол өз кезегінде мектеп түлектерінің сыртқы «ортамен», өзге этностармен байланыстырушы капиталын (bridging) қалыптастырады, әрі еңбек нарығында бәсекелестігін арттырады. 
Сарапашылар этносаралық қатынастар, тарих және мемлекеттік басқару саласы өкілдері болғандықтан білім беру жағдайына қатысты пікірлердің нақты осы мәселе бойынша сезімталдығын арттыру үшін зерттеуге қатысқан сарапшылардың арасынан этностық тиесілігі (өзбек), қызмет саласы (этностық тілде шығатын БАҚ, білім беру) және өзбектермен етене жақын өмір сүретіндерді (Түркістан және Шымкент қаласы) бөліп аламыз. Сарапшылардың «Алдағы 10 жылда ұлттық (өзбек) тілде оқытатын мектептердің болашағы қандай деп ойлайсыз?» деген сұраққа берген жауаптарын төмендегідей топтастыруға болады. 
Түркістан өңіріндегі өзбек қауымдастығымен тығыз байланыстағы қазақ этносынан шыққан сарапшылар (С7 – ғалым-саясаттанушы, С8 – тарихшы) мектептердің болашағын бірыңғай білім беру моделімен байланыстырады. Бұл топтың пікірінше, ұлттық мектептердің жабылуы немесе қазақ сыныптарына ауысуы – мәжбүрлі емес, табиғи әлеуметтік-лингвистикалық процесс. 
Код нөмірі 8-ші сарапшының пікірінше, «барлық ұлттық мектептерде қазақ сыныптарын ашу – алдағы он жылда бұл мектептерге деген институттық қажеттіліктің өздігінен жойылуына» алып келеді. 
«Егер ұлттық мектептердің барлығында қазақ сыныптарын ашатын болсақ алдағы 10 жылда ұлттық мектептерге деген қажетілік өздігінен-ақ жойылар еді». (С 8, тарихшы)
Бұл позиция мемлекеттік тілдік интеграциялық рөлін абсолюттендіру арқылы этникалық мектептердің сегрегациялық қаупін азайтуды көздейтін «жұмсақ ассимиляция» сценарийіне сәйкес келеді. 
Екінші полюсте өзбек этносынан шыққан мәдениет және БАҚ өкілдері шоғырланған (С-19, С-14, С-15, С-16). Бұл топ үшін мектеп – тек білім ордасы емес, этникалық бірегейлікті сақтаудың бірегей институты. Бірақ олар үшін мектептің «таза» өзбек тілді болғанынан гөрі, оның бәсекеге қабілеттілігі мен функционалдық тиімділігі маңызды. 
«Мектептерде тек қана ұлттық тілде оқытылуына қарсымын. Бала көп тілді меңгергені дұрыс, бірақ ұлттық мектептер сақталуы тиіс, ана тілін ұмытқан ел басқа ұлтты сыйламайды. Үш тілді тұғырды ұстау керек._Ұлттық мектептерді бітіргендерге ЖОО-ға грант тізіміне енгізу үшін квота берілсе де мұндай мектептердің болашағы зор деп ойлаймын». (С 14, БАҚ өкілі)
«қазір мектепте программаларда қазақ тілі, өзбек тілі қанша сағат өтілсе, қазақ тілі-әдебиет одан кем өтілмейді. Достарымыз, басқаларымыз, мысалы бір ғана мектепті мысалға келтіретін болсам, 130-140-қа дейін, кейбір мектеп 150-ге дейін мемлекеттік грант ұтып алды, қазақ тілінде оқиды. Мен өзімде сөйтіп оқуға түскенмін мемлекеттік». (С 19, мәдениет өкілі)
Сондай-ақ қауіп білдіргендер де болды. 
«мектептер бір моделде болады ұлттық тілдерге мектептер ата-аналар өтініші бойынша үйретеді». (С 16, БАҚ өкілі)
«Жабылып қалмаса болғаны, себебі өзбек тілінен басқа бәрі пәндер казірдің өзінде қазақша оқытылып жатыр». (С 15, БАҚ өкілі)
Сарапшылар мектептердің «тек аты қалып, заты өзгеруі» (пәндердің қазақ тіліне көшуі) процесін тілдік оқшауланудан құтқарушы фактор ретінде емес, этникалық компоненттің жойылуы – қауіп деңгейі ретінде қабылдайды. 
Зерттеу барысында БАҚ саласындағы кейбір сарапшылардың (С 3, С 5) жауаптарында декларативті оптимизм көрініс алды. Олардың «болашағы кемел болады» деген сияқты тұжырымдары терең талдаудан гөрі, қалыптасқан ресми достық пен тұрақтылық идеологемаларына лоялдықты көрсетеді. 
«Күшті». (С 3, БАҚ өкілі )
«әрине, болашағы кемел болады». (С 5, БАҚ өкілі)
Талдау нәтижелерін өзбек тілде білім беретін мектептердің болашағына қатысты төмендегі сценарийлерге біріктіруге болады: 
1. Интеграциялық-унитарлы сценарий.
2. Прагматикалық-функционалды сценарий.
3. Өзбек тілде білім берудің жойылуы сценарийі. 
4. Декларативті-лоялдық сценарий.
Енді өзбек этносы өкілдерімен тереңдетілген сұқбаттың деректеріне талдау жасаймыз. Сарапшылар «сырттай бақылаушылар» болса, информанттар – «процестің тікелей өнімдері». Сұқбат барысында қойылған «Сіз қай мектепте оқыдыңыз? Оқу тілі қандай еді? Балаларыңыз/немелеріңіз қандай мектепте оқиды? Неліктен осы мектепті таңдадыңыз?» деген сұрақтар топтамасы информанттың таңдауы оны «этностық анклавта» қалдырды ма, әлде жалпы қазақстандық кеңістікке шығарды ма? деген зерттеу сұрағына жауап алуға көмектеседі. Сарапшылардың пікірі негізінде жасалған сценарийдің қайсы бүгінгі өзбек тілде білім беру жағдайының әлеуметтік нақтылықта көрінісі тапқанын айқындайды. 
Информанттармен сұқбат арқылы алынған эмпириялық деректерді жүйелеу барысында этникалық топтың білім алу траекториясындағы маңызды жағдайлар анықталды. Информанттардың жауаптарындағы үш буынды тілдік динамиканы жүйелеу, этникалық топтың ана тілінен доминатты тілдерге (қазақ/орыс) функционалдық ойысу процесін, яғни әлеуметтік лифтке қол жеткізуге бағытталған тілдік репозициялау[footnoteRef:15] тетіктерін ашады. Бұл жерде тілдік таңдау ана тілінен біржола бас тартуды емес, П.Бурдье сипаттаған тілдік капиталды білім беру нарығындағы сұранысқа сай стратегиялық түрлендіруді білдіреді.  [15:  Тілдік репозиция (language Repositioning) – әлеуметтік лингвистика мен этносоциологиядағы іргелі ұғымдардың бірі. Бір этностық топтың өз ана тілін ұмытупай, әлеуметтік кеңістікте тиімді позицияға ие болу үшін доминантты тілді құрал ретінде меңгеруді білдіреді. ] 

Жауаптарды талдау барысында Браун мен Кларктың тақырыптық талдау әдісін қолданамыз. Зерттеуге қатысқан барлық 29 информанттың ата-анасы өзбек тілінде орта мектепте білім алған. Жасы 40-65 жас аралығындағы информанттардың ата-аналарының білім деңгейі және оқу тілі бойынша деректер толық емес. 18-40 жас аралығындағы информанттардың ата-анасының біреуінің білім деңгейі жоғары болды. Олардың арасында Ташкентте білім алғандар бар. 50 жастан асқан информанттың бірі де Ташкентте оқығанын айтты. 
«анам мектепте жұмыс істейді. Өзбекстанда психологияны бітіріп келген...». (Ер, 21 жас, Ескі Иқан/Астана).  
«Ташкентте алты жыл оқыдым. Кейін қайтып келдім. Ол кезде советтік кезең ғой. Технология мамандығы бойынша оқыдым». (Әйел, 52 жас, Қарабұлақ)
Басқа информанттардың ата-анасының білім деңгейі арнайы орта, көбінесе жұмысшы мамандықтарын да еңбек ететіні анықталды. 
Енді сұқбат берген информанттардың өздерінің оқу тіліне келетін болсақ, барлығы өзбекше орта білімді аяқтаған, тек 4 информант басқа тілде білім алған оның біреуі қазақша (әйел, 25 жас, Алматы) және үшеуі орысша оқыған (әйел, 32 жас, Шымкент, әйел 41 жас, Шымкент, әйел, 42 жас, Азаттық ауылы). Сәйкесінше олардың жоғары оқу орында білім алған тілі де орысша болған. 
Ал 18-25 жас аралығындағы өзбекше орта мектепті бітірген сұқбат берушілер жоғары оқу орынды қазақша не орысша оқыған. Бірақ орысшаға қарағанда, қазақша білім алғандар басым. Олардың өзбекше орта білімді меңгеруі оқу траекториясын жалғастыруда кедергі келтірмеген. 
Отбасылы информанттардың балаларының/немерелерінің оқу тілі олардың оқу тілінен «ауысқанын» көрсетеді. Мысалы, қарнақтық 65 жастағы ер адам немересінің Астана қаласында орысша оқитынын айтты. Сол секілді,                     21 жастағы Кентау қаласында өзбекше оқып, Астанада жоғары білімді орысша жалғастырған информант болашақта балаларын «орыс мектебіне беретін болармын деп» айтты. Сондай-ақ 32 және 42 жастағы Шымкент қаласының тұрғындары балаларын орысша мектепке берген. Орыс мектебіне беру себептерін келесідей көрсетті. 
«білімі жоғары, орыс тілін еркін білсін дедім». (Әйел, 31 жас, Кентау)
«орысша жақсы білсін дедім, қазақша жақсы біледі, үйде өзбекше сөйлейміз». (Әйел, 32 жас, Шымкент)
«осындағы немерелер өзбекше оқиды, ал Астанада тұратын баламның балалары орысша мектепке барады». (Ер, 65 жас, Қарнақ ауылы)
«балабақшаға орысша барған, сондықтан орыс мектебін таңдадық». (Әйел, 54 жас, Кентау)
Осылайша тақырыптық талдау (thematic analysis) әдістемесімен деректерді сүзгіден өткізу барысында информанттар үшін орыс немесе қазақ тілдері бірегейліктің жаңа нысаны емес, негізінен инструменталды құрал қызметін атқаратыны анықталды. Мұны деректерді кодтау арқылы анықталған екі тақырыптан көреміз:
Функционалдық диглоссия: Тілдердің қолдану аясының қатаң бөлінуі; өзбек тілі отбасылық-этникалық құндылықтарды сақтаушы (L-language) рөлін атқарса, қазақ/орыс тілдері академиялық және кәсіби жетістікке жетудің (H-language) басты ресурсы. 
	Прагматикалық бейімделу: П. Бурдье бойынша информанттардың өзбек тілінен қазақ/орыс тіліне көшуі – бұл «локалды нарықтан» (этникалық анклав) «жалпыұлттық нарыққа» (мемлекеттік грантар, лауазымды, беделді қызметтер) шығу әрекеті. Үлкен қалаларда (Астана, Алматы) орыс (орта мектеп) немесе қазақ тілінде (көбінесе өзбек мектепті бітіргендер, жоо қазақша жалғастырады) білім алу – этникалық топ өкілдері үшін жұмыс табу құралы емес, сонымен қатар «қалалық», «заманауи», «оқыған» деген мәртебені білдіретін символдық белгі болуы мүмкін. 
Жалпы ҚР жоғары оқу орнына түсу үшін Ұлттық бірыңғай тестілеуді тек қазақ не орыс тілдерінде тапсырады. Шымкент қаласында М.Әуезов атындағы Оңтүстік Қазақстан университеті «Өзбек тілі мен әдебиеті» және Ж.Ташенов атындағы университетте «Өзбек тілі мен әдебиеті мұғалімдерін даярлау» білім беру бағдарламасы бойынша бакалавриатура, магистратура деңгейінде мамандарды дайындайды. 
Әрине бұл сапалық әдіс арқылы жиналған деректер мәліметтерді өзбек қауымдастығының барлығына экстрополяциялауға болмайды. Бірақ біздің деректеріміз «Әлеуметтік-саяси зерттеулер институтының» жүргізген сауалнама деректерін мазмұндық жағынан толықтырады. 2015 жылы өзбектер арасында жүргізілген сауалнамада[footnoteRef:16] балаларыңыз қай тілде білім алғанын қалайсыз деген сұраққа, зерттеуге қатысқандардың жартысына жуығы (41,7%) «орыс тілінде» деп жауап берген. Қазақ тілінде білім алғанын қалайтындардың үлесі – 27,7% болған, «ана тілінде» білім алғанын жөн көретіндер тек соңғы орынды алаған. Олардың үлесі небәрі – 11%. Олардың үлесі «ағылшын тілінде» (13,3%) оқығанын қалайтындардан да аз [47, 74 б.]. [16:  Іріктеу көлемін – 300 өзбек респонденті құраған] 

	Сұқбат деректерін талдау нәтижесі «функционалдық диглоссия» және «прагматикалық бейімделу»  тақырыптарымен айқындалған мектептегі оқу тілін таңдау «этностық анклавта» қалдырды ма, әлде жалпы қазақстандық кеңістікке шығарды ма? деген зерттеу сұрағына былай жауап беруге мүмкіндік береді. Информанттар өздерінің этникалық капиталын сақтай отырып, оның үстіне нарықта жоғары бағаланатын символдық капиталды (орыс/қазақ тіліндегі диплом мен біліктілік) қосып алу арқылы өздерінің әлеуметтік репозициясын нығайтады. Сондықтан информанттар бұл «ауысуды» мәжбүрлеу емес, табиғи қажеттілік ретінде қабылдайды. 
Пьер Бурдьенің «тілдік капитал» және «символдық билік» концепциялары аясында мектептегі оқу тілін таңдау мәселесін саралай келе, бұл процестің информанттарды «этностық анклавқа» қамау емес, керісінше жалпықазақстандық әлеуметтік кеңістікке бағыттайтын стратегиялық көпір екендігі анықталды. Тақырыптық талдау әдістемесінің деректерді интерпретациялау мен трансформациялау мүмкіндіктерін қолдану нәтижесінде айқындалған тақырыптар этникалық топтың ана тілінен біржола бас тартуын емес, П. Бурдье сипаттаған лингвистикалық нарық заңдылықтарына сай капиталдарды тиімді конвертациялау (conversion) әрекетін көрсетеді. Информанттар отбасылық-тұрмыстық деңгейдегі этникалық капиталын (өзбек тілі) сақтай отырып, оның үстіне мемлекеттік немесе ресми тілдегі білім беру жүйесі арқылы нарықта жоғары бағаланатын символдық капиталды (қазақ/орыс тіліндегі диплом мен кәсіби біліктілік) қосып алу арқылы өздерінің әлеуметтік репозициясын нығайтады. Бұл тұрғыда тілдік бағдардың функционалдық ауысуы информанттар тарапынан сыртқы мәжбүрлеу ретінде емес, әлеуметтік иерархиядағы мәртебені көтеруге бағытталған табиғи қажеттілік пен стратегиялық навигация ретінде қабылданады. Осылайша, білім беру траекториясындағы мұндай маневрлер этностың жаңа әлеуметтік-экономикалық жағдайларға икемді бейімделуін және олардың жалпыұлттық кеңістіктегі бәсекеге қабілеттілігін қамтамасыз ететін негізгі жолға айналдырады.
Бөлімді қорытындылай келе, сарапшылардың жауаптарын және тереңдетілген сұқбатқа қатысқан этникалық топ өкілдерінің жауаптарымен бірге қарастырайық. Сарапшылардың жауаптарының негізінде жасалған өзбек тілді білім берудің даму сценраийімен информанттардың оқу траекториясын салыстыра келе, оларға көбінесе прагматикалық-функционалды сценарийдің сәйкес келетіндігі туралы түйінге келеміз. Мұнда тіл – бірегейлік нысаны емес, әлеуметтік нәтижеге қол жеткізудің инструменталды құралы. Сондай-ақ өзбек тілінде білім алу олардың білім алуға, мансап құруға қажеттіліктерін шектемейді, керісінше әлеуметтік-мәдени интеграцияға жетелейді. Бірақ оған негіз болған өзбек тілді білім беретін мектептерде қазақ-орыс сыныптарын ашу, өзбек сыныптарында қазақша, орысша тілде оқулықтармен қамтамасыз ету және арнайы ҰБТ дайындау курстарынан өту секілді оқу жүйесіндегі өзгерістер деп білеміз. Информанттардың арасындағы жас өзбек өкілдері өзбекше бітірсе де, олардың қазақ не орыс тілдерінде ҰБТ тапсырып, ҚР өңірлерінде жоғары оқу орындарында (бұдан әрі - ЖОО) білімін жалғастырады. Төмендегі суретте e-өтініш жүйесінде Түркістан облысы Білім басқармасына жолдаған өтінішке жауап ретінде ұсынған мәліметтер келтірілген. 



Сурет – 3 Түркістан облысында білім алған өзбек оқушылардың ҰБТ тапсырып, мемлекеттік білім беру гранты бойынша ЖОО түскен өңірлер (2025 жылы мектеп бітіргендер бойынша)
Дереккөз: Түркістан облысы Білім басқармасының ұсынған мәліметтері негізінде құрастырылды

Көріп отырғанымыздай, мемлекеттік грант бойынша ЖОО түскен өзбек жастарының саны Алматы қаласында басым (244). Ал өзбек этносының негізгі демографиялық ядросы саналатын Түркістан облысында білімін жалғастыратындар саны – 151 адам. Жергілікті Білім беру басқармасының берген мәліметтері тек мемлекеттік грант иелерін қамтитындықтан, 2024-2025 оқу жылында мектеп бііргендердің жалпы саны мен грантқа түскендердің арақатынасын толық дифференциациялау мүмкін емес. Қолда бар мәліметтер бойынша грантқа түскендер саны – 736. Түркістан қаласындағы ЖОО-ды таңдаған түлектердің үлесі барлық грантқа түскендердің тек 20% құрайды. Үшінші орында мектеп түлектерінің таңдауы Қарағанды (143) қаласына түскен. Шымкент қаласына – 63, ал Астана қаласына – 29 өзбек оқушы грантқа қабылданған. 
Мемлекеттік грант конкурсына қатысу үшін абитуриент ЖОО және білім беру бағдарламасын таңдайды. Абитуриенттің таңдауында өңірден гөрі ЖОО-ға және БББ деген сұраныс маңызды. Екінші орында конкурсқа түсетіндер санының аз болуы, яғни бәскелестіктің төмен деңгейі – прагматикалық тұрғыдан айқындаушы фактор. Өзбек жастарының ЖОО түскен өңірлерінің (сурет 3) географиялық ареалының кеңдігі олардың таңдауының рационалдығын көрсетеді. Әлеуметтанулық тұрғыдан бұл өзбек жастарының салыстырмалы түрде моноэтникалық ортадан қазақстандық қоғамның көпэтносты және полилингвалды кеңістігіне өтудегі «әлеуметтік қашықтықтың» төмендігін және олардың интеграциялық әлеуетінің жоғары екендігін айғақтайды. Сонымен бірге таңдағын білім беру бағдарламаларының бағыттары да әралуан.   
Тараудың 2 және 3 бөлімдерінде, оқу бағдарламасына, соның ішінде «Узбек адабиёти» және «Қазақ тілі мен әдебиеті» оқулықтарына сыни дискурс-талдау жасап, мемлекеттің азаматтық-ұлттық бірегейлікті конструкциялау тетіктері мен мектеп бағдарламасындағы этникалық құндылықтардың өзара сәйкестігі деңгейін анықтаймыз. 


3.2 Қазақстанда оқытылатын «Узбек адабиёти» оқулығындағы этникалық бірегейліктің репродукциясы: сыни-дискурс талдау

Диссертациялық жұмыстың бұл бөлімі Қазақстандағы өзбек тілінде оқитын мектептерге арналған «Узбек адабиёти» оқулығындағы этникалық бірегейлік пен азаматтық концепцияларының қалыптасу тетіктерін зерделеуге арналған. Өзбек тіліндегі оқытатын мектептерге арналған «Узбек адабиёти» тек дидактикалық құрал ғана емес, сонымен қатар этникалық құндылықтар, тарихи жады және әдеби канон призмасы арқылы жас ұрпақтың дүниетанымын қалыптастыратын күрделі транстекстуалдық конструкцияларды білдіреді [156]. «Узбек адабиёти» оқулығындағы этникалық бірегейлік репродукциясы[footnoteRef:17] өзбект этносының бейнесін және оның макросоциумдағы орнын қалыптастыратын мәтіндік және мәтіннен тыс байланыстардың күрделі жүйесі арқылы жүзеге асырылады.  [17:  Бұл контексте «репродукция» (әлеуметтік және мәдени репродукция) термині биологиялық емес, әлеуметтік-педагогикалық және саяси мағынада қолданылады. Оның негізгі мағынасы — белгілі бір құндылықтардың, нормалардың және бірегейлік үлгілерінің білім беру жүйесі арқылы қайта жаңғыртылуы, нығаюы және ұрпақтан-ұрпаққа берілу процесі.] 

Алматы қаласындағы «Жазушы» баспасында шығарылған «Узбек адабиёти» (5-11 сынып) оқулықтарындағы өзбектік бірегейліктің сипатын талдау үшін Gerard Genette -тің 5 деңгейлі транстекстуализм теориясы арқылы сыни дискурс талдау жасалады. Таңдалған тәсілдер оқулықты дәстүрлі этномәдени қабаттарға заманауи идеологияның қабаттасқан «палимпсест» ретінде деконструкциялауға мүмкіндік береді [157].  
Өзбек этникалық қауымдастығы көпэтносты Қазақстанның қоғамдық құрылымындағы саны жағынан үшінші орынды алады. Сондықтан мемлекеттің саясаты мысалы, «Мәңгілік ел» секілді концепция арқылы жалпы азаматтық бірегейлікті нығайтуға бағытталған. Осы контексте «Узбек адабиёти» оқшауланған мәтіндер жинағы ғана емес, сонымен бірге «территориялық» мұраға айналады. Мысалы, Әлішер Науаи секілді классиктер немесе заманауи авторлар Қазақстанның жалпы мәдени ландшафтына байланыстырыла орналастырылады [155, 6 б.]. 
Genette теориясына сәйкес, мектеп оқулығы контексіндегі транстекстуалдық талдау механизмі бес негізгі деңгей арқылы жүзеге асырылады. Олардың әрқайсысы оқушылардың этникалық сана-сезімін негіздеуге/легитимацияға үлес қосады: 
1. Паратекстуалдық оқушының бастапқы әлеуметтенуінде маңызды рөл атқарады. Бөлімнің тақырыптары, аннотациялары, авторлардың алғысөздері және оқулық контексінде көрнекі иллюстрациялар (ою-өрнектер, тарихи тұлғалардың бейнелері, орындар) қабылдаудың «табалдырығын» жасайды. Бұл элементтер оқушыға эмоциялық реңк беріп, негізгі мәтінді оқымай-ақ этностық кодты қалыптастырады. 
2. Архитекстуалдық материалдардың жанрлық байланысын анықтайды. Мәтіндерді жанрлар бойынша жіктеу (батырлық эпос, лирика, тәрбиелік проза) оқушының санасында этностың мәдени кодына тән белгілі бір этикалық және эстетикалық стандарттарды бекітеді. 
3. Метатекстуалдық оқулықтағы әдістемелік аппарат арқылы көрінеді: мәтіндерден кейінгі сұрақтар, оқулықты құрастырушылардың пікірлері және сыни талдаулары. Мұнда этникалық құндылықтар түсіндіріледі. Әдістемелік түсініктемелер оқушыны өзбек болу дегеніміз не? Оның өкілі болу нені білдіреді? және оны Қазақстанның азаматтық бірегейлігімен қалай байланыстыру керектігін «дұрыс» түсінуге бағыттайды. 
4. Интертекстуалдық мәдени канонды трансляциялаудың тікелей құралы. Оқулықтарда классикалық шығармалардың үзінділерін, халық эпостарын немесе ағартушылардың сөздерін дәйексөздер мен тұспалдар арқылы ұсыну ұрпақ аралық сабақтастық тудырады. Мұнда этникалық бірегейлік авторитетті мәтіндерде бекітілген «жанды жад» ретінде қайталады. 
5. Гипертекстуалдық мәдени мағыналардың өзгеруін бақылауға мүмкіндік береді. Қазіргі заманғы оқу мәтіндері (гипертекстер) көбінесе ежелгі әңгімелерге (гипотекстерге) негізделеді. Оларды көпмәдениетті кеңістіктегі интеграция мен бірегейлікті сақтаудың заманауи міндеттеріне бейімдейді. 
Осылайша, Genette әдістемесін қолдану арқылы «Узбек адабиёти» оқулықтарының мазмұнын қарапайым сипаттаудан мәтіннің құрылымы және оның мета-нарративпен байланысы арқылы Қазақстандағы өзбек жастарының этникалық бірегейлігін қалыптастыратын құндылықтардың, номалар мен символдардың трансляциясы қалай жүретінін терең талдауға мүмкіндік береді. 
Зерттеудің эмпириялық базасын «Жазушы» баспасында шыққан «Узбек адабиёти» оқулықтары құрайды.
Gerard Genette бойынша оқулықты транстекстуалды талдауан өткізу төмендегі матрица көмегімен жасалды (кесте) 

Кесте 6 – «Узбек адабиёти» оқулықтарын транстекстуалды талдау матрицасы 

	Транстекстуалды талдау деңгейі
	Өзбек әдебиеті оқулығындағы элементтер
	Бірегейлікті репродукциялау қызметі мен идеологиялық өлшемі

	Паратекстуалдық 
	Мұқаба, кіріспеде оқушыны қалай қаратады, мысалы «Азиз ўқувчи!», авторлардың портреттері, министрліктің грифтері
	Білімнің беделін қалыптастыру және этникалық маркерлерді визуалды бекіту, этностық контентті Қазақстанның мемлекеттік идеологиясымен байланыстыру

	Архитекстуалдық 
	Бөлімдер («Оталар сўзи», «Ҳикматлар», «Қосида»), жанрлар  бойынша жіктеу
	Әдебиетті инструменталды тәрибе құралы ретінде этикалық және патриоттық тәрбие құрал ретінде пайдалану, этностың өзегі ретінде  дәстүрлі ойлау формасын легитимдеу 

	Метатекстуалдық 
	Сұрақ қою формасы («Тушуниш», «Таҳлил», «Топшириқлар»), «илми бадеъ» арқылы мәтінге байланысты сыни немесе пікір айтып қатынасты қалыптастыру 
	Интерпретацияны басқару және рефлексия арқылы нормативті құндылықтарды енгізу. Кейде еркін ойлауды шектеп, «дұрыс» түйін жасауға жетелеу

	Интертекстуалдық 
	Бір мәтіннің басқа мәтінде цитата, аллюзия немесе плагиат арқылы орналасуы
	Мәдени процестің сабақтастығы сезімін тудыру, қоршаған ортамен диалог құру, ортақ ата-бабалар мен қаһармандарға сілтеме жасау арқылы түркілік тегін ұлттық/этностықтан жоғары етіп көрсету

	Гипертекстуалдық 
	Өмірбаяндық романдар (П. Кадировтың Бабыр туралы), дастандарды заман талабына немесе оқулық форматына қарай бейімдеу. Гипотекстті гипертекстке айналдыру
	Тарихи тұлғаларды жаңғырту, оларды эмоциялы таныс «қаһармандарға» айналдыру. Педагогикалық тәсілдермен тарихтың өткір тұстарын тұспалдап, шиеленіс тудырмай әңгімелеу

	Ескерту: «Узбек адабиёти» 5 тен бастап 11 сыныптарды қамтитын оқулықтар негізінде жасалды. 10 және 11 сынып оқулықтары гуманитарлық және жаратылыстану бағыттары бойынша бөлінетін 2 бөлімді қамтиды. 



Байланыстың мұндай типтері күрделі құрылымды көрсетеді. Оқулықтың әрбір элементі белгілі бір бірегейлікті өндіруге жұмыс істейді. Оқулықпен әрекеттесе отырып оқушы, әлеуметтік ынтымақтастыққа және мемлекетке адал болуға жетелейтін, тұрақсыздық тудыратын мағыналардан тазартылған дискурстық сүзгі жүйесінен өтеді.  
Паратекстуалдық және бірегейлік «табалдырығы» 
Паратекст – оқушының этникалық бірегейлігімен байланысының бірінші деңгейі. Ол табалдырық немесе «вестибюль» қызметін атқарады. Паратекстуалды элементтер әдебиеттің «мемлекеттік деңгейде танылуы» мен «сакралды құндылығын» қалыптастыруға қызмет етеді. Оқулықтың қатты мұқабасындағы «Жазушы» баспасының таңбасы, титулды беттердегі ҚР Білім және ғылым министрлігінің грифі өзбек әдебиетін оқудың мемлекеттегі білім беру процесіндегі заңды әрі маңызды бөлігі ретінде легитимдейді. 

Сурет 4 Оқулықтардың мұқабасы және титул беті, шығу мәліметтері  

Сонымен қатар, оқулықтар визуалды этникалық маркерлермен суреттелген. Оқулық ішіндегі суреттерде ұлттық киімдегі адамдар мен дәстүрлі нақыштағы материалды заттардың бейнеленуі паратекстің символдық жүгін арттырады. Мұндай визуалды атрибуттар этникалық өзіндік танымды күнделікті тұрмыстық деңгейде бекітіп, оқушының санасына «идеалды азамат» бейнесін интеллектуалдық емес, сонымен бірге материалдық-мәдени контексте конструкциялайды. Нәтижесінде мемлекеттік гриф мен этникалық стильдің үйлесуі «өзбектік» пен «қазақстандықтың» гибридті бірегейлігінің символдық шекараларын айқындайды. 
[image: ]

Сурет 5 «Узбек адабиёти» 5 және 6 сынып оқулығындағы визуалды деректер []

«Азиз ўқувчи!» (Құрметті оқушы!) және 11-ші сыныпта «Азиз битирувчи!» (Құрметті түлек!) деп басталатын әдебиетке кіріспесінде оқулық авторлары оқушыға «Бадиий адабиетнинг хусусиятрлари» (5-сынып) (Көркем әдебиеттің ерекшеліктері), «Бадиий суз қудрати» (7-сынып) (Көркем сөздің құдіреті), «Бадиий суз сехри» (9-сынып) (Көркем сөздің сиқыры) деп бастауы қабылдаудың айқын векторын қалыптастырады. Әдебиет автономды өнер емес, руханияттың іргетасы және «әдепті болуға үйренудің» қайнар көзі деп айқындалады. 
«Одамни гузалликка, яхшиликка интиладиган, хунукликдан, елғодан, емонликдан нафратланадиган хусусиятларга эгалингининг сабаби унда кунгилнинг борлигидир. Шунинг учин хам элда: «Кунгли тоза одам», «Кунглида ғубори йуқ киши» синграри иборалар бор. Қулинигиздаги «Узбек адабиети» деб аталадиган китоб Сизда ана шу кунгилни шакллантиришга, уни бойитишга хизмат бахонасида яхшилик ва емонлик, адолат ва нохиқалик, гузаллик ва хунуклик хақида бахс юритади»
«Адамның сұлулық пен жақсылыққа ұмтылып, ұсқынсыздықты, өтірік пен жамандықты жек көру қасиеттерінің болуының себебі – көңілінің болуы. Сондықтан да елде – «пейілі таза адам», «пейілінде зұлымдығы жоқ адам» деген сияқты нақыл сөздер бар. Қолыңыздағы «Өзбек әдебиеті» деп аталатын кітап сіздегі осы көңілді қалыптастыруға және байытатын жақсылық және жамандық, әділет пен әділетсіздік, сұлулық және көріксіз туралы пікір талас жүргізеді » (5 сынып, 3 бет)
Көрнекі маркерлерді – Әлішер Науаи, Захириддин Мұхаммед Бабыр, Абдулла Қадридің және басқада тұлғалардың портреттерін пайдалану – «визуалды канонизация» функциясын орындайды. Бұл тұлғалар мәтінді оқымай-ақ танылатын иконалық бірегейлік белгілеріне айналады. Соның ішінде көп қайталанатын тұлғалар Әлішер Науаи (7 рет), Ғафур Ғұлам (4 рет) және Захириддин Бабыр, Абдулхомид Чулпон, Абдулла Қодыри, Эркин Вахидов (3 реттен) кездеседі.   
Сонымен қатар, әдістемелік пиктограммалар («талқылау», «топтарда жұмыс істеу», «есте сақтау» белгілері) бірегейліктің әлеуметтік өлшемін ұйымдастыратын паратекст. Мұнда этностық – ұжымдық тәжірибелер арқылы қайталанады: топта ортақ кейіпкерлерді талқылау «қиялдағы қауым» -ға тиесілік сезімін қалыптастырады. «Донолар бисотидан» бөлімі паремиологиялық деңгейді (мақал-мәтелдер, жаңылтпаштар) енгізеді. Оны Ж.Женетт барлық басқа да материалға моралдық вектор беретін эпиграфтарға жатқызады. 

Кесте 7 - Оқулықтағы паратекстуалды үндеу 

	Оқулық (сынып)
	Ең негізгі паратекстуалды үндеу
	Дискурстық ұстаным

	5 сынып
	Жүректі қалыптастыру (кўнгилни шакллантириш)
	Жақсылық пен жамандықтың эмоцияларына кіріспе 

	7 сынып
	Көркем сөздің сиқыры (бадиий сўз сеҳри)
	Ғылымнан да жоғары тұратын әдебиеттің сиқырлы/тылысым күші

	9 сынып 
	Әкелер сөзі – ақылдың көзі (оталар сўзи – ақлнинг кўзи)
	Ата-бабаның беделі парасатты/рационалды мінез-құлықтың негізі

	11 сынып
	Көңілдің қазынасы (кўнгил мулки)
	Рухани жетілгендіктің және ұлттық (өзбектік) жауапкершіліктің жоғары сатысы 



Паратексті сыни-дискурс талдау кеңестік заманның саяси реңк берілген терминдерінен (таптық күрес, пролетариат) бас тартуды және оны «руханилық» (маънавият), «ағартушылық» (маърифат) және «ар-намыс»  (номус) категорияларымен ауыстырғанын көрсетеді. Бұл бірегейлікті таптықтан этностық және универсалды-гуманистікке қайта кодтауды білдіреді деп есептейміз. 
5-сыныптың паратекстуалды сөз басы патетикалық сөзбен аяқталады. Онда: «Яхши билингки, сиз мустақил Қозоғистоннинг курар кузи, «Мангу Эл» кележагисиз, яхши кунларға ерказувчи еш авлодисиз. Мустақил Ватанимиз Қозоғистон сиздан куп нарса кутади. Зеро, халқимиз эртанги куни бугунидан еруғроқ, фаронвороқ булишига интилиб яшамоқда. Бунинг учун ватандошлар билимли, кунгли яхшиликка эш комил инсонлар булушлари керак»
 Яғни «Тәуелсіз Қазақстанның көзі, «Мәңгілік Елдің» болашағы, жақсы күндер әкелетін жас ұрпақ екеніңізді жақсы біліңіз. Тәуелсіз Отанымыз Қазақстан сіздерден көп нәрсені күтеді. Өйткені халқымыз ертеңгі күннің бүгінгіден де жарқын және гүлденген болуын тілеп өмір сүреді. Ол үшін отандастар білімді, ізгі істерген берілген мейірімді адамдар болуы керек» деп аяқталады. (5 сынып, 6 бет). 
Оқулықта «Мәңгілік Ел» концепциясын қолдану – жай саяси ұран емес, өзбек этносын ортақ түркілік шығу тегі арқылы мемлекеттік идеологиямен үндестірудің айқын көрінісі. Осы арқылы өзбек оқушысының бойында өз халқының мұрасы Қазақстанның тарихи жобасының ажырамас бөлігі екендігін туралы түсінік қалыптасады. Сондай-ақ, оқулықтың мазмұнында авторлардың хронология бойынша емес, мысалы, «Өткеніңді ұмытпа» секілді тақырыптық блоктарға біріктіру – мәтінді идеологиялық тұрғыдан фреймдеуді білдіреді.  
Ж.Женетттің паратекстуалдық тұжырымдамасы тұрғысынан алғанда, оқулықтардағы авторлардың өмірбаяндық деректері мен географиялық анықтамалары «притекст» қызметін атқарып, көркем мәтінді қабылдаудың белгілі бір идеологиялық шеңберін сызады. Бұл үрдіс Юсуф Сареми (Сайрам), Одил Екубов (Қарнақ), Баходир Собит (Түрбат), Хамза Имонбердиев (Созақ), Носир Фазылов (Қарашық), Мирполат Мырза (Сайрам), Миртемір (Түркістан) және Абдулхамид Лузумий (Қарамұрт) секілді Қазақстан территориясында дүниеге келген тұлғалардың өмірбаянына басымдық беру арқылы жүзеге асқан. 
Сыншыл дискурс-талдау тұрғысынан бұл «территориялық тамырлану» стратегиясы авторларды «отандас» категориясы арқылы дискурстық иемдену процесін айқындайды. Мұндай тәсіл өзбек әдебиетінің Қазақстанның тарихи-мәдени кеңістігіндегі ажырамас орнын заңдастырып, этностық қауымдастықтың өз мәдениетін дамытуға, ана тілінде шығармашылықпен айналысуға және мәдени капиталын институттық деңгейде өсіруге толық мүмкіндігі бар екенін объективті түрде дәлелдейді. Сонымен қатар, Абдулла Қодирий мұрасының «бүкіл Түркістан халықтарына ортақ» деп сипатталуы мен Хамза Хакимзаде Ниязидің Түркістанды жырлауы өзбек этносының рухани қазынасының жалпықазақстандық тарихи контекске енгізіп оқушы бойында азаматтық бірегейлікке негізделген ортақ азаматтық сезімді қалыптастырудың ұтымды тетігіне айналады.   
Архитекстуалдық және өзбек этносының жанрлық жады. 
Женетт бойынша архитекстуалдық әдебиет оқулықтарындағы этностың тарихи нарративін құрудың негізі болған мәтіндердің жанрларына байланысты. Қазақстандағы өзбек әдебиеті оқулықтарының құрылымы классикалық шығыс поэзиясы мен эпикалық дастандар шыңы деп танылған жанрлардың иерархиясын қамтиды. Дастан жанрын таңдау (7 сынып – «Равшан», 8 сынып – «Кунтуғмиш», 9 сынып - «Алпомиш») кездейсоқ емес. Дастан оқулық дискурсында «халық өмірінің энциклопедиясы» және «поэтикалық айнасы» ретінде орналастырылған. Ежелгі шығыс, түрік дәстүрлерімен, сондай-ақ Үндістандағы мұсылмандар дәуірлеп тұрған кезде туындаған дастандармен архитекстуалды байланыс арқылы оқушыларға этносың ежелгі және сабақтастығы идеясын таратады. Дастан кейіпкерлері заманауи контексте «мәңгілік қасиеттерге» ие еліктеуге тұрарлық архетиптерге айналып тұр. 
Жоғары сыныптарда (10-11) классикалық поэзияның (газель, рубай, туюг) және дидактикалық прозаның архитекстуалдық қабаты басым. 10 сыныптағы «Ҳикматлар саодатга етаклар» (Даналық бақытқа жетелейді) бөлімдері исламдық Ренесанстың жоғары интеллектуалды мәдениетімен таныстыру арқылы бірегейлікті қалыптастырады. Оқулықтардың жанрлық алуандығы өзбек халқының «өркениеті» мен «мәдени ұлылығының» бейнесін ұсынады. Жанрларды әдістемелік өңдеу әдебиет теориясын зерттеуді қамтиды: «илми балоға», «аруз», «илми бадеъ». Мысалы, Навои газелдеріндегі метафораларды талдауға үйрету жай әдебиеттану емес, ата-бабалардың күрделі кодтарын түсінуге қабілетті «элиталық» этностық сананы тәрбиелеу. Сондай-ақ қуатты этностық сана-сезімді қалыптастыруға негіз болатын институттық ресурс.  

Кесте 8 – Оқулықтарда әдеби жанрлардың ұсынылуы

	Жанр түрлері
	Бірегейлік мағынасы
	Оқулықтағы мәтіндер

	Халық ауыз әдебиеті 
	Ұлттың «тамыры», іргетасы
	«Сусамбил» ертегісі, жұмбақтар мен жаңылтпаштар

	Батырлар жыры 
	Ерлік, елді және жерді қорғау
	Алпомиш, Кунтуғмиш, Равшан, Бобурнама

	Классикалық лирика (ғазел, рубай)
	Эстетикалық жетілу, нәзік сезімдерді түсіну мен жеткізу
	Навои, Лутфи, Саккоки, Фузули

	Тарихи роман
	Азаматтық сана-сезім, трагедия
	П. Кадиров «Юлдузли тунлар» (Жұлдызды түндер, Темір әулетінің билік құрған дәуірі туралы) А. Чулпан «Кеча ва кундуз» (Кеше және күндіз, 1930 жылдардағы өзбектердің әлеуметтік тұрмысы, отбасы қатынастары туралы) О. Ёқубов «Музқаймоқ» (Балмұздақ, Кеңес үкіметі кезінде әкесі халық жауы атанған бала туралы), У. Хошимов «Урушнинг сунгги қурбони» («Соғыстың соңғы құрбаны» ІІ дүниежүзілік соғыс туралы)



Оқулықтарда ұсынылған мәтіндер көбінесе хронология бойынша құрылымдалмаған. Мазмұнында олар адамгершілік тақырыптары бойынша жіктелген. Мұндай архитекстуалдық шешім классиктерді оқуды этикалық кодексті оқуға айналдырады. 
Мысалы, 10-сынып оқулығының (әлеуметтік-гуманитарлық бағыт) мазмұны төмендегідей: 
1 бөлім Даналық бақытқа жетелейді
Юсуф Хос Хожиб «Құдатғу білік» туындысы
Ахмад Югнакий «Хибатул-Хақойиқ»
Ахмад Яассавий  «Девани Хикат»
Атаи «Ғазеллари»
Лутфий «Ғазеллари»
2 бөлім Әлемдік руханияттың ұлы тұлғалары
Лутфи «Ғазелдер»
Әлішер Науаи Ғазелдері, «Хамса» туындысы, «Сабби сайер» дастаны
3 бөлім Кімде кім опасыздық қылса....
Хожа «Хикоятлари»
Захириддин Мұхаммад Бобур «Ғазеллари» және «Туюқлар»
Боборахим Машраб «Ғазеллари»
Шермұхаммад Мунис «Ғазеллари»
Жаһан Отин Үвайсий «Ғазеллари»
4 бөлім Өлең жолдарындағы адам тағдыры
Мұхаммед Риза Огахий «Ғазеллари», «Рубоийлар»
Абай «Өлеңдері: Өлең, жыл мезгілдері туралы және Жүрек»
Фузулий «Лайли ва Мажнун»
Вильям Шкеспир «Гамлет» трагедиясы
· 11 сынып мазмұны
1 бөлім. Адам жаңа әлем жүйесінде
Юсуф Сареми
Зокиржон Холмұхаммедұлы Фурқат 
Мұсаддас
Абдулла Қадирий «Өткен күндер» романынан үзінді
Абдулхамид Чулпон «Кешке және күндіз» романынан үзінді
2 бөлім. Жолдардағы адам тағдыры 
Ғафур Ғулом «Едгор» әңгімесінен үзінді
Мусо Тошмұхаммад уғли Ойбек «Күн жарқырайды» романынан үзінді
Абдулла Қаһһар «Махаббат» әңгімесінен үзінді
3 бөлім. Көне әлем сабақтары
Хамид Олимжон «Мұқанна» драмасынан үзінді
Одил Еқубов «Көне әлем» романына үзінді
Пиримқул Қодыров «Жұлдызды түндер» романынан үзінді
Эркин Вахидов «Рухтар көтерілісі» дастанынан үзінді
Абулла Орипов «Жәннатқа жол» дастанынан үзінді
4 бөлім. Адам тағдыры
Баһодир Собит «Жазылмайтын жара» туындысы
Мұхтар Әуезов «Абай жолы» роман-эпопеясынан үзінді
Шыңғыс Айтматов «Қиямет» романынан үзінді
Бұл контекс әдеби шығармалар кемел адамды қалыптастыру бойынша нұсқаулықты білдіретін «гипертекстуалды» қызмет атақарады. Тек 7 және 8 сыныптағы оқулықтарда туындылар хронологиялық тізбекте берілген: халық ауыз әдебиеті – өзбек әдебиеті тарихы – жаңа өзбек әдебиеті. 
Метатекстуалдық: мұғалімдердің интерпретацияны басқаруы
Оқулықтардағы метатекстуалдық көркем мәтінді қабылдауды идеологиялық бағытқа бағыттайтын сұрақтар, тапсырмалар және түсіндірмелер арқылы көрінеді. Жерар Женетт метатексті бір мәтінді екінші мәтінмен байланыстыратын түсініктеме қатынасы ретінде анықтайды. Мұғалімге оны ашық көрсету қажет емес. Оқулықтарда метатекст «мағыналық цензура» және «құндылықтар навигаторы» функциясын орындайды. Абдулла ҚаҺҺаррдың «Бемор» (Науқас) әңгімесін немесе Саид Ахмадтың «Қоплон» (Каплан) әңгімесін талдағанда, сұрақтар сюжетпен шектелмейді. Мәтінді негізге ала отырып оқушыларға моралдық баға беруді ұсынатын: «Бұл шығармада өзбек халқының қандай қасиеттері көрінеді?» немесе «Сіз кейіпкердің іс-әрекетін адамгершілік тұрғысынан қалай бағалайсыз?» секілді сұрақтар қойылады. Мұндай дискурс оқушыны этносты даралайтын «қонақжайлық», «кішіпейілділік», «шыдамдылық» және басқа қасиеттермен бірегейлендіреді. 
5 сыныптағы Ғафур Ғуломның «Менинг уғригина болам» (Менің ұры балам) болған оқиға негізіндегі әңгімесін келтірсек болады. Бұл жерде құрастырушының пікірі маңызды. Әңгімеге арқау болған оқиға 1917 жылы орын алған. Оқулықта ұсынылған әңгіменің үзіндісінде отбасының ауыр жағдайы мен қарт әже бейнесі сипатталған. Оқулықты құрастырушылардың берген интерпретациясы: 
«Курдингизки, «Менинг уғригина болам» хикоясидаги Роқиябиби хам, унинг хиқоячи набираси хам соф узбекча гапиради, узбекча фикрлайди, узбекча иш тутади. Акс холда кампир уғирга: «Вой улай, қутлуғ үйдан қуруқ кетасинми, болам. Бир нима олиб кет», - демаган буларди. Усмир эса, эртага жураларимга роса мақтанадиган булдим-да, - деб севинмасди. Чнки мехмондан, уйга одам келганиндан севиниш узбекнинг қонида азал-азалдан мавжуд булган сифатдир» [155, 179 б.].
«Көргеніңіздей, «Менің ұры балам» әңгімесіндегі Роқиябибі де, оның немересі де нағыз өзбекше сөйлейді, өзбекше ойлайды және өзбекше іс қылады. Әйтпесе, кемпір ұрыға: «Ой, байғұсым-ай, құтты үйден құр кетесің бе, балам. Бір нәрсе ала кетсеңші», - деп айтпас еді. Ал жасөспірім болса: «Ертең достарыма айтып, мақтанатын болдым-ау», - деп қуанбас еді. Өйткені қонақжайлылық, үйге адам келгенде (тіпті ол ұры болса да) қуану – өзбектің қанына ежелден сіңген қасиет» 
10 сынып оқулығының метатексі «Комил инсон» (Толық адам) тұжырымдамасын белсенді қолданады. Мысалы, осындай сұрақтар арқылы Юсуф Хос Хожибтің («Құтадғу билиг») және Ахмад Югнакидің («Ҳибат ул-ҳақойиқ») шығармаларында үнемі өзін жетілдіру, білім алу этникалық бірегейліктің бөлінбес сипаты туралы дискурс қалыптастырылады. Концептуалды кестелерді және Т-схемаларды білетіндер мен білмейтіндер деп салыстыру бойынша тапсырмалар бұрынғы дидактиканы қазіргі оқушыларға өзекті әлеуметтік стандартқа айналдырады. 
Сыни дискурс талдау тұрғысынан сұрақтарды саралау этностық мінез-құлықты «қалыпты ету» тенденциясын көрсетеді. Мысалы, Абдулла Қодирийдің «Уткан кунлар» романы бойынша қойылған сұрақтар оқушылардың назарын Қоқан хандығының кезеңінде өмір сүрген Атабек пен Кумуш кейіпкерлерінің өмір тарихы арқылы дәстүрлі отбасы үлгілеріне, дәстүрлерге аудартады. Осылайша, өзбектердің ұлттық болмысын, дүниетанымын, менталитетін ерекшелеп көрсетеді. Оқулықтың метатексті ұлттың тағдырына да жауапкершілікті қалыптастыруға қызмет етеді. Оқушы мемлекет және дәстүр санкциялаған құндылықтарды жалғыз дұрысы сол деген метатекстуалды шектеулер шеңберінде тұйықталады. 
 
Кесте 9 – Н. Фэркло бойынша оқулықтарды сыни талдау 

	Талдау деңгейі
	Оқулықтың метатексінде көрініс алуы
	Бақылау қызметі

	Мәтін 
	Кейіпкерлерде жағымды қасиеттерді іздеу
	Кейіпкерлердің бейнелерін сакралдау, белгісіздікті болдырмау

	Дискурстық практика
	Кейіпкерлердің «жақсы» және «жаман» мінез-құлқын салыстыру
	Бинарлы ойлау, дәстүрлі адамгершілік нормаларын нығайту

	Әлеуметтік практика
	Әдебиет қалай жақсы азамат болуға көмектесетіні туралы сұрақтар
	Этностық әдебиетті мемлекеттік тапсырыспен тікелей байланыстыру


 
Интертекстуалдық: ортақ түркілік канонды құрастыру. Өзбек әдебиеті бойынша қазақстандық оқулықтарағы интертекстуалдық этностан жоғары кеңістік құрудың қуатты құралы ретінде қызмет етеді. Ол басқа мәтіндерге сілтеме жасау және тарихи тұлғалардың бейнелері  арқылы жүзеге асырылады. Нәтижесінде өзбек мұрасы қазақстандық және аймақтық контекстің бір бөлігінен тыс түркі бірлігінің бейнесі қалыптасады. 
6-шы сынып оқулығының кіріспесінде түркі халықтарына әлемдік атақ әкелген «тамаша ғалымдар»: әл-Фарғани, әл-Бұхари, әл-Хорезми, әл-Фараби, әл-Бируни және Ибн Сина, Жүсіп Баласағұн, Ахмед Иүгнеки, Ахмет Яссауи есімдерінен тұратын тізім келтіріледі. Мұндай интертекстуалдық қатар тарихи легитимацияны білдіреді. Қазақстандағы өзбек оқушысы қазақ үшін де ортақ осы тұлғаларға қарап, оларды «ата-бабамыз» деп қабылдауға үйретіледі. Бұл этностық мақтаныш сезімін біртіндеп ҚР азаматтық бірегейлігіне ауыстыратын интертекстуалдық көпірді жасайды.  
Әлішер Науаи бейнесі барлық сыныптарға арналған оқу бағдарламасында орталық орын алады (11 сыныптан басқа). Дегенмен, оқулықтағы дискурс оның дәстүрлі образына қазақ мәдениетімен байланысты интертекстуалдық байланыс қабатын көмкереді. Ол Абайдың Науаиді өзінің ұстазы деп санағаны атап өтіледі (5 сыныпта). 11 сыныпта бұл байланыс Мұхтар Әуезовтың «Абай жолы» романын оқу арқылы нығайтылады. Онда екі мәдениеттің рухани туыстық байланысы тарихи факт ретінде ұсынылады. Осылайша, интертекстуалдық байланыс арқылы «Ұлы Даланың» интеллектуалды тарихымен үздіксіз жалғасқан «қазақстандық өзбек» гибридті бірегейлігі қалыптасады. 
Бірақ бұл жерде біз мынаны назарға алуымыз керек: біріншіден,  Әлішер Науаи өзбек этносына тиесілі этно-мәдени канон ретінде Ю.Селезкин сипаттаған «ұлттық межелеу» саясатының инерциясымен пайда болған. Екіншіден,                      В.В. Бартольд («Мир – Алишер и его политическая деятельность»)[footnoteRef:18], Е. Э. Бертельс (Навои и Джами)[footnoteRef:19] М.Әуезов еңбектерінде Науаи мұрасының тек бір аймаққа емес [158], бүкіл Орталық Азия түркі мемлекеттеріне ортақ болғанын ғылыми дәлелдеген. Үшіншіден, Қазақстанның жалпыұлттық интеллектуалды тарихына қайта кіріктірілуі классикалық мұраның реинтеграциялануын білдіреді.  [18:  Бартольд, В. В. (1964).]  [19:  Бертельс, Е. Э. (1965).] 

Қазақ әдебиеті мұрасы мен өзбек әдебиеті мұрасын ортақ түркілік мұраға біріктіруге мүмкіндік беретін келесі тұлға – Мағжан Жұмабаев (оқулықта ұсынылған екі өлең: Иелердің сөзі және Мен жастарға сенемін). Оқулықтағы оның өмірбаяны былай басталады: «Турклик ғоясини чуқур англаган, умрини улуғ Туронни бутун холда куриш орзусига бағишлаган улкан истеъдод эгаси, маърифатчи ва туркпараст Мағжон Жумабоев...» [155, 127 б.] «Түркілік идеяны терең түсінген және өмірін ұлы Тұранды бір тұтас көру арманына арнаған ұлы талант, ағартушы және түріктанушы Мағжан Жұмабаев...». Мәтін Мағжанды тек «қазақ ақыны» емес, бүкіл Тұран мен түркі дүниесінің жыршысы ретінде таныстырады. Оқулық дискурсындағы ұлттық-азаматтық бірегейліктің тағы бір көрінісі. 
Келесі тұлға – Олжас Сүлейменов. Оның да өзбек әдебиеті оқулығында орын алуы кездейсоқ емес. Авторлар оның өмірбаянын оқушыға баяндау барысында оның түркі халықтарының әлемдік өркениеттің дамуына қосқан үлесі «зор» деп көрсетеді. «Аз и Я» еңбегін атап өту арқылы түркілік ортақ мұраны қорғаушы ретіндегі мәртебесін көрсетіп, «қазақстандық бірегейлік» дискурсын күшейтеді. 
Гипертекстуалдық және трагедияны бейнелудегі баяндау стратегиялары. Ж.Женетттің теориясы негізінде оқулық мәтіндерін гипертекстуалдық талдау деңгейінде тарихи оқиғалар қалай трансформацияға ұшырағанын зерттейміз. Социологиялық тұрғыдан алғанда, тарихи фактілер (гипомәтін) мен білім беру бағдарламасы (гипермәтін) арасындағы байланыс жай ғана ақпаратты беру емес, ұжымдық жадты институттық деңгейде қайта құрастыру процесі. Бұл бағытта «трагедияны бейнелеудегі баяндау стратегиялары» ұғымы алға шығады. Оқулық авторлары гипермәтіндік өңдеу (адаптация, экзургация) арқылы саяси жауапкершілік дискурсын де-агенттік сипатқа ие бейнелермен алмастырады. Осылайша, тарихи трагедияның гипермәтіндік репрезентациясы мемлекеттік идеологияның сүзгісінен өткен, оқушының этникалық және азаматтық бірегейлігін қалыптастыруға бағытталған дидактикалық «палимпсест» ретінде қызмет етеді [156, 46 б.]. 
Оқулықта ұсынылған әдебиет өкілдерінің еңбектеріндегі, болмаса олардың биографиясында орын алған маңызды тарихи оқиғалар – Темір әулетінің ыдырауы, Ресей империясының қол астына өтуі, кеңес үкіметі кезіндегі – репрессия мен екінші дүниежүзілік соғыс салдары.  
Соның ішінде репрессия кезеңін ұсынатын авторларды және оқулықты құрастырушы авторлардың позицияларына тоқталайық. Барлық оқулықтардың ішінде ол үш автордың еңбектері арқылы репрезентацияланады. Олар: Абдурауф Фитрат (1884–1938) – «Миррих юлдузига» (8 сынып), «Абулфайзхон» (11 сынып), Абдулла Қодирий (1894–1938) – «Улоқда» (5 сынып), «Қурқинч бир жасорат», «Хайр энди, Раъно» (7-сынып), «Уткан кунлар» (11 сынып), Абдулҳамид Чўлпон (1897–1938) – «Кеча ва кундуз» (11 сынып). 
Оқулықты құрастырушылардың А.Қадирий, А. Чулпон, А. Фитрат секілді тұрғалардың өмірбаяны мен өлімін баяндау тәсілі – Ж.Женетт сипаттаған «палимпсест» механизімінің айқын көрінісі. Мұнда тарихи архивтік деректер (гипомәтін) идеологиялық және дидактикалық сүзгіден өтіп, жаңа мағыналық қабаттармен көмкерілген гипермәтінге айналады. Бұл трансформация барысында төмендегі баяндау стратегиялары басымдыққа ие: 
Саяси субъектіні жасыру. Сыни-дискурс талдау тұрғысынан алғанда, оқулық дискурсында репрессияның нақты саяси тетіктері мен жауапты агенттері (партиялық органдар, нақты репрессиялық машина құрылымдары) туралы ақпарат экзургация (тазарту) процесінен өткен. 
Мәтіндерде трагедияның себепкері ретінде нақты саяси тұлғалар емес, «шұро амалдорлари» (кеңес шенеуниктері) немесе «сталиндік машина», «қадимчилар» секілді абстрактілі ұғымдар қолданылады. Бұл стратегия саяси анализді эмоциямен бағалауға алмастырылып, трагедияны жүйелік қателік емес, «қатал тағдыр» немесе «кездейсоқ зұлымдық» ретінде қабылдауға нұсқау береді. Өткен күндердің қсіретін абстрактілі ұғымдармен бүркемелемей, оны ашық саралау – қоғамдағы түрлі этностардың басынан өткен ортақ «әлеуметтік жадын» біртұтас тарихи санаға айналдыру, өзара жақындық пен ортақ құндылықтарға негізделген жалпыазаматтық бірегейліктің іргетасын қалайды [159].  
Тұлғаны «мифологизациялау» және имитация стратегиясы. Женетт бойынша гипермәтін гипомәтінді дәріптеу арқылы оның статусын өзгертеді. А.Қадирийдің тергеудегі «Менга қуйилган айбларни бошдан оеқ род этаман. Хақиқат йулида хеч қандай жазодан, қийноқдан қурқмаймн. Агар отмоқчи булсалар, кукрагимни кериб тураман...» (маған тағылған айыптарды бастан аяқ жоққа шығарамын. Ақиқат жолында ешқандай жазадан, қиындықтан қорықпаймын. Егер атқыларың келсе, кеудемді тосып тұрамын..)  (5 сынып, 149) деген сөздері немесе Фитраттың өлімі сот үкімінен бұрын орындалғанын баса айту, оны «...юрт қайғусини кечираетган қалб изтиробларининг самимий ифодаси, ошиқ юрак нидолари эскирмасдир» (8-сынып, 144 бет) (отан қайғысына төзген жүректің азабының шынайы көрінісі және мейірімді жүректің айқайы мәңгілік) – тарихи деректің драмалық имитациясы. 
Авторлардың «Халық жауы» деген кеңестік таңбасы толықтай өшіріліп, оның үстіне «рухани жеңілмейтін» батыр бейнесі жазылады. Бұл оқушы санасында трагедияны саяси жеңіліс емес, этникалық рухтың салтанаты ретінде кодтау. 
Дискурстық иемдену және реинтеграция. Оқулықтағы гипермәтін репрессия құрбандарын заманауи мемлекеттік бірегейліктің «символдық капиталына» айналдырады. А.Чулпонның лирикалық мұрасы оның саяси трагедиясымен интертекстуалды байланыстырылып, «этностың оянуы» символы ретінде ұсынылады.  Бұл жерде Ж. Женеттің транспозиция принципі іске асады. Репрессия фактісі авторды саяси контекстен шығарып, оны «мәңгілік рухани құндылықтар» кеңістігіне реинтеграциялайды. 
Оқулықтардағы баяндау стратегиялары тарихи трагедияны «түсіндіруді» емес, оны «сезінуді» мақсат етеді. Гипермәтіндік трансформация нәтижесінде 1937 жылғы оқиғалар саяси жауапкершіліктен тазартылып, этникалық бірегейлікті нығайтушы эмоциялық-патриоттық палимпсестке айналған.   
Қорыта айтқанда, Қазақстандағы өзбек әдебиеті оқулықтары – тек білім беру құралы емес, этникалық бірегейлікті репродукциялау және мемлекеттік идеологиямын үйлестіретін күрделі дискурстық конструкция. Ж.Женетттің бес деңгейлі транстекстуалдық талдау теориясын сыни дискурс талдаумен біріктіру келесі түйін жасауға мүмкіндік береді: 
1. Оқулық мазмұнындағы паратекстуалдық талдау көрсеткендей, ұлы тұлғалардың «визуалды канонизациясы» және дәстүрлі нақыштар мен бұйымдардың бейнеленуі – оқушының санасында этникалық бірегейлікті тұрмыстық деңгейде бекітетін «визуалды табалдырық» қызметін атқарады. Сондай ақ, оқулықтың бастапқы бетіндегі ҚР Білім және ғылым министрлігінің грифі «өзбектік» пен «қазақстандықтың» гибридтік бірегейлігін тудырады. 
2. Оқулықтың архитекстуалдық құрылымы — өзбек этносының символдық капиталын (П. Бурдье) өндіретін қуатты механизм. Жанрлық иерархия (дастаннан классикалық лирикаға дейін) жай ғана әдеби тізбек емес, этностың «элиталық» санасын қалыптастыратын мәдени капитал. Э. Смит бойынша, бұл жанрлар мен авторлардың ауқымды географиялық (Ираннан Үндістанға дейін) және тарихи (ежелгі дәуірден бүгінге дейін) кеңістікті қамтуы — этностың «тамырлану» (rooting) процесін тереңдетіп, оның мазмұнын «өркениеттік» деңгейге көтереді. Хронологиялық емес, этикалық блоктарға («Даналық бақытқа жетелейді») негізделген құрылым классикалық мұраны заманауи габитусқа айналдырып, кемел адам бейнесін этностық бірегейліктің іргетасы ретінде қайта жаңғыртады.
3. Оқулықтағы метатекст — көркем мәтіннің көпмағыналылығын шектеп, оны белгілі бір идеологиялық қалыпқа салатын «мағыналық цензура» қызметін атқарады. Оқулық авторларының түсіндірмелері мен сұрақтары (парадигмалық навигаторлар) оқушыны этностық мінез-құлықты «нормализациялауға» бағыттайды: мұнда «өзбекше ойлау» мен «өзбекше іс қылу» (қонақжайлылық, кішіпейілділік) — талқыланбайтын, қанға сіңген априорлы қасиеттер ретінде ұсынылады.
Әлеуметтанулық тұрғыдан алғанда, «Комил инсон» (Кемел адам) концепциясы мен дәстүрлі отбасы үлгілерін («Өткен күндер») дәріптеу — бұрынғы дидактиканы заманауи әлеуметтік стандартқа айналдырудың тетігі. Нәтижесінде, метатекст оқушыны мемлекет пен дәстүр санкциялаған шеңберде тұйықтап, этникалық бірегейлікті мемлекеттік тапсырыспен тікелей байланыстыратын бинарлы ойлау жүйесін (жақсы/жаман, біз/олар) бекітеді. Бұл — әдебиетті автономды өнерден азаматтық лоялдылықты қалыптастырушы институттық құралға айналдырудың айқын көрінісі
4. Интертекстуалдық көпірлер (Науаи-Абай, Мағжан-Тұран, Олжас – түркілердің әлемдік өркениеті) этностың мәдени капиталын Қазақстанның ортақ тарихи ландшафтына реинтеграциялайды. Бұл үрдіс өзбек жастарының санасында этностық мақтаныш пен азаматтық лоялдылықты қатар дамытады. Ю.Слезкин сипаттаған «ұлттық межелеу» инерциясын жеңіп, гибридті бірегейлікті заңдастыратын ұтымды тетікке айналған. 
5. Сонымен қатар, оқулықтағы гипермәтіндік трансформациялар мен баяндау стратегиялары тарихи трагедияларды саяси анализ объектісінен эмоциялық-этикалық тәрбие құралына айналдырады. Репрессия құрбандарының (Қадири, Чолпон, Фитрат) бейнесін «мифтеу» және саяси субъектілерді жасыру арқылы оқулық авторлары өткеннің ауыр қабаттарын заманауи «Мәңгілік Ел» концепциясына сәйкес келетін рухани палимпсестке айналдырған. Осылайша, әдебиетті оқыту процесі интерпретацияны қатаң басқару (метатекстуалдық) арқылы оқушыны «кемел адам» архетипіне бағыттап, тұрақсыздық тудыратын мағыналардан тазартылған, әлеуметтік ынтымақтастыққа негізделген этностық сананы қалыптастырады. Сыни тұрғыдан қарасақ, бұл қорытынды оқулықтың тек «сақтаушы» емес, «конструкторлық» рөлін, яғни мемлекеттік жобаға қалай сәйкесетінін көрсетеді.  

3.3 Өзбек тілді мектептердегі «Қазақ тілі мен әдебиеті» оқулығындағы азаматтық бірегейліктің конструкциясы: контент-талдау

Бұл бөлімде этнолингвистикалық білім беру кеңістігінің интеграциялық әлеуетін анықтауды жалғастыра отырып, зерттеу фокусы ретінде оқу бағдарламасындағы «Қазақ тілі мен әдебиеті» пәнінің оқулықтарына талдау жасаймыз. «Қазақ тілі мен әдебиеті» оқулықтарындағы ресми дискурстар өзбек оқушылардың бойында қандай бірегейліктің қалыптасуына ықпал етеді? Мемлекеттік білім беру бағдарламасында оқушылардың этностық мәдениетіне жақын кодтардың репрезентациясы бар ма? Әлеуметтік-мәдени интеграцияға негізделген саясат қалай көрініс табады? деген жалпы диссертациялық зерттеудің сұрақтардың бірқатарына жауап іздейміз. 
Қазақстанның көпэтностық құрылымы жағдайында азаматтық бірегейлікті қалыптастыру, нығайту және дамыту – саяси немесе идеологиялық деңгейдегі шара емес, ең алдымен, білім беру жүйесі арқылы жүзеге асатын күрделі әлеуметтік-мәдени интеграциялық процесс. Мемлекеттік тіл – қазақ тілі – елдегі интеграция саясатының түйінді элементі ретінде қарастырылып, өзбек этносы шоғырланған аймақтардағы мектеп бағдарламаларында азаматтық бірегейлікті құрастырудың негізгі тетігі. Осы контекстте өзбек тілде білім беретін мектептерге арналған қазақ тілі мен әдебиеті (бұл пән барлық қазақ тілінде оқымайтын мектептердің барлығына бірдей) оқулықтарын дискурс тұрғысынан зерттеу Қазақстандағы интеркультуралистік және әлеуметтік-мәдени интеграция сипатына талдау жасауға мүмкіндік береді. 
Бөлімде, 5-11 сыныптарға арналған қазақ тілінде оқымайтын мектептердегі «Қазақ тілі мен әдебиеті» оқулықтары контент талдау жасалады. Кестеде оқулықтың авторлары, баспа атауы, шыққан жылы көрсетілген. 

Кесте 10 – «Қазақ тілі мен әдебиеті» оқулықтары туралы мәлімет 

	№
	Сынып 
	Оқулық атауы 
	Оқулық авторлары 
	Баспасөз атауы 
	Шыққан жылы 

	1
	5 сынып 
	Қазақ тілі мен әдебиеті: Бәйшешек
	Ф. Оразбаева, 
Ж. Дәулетбекова, 
А. Рауандина,
Р. Рахметова, 
Қ. Жайлаубаева
	Көкжиек – Горизонт 
	2017 ж.

	2
	6 сынып 
	Қазақ тілі мен әдебиеті: Бәйшешек
	Ф. Оразбаева, 
Ж. Дәулетбекова, 
А. Рауандина,
Р. Рахметова,
А. Юсуп
	Көкжиек – Горизонт 
	2018 ж.

	3
	7 сынып 
	Қазақ тілі мен әдебиеті: Бәйшешек
	Ж. Дәулетбекова, 
Р. Рахметова, 
А. Рауандина,
Б.Мукеева
	Көкжиек – Горизонт 
	2025 ж.

	4
	8 сынып 
	Қазақ тілі мен әдебиеті: Бәйтерек
	Ф. Оразбаева, 
Ж. Дәулетбекова, 
А. Рауандина,
Р. Рахметова, 
Қ. Жайлаубаева
	Көкжиек – Горизонт 
	2018 ж.

	5
	9 сынып 
	Қазақ тілі мен әдебиеті: Бәйтерек
	Ф. Оразбаева, 
Ж. Дәулетбекова, 
Р. Рахметова, 
А. Рауандина,
Қ. Жайлаубаева
	Көкжиек – Горизонт 
	2019 ж.

	6
	10 сынып 
	Қазақ тілі мен әдебиеті: Тіл - Байрақ
	Ф. Оразбаева, 
Ж. Дәулетбекова, 
А. Рауандина,
Р. Рахметова, 
Б.Мукеева
	Көкжиек – Горизонт 
	2019 ж.

	7
	11 сынып 
	Қазақ тілі мен әдебиеті: Тіл - Байрақ
	Ф. Оразбаева, 
Ж. Дәулетбекова 
А. Рауандина
Р. Рахметова 
Б.Мукеева
	Көкжиек – Горизонт 
	2020 ж.



Дереккөз: ақпарат 5-11 сыныптарына арналған оқулықтардың шығу мәліметтері негізінде құрастырылды 
 
Э.Геллнер, Э. Хобусбаум, Б.Андерсон секілді конструктивизм теориясының өкілдері атап өткендей, мемлекет азаматтық бірегейлікті қалыптастыруда білім беру институттарын негізгі құрал ретінде пайдаланады. Білім беру жүйесінің азаматтық бірегейлікті нығайтудағы миссиясы мен символдық рөлі П. Бурдье, С.Льюкс және М.Фуко еңбектерінде терең талданған. Осыған сәйкес, ұлтшылдық табиғатын зерттеушілердің тұжырымдары оқулық мазмұны мемлекеттің саяси және әлеуметтік басымдықтарына тікелей тәуелді екенін көрсетеді. Әсіресе, гуманитарлық циклдегі (тарих, тіл мен әдебиет) оқулықтардың ұлттық бірегейлікті конструкциялаудағы маңызды рөлі әлемдік ғылыми дискурста дәлелденген.  
Қазақстандық контексте оқулықтар мазмұны саясаттанушылар мен тарихшылардың басты зерттеу нысаны болды. Мысалы, Кэролин Киссейнидің «History education in transit: where to for Kazakhstan?» (2005) атты еңбегін атап өтуге болады. Автор орта мектептегі тарихты оқыту бағдарламасын талдай отырып, білім беру саясатының «десоветизация» (кеңістік идеологиядан арылу) және «реказахизация» (ұлттық кодты қайта жаңғырту) процестері арқылы жаңа мемлекеттік нарративті қалай конструкцияланғанын зерделейді. Зерттеуші контент-талдаумен қатар, сұқбат және мектепте бақылау әдістерін қолдана отырып, ресми идеологияның практикалық деңгейдегі көрінісін қарастырған. 
Автор зерттеу нәтижелерін талдай келе, 1991 жылға дейінгі және кейінгі жылдары ұлттық бірегейлікті қалыптастырудағы тарихи нарративтің өзгергенін көреді [160]. Егер 1991 жылға дейін Қазақстанның Ресейге қосылуы «ерікті» және «прогрессивті дамудың бастамасы» ретінде түсіндірілсе, 1991 жылдан кейін ол – «мәжбүрлі», «зорлық-зомбылық» әрекеті, «отарлау» және қазақ дәстүрлері мен мәдениетінің жойылуы ретінде қарастырылған. Одан басқа жаңа оқулықтардың бұрын тыйым салынған, соның ішінде 1986 жылғы оқиғалары, сталиндік террор кезіндегі тарихи оқиғалары, Семей полигонының салдары секілді тақырыптардың енгізілгенін атап өтеді.  
К. Киссейни мынадай қорытындыларға келеді: 
- «Қазақстан тарихы» пәнін оқыту сағатының күрт артуы (1991 жылға дейін 40-50 сағаттан 289 сағатқа артқан) және оның мазмұнының қазақ халқының тарихи бірегейлігін нығайтуға бағытталуы – ұлттық мемлекетті құрудың басты шарты. 
- «Дүниежүзілік тарих» бағдарламасын дамыту, оны қазақ және орыс тілді мектептерде қолдану арқылы көпэтностық инклюзияға мүмкіндік беру – ұлтшылдық пен этностық шиеленісті болдырмау әрекеті. 
Қазақстан мектептерінде оқытылатын «Қазақстан тарихы» оқулығына жасалған талдау нәтижелерін ұсынған қазақстандық зерттеушілер А.Бурханов пен Д.Шарипованың [161], Н. Муминовтің, А. Қуранбектің,  С. Мусатаевтың, Ж. Орынбаевтың [162], сонымен бірге ресейлік тарихшы және жады саясатын зерттеуші В.Ключареваның [163], посткеңестік білім беру саласын зерттеуші маман Е.Петренконың [164] жұмыстарын да атап өтуге болады. 
Көріп отырғанымыздай, «Қазақстан тарихы» оқулықтарын талдау, оның ұлттық бірегейлікті қалыптастырудағы рөлі жан-жақты зерттелген. Десек те, «Қазақстан тарихы», «Қазақ тілі мен әдебиеті» оқулықтарының ұлттық бірегейлікті қалыптастырудағы рөлін салыстырмалы түрде қарастырғанда, олардың атқаратын әлеуметтік функциялары мен дискурстық табиғаты түбегейлі айырмашылықтарға ие. «Қазақстан тарихы» оқулықтары ең алдымен өткеннің институтталған баяндауын ұсына отырып, ортақ тарихи сананы қалыптастыруға бағытталған. Бұл баяндау нақты фактілерге, оқиғалар тізбегіне, мемлекеттіліктің кезең-кезеңмен даму жолына және «ұлттық қаһармандарға» сүйенеді. Мұндай дискурс көбіне саяси-хронологиялық сипат алып, «Қазақстан мемлекеттігі қашан пайда болды?» және «біз кімбіз?» деген сұрақтарға тарихи дәлелдер арқылы жауап береді. Нәтижесінде оқушы өзін Қазақстан мемлекетінің тарихи «мұрагері» ретінде қабылдайды, азаматтық бірегейлік рационалды түрде бекітіледі. Сыни тұрғыдан алғанда, мұнда негізгі мәселе тарихи фактілердің өзінде емес, олардың қалай іріктеліп, қалай интерпретацияланатынында: мысалы, кеңестік кезеңдегі тарихи процестер, көшпелі мәдениеттің қандай дискурстық шеңберде ұсынылатыны үстем идеологиялық көзқарастарды айқындайды. 
«Қазақстан тарихы» мен қатар «Қазақ әдебиеті» оқулықтарындағы бірегейлік дискурсын зерттеу де назардан тыс қалмаған. Бірақ бұл бағыттағы зерттеулер айтарлықтай көп емес. Соның бірі ретінде Жазира Асанованың 2007 жылы жарық көрген «Teaching the canon? Nation-building and post-Soviet Kazakhstan’s literature textbooks»  мақаласында ұсынылған зерттеуін атап өтуге болады [165]. 
Ж. Асанова посткеңестік кезеңдегі оқулықтардың кеңестік марксистік идеологиядан арылғанымен, оның құрылымдық және педагогикалық тәсілдерін сақтап қалғанын, ал мазмұндық тұрғыда этноцентристік нарративтер басқанын атап көрсетеді. Автордың пайымдауынша, қазақ мектептеріндегі «Қазақ әдебиеті» оқулығында титулдық ұлттың тарихи жадысын, қаһармандық эпостарын және «Алаш» қайраткерлерінің мұрасын дәріптеу арқылы оқушыларды отансүйгіштікке, жауапкершілікке, қоғамға қымет етуге және оның алдындағы борышына айрықша ден қойылған. Білім алушылардан адалдықты қажет ететін ұлт ретінде қазақтар көп айтылған, ал басқа этнос өкілдері мен олардың Қазақстанның дамуына қосқан үлесі көп көрсетілмеген. Сондай ақ, азаматтық сана-сезімді, нақты азаматтық позицияны қызмет ету мен адалдыққа негіздей отырып қалыптастыруға мән беріп, адамның жеке бас құндылығын сирек атайды деген қорытындыға келеді. 
Дегенмен, Ж.Асанованың зерттеу нысаны тек қазақ тілінде білім беретін мектептердегі оқулықтар болғандықтан көпэтносты аудиторияның білім беру мазмұнын толық қамтымайды. Қазақстандық ұлттық бірегейлікті қалыптастыруда өзге этнос өкілдерінің интеграциясы маңызды рөл атқаратынын ескерсек, қазақ тілінде білім алмайтын мектептерге арналған «Қазақ тілі мен әдебиеті» оқулықтарындағы ұлттық және азаматтық құндылықтардың репрезентациясын зерттеу қажеттілігі сөзсіз. Біздің талдауымыз Ж.Асанова сипаттаған «этноцентристік моделдің» өзге тілді мектептер үшін қаншалықты бейімделгенін немесе өзгеретінін анықтауға бағытталған. Әйтсе де, айта кету керек, Ж.Асанованың қазақ әдебиетіндегі этноцентристік моделдің басымдығын, біз Смиттің тұжырымына сәйкес ұлттың бос кеңістікте құрылымайтындығымен және этноцентризм – мемлекеттің тарихи легитимдігін қамтамасыз ететін құрылымдық қажеттілік деп санаймыз. 
9 сынып оқушыларына арналған «Өзбек әдебиеті» оқулығының кіріспесінде мектеп оқулықтары арасындағы әдбиеттің алатын орны туралы былай делінген және ол біздің қазақ тілінде оқымайтын мектептердегі «Қазақ тілі мен әдебиеті» оқулығын талдауға алу себебін дәл сипаттайды: 
«Хар бир миллатининг қаёфасини белгилашада унинг адабиёт миллий рухни акс эттиради. Миллий рухни тулақонли бера оладинган бошқа бир восита мавжул эмас. Шунинг учун хам адабиёти булмаган миллат унутилишига мақкумдир. Турли босқинчилар узоқ йиллар мобайнида туркий миллатларни узларига қушиб, сингдириб олиш йули билан иуқотиб юборишга астйдил урундилар. Лекин Яссавий, Навоий, Бобур, Машраб, Фузулий, Абай сингари адиблари бор миллатни йуқотишнинг иложини қилолмадилар. Негаки, миллат йз адиблари ва уларнинг асарларидан рухларини тиклаб олавердилар. Узига хос рухга эга миллат эса хеч қачон узлигидан воз кечмайди» [166]. 
«Әрбір ұлттың бейнесін анықтауда оның әдебиеті шешуші рөл атқарады. Өйткені ұлттық әдебиет ұлттық рухты көрсетеді. Ұлттық рухты толық жеткізетін басқа құрал жоқ. Сондықтан әдебиеті жоқ ұлт ұмтылуға мәжбүр. Түрлі басқыншылар түркі халықтарын аннексиялап, ассимиляциялау арқылы көптеген жылдар бойы жойып жіберуге тырысты. Дегенмен олар Яссауи, Науаи, Бабир, Машраб, Физули және Абай секілді жазушылары болған ұлтты жойып жібере алмады. Өйткені ұлт өз рухын жазушылары мен олардың шығармаларынан үнемі қалпына келтіреді. Өз рухы бар ұлт ешқашан өз болмысын тастамайды» (автордың аудармасы).  
Әдебиет оқулығы білім беру жүйесіндегі жай ғана дидактикалық материал емес, ол жеке тұлғаның аксиологиялық негізін қалайтын және этностық бірегейлікті институттық тұрғыда бекітетін әлеуметтік-мәдени конструкт. Оқулық мазмұны ауыз әдебиеті архетиптері, жазба мәдениетінің этикалық нормалары және тарихи тұлғалардың шығармашылық мұрасы арқылы қоғамның доминантты идеяларын оқушы-индивидтердің санасына трансляциялайды. Әдебиет оқулығы Э.Смит бойынша «мифтік-символдық» кеңістікті құрайды. Оның басты миссиясы – фактілерді тізбектеуден гөрі, адам болмысының ішкі өзегін құрайтын құндылықтар жүйесін эмоциялық-психологиялық деңгейде бекіту. Бұл процесс этностық бірегейліктен бас тартпай азаматтық бірегейлікті қалыптастыруға мүмкіндік береді.  
Осылайша, қазақ тілі мен әдебиеті оқулықтары мүлде өзге мәдени-символикалық кеңістікте әрекет етеді. Бұл пәндер тарихи деректерді жеткізумен шектелмей, мәдени құндылықтарды, моралдық нормаларды және азаматтық-ұлттық мағыналарды өндіреді. Азаматтық-ұлттық дискурс эмоциялық, символдық және нормалық сипатта көрініс табады. Көркем мәтіндер, тілдік үлгілері, образдар мен метафоралар арқылы оқушы «Қазақстан азаматы болу деген не?», «ұлттық мәдениет сипаттары қандай?» және «қазақстандық мәдениеттің өзегі қандай?» деген сұрақтарға логикалық аргументтерден емес, мағыналық және сезімдік тәжірибе арқылы алады. Осы тұрғыдан алғанда, тіл мен әдебиет оқулықтары этно-мәдени және азаматтық бірегейлікті қалыптастырудың негізгі алаңы. Өйткені олар дүниетанымдық және құндылықтық бағдарларды тікелей инкорпорациялауға/интериоризациялауға мүмкіндік береді. 
Зерттеу өзбек тілді мектептерге арналған «Қазақ тілі мен әдебиеті» оқулықтарындағы ресми дискурстар өзбек оқушылардың бойында қандай құндылықтарды, яғни азаматтық (қазақстандық), ұлттық (қазақ) немесе этностық («өзгелер») құндылықтарды қалыптастыруды көздейді? Мемлекеттік білім беру бағдарламасында оқушылардың этностық мәдениетіне жақын кодтар қаншалықты репрезентацияланады? Әлеуметтік-мәдени интеграцияға негізделген саясат қаншалықты көрініс табады? сұрақтарына жауап алуға бағытталған. Осы тұрғыдан алғанда, талдаудың түпкі мақсаты – оқулық тақырыптары мен мәтіндері арқылы қандай «қазақстандық азамат» типі ұсынылатынын және ол этностық инклюзивті ме, әлде азаматтықты «қазақ болу» этномәдени шеңберінде шоғырландыратын эксклюзивті логикаға сүйене ме деген мәселені ашу. 
Зерттеу бағыты мен мазмұны айқын болу үшін төмендегідей болжамдарды ұсынамыз: 
1-ші болжам: қазақ әдебиеті оқулықтарында ұлттық (этносимволдық ядро), азаматтық, инклюзивтік дискурс ара қатынасы тең емес, басымдық ұлттық (этносимволдық ядроны құрайтын этникалық-мәдени тақырыптар, мәтіндер, сөз тіркестері мен құндылықтар) бірегейлік нарративтеріне көп көңіл қойып басталғанымен сынып жоғарылаған сайын азаматтық бірегейлікке шақыратын дискустар артады. Бұл «сегменттелген инкорпорация» стратегиясын жүзеге асыруды көздейді. Яғни этностық топтардан толық ассимлияцияны емес, азаматтық белсенділікті, ортақ жауапкершілікті алуды білдіреді.
2-ші болжам: оқулықтағы «миф-символдық» кешендер тек қазақтардың эксклюзивті меншігі ретінде емес, кең ауқымды түркі тілдес халықтың ортақ мұрасы контексіне сәйкес келеді. Мемлекеттік маңызды бағдарламалар, мысалы «Рухани жаңғыру», «Мәңгілік ел, «Ұлы даланың жеті қыры» мағынасындағы риторика оқулық материалдарында болары сөзсіз. Сондықтан мұндай нарративтер түркі тілдес этнос өкілдері арасында, әсіресе өзбек оқушылары арасында мәдени алшақтауды емес, Э.Смит сипаттаған «мәдени резонансты[footnoteRef:20]» тудырады деп күтілуде. Осылайша, ол интеграцияның легитимді және «таныс» каналына айналады. [20:  Мәдени резонанс – көркем шығарма, идея немесе оқиға адамдардың құндылықтарымен, қорқыныштарымен немесе үміттерімен терең үйлесімділік тапқан кезде пайда болатын күшті қоғамдық жауап. ] 

3-ші болжам: оқулықтардағы мемлекеттік тіл, мемлекеттік рәміздер, мемлекеттік мерекелер, мемлекеттің азаматтарына ортақ қоғамдық-саяси, экологиялық мәселелердің кездесу, талқылау, талдау жиілігі Б.Андерсонның «қиялдағы қауым» тұжырымдамасын білдіріп, этнос өкілдерін бір тұтас мемлекеттік шекара мен институттар аясында біріктіріп, тегіне қарамастан барлығына ортақ алаңдарды ұсынады. 
Зерттеу сұрақтарына жауап алу, болжамдарды тексеру және мақсатқа жету үшін сандық контент талдау әдіснамасын қолданамыз. 
Сандық контент-талдау зерттеудің эмпириялық базасын нығайтатын және идеологиялық басымдықтардың құрылымын объективті түрде айқындауға мүмкіндік беретін маңызды әдіснамалық қадам. Әлеуметтанулық тұрғыдан алғанда, мектеп оқулықтары тек білім көзі ғана емес, сонымен қатар «жасырын оқу бағдарламасы» арқылы жас ұрпақтың санасына мемлекеттік және әлеуметтік құндылықтарды қалыптастыратын негізгі әлеуметтендіру агенті болғандықтан, ондағы категориялардың жиілігін өлшеу билік институты ұсынған символдық әлемнің иерархиясын түсінуге жол ашады. Зерттеу барысында азаматтық категориясы институционалдық-саяси бірегейліктің қалыптасу деңгейін индикацияласа, ұлттық категориясы (этносимволдық ядро) мен этникалық инклюзия көрсеткіштерінің арақатынасы қоғамдағы мәдени плюрализмнің шынайы сипатын және әлеуметтік интеграцияның моделін (инклюзивті немесе эксклюзивті) айқындайды. Осы категориялардың мәтінде кездесу жиілігі мен ретін анықтау арқылы біз мемлекеттік білім беру парадигмасындағы «біз» және «олар» дихотомиясының қалай құрылымдалғанын және әртүрлі әлеуметтік топтардың өкілдік деңгейін сандық деректермен негіздей аламыз. 
Сандық контент-талдауды ресей әлеуметтанушысы Л.Я.Аверьяновтың әдістемесіне сүйеніп жүзеге асырамыз [167]. Ол мәтінді жай ғана статистикалық есептеу құралы деңгейінен шығарып, оны әлеуметтік шындықты интерпретациялау және модельдеу тәсілі ретінде дамытты. Классикалық контент-талдаудың негізін салушылар Б.Берельсон мен Г.Ласуэлл контент-талдау әдісін мәтін мазмұнын объективті әрі жүйелі сипаттау құралы деп анықтаса, К.Криппендорф – деректерден әлеуметтік контекстке қарай ғылыми корытынды жасауға мүмкіндік беретін әдіс ретінде қарастырады [168]. Ал Аверьяновтың әдіснамалық ерекшелігі – ол мәтін бірліктерін әлеуметтік индикаторлармен тікелей байланыстырып, зерттеушінің ұғымдық аппаратына негізделген сөздік құру арқылы сандық деректердің әлеуметтік мағынасын ашуға басымдық беруінде. 
Сондай-ақ зерттеуде Л.Я. Аверьяновтың әдістемесін қолданудың артықшылығы оқулық мазмұнын жас ұрпақты әлеуметтендірудің институттық ресурсы ретінде қарастырумен байланысты. «Азаматтық», «ұлттық» және «этностық» категорияларын жеке сөздік бірліктер ретінде емес, қоғамның символдық капиталын құрайтын құндылықтар иерархиясы ретінде талдауға мүмкіндік береді. Осы тұрғыдан алғанда, категориялардың мәтінде кездесу жиілігі олардың әлеуметтік салмағын ғана емес, мемлекеттік білім беру дискурсында қандай бірегейлік үлгісі нормативтік мәртебеге ие екенін де көрсетеді. Сонымен бірге, Аверьянов мәтіндегі жиілік пен үнсіздікті билік пен идеологияның көрінісі ретінде интерпретациялайды. 
Контент-талдаудың зерттеу кезеңдерін былайша жіктейміз: 
1. Категорияларды (субкатегорияларды) анықтау және концептілерді негіздеу. 
2. Талдау бірліктерін анықтау. 
3. Кодтау және матрица құру. 
4. Сандық есептеу және статистикалық талдау.
5. Сапалық интерпретация және сыни дискурс талдауға ұсынылатын негізгі тұжырымдарды нақтылау.  
Зерттеудің бірінші кезеңінде категорияларды анықтаймыз. Оны төмендегі кестеде ұсынамыз: 


Кесте 11 – Контент-талдау әдіснамасы

	Категориялар 
	Субкатегориялар 
	Индикаторлар мен кілт сөздер

	Азаматтық (институттық жоба)
	Мемлекеттік бірегейлік 
	Қазақстандық, Қазақстан азаматы, мемлекеттік рәміздер, Конститутция, заң, құқық, міндет, Президент 

	
	Саяси қауымдастық 
	Тәуелсіздік, егемендік, Отан, мемлекеттік мүдде, азаматтық қоғам, ел, мемлекеттік тіл

	Ұлттық (этно-символикалық ядро)
	Этно-мәдени доминанта
	Қазақ, ұлт, қазақ халқы, ата-бабалар, салт-дәстүр, ұлттық мұра, рухани құндылықтар, ана тілі

	
	Тарихи-мәдени мұра
	Ұлттық бірегейлік, ұлттық код, тарихи жады, қазақ әдебиетінің классиктері,  ұлттық рух

	Этностық инклюзия (әлеуметтік интеграция)
	Этностық алуандық 
	Өзге этнос, орыс, өзбек, этностар, диаспоралар, Қазақстан халқы, ұлт өкілдері, көпмәдениеттілік

	
	Әлеуметтік интеграция 
	Бірлік, татулық, достық, ынтымақ, қоғамдық келісім, ұлтаралық достық, теңдік, толеранттылық


 
Контент талдаудың негізгі категориялары ретінде азаматтық, ұлттық және этникалық инклюзияны бөліп көрсетудің концептулады негізін Б.Андерсонның «Қиялдағы қауымдастық» (1983) және Э. Смиттің этносимволизмі (1986) құрайды. Бенедикт Андерсонның «қиялдағы қауымдастық» концепциясы аясында «Қазақ тілі мен әдбиеті» оқулығы мемлекеттік идеологияны трансляциялаушы және ортақ саяси-құқықтық кеңістікке тиесілік сезімін қалыптастырушы негізгі конструктивистік құралы ретінде қарастырылады. «Азаматтық» категориясы ұлтты саналы түрде құрастыратын саяси жоба ретінде негіздейді. Э. Смиттің этносимволдық тәсілі заманауи ұлттың мәдени-тарихи өзегі болып табылатын этностық ядроның, символдар мен мифтердің маңыздылығын айқындап, оқулықтағы «ұлттық» категориясының символдық капиталын ашуға мүмкіндік береді. Осы екі парадигма әлеуметтік когезия және интеграция теорияларымен ұштасып, «этникалық инклюзия» категориясы арқылы қоғамдағы плюрализм мен әртүрлі этностық топтардың біртұтас ұлттық нарративке интеграциялау сипатын талдауға жол ашады.        
Екінші кезең. Бөлімнің басында атап кеткеніміздей, зерттеуде контент талдау қазақ тілінде оқытылмайтын мектептердің 5-11 сыныптарына арналған «Қазақ тілі мен әдебиеті» оқулықтарына жүргізіледі. Осыған байланысты талдау бірліктері иерархиялық түрде айқындалады. Ең жоғарғы деңгейде талдау бірлігі ретінде оқулық тұтас мәтіндік корпус ретінде қарастырылады. Ал ең төменгі деңгейде талдау бірлігі ретінде әр тақырып аясында ұсынылған мәтіндердің жекелеген фрагменттері алынады. Мұндай құрылым оқулық мазмұнын бір жағынан жалпы идеологиялық және құндылықтық деңгейде азаматтық, ұлттық және этностық категориялардың қалай репрезентацияланатынын жүйелі түрде талдауға мүмкіндік береді. 
Үшінші және төртінші кезеңді біріктіреміз. Себебі зерттеудің бұл кезеңдеріндегі жұмысты бір матрица аясында рәсімдеуге болады. Төмендегі кестеде 5-ші сыныптың «Қазақ тілі мен әдебиеті» оқылығына контент-талдау нәтижесі ұсынылады: 

Кесте 12 – 5-ші сынып оқулығына контент талдау нәтижесі

	Категория
	Негізгі индикаторлар (кілт сөздер)
	Кездесу жиілігі (абсолюттік саны)
	Пайыздық көрсеткіші
	Контекстегі орны (реті)

	Ұлттық (этносимвол-
дық ядро)
	Қазақ (ана тілі, мұра ретінде), Жер Ана, ауыл (мәдени символ), дәстүр, бата, сакралды фольклор (аңыз, ертегі), тарихи тұлғалар (тұрмыстық деңгей) 
	172 
	57,1%*
	1 бөлім: 1,4,6 – тақырыптар. Отбасы, мәдени мұра, ауыз әдебиеті

	Азаматтық (институттық жоба)
	Қазақстан, Тәуелсіздік, Мемлекеттік тіл (заң ретінде) Мәңгілік ел, рәміздер, Астана (модернизация орталығы), жеріміз (аумақтық тұтастық), заң, президент, спорттық жетістіктер, мемлекеттік, ұлттық (музей, қорық, саябақ)
	86
	28,6%
	1 бөлім: 3,5,6 тақырыптар – Табиғат, кітапхана. 2-бөлім: 7,8 тақырыптар. Менің тәуелсіз Қазақстаным  

	Инклюзия (этностардың аталуы)
	Нақты этностар (орыс, неміс, татар және т.б.), туған жер (аймақтық патриотизм), «Бір атаның балалары», ортақ тағдыр, достық (абстрактілі емес, әрекет арқылы)
	43
	14,3%
	2-бөлім.  10,11,13 тақырыптар. «Қазақстандағы ұлттар достығы», М.Мағауиннің әңгімесі, «Ер есімі – ел есінде». 

	Жалпы 
	
	301
	100
	



Л.Я. Аверьяновтың контент талдау әдістемесі бойынша сандық көрсеткіштерді есептегенде «техникалық шуды» алып тастадық. Бұл деректердің валидтілігін қамтамасыз етудің басты шарты[footnoteRef:21].    [21:  Зерттеу барысында оқулықтың оқу-әдістемелік аппараты (тапсырма нөмірлері, беттер, баспа деректері) сандық талдаудан шығарылды. Тек дидактикалық мазмұнды құрайтын мәтіндер мен сұрақтар ғана есепке алынды. Бұл деректердің «инфляциясын» (жасанды өсіру) болдырмауға және идеологиялық контенттің нақты салмағын анықтауға мүмкіндік береді. ] 

*Пайыздық өлшемді есептеу келесі формула бойынша жасалды. 



P – категорияның пайыздық үлесі. 
f – нақты категорияның жиілігі
N – біз бекіткен 3 негізгі категорияның (азаматтық, ұлттық, инклюзия) жалпы индикаторлар саны. 
6 және 11 сыныптар аралығындағы «Қазақ тілі мен әдебиеті» оқулықтарына жасалған контент-талдау нәтижелері қосымшада ұсынылады. 
Сонымен 5-11 сыныптарға арналған «Қазақ тілі мен әдебиеті» оқулықтарының контент талдауы қазақстандық бірегейлікті қалыптастыру процесінің Энтони Д.Смиттің «этносимволизм» теориясы мен Бенедикт Андерсонның «елестетілген қауымдастықтар» концепциясы арасындағы күрделі синтез ретінде жүзеге асатынын көрсетеді. 
Бастауыш деңгейден ауысқан 5 сынып оқушысы үшін әлеуметтену процесі Смит сипаттаған классикалық «этносимволдық ядроны» қалыптастырудан басталады. Мазмұнның басым бөлігі (57,1%) этносимволдық ядроны құрайтын – қазақ тілі-ана тілі, Жер Ана, ауыл, дәстүр, бата, ауыз әдебиеті, сакралды фальклор, тарихи тұлғалар секілді сөздерді қамтитын контекстке негізделген. Теориялық негіз ретінде Этнони Д.Смиттің этносимволизм тұжырымдамасын таңдау кездейсоқ емес. Қазақстандық қоғамның әлеуметтік-мәдени контекстінде ұлт құру процесі «жоқ жерден» басталмайды: ол тарихи жадыға, этникалық мифтер ме символдарға сүйенеді. Смит теориясы туыстық байланыс мифі мен қасиетті жер элементтерін табиғи емес, заманауи азаматтық ұлтты легитимдеу үшін қолданылатын жинақтаушы және символдық ресурс ретінде қарастыруға мүмкіндік береді. Аталған категориялар Смиттің «миф-символдық кешен» ұғымына дәл келеді. Оқулық «баспа капитализмі» құралы ретінде (Б.Андерсонға сәйкес) жұмыс істегенімен, оның мазмұны модернистік емес, примордиалистік сипатта: оқушыны рационалды азамат ретінде емес, тарихы мен тағдыры ортақ мәдени қауымдастықтың органикалық бөлшегі ретінде сезіндіру мақсаты көзделеді. Смит бойынша ол-болашақ азаматтық ұлттың берік іргетасы болуға тиіс «этникалық негіз» ретінде қызмет етеді. 
Алайда сынып жоғарылаған сайын (6-8 сыныптар) дискурс біртіндеп Андерсондық «мемлекеттік құрылымдау» фазасына ауысады. Этникалық ядроның орнын ресми идеология мен институттық жобалар басады. 6-шы сыныптың өзінде, «Азаматтық» категория 47,6% (5 сыныпта – 28,6) көтеріліп, «Астана», «мемлекеттік рәміздер», «экология» және «заң» сияқты атрибуттар арқылы ұлтты «елестету» процесі жаңа деңгейге шығады. Бұл динамика Э.Смиттің «этностан ұлтқа өту» траекториясын көрсеткенімен, Б.Андерсонның «ресми ұлтшылдық» моделіне көбірек ұқсайды: бірегейлік енді тек қандастықпен емес, мемлекеттік шекара, ортақ заңдар және «Мәңгілік Ел» сияқты саяси идеологемалар арқылы конструкцияланады. 7-8 сыныптардағы «Азаматтық» категориясының басымдығы (56,1% және 54,9%) оқушы санасындағы «қасиетті жер» ұғымын (Э.Смит) «аумақтық тұтастық» пен «ресурстық база» (мұнай, энергетика) ұғымдарына (Б.Андерсон) трансформациялайды. 
Жоғары сыныптарды (9-11 сыныптар) трансформация толығымен аяқталып, білім беру дискурсы бөлігімен модерндік, технократиялық және мемлекетшіл сипат алады. «Азаматтық» категория 61% дейін жетіп, абсолютті доминантқа айналады. Мұндағы «еңбек нарығы», «құқық», «жаһандық мәселелер», «ЭКСПО» және «биотехнология» сияқты тақырыптар ұлтты мәдени қауымдастықтан гөрі, жаһандық бәсекеге қабілетті саяси-экономикалық корпорация ретінде «елестетуге» бағытталған. Э.Смиттің «алтын ғасыр» мифі (26-29% деңгейдегі этносимволдық ядро) оқулық мазмұнында қалады, бірақ ол енді Б.Андерсон айтқан «музейлендіру» процесіне ұшырайды: дәстүр мен тарих қазіргі заманғы мемлекеттің легитимділігін негіздеу үшін ғана қажетті символдық ресурсқа айналады. Инклюзияның төмен деңгейі (11%-14%) Б.Андерсонның «көлденең жолдастық» идеясының толық жүзеге аспай, этникалық басымдық пен азаматтық теңдік арасында жасырын иерархия сақталып отырғанын көрсетеді. 
Тек 5 сыныпта айқын доминанттыққа ие болған «ұлттық» категориясы, 10-шы сыныпқа дейін де барлық мәтіннің 3/1 бөлігіне жуық үлесте сипат алады. Бірақ мұндай этносимволдық мазмұнның басымдығы өзге этнос өкілдерінің (оқулық қазақ тілінде оқымайтын мектептерге арналғанын ұмытпауымыз керек. Сондай ақ ондағы оқушылардың арасында орыс тілінде білім алатын қазақтар да бар. Біздің негізгі фокусымыз өзбекше, орысша білім алатын өзбек оқушулары), атап айтқанда өзбек өкілдерінің интеграциясына кедергі келтіретін фактор ретінде қарастырылмауы тиіс. 
Э. Смиттің теориясы аясында сакральды фальклор, салт дәстүр, ежелгі қалалар, егіншілік, Күлтегін, бітіг, көшпенділер мәдениеті, тарихы жады, ата баба рухы, Ұлы даланың жеті қыры сияқты миф-символдық кешендер ядролық ұлт пен өзбектер арасындағы ұқсастықты көрсетеді. Екі этностың тарихи, лингивистикалық және діни жақындығы оқулықтағы «ұлттық кодты» өзбек оқушылары үшін «жат» емес, «таныс» дүние ретінде қабылдауға мүмкіндік береді. Дж. Берридің аккультурация моделі тұрғысынан бұл — «мәдени сіңісу» емес, нақты функционалды интеграция. Мұндай нарративтер арқылы өздерінің этникалық ерекшеліктерін жоғалтпай қазақстандық бірегейлікке органикалық түрде кіреді.  
Оқулықтардағы мемлекеттік тіл, рәміздер мен мерекелердің, сондай-ақ экология мен жаһандық мәселелер сияқты ортақ тақырыптардың жоғары жиілігі Б. Андерсонның «қиялдағы қауым» тұжырымдамасының іс жүзіндегі көрінісі. Бұл мазмұн этнос өкілдерін тек ортақ шекара аясында ғана емес, біртұтас құндылықтар мен институттар кеңістігінде біріктіреді. Э. Гидденстің структурация теориясы тұрғысынан алғанда, азаматтық категориясындағы бұл технократиялық және модерндік дискурс агенттерге (оқушыларға) өздерінің әлеуметтік статусын трансформациялауға қажетті институттық ресурстарды ұсынады. Осылайша, оқулық өзбек оқушылары үшін «жат» емес, ортақ мәселелерді шешуге бағытталған легитимді әрі «таныс» интеграция арнасына айналады. Бұл мазмұн оқушыны «этникалық тұйықтықтан» шығарып, оны заманауи әлемнің өзекті мәселелерін түсінетін және талқылай алатын «әмбебап азамат» ретінде конструкциялайды. 
Тарауды қорытындылай келе, Қазақстандағы өзбек этностық қауымдастығының әлеуметтік-мәдени интеграциясында білім беру институты этникалық шекараларды күшейтетін емес, азаматтық адалдық пен этномәдени бірегейлікті қатар қалыптастыратын интеграциялық механизм ретінде көрінетіні анықталды. 
Зерттеу нәтижелері өзбек тілді мектеп түлектерінің білім мен кәсіби траекториялары көбіне прагматикалық-функционалдық интеграция сценарийіне сәйкес келетінін, яғни ана тіліндегі білім олардың әлеуметтік мобилдігі мен жоғары білім алу мүмкіндіктерін шектемей, қазақстандық институттық кеңістікке қосылуын қамтамасыз ететінін көрсетті. 
«Узбек адабиёти» оқулықтарын транстекстуалды талдау бес деңгейлі құрылымдардың этностық мәдени капиталды, тарихи жады мен «кемел адам» идеалын репродукциялайтын дискурстық механизм ретінде қызмет атқарса, «Қазақ тілі мен әдебиеті» оқулықтары мемлекеттік тіл, азаматтық құндылықтар, рәміздер, ортақ тарихи жады мен жаһандық әлеуметтік мәселелер арқылы оқушыларды қазақстандық символдық кеңістікке енгізетін интеграциялық құрал. «Узбек адабиёти» этностық бірегейлікті сақтап, оны дамытып отырса да, оқушылардың санасында Қазақстанмен азаматтық байланысын ажыратпайды. Оқулық бағдарламасына енген тақырыптар, оны талқылау, тапсырмалар қазақстандық өзбектің жергілікті бірегейлікпен түркілік шығу тегі, ортақ әдеби канондар арқылы гибридті қазақстандық бірегейлікті қалыптастыруға бағытталған.   







ҚОРЫТЫНДЫ

Зерттеу барысында Қазақстандағы өзбек этникалық қауымдастығының әлеуметтік-мәдени интеграциясы процесіне көпөлшемді әлеуметтанулық талдау жасалды. Жұмыстың негізгі нәтижелері этникалық шоғырланудың құрылымдық сипатын, бірегейлік архитектурасының трансформациясын және институттық механизмдердің функционалдық ұтымдылығын айқындауға мүмкіндік берді. Сонымен қатар, өзбектердің жинақы қоныстануы  «ашық этникалық анклав» моделі тұрғысынан қарастыру – Қазақстандағы этноәлеуметтік процестерді зерттеу мен түсіндірудің  жаңа концептуалды әдіснамасы ретінде ұсынылды. 
Зерттеу нәтижесінде диссертациялық жұмыстың мақсатына жету үшін алға қойған міндеттерді жүзеге асырып, төмендегідей негізгі түйіндер жасадық: 
1.	«Әлеуметтік-мәдени интеграция» түсінігінің әлеуметтанулық тұжырымдарын классикалық функционализм теориясына заманауи теорияларға дейін эволюциялық өзгерісін анықтадық.
2.	Қазақстандық қоғамдағы өзбек этностық қауымдастығының әлеуметтік-мәдени интеграциясы ассимиляция немесе сегрегация типтерінен тыс, интеркультурализм парадигмасы шеңберінде дамыту әлеуетіне ие екендігі анықталды. Ол этномәдени бірегейлікті сақтаумен қатар, жалпыұлттық азаматтық бірегейлік деңгейінен көрініс тапты. 
3.	Қазақстандағы өзбек қауымдастығының демографиялық үдерістеріне әлеуметтанулық-демографиялық талдау жасалды. Өзбек этносының өсімі Қазақстанның әлеуметтік-экономикалық дамуына үлес қосатын белсенді демографиялық және еңбек ресурсы екенін айғақтайды. Өзбек қауымдастығының ішкі демографиялық өсімі мен жастық құрылымының репродуктивті әлеуеті қоғамның еңбек нарығын толтырып қана қоймай, елдегі адами капиталдың сапалық тұрғыдан трансформациясына ықпал етеді. 
4.	Қазақстандағы өзбек қауымдастығының этностық ядросын анықтау үшін статистикалық талдау жасау және «институттық толықтық» тұрғысынан доминатты қоғаммен интеграциясының әлеуетін бағаладық. Зерттеу нәтижесі олардың жабық емес, керісінше, өз әлеуметтік капиталын сақтай отырып, жалпыұлттық азаматтық құрылымдарға теңқұқылы негізде интеграциялануына мүмкіндік беретін берік платформа ретінде қызмет ететіні дәлелденді.  
5.	Азаматтық және этникалық бірегейлік құрылымын деконструкциялау арқылы трансшекаралық байланыстардың олардың бірегейлігіне ықпалын анықтадық. Қазақстандық өзбектердің ӨР байланысы «трансұлттық экономикалық агент» ретінде концептуалдауға негіз береді. Репатриацияның болмауы мен локалды бірегейлік басымдығы, мемлекеттік шекараны азаматтардың экономикалық прагматизмді жүзеге асыру үшін «икемді өткізу құралы» ретінде пайдаланатын гибридті интеграциялық форманы көрсетті. 
6. Білім беру кеңістігінің соның ішінде өзбек тілінде білім беретін мектептердің әлеуметтік-мәдени интеграцияны жүзеге асырудағы институттық талдау нәтижесінде білім беру ортасының интеграциялық әлеуеті анықталды. Өзбек тілінде білім алу респонденттердің мансаптық және тұлғалық дамуын шектемейтіні, керісінше, әлеуметтік-мәдени интеграцияның бастапқы кезеңі қызметін атқаратыны дәлелденді. Білім беру жүйесіндегі құрылымдық өзгерістер (өзбек мектептеріндегі қазақ және орыс сыныптарының ашылуы, көптілді оқулықтармен қамтамасыз ету) этностық топ өкілдерін «этникалық білім кеңістігінен» шығып, жалпыұлттық білім беру жүйесіне бейімделуіне жағдай жасаған.
7.  «Узбек адабиёти» оқулығы бойынша Женетттің бес деңгейлі транстекстуалдық теориясы арқылы сыни дискурс талдау жасалды. Әдебиетті оқыту үдерісі этникалық бірегейлік пен азаматтық бірегейлік үйлестіретін ұтымды идеологиялық тетік екені айқындалды. Паратекстуалдық және архитекстуалдық құрылымдар өзбек этносының символдық капиталын өзек етіп, оқушы санасында мемлекеттік грифпен заңдастырылған гибридті бірегейлікті қалыптастырады. Жерлікті авторлардың оқулықтарда кездесуі, Түркістанмен терең тамырлануы және қазақ әдебиеті өкілдерімен түркілік шығу тегі арқылы байланысты жүргізу «ұлттық межелеу» инерциясын еңсеріп оқушылар санасында доминатты қоғаммен интеркультуралистік диалогқа көпір салады. 
8. Әлеуметтік-мәдени интеграцияны анықтаудың әдіснамасын әзірлеу – Қазақстандағы шоғырланып өмір сүретін басқа да этностық топтардың ішкі сұранысы мен әлеуметтік-экономикалық тәжірибелерін басты индикатор ретінде қарастырып, «институттық толықтық» және «этникалық анклав» тұрғысынан анықтайтын жаңа әдіснамалық құрал ұсынылады. Бұл әдіснама мемлекеттің интеркультурализмге негізделген этносаясатын тиімді жүргізуге мүмкіндік береді.   
Зерттеу нәтижесінде анықталған түйіндер негізінде мынадай практикалық ұсыныстар береміз: 
 Мәдениет және ақпарат министрлігіне: 
· «ортақ түркілік мұра» платформасын дамыту: интертекстуалды байланыстырды (Науаи-Абай) тек мектеп бағдарламасында емес, жалпыұлттық мәдени бренд ретінде насихаттау. Өзбек жастарының санасында этностық мақтанышты «қазақстандық патриотизммен» ұштастыруға мүмкіндік береді.
· «ортақ тарихы жады» қалыптастыру: тарихи кезеңдердегі ортақ шығу тегі, ортақ тарихи «өткен шақ», ортақ әдеби мұра тақырыптарының үйлестіріп, жалпыазаматтық «ортақ тағдыр» ретінде ұсыну. Этносаралық ортақ жақындық сезімін күшейтіп мемлекеттік тұрақтылықты нығайтады.  
Оқу-ағарту министрлігіне: 
· Аралас мектептердегі өзбек сыныптарын, көптілді «хабқа» айналдыру. Жастардың білім гранттарына түсу мүмкіндіктерін одан сайын арттырып, әлеуметтік мобилдігін қамтамасыз ету.
· Әдебиет оқулықтарындағы этикалық блоктарды (Даналық бақытқа жетелейді) мемлекеттік «Адал азамат» концепциясымен интеграциялау. Дәстүрлі құндылықтарды заманауи азаматтық этикаға айналдыруға бағыттау.
· Қазақ тілде оқымайтын мектептерге арналған «Қазақ тілі мен әдебиеті» оқулығында этностық инклюзия тақырыптарын арттыру. Қазақстандық өзбек әдебиеті авторларының еңбектерін оқу бағдарламасына қосу. Тақырыптық диалогтарда түркі шығу тегімен байланысты есімдерді қосу. 
Еңбек және халықты әлеуметтік қорғау министрлігіне: 
· Өзбек қауымдастығының демографиялық өсімі мен еңбек белсенділігін ескере отырып, әлеуметтік қолдау және жұмыспен қамтудың белсенді шараларын әзірлеу. 
· Жергілікті кәсіпкерлердің үздік тәжірибелерін Қазақстанның басқа өңірлеріне тарату. Оңтүстік пен солтүстік өңірлер арасында тауар, өнім және технология алмасуды көздейтін бірлескен кәсіпкерлік бағдарламаларын іске қосу. Оңтүстіктің озық тәжірибесін теріскей өңірлердің нарықтық сұраныстарымен ұштастыра отырып, ішкі экономикалық интеграцияны тереңдету. 
Жергілікті атқарушы органдарға: 
· Махалла институтын тек бір этнос жиналатын орын емес, өңірдегі басқа этностармен әлеуметтік, мәдени, шаруашылық бағытта өзара іс-қимыл жасайтын интеркультуралистік «коммуникативті диалог» кеңістігіне айналдыру.  
Осылайша, өзбек қауымдастығының этномәдени  ерекшелігін сақтай отырып, Қазақстанның саяси және экономикалық тұтастығына қызмет ететін интеркультуралистік диалогты нығайту. 

ҚОСЫМША А 

АНКЕТА№ _____

Құрметті сарапшы, Сізден «Қазақстандағы өзбек этникалық қауымдастығының әлеуметтік-мәдени интеграциясы» атты докторлық диссертация тақырыбы аясында жүргізілетін эксперттік сауалнамаға қатысуыңызды сұраймыз! Алынған жауаптардың анонимділігіне кепілдік береміз! Сауалнама барысында жиналған мәліметтер арнайы бағдарламада өңделіп, жалпылама түрде қолданылады. Уақытыңызды бөліп сауалнама сұрақтарына жауап бергеніңіз үшін алдын-ала алғысымызды білдіреміз! 

*Толтырылған сауалнаманы наурыз айының 10 күніне дейін ainurbergenovna@yandex.kz 
поштасына жіберуіңізді сұраймыз. 

1. Сіз қалай ойлайсыз, Қазақстан Республикасында өмір сүріп жатқан барлық этнос өкілдерінің дамуына бірдей мүмкіндіктер берілген бе?
_______________________________________________________________
__________________________________________________________________

2. Қазақстан Республикасында өмір сүретін түрлі этнос өкілдерін біріктіретін факторлар қандай?
__________________________________________________________________
__________________________________________________________________

3. Республикамыздағы түрлі этнос өкілдерінің бір-біріне деген қарым-қатынасының жағымды өрбуіне жауапты институттар қайсы? (ҮШ ЖАУАП)
1. Отбасы (ата-ана)
2. Білім беру (мектеп)
3. Қоғамдық ұйымдар, этно-мәдени бірлестіктер (ҮЕҰ)
4. Жергілікті және мемлекеттік атқарушы ұйымдар (билік)
5. Имамдар, мешітте сабақ беретін ұстаздар
6. Масс-медиа (БАҚ, әлеметтік желілер)
7. Кино және театр туындылары
8. Басқасы (өз пікіріңізді жазып білдірсеңіз)___________________________________

4. Қазақстан Республикасында этносаралық тұтастықты және татулықты қамтамасыз етуге бағытталған этносаясат туралы не айтар едіңіз? Сіздің ойыңызша, бұл бағытта жүргізіліп жатқан іс-шаралардың күшті және әлсіз тұстары неде?
__________________________________________________________________
__________________________________________________________________

5. Белгілі бір этнос өкілдері тығыз орналасқан елді-мекендерде сол этностың тілінде оқытатын орта мектептердің әлеуметтік-мәдени интеграциясы тұрғысынан атқаратын рөлі қандай?
1. __________________________________________________________________
2. __________________________________________________________________
3. __________________________________________________________________

6. Өзбектердің өзбек тілде орта білім алуы сіздің ойыңызша қандай рөл атқарады? (интеграцияға қалай ықпал етеді?)
__________________________________________________________________
__________________________________________________________________


7. Қазақстандық өзбектердің еңбек нарығында тек өздеріне ғана тән экономикалық алаңы бар ма? Дәстүрлі кәсіп түрлерін атап өтсеңіз? Әлде оларды еңбек нарығының кез келген түрімен айналысады деп айтуға болады ма?
__________________________________________________________________
__________________________________________________________________

8. Қазақстандық өзбектердің республика шеңберінде көші-қоны процесі туралы не айта аласыз? Олардың арасында ішкі миграция қарқыны қандай? Қандай аймақтарға бағытталған? Өзбектер үшін республиканың солтүстік, орталық және де басқа аймақтарының тартымды ма?
__________________________________________________________________
__________________________________________________________________
  
9.  Өзбекстан Республикасының әлеуметтік-экономикалық және саяси бағдарындағы өзгерістері қазақстандық өзбектердің сыртқы миграциясы нүктесіне айналу мүмкіндігі қандай?
 __________________________________________________________________
__________________________________________________________________
__________________________________________________________________
10. Қазақстандық өзбектердің алыс және жақын шетеледерге (Ресей, Түркия, АҚШ) миграциясы туралы не айта аласыз? Оның себептері неде? 
__________________________________________________________________
__________________________________________________________________

11. Қазақстандық өзбектердің саяси мәдениеті, әлеуметтік белсенділігі туралы не айта аласыз?__________________________________________________________________
__________________________________________________________________

12. Өзбектер арасында беделге ие, қоғамдық пікірге ықпал ететін тұлғаларды білесіз бе? Есімдерін атап өтсеңіз (саясат, спорт, мәдениет және басқа салаларда)
 __________________________________________________________________
__________________________________________________________________

13. Сіздің ойыңызша өзбек болу дегеніміз не? «Өзбектік» сәйкестік туралы айта аламыз ба? Егер де қазақстандық өзбек туралы айтатын болсақ, олардың өзбектік идентификацияны ұдайы өндіруіне не ықпал етеді?  
__________________________________________________________________
__________________________________________________________________
__________________________________________________________________

14. Сіз қалай ойлайсыз, қазақстандық өзбектер көпэтносты қоғам жағдайында өздерінің сәйкестігін қалай құрастырады? Қандай мәдени ерекшелікті бейімдеу және сақтау стратегияларын қолданады?  
______________________________________________________________________
      _______________________________________________________________________
      _______________________________________________________________________

15. Сіздің ойыңызша қазақстандық өзбектер мен қазақтарды біріктіретін факторлар қандай? 
1. Ортақ тарихи жады (кеңестік кезең, Ұлы отан соғысы)
2. Алтын Ордамен байланысты ортақ тарихи мұра
3. Тіл – мемлекеттік тілді жетік меңгеруі
4. Ұқсас салт-дәстүр, әдет-ғұрыптар
5. Жаңа қазақстандық ұлт құру
6. Мемлекеттік мейрамдар
7. Ислам діні
8. Түркі тілдес халықтардың бірі
9. Ортақ білім беру кеңістігі
10. Ортақ экономикалық кеңістік
11. Ортақ азаматтық, саяси кеңістік
12. Басқасы (өз пікіріңізді жазып білдірсеңіз)__________________________________________

16. Өзіңіздің таңдауыңызды түсініріп кетсеңіз, тағы қандай факторлар сіздің пікіріңізше, консолидацияға ықпал етеді? 
______________________________________________________________________
_______________________________________________________________________
_______________________________________________________________________

17. Жалпы, Сіздің ойыңызша, қазақтар мен қазақстандық өзбектер арасында этникалық негізде қандай да бір шиеленістің пайда болу әлеуеті қандай? 
1. Өте жоғары
2. Дұрысы жоғары
3. Дұрысы төмен
4. Шиеленіс болуы мүмкін емес
5. Басқасы (өз пікіріңізді жазып білдірсеңіз)__________________________________________

18. Қандай жағдайлар этносаралық шиеленістің себебі болуы мүмкін?
1. _______________________________________________________
2. ______________________________________________________
3. __________________________________________________________

19. Жалпы, Сіз болашақта Қазақстандағы өзбек этносының жағдайын қалай елестетесіз? (әлеуметтік-экономикалық жағдайы, демографиялық өсімі, саяси белсенділігі, ішкі миграциясы, сыртқы миграциясы тұрғысынан және басқалары бойынша қандай өзгерістер болуы мүмкіндігі туралы атап өтсеңіз)
__________________________________________________________________
__________________________________________________________________
__________________________________________________________________

20. Сіздің ойыңызша, төменде көрсетілген нұсқалардың қайсысы қазақстандық өзбектердің әлеуметтік-мәдени интеграциясының каналдары болады деп ойлайсыз (ӘР ЖОЛАҚ БОЙЫНША 1 НЕМЕСЕ 2 САНЫН БАСҚА ТҮСПЕН БОЯП БЕЛГІЛЕҢІЗ):
	 №
	Жауап нұсқалары
	Болады  
	Болмайды  

	1
	Орталық және жергілікті билік құрылымдарында өкілдігінің болуы
	1
	2

	2
	Жалпы қазақстандық азаматтық бірегейлікті нығайту 
	1
	2

	3
	Өзара ұқсас дәстүрлері дамыту және насихаттау
	1
	2

	4
	Мемлекеттік мерекелерді атап өтуде қазақстандық өзбектердің белсенді қатысуы
	1
	2

	5
	Қазақ және өзбек тіліндегі ақпараттық ресурстарды қолдау және дамыту
	1
	2

	6
	Орта Азия халықтарына ортақ ұлттық ойындарды кеңнен дәріптеу, жастарды көбірек тарту
	1
	2

	7
	Қазақстандық өзбектердің мәдени орталықтарын және қоғамдық ұйымдарын дамыту
	1
	2

	8
	Күнделікті өмірде қазақ тілін пайдалануды ынталандыру
	1
	2

	9
	Өзбек тілі мен мәдениетін сақтау мен дамытуға жағдай жасау
	
	

	10
	Басқасы (жазып көрсетсеңіз):_____________________________________
	1
	2



Өзіңіз туралы ақпарат
А. Жасыңыз:_________
В. Білім деңгейіңіз (ғылыми атағыңыз, дәрежеңіз) :_________
С. Қызмет ететін салаңыз: _________
D. Лауазымыңыз: _______________________
Е. Осы саладағы еңбек өтіліңіз: _________

УАҚЫТ БӨЛІП ТОЛТЫРҒАНЫҢЫЗҒА ҮЛКЕН РАХМЕТ!


























АНКЕТА№ _____

Уважаемый, эксперт! Приглашаем Вас принять участие в экспертном опросе, который проводится в рамках диссертационного исследования по теме: «Социокультурная интеграция узбекских общин в Казахстане». Мы гарантируем конфиденциальность полученных данных. Информация обрабатывается специальной программой и данные будут использованы только в обобщенном виде. Заранее благодарим за уделенное Вами время для ответов на вопросы анкеты!   

* Заполненную анкету просим Вас отправить до 10 марта на электронный адрес: ainurbergenovna@yandex.kz 

1. Как Вы считаете, предоставлены ли равные возможности всем этносам, проживающим в Республике Казахстан?  
_______________________________________________________________
__________________________________________________________________

2. Назовите, пожалуйста, факторы консолидирующие этносы, проживающие в Республике Казахстан? 
__________________________________________________________________
__________________________________________________________________

3. Отметьте, пожалуйста, те социальные институты, организации и учреждения, которые оказывают влияние на позитивный характер межэтнических отношений в стране (возможно три  варианта ответа)  
1. Семья, родственники
2. Образовательные учреждения
3. Общественные организации, этнокультурные центры, НПО 
4. Государственные и местные исполнительные органы 
5. Имамы, лидеры религиозных организации, представители духовенства
6. Масс-медиа, социальные сети 
7. Кино и театр 
8. Другой вариант (укажите)__________________________________________

4. Какую оценку Вы можете дать этнополитике, направленной на обеспечение межэтнического единства и согласия в Республике Казахстан. Каковы, по Вашему мнению, сильные и слабые стороны данной политики? 
__________________________________________________________________
__________________________________________________________________

5. Какова роль школ с национальным языком обучения в местах компактного проживания определенных этносов с точки зрения социокультурой интеграции? 
1. __________________________________________________________________
2. __________________________________________________________________
3. __________________________________________________________________

6. Каким Вы видите будущее школ с узбекским языком обучения в ближайщее 10 лет? __________________________________________________________________
__________________________________________________________________


7. Как Вы думаете, есть ли у казахстанских узбеков специфическая экономическая ниша? Можете ли Вы назвать традиционные виды хозяйственной деятельности узбеков? __________________________________________________________________
__________________________________________________________________

8. Что Вы можете сказать о внутренней миграции казахстанских узбеков? Каковы тенденции и динамика внутренней миграции среди узбеков? Основные направления внутренней миграции казахстанских узбеков? Могут ли северные, центральные, другие регионы Казахстана в качестве точки притяжения для казахстанских узбеков? 
__________________________________________________________________
__________________________________________________________________
  
9. Какова вероятность того, что социально-экономические и политические изменения в Республике Узбекистан могут стать точкой притяжения для эмиграции казахстанских узбеков? 
 __________________________________________________________________
__________________________________________________________________
__________________________________________________________________
10. Что Вы можете сказать о миграции казахстанских узбеков в страны дальнего и ближнего зарубежья (Россия, Турция, США и др.)? В чем причина внешней миграции? 
__________________________________________________________________
__________________________________________________________________

11. Что Вы можете сказать о политической культуре и социальной активности казахстанских узбеков? __________________________________________________________________
__________________________________________________________________

12. Скажите, пожалуйста, есть ли среди казахстанских узбеков личности, лидеры, имеющие высокий статус и влияние на общественное мнение? Можете ли перечислить их имена? (в сфере политики, культуры, спорта и т.д.)
 __________________________________________________________________
__________________________________________________________________

13. Как Вы думаете, что означает быть узбеком? Можно ли говорить об «узбекской» идентичности? Если говорить о казахстанском узбеке, то что влияет на воспроизведение узбекской идентичности?
 __________________________________________________________________
       __________________________________________________________________
      __________________________________________________________________

14. Как казахстанские узбеки конструируют свою идентичность в условиях полиэтнического общества? Какие стратегии адаптации и сохранения культурной самобытности они используют?
[bookmark: _Hlk192015071]_______________________________________________________________________
      _______________________________________________________________________
      _______________________________________________________________________

15. Какие факторы, по Вашему мнению, способны консолидировать казахов и казахстанских узбеков? (Можно отметить несколько вариантов) 
1. Общая историческая память (советское время, Вторая мировая война) 
2. Общее историческое наследие, связанное с Золотой Ордой 
3. Язык – владение государственным языком 
4. Схожие традиции и обычаи 
5. Создание новой казахстанской нации 
6. Государственные праздники 
7. Религия Ислам 
8. Ветви тюркоязычного народа 
9. Общая образовательная среда
10. Общее экономическое пространство
11. Общее гражданство, политическое пространство
12. Другое (укажите) __________________________________________

16. Пожалуйста, объясните свой выбор и укажите, какие еще факторы, по вашему мнению, способствуют консолидации?
      _______________________________________________________________________
      _______________________________________________________________________
      _______________________________________________________________________

17. Как Вы думаете, есть ли вероятность возникновения этнических конфликтов между казахами и казахстанскими узбеками?  
1. Очень высокая 
2. Скорее высокая 
3. Скорее низкая 
4. Очень низкая 
5. Другое (укажите) __________________________________________

18. По Вашему мнению, какие причины могут вызвать межэтнический конфликт? 
1.  __________________________________________
2. __________________________________________
3. __________________________________________

19. Каким Вы представляете будущее казахстанских узбеков (в плане социально-экономического положение, демографического роста, политическая активность, внутренней и внешней миграции и другие)?  
__________________________________________________________________
__________________________________________________________________
__________________________________________________________________

20. На Ваш взгляд, какие из представленных ниже вариантов выступают в  качестве каналов социокультурной интеграции казахстанских узбеков? (по каждой строке необходимо отметить 1– способствует или 2-не способствует) 
	 №
	Варианты 
	Способствует
	Не способствует

	1
	Представленность в структурах центральных и местных органов власти
	1
	2

	2
	Укрепление общеказахстанской гражданской идентичности
	1
	2

	3
	Развитие и пропаганда общих культурных традиций
	1
	2

	4
	Активное участие казахстанских узбеков в праздновании государственных праздников
	1
	2

	5
	Поддержка и развитие информационных ресурсов на казахском и узбекском языках
	1
	2

	6
	Содействие участию молодежи в национальных играх народов Центральной Азии
	1
	2

	7
	Развитие культурных центров и общественных организаций казахстанских узбеков
	1
	2

	8
	Поощрение использования казахского языка в повседневной жизни
	1
	2

	9
	Создание условий для сохранения и развития узбекского языка и культуры
	1
	2

	10
	Другое вариант (напишите)
	1
	2



Информация об эксперте
А. Возраст:_________
В. Уровень образования (ученая степень, ученое звание): _________
С. Профессиональная сфера: _________
D. Должность:______________________________________
Е. Общий стаж в профессиональной деятельности: _________

БЛАГОДАРИМ ВАС ЗА УЧАСТИЕ В ЭКСПЕРТНОМ ОПРОСЕ! 






[bookmark: _Hlk229948424]ҚОСЫМША Ә 

«Қазақстандағы өзбек этностық қауымдастығының әлеуметтік-мәдени интеграциясы» тақырыбына байланысты жүргізілетін тереңдетілген сұқбат ГАЙДЫ

ТАНЫСУ
1. Сұқбат барысында сізді қалай атағаным ыңғайлы? Есіміңіз кім болады?
2. Жасыңыз нешеде?

ӘЛЕУМЕТТІК МӘДЕНИ ИНТЕГРАЦИЯ

БЛОК І. МЕКТЕП
3. Сіз қай мектепте оқыдыңыз? Оқу тілі қандай еді? Балаларыңыз/немелеріңіз қандай мектепте оқиды? Неліктен осы мектепті таңдадыңыз? Егер де Сіздің балаларыңыз оқып жатқан мектеп жабылады десе, немесе мектепті ауыстыру керек болса қайсы мектепке бергенді жөн көрер едіңіз? (оқу тілі бойынша, мысалы өзбек мектебінде оқыса, қай тілде мектепке ауыстырар еді). Орта мектептен кейін білімін жалғастырды ма?/жалғастырады ма? ЕГЕР СТУДЕНТ БОЛСА, Жоғары оқу орында білімін жалғастыруға кім/не түрткі болды? 
БЛОК ІІ. ЕҢБЕК НАРЫҒЫ. 
4. Қандай кәсіппен айналысасыз? Егер жұмыс істемейтін болсаңыз неліктен жұмыс істемейсіз?
5. Сіз жұмыс істейтін/оқитын ортада көбінесе қандай ұлт өкілдері басым, әлде тек өзбектер (қазақтар/басқа этностар) ғана ма?  
6. Егер бизнеспен айналысатын болса,  бизнестің қай түрі? 
7. Егер мемлекеттік, бюджеттік мекемеде істейтін болсаңыз басқа этностармен салыстырғанда мансаптық өсу мүмкіндігін қалай бағалайсыз?
8. Жұмысқа тұру, не жұмыс істеу барысында өзбек болғаныңызға байланысты кемсітушілік болды ма?
9. Сіздің отбасы мүшелеріңіздің арасында қандай кәсіп иелері бар? Ата-анаңыз, Ата-әжеңіз, бауырларыңыз арасында кім қандай кәсіппен айналысқан немесе айналысады? (әрқайсысы бойынша атап өтсе жақсы болады)
10. Балаңыздың болашақта қандай кәсіппен айналысқанын қалайсыз? Неліктен? Ұлыңыз үшін және қызыңыз үшін жеке тоқталып өтсеңіз?
БЛОК ІІІ. МИГРАЦИЯЛЫҚ КӨҢІЛ-КҮЙ
11. Сіздің туыстарыңыздың, таныстарыңыздың арасында басқа қалада жұмыс істейтіндер бар ма? Бар болса олар қай қалада, қандай жұмыс атқарады? 
12. Соңғы жылдары шетелге жұмыс істеуге кетіп жатқандар көбейіп келеді. Сіздің, не туысқандарыңыздың, не таныстарыңыздың арасында шетелге жұмысқа кеткендер, не болмаса жоспарлап жүргендер бар ма? Қай елге жұмыс істеуге бармақшы? Неліктен? 
13. Сіздің басқа қалаға, болмаса басқа елге көшкіңіз келеді ме? Сондай ой болды ма? Неліктен көшкіңіз келеді? Егер «иә» десе қандай қалаға/елге?
14. Отбасыңыздың материалдық жағдайын қалай бағалайсыз? Күн көрісіңізге қанағаттанасыз ба? 
15. Жалпы сіздің елді мекендегі этнос өкілдерінің экономикалық жағдайын қалай бағалар едіңіз?

БЛОК ІҮ. САЯСИ - ӘЛЕУМЕТТІК БЕЛСЕНДІЛІК
16. Осы қалада өзбек этно-мәдени орталықтарыңыз туралы естігенсіз бе? Олардың ұйымдастырған іс-шараларына қатысып тұрасыз ба? Қандай іс-шараларға белсенді түрде қатысып тұрасыз? 
17. Сіз тұратын жерде махалля ұйымы бар ма? Олардың жұмысы туралы білесіз бе? Махалляда қандай мәселелер көбіне сөз болады? 
18. Қазақстан халқы ассамблеясы сіздің этностың дамуына қандай үлес қосуда деп ойлайсыз?
19. Сізді елімізде болып жатқан саяси оқиғалар қызықтырады ма? Мемлекетте сіз үшін маңызды болған қандай оқиғаны атап өтер едіңіз? 
20. Салауға қатысып тұрасыз ба? Соңғы атом станциясын салу бойынша референдумға қатыстыңыз ба? Немесе оның алдында болған сайлауларға? 
21. Қазақстан азаматы ретінде қандай мәселе сізде алаңдаушылық турады? Осы мәселені шешу үшін сіз қандай әрекет етесіз? 
22. Қандай ді бір мемелекетті бағдарламаларға қатысып, өтініш білдіріп көрдіңіз бе (үй, жер, бизнес, денсаулық және басқа мәәселелер бойынша)? Нәтижесі сіз үшін қандай болды?

БЛОК Ү. ЭТНОСТЫҚ БІРЕГЕЙЛІК
23. Өзбекстанда жиі болып тұрасыз ба? Ол жерде туысқандарыңыз бар ма? 
24. Сіз үшін Өзбекстан нені білдіреді?  
25. Сіздің ортаңызда Қазақстанға болмаса облыс/қала өңіріне танымал өзбектер бар ма? Атап өтсеңіз? Олар қай саладан? (саясат, спорт, музыка, ғылым, бизнес және т.б. Информантқа түсінікті болатындай осы саларды атап өту керек. Және міндетті түрде Қазақстан аймағына емес, сол елді мекен бойынша атап өтсе де болады) 
26. Жалпы Сіздің ойыңызша сіз өмір сүріп отырған ортада жеке адамның діліне, дініне, шыққан тегіне, этносына қарамастан өзін жан-жақты жетілдіруге, мансапқа жетуіне барлық мүмкіндіктер бірдей берілген бе? (Егер негативті көзқарас білдірсе, неліктен деп сұрау керек)
27. Сізді өзбек ретінде не ерекшелейді? Сіз үшін өзбек болу маңызды ма? 
28. Сіздер мәдени дәстүрлерді, құндылықтарды келесі ұрпаққа қалай жеткізесіздер?
29. Сіздердің этностық ерекшеліктеріңізді сақтау үшін қандай символдар мен тәжірибелер ең маңызды деп ойлайсыз? (мысалы, киім үлгісі, тіл және т.б.)
30. Қазір жаһандану процессі кең етек жайып келеді. Осы ретте сіздердің этностық ерекшеліктеріңіз қалай өзгеруде? Сол туралы айтсаңыз.... 
31. Сізді өзбек өкілі ретінде не алаңдатады? Сіздің алаңдаушылығыңызды тудыратын ҮШ мәселені атап өтіңізші. Ол әулет, елді-мекен, не мемлекет деңгейінде де болуы мүмкін. 
   
БЛОК ҮІ. ДІН
32. Сіз қандай дінді ұстанасыз? Діни дәстүрлерді, жоралғыларды күнделікті орындайсыз ба? Қандай? 
33. Оларды қаншалықты қатаң орындайсыз? Ораза ұстайсыз ба? Отбасы мүшелері барлығы да ораза ұстайды ма? Отбасыңызда қажылыққа барған адамдар бар ма? Олар неше рет қажылыққа барған?  
34. Сіздің ортаңызда басқа дінге өткен адамдар бар ма? Сіздің олар туралы пікіріңіз қандай?

БЛОК ҮІІ. ТІЛ
35. Қандай тілдерді білесіз? Бұл тілдерді қаншалықты жақсы білесіз?  Ол тілдерде емін еркін оқып-жаза аласыз ба?
36. Отбасында, достар арасында көбіне қай тілде сөйлесесіз?
37. Қазақ тілін, орыс тілін қай жерлерде қолданасыз? Неге ол тілде сөйлегенді жөн көресіз?
38. Сізде қазақ тілін білмегеніңіз үшін, не орыс тілін білмегеніңіз/сөйлемегеніңіз үшін қандай да бір жағымсыз оқиғалар болды ма? 
39. Болашақта басқа тілдерді меңгергіңіз келеді ме? Егер «иә» деп жауап берсеңіз, онда қай тілдерді білгіңіз келеді?
БЛОК ҮІІІ. ЭТНОСАРАЛЫҚ ҚАТЫНАС
40. Сіздің ойыңызша өзбектер мен қазақтардың салт-дәстүрлері арасында қандай ұқсастықтар бар?
41. Сіздің отбасыңызда басқа этнос өкілдері бар ма? Бар болса ол қандай этнос өкілдері? Олардың арасында ерлер басым ба, әлде әйел адамдар басым ба?
42. Сіз ұлтаралық некеге қалай қарайсыз? 
43. Өзбектерден басқа этнос өкілдерімен өзара әрекеттескенде сіздің өзбек екендігіңізге кімдер тарапынан қызығушылық көрінеді? (мысалы бір жерде басқа этнос өкіледрімен кездесіп қалдыңыз дерлік, олар өзінен айрықша басқа этнос екеніңізді байқайды, сосын сізден сұрастырай бастайды, кімсіз, қайдан келдіңіз және т.с.с.) Үлкендерден, орта жастағылардан, әлде өз қатарларыңыздан ба? Өзбек болғандығыңыз үшін айрықша назарды сезесіз бе? Ол сезімдерді қалай сипаттаған болар едіңіз? Қаншалықты сізге қолайлы болады? Мысалы біріңғай қазақтардың ортасында болғанда сіз өзіңізді қалай сезінесіз?  
44. Құрметті, жақындықты, еркіндікті сезінесіз бе? Әлде ыңғайсыздық, салқындық, жақтырмау бола ма? 
45. Ең жақын араласатын ҮШ өзге этнос өкілін атай аласыз ба? (үшеуі де бір ұлт өкілі болуы мүмкін, тек өзбек болмауы тиіс)
46. Басқа этнос өкілімен қандай да бір шиеленісті жағдай болды ма? Ондай болған жағдайда сіздің әрекетіңіз қандай болмақ?
47. Жалпы, Сіз болашақтан не күтесіз, өзіңіздің, балаларыңыздың болашағын қалай елестетесіз?
ОСЫМЕН СҰҚБАТЫМЫЗ АЯҚТАЛДЫ, УАҚЫТ БӨЛГЕНІҢІЗ ҮШІН АЛҒЫСЫМЫЗДЫ БІЛДІРЕМІЗ!


ҚОСЫМША Б 

Тереңдетілген сұқбатқа қатысуға шақыру хаты

Менің аты-жөнім – Мұсабаева Айнұр, Л.Н.Гумилев атындағы Еуразия ұлттық университетінің докторантымын. Қазіргі уақытта Қазақстанда тұратын өзбек этностық қауымдастығының әлеуметтік-мәдени интеграциясы процесін зерттеуге бағытталған докторлық диссертация аясында ғылыми зерттеу жүргізіп жатырмыз. Зерттеуге қатысты Сіздің осы тақырып бойынша пікіріңіз бен көзақарасыңыз біз үшін өте құнды. Сізді тереңдетілген сұқбатқа қатысуға шақырамыз. 
Зерттеуге қатысу толығымен ерікті. Сіз кез келген уақытта ешбір түсініктемесіз сұқбатқа қатысудан немесе сұқбатты тоқтатып, жалғастырудан бас тарта аласыз. 
Сұқбатқа қатысуға келісім берген жағдайда Сіздің құпиялығыңыз, анонимдігіңіз қатаң сақталады. Сұқбат нәтижелері тек ғылыми мақсатта, диссертациялық жұмыста және ғылыми мақалаларда жалпылама түрде, социологиялық талдау жасай отырып қана қолданылады. Нақты пікірлерді келтірген кезде, сіздің атыңыз еш жерде көрсетілмейді. Жауапты дәйексөз ретінде келтіргенде, тек жынысыңыз, жасыңыз және тұрғылықты жеріңіз белгіленеді. 
Сұқбатты ұйымдастыру тәртібі:
· Сұқбат сіздің рұсқатыңызбен диктофонға жазылады.
· Сұқбаттың ұзақтығы орташа алғанда 60 - 90 минут.
· Сұқбат алдын-ала келісілген сізге ыңғайлы жерде өтеді.
· Сұқбаттың аудиожазбасын тыңдап, түзетулер енгізуге құқығыңыз бар.
Ескерту: Сұқбатқа қатысу үшін материалдық сый-ақы берілмейді, алайда сіздің берген жауаптарыңыз Қазақстандағы этносаралық қатынастар мен әлеуметтік-мәдени интеграция процестерін ғылыми тұрғыдан жан-жақты түсінуге, терең талдау жасауға үлкен үлес қосады. 
 Зерттеуге байланысты сұрақтарыңыз туындаса немесе қатысуға келісіміңізді білдіргіңіз келсе,  маған 8 747 792 66 81 телефоны (осы нөмірде WhatsApp) арқылы хабарласа аласыз. Уақытыңызды бөлгеніңізге алдын-ала алғыс білдіреміз. 

Құрметпен, 
Мұсабаева Айнұр. 







ҚОСЫМША В 

Зерттеуге қатысқан сарапшылардың және информанттардың сапалық сипаттамалары

Кесте 1 – Сарапшылар туралы мәлімет

	№
	Код нөмірі
	Қызмет саласы
	 Ғылыми дәрежесі
	Тұрғылықты жері

	1
	Сарапшы 1
	Ғылыми зерттеу саласы  
	Әлеуметтану ғылымдарының докторы
	Алматы 

	2
	Сарапшы 2
	Ғылыми зерттеу саласы
	Философия ғылымдарының кандидаты
	Алматы

	3
	Сарапшы 3
	БАҚ
	-
	Шымкент

	4
	Сарапшы 4 
	Білім беру саласы 
	Тарих ғылымдарының докторы
	Астана

	5
	Сарапшы 5 
	БАҚ
	-
	Шымкент

	6
	Сарапшы 6
	Мемлекеттік қызмет 
	Философия ғылымдарының докторы
	Астана 

	7
	Сарапшы 7
	Білім беру саласы
	Саясаттану бойынша PhD 
	Астана 

	8
	Сарапшы 8
	Білім беру саласы
	-
	Түркістан

	9
	Сарапшы 9 
	Білім беру саласы
	Философия ғылымдарының кандидаты
	Шымкент

	10
	 Сарапшы 10 
	Білім беру саласы Қ
	Тарих ғылымдарының докторы
	Алматы 

	11
	 Сарапшы 11 
	Ғылыми зерттеу саласы  
	Әлеуметтану ғылымдарының кандидаты 
	Астана

	12
	 Сарапшы 12 
	Білім беру саласы (БЖ)
	Әлеуметтану ғылымдарының кандидаты
	Астана

	13
	 Сарапшы 13
	тарихшы зерттеуші (ЖО
	Тарих ғылымдарының докторы
	Астана

	14
	 Сарапшы 14
	баспасөз журналисті
	-
	Шымкент

	15
	Сарапшы 15
	баспасөз журналисті
	-
	Шымкент

	16
	Сарапшы 16
	баспасөз журналисті
	-
	Шымкент

	17
	Сарапшы 17
	білім беру саласы
	-
	Шымкент

	18
	Сарапшы 18 
	білім беру саласы
	-
	Шымкент

	19
	Сарапшы 19  
	Мәдениет саласы
	· 
	Шымкент



Кесте 2 – Информанттардың сапалық сипаттамалары 

	№
	Код нөмірі
	Жынысы
	Жасы 
	 Кәсібі 
	Тұрғылықты жері

	1
	Информант 1
	Ер 
	65 
	Зейнеткер 
	Қарнақ ауылы 

	2
	Информант 2
	Әйел 
	54
	2 топ мүгедектігі бар, жұмыс істемейді
	Кентау қаласы

	3
	Информант 3
	Әйел 
	31
	Мұғалім 
	Кентау қаласы

	4
	Информант 4 
	Ер 
	58 
	Жұмыссыз 
	Қарнақ ауылы 

	5
	Информант 5 
	Ер 
	25
	IT маманы
	Алматы (Ескі Иқанда туып өскен)

	6
	Информант 6
	Әйел 
	20
	Кондитер 
	Алматы (Түркістанда туып өскен)

	7
	Информант 7
	Әйел 
	52
	Мұғалім 
	Қарабұлақ ауылы

	8
	Информант 8
	Әйел 
	32
	Тігінші 
	Ескі Иқан

	9
	Информант 9 
	Ер 
	32 
	Уақытша жұмыссыз 
	Қарабұлақ ауылы

	10
	 Информант 10 
	Ер 
	47
	Құрылысшы 
	Қарабұлақ ауылы 

	11
	 Информант 11 
	Әйел 
	21 
	Студент
	Астана (Кентау қаласынан)

	12
	 Информант 12 
	Ер 
	21
	Студент 
	Астана (Ескі Иқаннан)

	13
	 Информант 13
	Ер 
	21
	Студент 
	Астана (Шымкент)

	14
	 Информант 14
	Әйел 
	18
	Студент 
	Астана (Шымкент)

	15
	Информант 15
	Ер 
	43
	Құрылысшы
	Ақсукент

	16
	Информант 16
	Әйел 
	42
	Шаштараз, визажист
	Шымкент

	17
	Информант 17
	Әйел 
	40
	Құрылысшы 
	Ақсукент

	18
	Информант 18 
	Әйел 
	22
	Мұғалім 
	Шымкент

	19
	Информант 19  
	Әйел 
	36 
	Жұмыссыз 
	Шымкент

	20
	Информант 20
	Ер 
	40
	Кәсіпкер 
	Түркістан

	21
	Информант 21
	Ер 
	20
	Жұмысшы 
	Шымкент 

	22
	Информант 22
	Ер 
	34
	Ұста-шебер 
	Түркістан 

	23
	Информант 23
	Әйел 
	32 
	Дәрігер 
	Шымкент 

	24
	Информант 24
	Әйел  
	55
	Мемлекеттік қызметкер 
	Азаттық 

	25
	Информант 25
	Әйел 
	42 
	Пошта қызметкері 
	Азаттық 

	26
	Информант 26
	Ер 
	23
	Мемлекеттік қызметкер
	Түркістан 

	27
	Информант 27
	Әйел 
	31
	Медбике 
	Шымкент 

	28
	Информант 28
	Әйел 
	68
	Зейнеткер 
	Азаттық 

	29
	Информант 29
	Ер 
	70 
	Зейнеткер, кәсіпкер 
	Шымкент 











ҚОСЫМША Г

Қазақстандағы халық санағы мен этностық құрамы (1999 – 2021 жж.)

	
№
	
Этностар
	1999
	2009
	2021
	2026

	
	
	Адам саны 
	%
	Адам саны 
	%
	Адам саны 
	%
	Адам саны 
	%

	1
	Барлығы 
	14981281
	100
	16009597
	100
	19186015
	100
	20 499 822
	100

	2
	Қазақтар 
	8011452
	53,40
	10096763
	63,06
	13497891
	70,3
	14 664 202
	71,5

	3
	Орыстар 
	4480675
	29,96
	3793764
	23,7
	2981946
	15,5
	2 943 022
	14,3

	4
	Украин-дер 
	547065
	3,65
	333031
	2,1
	387327
	2,0
	367 547
	1,1

	5
	Немістер 
	353462
	2,35
	178409
	1,1
	226092
	1,1
	222 890
	-

	6
	Өзбектер 
	370765
	2,47
	456997
	2,85
	614047
	3,2
	695 557
	3,4

	7
	Басқала-ры 
	1 217 309
	8,12
	1 150 633
	7,18
	1 478 712
	7,7
	1 606 604
	7,8



Дереккөз: https://stat.gov.kz/national/1999/
https://stat.gov.kz/national/2009/general/
https://stat.gov.kz/national/2021/
https://stat.gov.kz/industries/social-statistics/demography/publications/479781/
 
 


ҚОСЫМША Ғ

Контент-талдау нәтижелері

6-шы сынып оқулығына контент талдау нәтижесі 

	Категория 
	Негізгі индикаторлар (кілт сөздер) 
	Кездесу жиілігі (абсолюттік саны)
	Пайыздық көрсеткіші
	Контекстегі орны (реті)

	Ұлттық (этносимвол-
дық ядро)
	Қазақ (мұра,), Отан,  Жер Ана, ауыл (мәдени кеңістік), салт-дәстүр, ою-өрнек 
	132
	31,7%*
	1-бөлім. 1, 2 -тақырыптар. «Отан отбасынан басталады», қазақ ауылы мен қаланың тыныс тіршілігі. 2 бөлім: 9 – тақырып. Қазақтың ұлттық қолөнері.

	Азаматтық  (институттық жоба)
	Қазақстан, Астана, ұлттық қорық, экология, Ұлы Дала, қала,  туризм, заң, Абай 
	198
	47,6%
	1-бөлім: 6, 7- тақырып -Астана, «Қазақстан қорықтары». 2 бөлім: 8, 10, 11, 12, 15 – тақырыптар.       Болашақ мамандықтар, Жер байлығы, Олимпиада жеңімпаздар, Абайды оқы, саяхат және туризм

	Инклюзия (этностардың аталуы)
	Бірлік, татулық, достық, ынтымақ, туған жер, орыс, өзбек, неміс және т.б.
	86
	20,7%
	1 бөлім: 3, 4, 5  – тақырыптар. Таулар сыры, туған өлке 2-бөлім. 13, 14 тақырып.   Ұлы Жібек жолы, Өлкетану.

	Жалпы 
	
	416
	100
	




7-ші сынып оқулығына контент талдау нәтижесі

	Категория 
	Негізгі индикаторлар (кілт сөздер) 
	Кездесу жиілігі (абсолюттік саны)
	Пайыздық көрсеткіші
	Контекстегі орны (реті)

	Ұлттық (этносимвол-дық ядро)
	Ежелгі қала (Отырар), киім мәдениеті, киелі домбыра, төрт түлік, егіншілік, мұра, салт-дәстүр, ұлттық код
	168
	31,2%
	1 бөлім: 4, 7 тақырып. Қазақстанның ежелгі қалалары, киім кию мәдениеті. 2 бөлім: 9, 10 тақырып. Қазақтың киелі домбырасы, төрт түлік мал мен егіншілік

	Азаматтық  (институттық жоба)
	Мемлекеттік тіл, климат, спорт, ғаламтор, технология, жасанды интеллект, жастар, батырлық, патриоттық, Наурыз
	302
	56,1%
	1 бөлім: 1, 2, 6 тақырып. Мемлекеттік тіл, уақыт, жердегі климаттық өзгерістер, спорт және денсаулық. 2 бөлім: 8, 11, 12, 14, 15 тақырып. Ғаламторды пайдалану, Наурыз мейрамы, «Ел ертеңі – білімді жастар», технология, батырлық

	Инклюзия (этностардың аталуы)
	Туған өлке, туған жер, өлкетану, халықаралық, ортақ мекен, ынтымақ, достық
	68
	12,6%
	1 бөлім: 5-ші тақырып. Туған өлке, туған жер бағдарламасы. 2 бөлім:  13-ші тақырып - «Менің туған өлкем». 

	Жалпы 
	
	538
	99,9%
	





8-ші сынып оқулығына контент талдау нәтижесі

	Категория 
	Негізгі индикаторлар (кілт сөздер) 
	Кездесу жиілігі (абсолют-тік саны)
	Пайыздық көрсеткіші
	Контекстегі орны (реті)

	Ұлттық (этносимвол-дық ядро)
	Тарихи тұлға, батыр, жыр, Қозы Көрпеш, Баян сұлу, махаббат, ғашықтық, айтыс, шешендік сөз, өнер, мұра, сөз мәдениеті, ұлттық рух
	182
	31,8%
	2 бөлім: 7, 8, 12 – тақырыптар. Тарихи тұлғалар. Халық ауыз әдебиеті (Қозы Көрпеш-Баян сұлу), Қазақстанның айтыс өнері мен сөз мәдениеті

	Азаматтық  (институттық жоба)
	Қазақстан, мектеп, білім, арман, Абай, Мұнай, энергетика, кәсіп, мамандық, су ресурстары, биоалуантүрлілік, Мәңгілік ел, Байқоңыр, ғарыш, заң, мемлекет
	314
	54,9%
	1 бөлім: 1, 2, 3, 5, 6 тақырыптар. Мен армандайтын мектеп, Абай Құнанбаев, Жаһанды энергетика (Қазақстан мұнай мекені), кәсіп – бақыттың шырағы, су ресурстары 2 бөлім: 9, 11, 13 - тақырыптар. Табиғат (биоалуантүрлілік), Мәңгілік ел идеясы, Қазақстан-Байқоңыр-Ғарыш.

	Инклюзия (этностардың аталуы)
	Достық, татулық, ынтымақ, бірлік, Наурыз, түркі халықтары, ортақ мекен, бейбітшілік, келісім
	76
	13,2%

	1 бөлім: 4-ші тақырып. Достық пен татулық, 2 бөлім:  10 тақырып. Наурыз – түркі халықтарының дәстүрлі мейрамы. 

	Жалпы 
	
	572
	99,9%
	




9-ші сынып оқулығына контент талдау нәтижесі

	Категория 
	Негізгі индикаторлар (кілт сөздер) 
	Кездесу жиілігі (абсолют-тік саны)
	Пайыздық көрсеткіші
	Контекстегі орны (реті)

	Ұлттық (этносимвол-дық ядро)
	Күлтегін, көне жазу, бітіг, көшпенділер мәдениеті, өркениет, киелі орын, ұлттық код, мұра, тарихи жады, ата-баба рухы
	156
	26,8%
	1 бөлім: 1, 3 тақырып. Қазақ жазуының даму жолы (Күлтегін жыры), көшпенділер мәдениеті, 2 бөлім: 13 – тақырып - Қазақстандағы киелі орындар

	Азаматтық  (институттық жоба)
	Заң, Президент, Алаш, қайраткер, мемлекеттілік, ЭКСПО, биотехнология, энергия, демография, халық саны
	354
	61%
	1 бөлім: 2, 4, 5 тақырыптар. Жолың болсын жолаушы, «Заң - қоғамның тірегі», Тұңғыш Президент күні, Жастар және БАҚ.  2 бөлім: 7, 8, 9, 10, 11, 12 - тақырыптар. ЭКСПО-2017 – Қазақстанның белесі, Биотехнология жаңалықтары, Алаш идеясы мен қайраткерлері, Болашақ энергия көздері, Жаһандық мәселе. Демография, Роботтар мен киборгтар әлемі  

	Инклюзия (этностардың аталуы)
	Туған жер, бағдарлама, кіші Отан, туризм, мәдениет, ортақ үй, ынтымақ, қонақжайлылық
	71
	12,2%
	2 бөлім: 13 тақырып – Туризм -  мәдениет көрсеткіші, Туған жер бағдарламасы

	Жалпы 
	
	581
	100%
	


10-ші сынып оқулығына контент талдау нәтижесі

	Категория 
	Негізгі индикаторлар (кілт сөздер) 
	Кездесу жиілігі (абсолют-тік саны)
	Пайыздық көрсеткіші
	Контекстегі орны (реті)

	Ұлттық (этносимвол-дық ядро)
	Қазақ киносы, театр, Ш. Айманов, ұлттық экологиялық мәдениет, салт-дәстүр, М.Шаханов, өркениет, рухани құндылық, ұлттық таным, ана тілі
	174
	29,4%
	1 бөлім. 3, 4 тақырып. 2 бөлім: 12 тақырып. Қазақ киносы мен театры, ұлттық экологиялық мәдениет, М.Шаханов «Өркениеттің адасуы»

	Азаматтық  (институттық жоба)
	Еңбек нарығы, сұраныс, өнеркәсіп, Қазақстан, мемлекеттік, Конституция, заң, құқық, Бақ, ақпарат, әлеумсеттік теңсіздік, денсаулық, мемлекеттік мереке, жауапкершілік
	352 
	59,5%
	1 бөлім: 1, 2, 5, 6, тақырыптар. Еңбек нарығы және сұраныс, отандық өнеркәсіп, мұхит – тіршілік мекені, ұлттық таным және мерекелер. 2 бөлім: 8, 9, 10, 11, 13 - тақырыптар. БАҚ, қауіпті қалдықтар, әлеуметтік теңсіздік, денсаулық, «Қоғам және заң»  

	Инклюзия (этностардың аталуы)
	Ұлы Жібек жолы, сауда, мәдениеттер тоғысы, керуен, интеграция, достық, ынтымақтастық, халықаралық байланыс, өркениеттер диалогы
	66
	11,1%
	2 бөлім: 7 тақырып. Ұлы Жібек жолы.

	Жалпы 
	
	592
	100%
	



11-ші сынып оқулығына контент талдау нәтижесі

	Категория 
	Негізгі индикаторлар (кілт сөздер) 
	Кездесу жиілігі (абсолют-тік саны)
	Пайыздық көрсеткіші
	Контекстегі орны (реті)

	Ұлттық (этносимвол-дық ядро)
	Қазақ тілі, ана тілі, ұлттық код, шешендік, күй, Ұлы даланың жеті қыры, асар, өзара көмек, ұлттық өнер, салт-дәстүр, мұра
	162
	26,8%
	1 бөлім: 3, 5 тақырып, қазақ тілі, шешендік сөз өнері, күй, өзара көмек, Ұлы даланың жеті қыры, ұлттық өнер. 2 бөлім:  8 тақырып. Қазақ отбасы.  

	Азаматтық  (институттық жоба)
	Әлеуметтік теңсіздік, мұнай, атом, индустрия, екі тілді білу, мемлекеттік тіл, жұмыссыздық, туризм, жастар, ұлттық қауіпсіздік, жаһандық мәселе, қоғамның дамуы
	368
	61%
	1 бөлім: 1, 2, 3, 4 тақырып. Әлеуметтік теңсіздік, мұнай және атомдық индустрия, екі тілді білген адам – екі адам, жұмыссыздық мәселесі. 2 бөлім: 7, 8, 12, 13 тақырыптар.  Туризм, жастар мәселесінің түйткілдері, жаһандық мәселелер, «Ұлт мұраты - ұлттық қауіпсіздік», бос уақыт – қоғамның даму көрсеткіштері».

	Инклюзия (этностардың аталуы)
	Толеранттылық, ел бірлігі, татулық, келісім, этнос, театр, сахна, мәдениеттер диалогы, төзімділік, ортақ құндылық
	74
	12,2%
	1 бөлім: 6 тақырып. Өмірдің өзі театр. 2 бөлім: 11 тақырып «Толеранттылық – ел бірлігі». 

	Жалпы 
	
	604
	100%
	




Халық саны (адам)	
1939	1959	1970	1979	1989	1999	2009	2021	2025	100770	135932	216258	262260	330417	370765	456997	614047	678487	Пайыздық өсім (%)	1939	1959	1970	1979	1989	1999	2009	2021	2025	0	25.86	37.14	17.54	20.62	12.21	23.26	34.369999999999997	10.49	



Миграция сальдосы	
Абай	Ақмола	Ақтөбе	Алматы	Атырау	Батыс Қазақстан	Жамбыл	Жетісу	Қарағанды	Қостанай	Қызылорда	Маңғыстау	Павлодар	Солтүстік Қазақстан	Түркістан	Ұлытау	Шығыс Қазақстан	Астана қ.	Алматы қ.	Шымкент қ.	-9856	292	-4216	12110	-5424	-4989	-21179	-13018	-5387	-4499	-11913	-2672	-7661	-6441	-42649	-3965	-4248	87459	33126	15130	

